
Prologas 


— AR TIKRAI TO NORITE, DAKTARE? — paklausė 
Karlas, žiūrėdamas į vairuotojo vietoje sėdintį daktarą Nikolą 
Tagertą. — Mano brolio trobelė tikra lūšna ir į ją galima patekti 
tik jo sunkvežimiu, o ir tas neregistruotas, tad negalėsite juo 
naudotis. 

Nikas žvilgtelėjo į kairįjį veidrodėlį, įjungė posūkį ir persi- 
rikiavo į greitąją eilę. 

— Juk sakiau, man reikia vietos, kur galėčiau keletą dienų 
pabūti, o vėliau pusbrolis paims mane. Minėjai, kad netoliese 
yra maisto prekių krautuvėlė, taigi tas tris dienas apsieisiu ir be 
transporto. 

— Joje tik alus ir sumuštiniai. Jokių ikrų ar ko nors pana- 
šaus. — Kai Nikas nė nešyptelėjo, Karlas suprato nevykusiai pa- 
juokavęs. — Apgailestauju dėl jūsų merginos, — sumurmėjo jis. 

— Viskas baigta ir pamiršta, — išspaudė Nikas, leisdamas 
suprasti, kad neketina kalbėtis apie Stefani Bening. 

Karlas įsižiūrėjo pro langą į nuostabų Smouki kalnų vaiz- 
dą, tačiau taip nervinosi, kad vos galėjo ramiai nusėdėti. Ką 
jis, greitosios pagalbos vairuotojas, veikia automobilyje šalia 
įžymiojo daktaro Nikolo Tagerto? Kodėl daktaras Nikas ne- 

pasiteiravo kurio nors iš savo kolegų klinikos gydytojų, ar jie 
neturį išnuomoti trobelės? Būtų suradę jam kotedžą nuosava- 
me penkių akrų plote, netoli kino teatro ar užkandinės, kurią 
vadina „bistro“. 

Karlas nesuprato, kodėl daktaras Nikas nori apsistoti ap- 
leistoje trobelėje, tačiau žinojo, kodėl jis nori pasislėpti: dėl 
Stefani Bening, senojo daktaro Beningo jauniausios — ir pik- 
čiausios — dukters. 

Prieš maždaug devynis mėnesius ilgakojė ilgaplaukė Stefa- 
ni sugrįžo iš kažkokios vietos prancūzišku pavadinimu su dar 
nenudžiūvusiu skyrybų antspaudu dokumentuose, nužvelgė 
gražų it kino filmų žvaigždė daktarą Niką Tagertą ir prilipo 
prie jo, tarsi jis būtų paskutinis vyras žemėje. Suprantama, kli- 
nikoje visi žinojo, kad ji vaikosi jį ne dėl grožio. Paskutinis jos 
vyras buvo tikras rupūžės klonas. Ji girdėjo, kad daktaras Nikas 
yra iš turtingos šeimos. Labai turtingos. Jis pats nenutuokė, kad 
klinikoje žinoma apie jo pinigus. Kaip nežinosi — dešimt mi- 
nučių internete ir visos naujienos kaip ant delno. 

Didesnė paslaptis gaubė pačią Stefani Bening. Tik vietiniai 
gyventojai, dirbantys klinikoje, žinojo, kad ji buvo savanaudis 
pavydus vaikas ir nė kiek nepasikeitė užaugusi. Tačiau jai kaž- 
kokiu būdu pavyko ištisus aštuonis mėnesius kvailinti daktarą 
Niką, kol jis pagaliau nutraukė su ja santykius. 

Žinoma, Stefani visiems savo tėvo klinikoje tvirtino, jog tai 
ji nutraukė ryšius. Ji sakė, kad daktaras Tagertas pasinaudojo ja, 
o paskui išmetė kaip seną maišą. Ji taip dailiai ašarojo, kad visi, 
išskyrus vietinius, ja patikėjo. Netgi sukėlė didžiulį triukšmą, 
kai daktaras Nikas paprašė ją grąžinti geltoną deimantą, kurį 
buvo padovanojęs. Skundėsi ir aimanavo, kad nė vienas džen- 
telmenas nereikalautų grąžinti damai dovanotas brangenybes. 

Viena iš moterų klinikoje sakė, jog akmuo vertas mažiau- 
siai milijono ir priklausąs jis daktaro Niko šeimai. 

— Pastebėjau, kad ji pasiliko jo dovanotą žiedą, — pikti- 
nosi Liusė iš administracijos. 

— Ir safyrų auskarus, — kažkas pridūrė. 

— Jai tereikėjo grąžinti tą didelį geltoną deimantą ir raktą 
nuo grandinėlės, kuria laikė jį pririšusi. 

Visi nusikvatojo. 

Tačiau kiti Beningo klinikos gydytojai tikėjo viskuo, ką 
Stefani kalbėjo apie daktarą Niką. Per vieną naktį tokie žodžiai 
kaip „džentelmenas“, „garbė“ ir „sąžinė“ išgaravo iš jų žody- 
no — tarsi Nikas Tagertas nė nebūtų turėjęs tokių savybių. 

Vietiniai bandė jį apginti, bet nedaug ką galėjo pasakyti. 
Juk Stefani tėvas mokėjo jiems pinigus. 

Viena iš moterų bandė įtikinti daktarą Niką gintis ir pasa- 
kyti visą tiesą apie Stefani. Jie nežinojo išsiskyrimo smulkmenų, 
tačiau buvo įsitikinę, kad jis suvokė, jog jai tereikia jo pinigų. 
Bet daktaras Nikas nesigynė. Jis stoiškai atlaikė kitų gydytojų 
žvilgsnius ir ramiai klausėsi, kaip jie patyliukais šnabždėjosi. 
Nesigynė net tada, kai Stefani parodė visą savo charakterį ir 
iškėlė bjaurų skandalą darbuotojų ir laukiančių ligonių aki- 
vaizdoje. 

Vietinių nuomonė dėl jo tylėjimo buvo skirtinga. Vieni 
sakė, kad jis kvailys, o kiti vadino jį pasakų herojumi. 

Taigi, kai prieš tris dienas Karlas grįžo iš vėlyvo iškvietimo 
ir rado kabinete tik daktarą Niką, jis nenustebo daktarui pa- 
siteiravus, ar nežinąs kokios trobelės, kur galėtų pabūti keletą 
dienų. Tačiau trobelė, kuri tenkintų Žmogaus iš kilmingos gi- 
minės poreikius, buvo ne Karlo nosiai. 

Tada Karlas tik šyptelėjo. 

— Mano brolio Leono namas. Jis jau taip apgriuvęs, kad 
vargu ar galėčiau pavadinti jį trobele, ir jis yra prie ežero. 

— Puiku. Norėčiau išsinuomoti jį, kai tavo brolis išvyks. 

— Jis išvykęs ir grįš maždaug po dvylikos metų, — te- 
besišypsodamas tarė Karlas. — Jei gražiai elgsis... Klausykit, 
daktare, aš tik pajuokavau. Jūs juk tikrai nenorite išsinuomoti 
Leono namo. Jis siaubingas. Tai tikra kiaulidė su daržine, at- 
rodanti taip, tarsi tuoj sugriūtų. Tiesą sakant, šiai daržinei ne- 
pakenktų jokia atominė bomba. O štai kitoje ežero pusėje yra 
tikrai gražių namukų. Jei tik paskambintumėt nekilnojamojo 
turto agentui... 

— Ar toli iki tavo brolio trobelės? 

— Pora valandų kelio. Bet, daktare... 

— Tai ji dabar tuščia? Apstatyta? 

— Iš dalies, — atsakė Karlas. Ir nusprendė: reikia tai baigti 
dabar. — Jūs negalite ten apsistoti, daktare, toji vieta siaubinga. 
Mano brolis domisi tik vienu dalyku gyvenime — savo sunk- 
vežimiu. Jam paskyrė visus uždirbtus, pavogtus ar apgaule iš- 
gautus pinigus. Dabar jis kalėjime, nes apiplėšė tris degalines, 
kad galėtų nupirkti atsargines pavarų ir skirstymo dėžes. 

Karlas matė, jog daktaras Nikas jo nesiklauso. 

— Ar per stogą teka vanduo? 

— Ne, — kantriai aiškino Karlas. — Aš pakankamai pri- 
žiūriu namą, kad stogas neprakiurtų ir kad žiurkės neapgrauž- 
tų sienų. Bet, daktare! — kone šūktelėjo jis. — Jūs negalite ap- 
sistoti tame name. 

Nikas atsilošė kėdėje ir prisimerkė. 

— Kodėl ne? Manai, esu toks išlepęs, jog negaliu teptis 
rankų tokiame name kaip tavo brolio? 

Karlas nusišypsojo išgirdęs žodį „išlepęs“. Per penkerius 

Niko darbo klinikoje metus jis nė karto negirdėjo šį vyrą 
vartojant stipresnius žodžius. Daktaras visada elgėsi su visais 
maloniai ir mandagiai, tačiau — iki Stefani — niekada artimai 
su niekuo nebendravo. Jis buvo geras gydytojas; susinervinusį 
jį galėjai pamatyti tik tais atvejais, kai ligoniai nesulaukdavo 
tinkamos priežiūros. 

Galų gale nesvarbu, ką Karlas sakė, viskas baigėsi tuo, jog 
Nikas Tagertas įkalbėjo jį ir dabar abu važiavo per kalnus į 
Leono trobelę. 

Judant piktžolėmis apžėlusiu keliuku Karlas pamažu atsi- 
palaidavo. Jokia gyva būtybė nepanorėtų apsistoti šioje vieto- 
je, nebent labai reikėtų. Karlas beveik triumfuodamas įspėjo: 
„Saugokitės gyvačių“, kai jiedu išlipo į aukštas, iki juosmens, 
piktžoles, supančias seną namą. 

Jis nusekė paskui daktarą Niką, kuris skynėsi kelią prie- 
šakinių laiptų link, ir užlipo į verandą. Namas buvo neužrakin- 
tas — kas gi norėtų į jį užeiti? 

Svetainėje riogsojo trys foteliai, kuriuos Leonas buvo radęs 
šiukšlyne; iš porankių kyšojo kamšalai. Stalas, kavos staliukas ir 
dvi lempos buvo padaryti iš suvirintų alaus skardinių. Valgo- 
mojo stalas palaidotas po krūva senų žurnalų apie mašinas. 
Virtuvė atrodė baisiausiai — su įskilusiais indais ant grindų, 
susiraičiusiais Žurnalais, sulankstytais aliuminio puodais ir 
pelių spiromis. Namo gale buvo miegamasis su senu dėmėtu 
čiužiniu ir netvarkingai sumestomis suplyšusiomis, purvino- 
mis paklodėmis palei spintą. 

— Matot, ką turėjau galvoje? — tarė Karlas, kai juodu iš- 
ėjo į galinę verandą. Priešais driekėsi gražus ežeras, skaidrus 
it krištolas. Už jo lygaus paviršiaus, kitoje pusėje, stovėjo nuo- 
stabūs namukai, kiekvienas nudažytas skirtinga spalva, atitin- 

kančia valčių prieplaukos spalvą. Kai kurie savininkai net valtis 
buvo nudažę tokia pačia spalva kaip namas ir prieplauka. 

Kai areštavo Leoną, Karlas norėjo parduoti šį namą ir pa- 
samdyti gerą advokatą, tačiau brolis atsisakė. Jis pareiškė, jog 
kada nors šios vietos užsigeis nekilnojamojo turto agentai ir 
tada priversiąs juos gerai sumokėti. 

— Neabejoju, kad galėtumėt gauti vieną iš jų, — tarė Kar- 
las, mosteldamas galva į namukus kitoje ežero pusėje. 

Nikas rymojo ant verandos turėklo žiūrėdamas į vandenį. 

— Levandos, — tarė jis. 

— Ką? 

— Nematau šviesiai violetinio namo. Matau trijų atspalvių 
raudonus, bet nėra nė vieno šviesiai violetinio, levandų spalvos. 
Ką pasakytum, jei nudažyčiau šį namą levandų spalva, pasta- 
tyčiau valčių prieplauką ir nuleisčiau valtį su ryškiai raudona 
bure? 

Karlas akimirką sutriko, bet tuoj pat suvokė, jog Nikas 
juokauja. Kikendamas paplekšnojo jam per petį. 

— Jei tik neliesi sunkvežimio, gali daryti ką nori. 

Nikas atsitiesė ir pasirąžė. 

Tam tikra prasme daktaras tinka šioje vietoje, pagalvojo 
Karlas. Jame yra kažkas iš senojo pasaulio, kas dera prie šio ap- 
žėlusio seno namo. 

Staiga Karlo nerimas išgaravo. Daktaras čia nepražus. 

— Tai kurgi tas įžymusis sunkvežimis? — pasiteiravo Ni- 
kas atsitraukdamas ir leisdamas jam rodyti kelią. 

Karlas išsitraukė iš kišenės ryšulį raktų ir pradėjo spardyti 
į šonus piktžoles skindamasis taką. Kai prieš daugelį metų Leo- 
nas nusipirko šią vietą, Karlas bandė įtikinti jį, kad nugriautų 
senąją daržinę. Siūlė pasistatyti naują, saugų betono garažą. 

— Aš turiu planų, — tada atsakė Leonas, bet Karlas neži- 
nojo, ką jis tuo norėjo pasakyti. Senosios daržinės viduje brolis 
surentė naują pastatą, o išorė liko tokia pati, kad niekas nejįtar- 
tų, kas viduje. 

Karlas atrakino senąsias daržinės duris, tada surinko kodą, 
kad atrakintų vidines plieno duris. Daktaras Nikas gal ir nu- 
stebo, bet to neparodė. Atidarius sunkias plieno duris, garaže 
užsižiebė šviesa. Karlas patenkintas šyptelėjo išgirdęs tylų dak- 
taro Niko aiktelėjimą. Prieš jų akis atsivėrė didžiulis belangis 
kambarys, nepriekaištingai sutvarkytas, su dviem mažesniais 
kambarėliais, perskirtais stiklinėmis sienomis — viename buvo 
įrengta vonia, kitame — virtuvė. 

Pagrindiniame kambaryje stovėjo dviejų tonų elektrinis 
keltuvas, „Hollander“ firmos presas, juostinis transporteris, 
trauktuvų komplektas, oro kompresorius ir detalių plautuvas. 
Kelios aukštos metalinės spintelės buvo užgrūstos „Hollander“ 
firmos įrankiais. Leonas visada naudojosi tik tuo, kas geriausia. 

Kambario viduryje, ant betoninių grindų, kur netgi po še- 
šių mėnesių beveik nebuvo matyti dulkių, stovėjo sunkvežimis. 
Tasai sunkvežimis. 

Daktaras Nikas įžengė į cechą ir išpūtęs akis sustojo per 
keletą žingsnių nuo mašinos. 

— Ar esate matęs ką nors panašaus? 

— Niekada, — atsiliepė Nikas. — Kas tai? 

Karlas žinojo, kad nenusimanančiam sunkvežimis atrodė 
keistas. Tai buvo 1978-ųjų ševrolė su 10-ies vožtuvų kraislerio 
varikliu. Jame beveik viskas buvo pakeista geresnėmis, bran- 
gesnėmis ir galingesnėmis detalėmis. Todėl kone visa patalpa 
užversta įvairiais prietaisais bei įrenginiais. 

Kadangi Karlas dažnai padėdavo broliui, jis žinojo, kas pa- 

daryta su šiuo sunkvežimiu, ir, daktarui Nikui pagarbiai klau- 
santis, išsamiai papasakojo apie pakeitimus. Kai jis nutilo — ne 
todėl, kad būtų baigęs — ir pažiūrėjo į Niką, šis mirkčiodamas 
spoksojo į sunkvežimį stengdamasis viską suvokti. 

— Koks jo greitis? 

— Šimtas penkiasdešimt, be problemų. Bet jis dar ir laipio- 
ja, kopia. Skirtas ne kelių lenktynėms. 

— Teisėtoms? 

— Leonas niekada nesuprato skirtumo tarp teisėtų ir ne- 
teisėtų dalykų. 

Nikas atsargiai palietė mašinos šoną. 

— Niekada per daug nesidomėjau automobiliais, tačiau 
pavydžiu tavo broliui jo aistros. Jis taip myli mašinas, kad dėl 
jų rizikuoja viskuo. 

— Galima ir taip pasakyti. Nors niekas iš šeimos — išsky- 
rus jį — tuo nesidomi. Paklausykit, daktare, — pradėjo Karlas, 
tačiau Nikas kilstelėjo ranką. 

— Būtų smagu apsistoti šioje vietoje keletui dienų. Man 
čia patinka. 

— Netgi virtuvė? 

— Kuri? — paklausė Nikas, mesdamas žvilgsnį į stiklinę 
pertvarą. 

Staiga Karlas išbalo. 

— Norite pasakyti, apsistotumėte čia? Leono garaže? 

— Aš... jam nieko nepadarysiu. — Nikas pažvelgė į sunk- 
vežimį. — Tikrai neketinu juo važinėtis. 

Karlas nė minties neturėjo, jog kas nors galėtų apsistoti 
Leono garaže, ir akimirką įsivaizdavo brolį, pabėgusį iš kalėji- 
mo ir ateinantį nubausti jį. Leono nuomone, kraujo ryšys ne- 
prilygo tam, ką jis jautė savo sunkvežimiui. 

— Aš, a... aš... — ėmė mikčioti Karlas. 

Nikas žvilgtelėjo į laikrodį. 

— Man regis, tavo pamaina prasideda po pusantros va- 
landos? 

— Aš... 

— Važiuok! — paragino jį Nikas. — Palik mane su tuo 
sunkvežimiu, aš pasirūpinsiu juo. Pažvejosiu porą dienų, o per- 
miegosiu čia. Nes namas... — jam pritrūko žodžių apibūdinti 
namui. 

— Aš... — vėl prasižiojo Karlas, tačiau Nikas suėmė jį už 
pečių ir ryžtingai nulydėjo iki automobilio. Karlas nespėjo nė 
mirktelėti, o Nikas jau laikė rankose raktus, popierėlį su kodu 
ir savo krepšius. Karlui teliko užvesti variklį. 

— Leonas užmuš mane, — grįždamas į kliniką kartojo jis 
sau. 

HOLĖ JAUTĖSI TAIP, TARSI BŪTŲ ATLIKUSI SĖKMIN- 
GIAUSIĄ gyvenime žingsnį — iki Kalėdų viskas bus baigta. Po 
daugelio skambučių, paprastų bei elektroninių laiškų ir pažadų 
ji pagaliau įtikino tėvus nupirkti Spring Hilo plantaciją šalia 
gražaus istorinio Edentono miesto Šiaurės Karolinoje. Žinoma, 
padėjo ir tai, kad jos įseserė, Teilor, ketino tekėti už vyro, kuris 
ten gyvena. 

Taigi dabar ji buvo mažoje maisto prekių krautuvėlėje, 
esančioje už dviejų mylių nuo šlykštaus namo, kurį jos tėvai 
išsinuomojo pernai, ir bandė surasti ką nors valgomo, tačiau 
be tūkstančio kalorijų kiekviename kąsnyje. Ji ką tik numetė 
vienuolika svarų ir visiškai neturėjo noro vėl priaugti. Mintis, 
jog teks praleisti vasarą šalia savo lieknos ir dailios įseserės, 
privertė ją liautis valgius ir pradėti lankyti sporto salę keturis 
kartus per savaitę. 

Be to, gali būti, jog ji vėl pasimatys su Loriu, pagalvojo 
Holė. Prisiminus jį, jos akys suspindo. Ji jau nebematė parduo- 
tuvės — vaizduotėje iškilo upė, prieplauka ir Loris. Tą vasarą 
jai buvo trylika, o Loriui — šešiolika; jis buvo aukštas, lieknas 
įdegęs jaunuolis su auksiniais plaukais ir rudomis akimis. 

Toji vasara prasidėjo neįprastai. Jos tėvai beveik visuomet 
kur nors išsinuomodavo namą, tačiau iki tol jie būdavo ben- 
druomenėse, kur dvi jų dukros galėdavo maudytis ir bendrauti 
su kitais savo amžiaus vaikais. 

Na, o tą vasarą tėvo draugas pasiūlė jiems nemokamai 
apsistoti jo puikiai restauruotame sename name, pastatytame 
1778-aisiais ant upės kranto, keturių su puse akro plote, užso- 
dintame senais medžiais ir gražiais darželiais. 

Holei namas nepatiko iš pirmo žvilgsnio. Toks nuošalus 
ir izoliuotas nuo civilizacijos, kad norėjosi rėkti. Iškart supra- 
to, kad jos laukia velniškai vieniša vasara. Teilor buvo vyresnė, 
tad galės važinėti į Edentoną ir mėgautis realiu pasauliu. O ką 
aš veiksiu visą vasarą? — galvojo ji vos neverkdama. Gaudysiu 
buožgalvius? Sėdėsiu prie upės ir stebėsiu vėžlius? Ne tokios 
veiklos troško bręstanti mergaitė. 

Ji bandė įtikinti tėvus, kad jie jokiu būdu, nė už ką negali 
priversti ją pasilikti šioje siaubingoje vietoje visą vasarą. Bet jie 
tik nusišypsojo ir nuėjo atsiliepti į amžinai skambantį telefoną. 

Pirmąją savaitę Holei buvo taip nuobodu, kad ji vos neiš- 
protėjo. Tėvai išvyko į Londoną, o Teilor susipažino su kažko- 
kiu vaikinu. Hole rūpinosi moteris — sena kaip pats namas ir 
amžinai snaudžianti supamojoje kėdėje verandoje. 

Viskas prasidėjo antrąją savaitę, kai Holė sėdėjo ant prie- 
plaukos krašto parėmusi smakrą keliais ir galvojo, ar labai liū- 
dėtų šeima, jei jų jauniausias vaikas pabėgtų iš namų. Staiga iš- 
girdo neįprastą triukšmą. Pakėlusi galvą pamatė artėjant valtį. 

Ji sumirksėjo, pasitrynė akis ir vėl sumirksėjo netikėda: : 
tuo, ką mato. Prie jos artėjo dailus bemarškinis vaikinas. Ji ne- 
matė jo veido, bet jei iš priekio jis nors pusę tiek gražus kiek iš 
nugaros, tada jis Adonis. 

Holė atsistojo, brūkštelėjo rankomis per šortus ir marški- 
nėlius — gailėdamasi, kad dėvi prasčiausiais — ir ėmė laukti. 

Kai jis priartėjo ir atsisuko, pasirodė esąs toks gražus, kad 
jai net kvapą užgniaužė. 

— Sveika, — tarė mesdamas prie jos kojų virvę. — Aš Lo- 
rencas Bomontas, tavo kaimynas. Gal pririštum? 

Ji nesusigaudė, apie ką jis kalba. Ką pririšti? 

— Virvę, — tarė jis. — Prie antelės. 

Minutėlę ji sutrikusi spoksojo. Antelės? A, tai tas daiktas, 
į kurį ji nusigramdo purvą nuo batų. Holė pakėlė virvę ir dai- 
vaikiną. 

Jis pažvelgė į antelę, paskiau į ją, bet nesijuokė. Vėliau ji tuo 
stebėjosi. Kuris kitas šešiolikmetis būtų nenusikvatojęs, pama- 
tęs jos kilpelėmis pririštą virvę? 

Bet Loris nesijuokė — nei tada, nei vėliau. 

Netrukus jie jau buvo draugai — gal net giminingos sielos, 
nes abu buvo labai panašūs. Jos vardas Holander, jo — Loren- 
cas, tačiau visiems jie buvo Holė ir Loris. Jo šeima gyveno tame 
pačiame name nuo 1782-ųjų, o du jo protėviai buvo pasirašę 
Nepriklausomybės deklaraciją. 

Holė irgi turėjo žymių protėvių iš tėvo pusės, o jos tėvas 
buvo trijų skirtingų šalių ambasadorius. 

— Jis visus pažįsta ir kiekvieną dieną kalbasi telefonu, — 
tyliai burbėdavo ji. 

Loris juokdavosi. 

+, — Mano senis tai kiauras dienas lipdo sandėrius. 

— O mama? 

— Mirė, kai man buvo treji. 

Holė pasijuto it būtų gavusi smūgį į paširdžius. Kai jos 

mama mirė, jai buvo vieneri. Kai pasakė apie tai Loriui, jis atsi- 
sėdo ant tiltelio ir jiedu pradėjo rimtai lyginti savo gyvenimus. 

Abiejų tėvai buvo užaugę nuskurdusiose aristokratų šei- 
mose, kur nepriekaištingam išsilavinimui ir senoviškoms pa- 
vardėms buvo teikiama daug dėmesio. Abiejų tėvai buvo vedę 
paveldėtojas, kurios mirė jaunos. Abu vedė antrą kartą moteris 
be pinigų. Jos skyrėsi tik tuo, kad Holės pamotė, Margarita, 
buvo finansų genijus, o Lorio pamotė turėjo išskirtinį talentą 
švaistyti pinigus. Holės motinos palikimo dalis iš „Hollander“ 
įrankių firmos didėjo, o Lorio motinos palikimas jau seniai 
buvo išgaravęs. 

— Viskas, kas man liko — tai pavardė ir senas griūvantis 
namas su keliais šimtais akrų, — linksmai tarė Loris, žiūrėda- 
mas į Holę. — Kaip čia yra, mažute, kad pasakoju tau savo gy- 
venimo istoriją? Pastarosioms trims merginoms nepasakojau 
nieko. 

Holei nepatiko, kad ją pavadino „mažute“, dar labiau nepa- 
tiko mintis, kad šis dailus vaikinas yra turėjęs merginų, tačiau 
komplimentas paglostė jai širdį. 

— Tikriausiai mums lemta būti kartu, — atsiliepė ji trokš- 
dama, kad jis išplukdytų ją savo kanoja amžiams. 

Loris šypsodamasis pakedeno tamsius trumpus Holės 
plaukus. 

— Gal ir taip, mažute. Galbūt esi tai, ko man reikia šią va- 
sarą. Ei! Plaukiam į kitą upės pusę. 

Holė nebuvo labai gera plaukikė, tačiau į vasaros pabaigą 
tokia tapo, nes beveik kiekvieną dieną praleisdavo su Loriu. 
Nors vaikinas atskleidė daug paslapčių iš savo buvusio gyve- 
nimo, netrukus Holė pastebėjo, kad apie dabartinį jis kalba 
nenoromis. Tik iš paskalų, kurias taip mėgo jos įseserė, Holė 
sužinojo, jog šią vasarą Loris nuo kažko slapstosi. 

— Didžiausi snobai rytinėje Šiaurės Karolinoje, — per 
vakarienę pasakė Teilor apie Bomontų šeimą. — Jie gyvena čia 
nuo Džordžo Vašingtono laikų, netgi turi keletą laiškų nuo jo. 
Bet prieš septyniolika metų šeima bankrutavo, todėl Lorencas 
Bomontas II vedė kažkokią turtingą paveldėtoją, o ši, pagim- 
džiusi Larį III, pasimirė. 

Kaip visada, Teilor nekreipė dėmesio į aplinkinių jausmus 
dėl savo neatsargių žodžių. Jų tėvas irgi buvo vedęs paveldėtoją, 
kuri mirė jauna. 

— Loris, ne Laris, — tarstelėjo Holė ir tučtuojau pasigailė- 
jo. Jos tėvas, pamotė ir įseserė nustebę sužiuro į ją. 

— Mūsų virėjas kartais jiems talkina, — sumurmėjo ji nu- 
delbdama akis į lėkštę. 

Teilor tiriamai nužvelgė Holę prieš grįždama prie savo 
mėgstamiausio užsiėmimo — paskalų. Teilor mėgo bendrauti; 
Holė, palyginti su ja, buvo tylenė. Teilor patiko minia, o Holei 
užtekdavo poros draugių. 

Teilor ėmė pasakoti, kad Loris — „koks kvailas berniuko 
vardas , įterpė ji — turėjo važiuoti į kažkokią ištaigingą vasaros 
stovyklą, tačiau paskutinę minutę vienas iš jo tėvo kvailų san- 
dėrių žlugo, tad neužteko pinigų. 

— Jis nenori, kad apie tai sužinotų turtingi draugai, todėl 
slapstosi pūvančiame šeimos name. Ar matei jį? 

Holė ne iškart susivokė, kad įseserė kreipiasi į ją. 

— Ką? — paklausė spurdančia širdimi. Ji nenorėjo, kad 
kas nors sužinotų, jog beveik visą laiką leidžia su šešiolikmečiu 
vaikinu. Nors ji tik padėjo Loriui gramdyti apipelijusias namo 
sienas, bijojo, kad sužinoję jie uždraus matytis. 

— Ji skaitė klasiką, ar ne? — tarė jos tėvas, meiliai žiūrė- 
damas į savo vienintelį vaiką. Teilor buvo jo pirmosios žmonos 
dukra. 

Holė nuleidusi akis linktelėjo. 

Kažkaip jai pavyko išsaugoti paslaptį per visą vasarą. Tėvas 
ir pamotė tai parskrisdavo, tai išskrisdavo kur nors. Teilor leido 
laiką Edentone, o moteris, pasamdyta prižiūrėti Holę, visiškai 
nesirūpino, kur jos globotinė leidžia dienas. 

Tai buvo stebuklinga ilgų, karštų dienų su Loriu vasara. 
Jiedu daug dirbo jo šeimos plantacijoje. Šeima gyveno čia nuo 
Pilietinio karo laikų, ir Loris mylėjo šią vietą taip, kaip kad jo 
tėvas nekentė. Vieną dieną, kai jiedu dažė valgomąjį, Loris pa- 
sakė, kad jo motina ištekėjo už tėvo tik dėl vardo ir namų. Ji 
iškeitė savo pinigus į Bomontų istoriją. 

Lorio senelis, gudrus verslininkas, palaimino dukters san- 
tuoką, nors ir matė, koks buvo Lorencas Bomontas. Vis dėlto 
prieš jiems susituokiant pasirūpino, kad plantacija atitektų jo 
dukters vaikams ir kad jos vyras negalėtų parduoti namo. 

— Aš jos neprisimenu, — kalbėjo Loris, kol Holė dažė 
švariai nugremžtas sienas gelsva spalva. — Bet man pasakojo, 
jog ji taip mylėjo šį namą, kad mirė dėl jo. — Tuose žodžiuose 
nuskambėjo kartėlis. Dar jis papasakojo Holei, kad jo motina 
mirė gimdydama antrąjį vaiką. Ji norėjo, kad jos kūdikis išvystų 
pasaulį Bomontų name, todėl, nepaisydama gydytojų draudi- 
mų, gimdė namuose. Gimdymas komplikavosi, ir abu, motina 
ir kūdikis, mirė nespėjus atvykti greitajai. 

— Galbūt todėl tavo tėvas ir nekenčia šios vietos. 

— Ne. Tiesiog jam labiau patinka Tifani užpakalis. 

Tifani buvo trečioji jo tėvo žmona ir Loris jos nekentė. Ji 
privertė vyrą nupirkti jai naują, modernų namą Ralyje ir jiedu 
gyveno ten, labai retai lankė senąją plantaciją. 

Holė taip ir nepaklausė Lorio apie stovyklą, į kurią jis turė- 
jo važiuoti. Tiesą sakant, ji nepaklausė apie nieką kita, išskyrus 

tai, kas susiję su namu. Jis aprodė jai griūvančius pagalbinius 
pastatus, papasakojo, kam jie buvo naudojami. Kalbėjo apie 
savo svajonę kada nors atstatyti viską ir tapti „ponu plantato- 
riumi“. 

— Tu tai padarysi, Lori. Žinau, kad padarysi. 

Jis nusijuokė ir suvėlė jai plaukus — vienintelis būdas, ku- 
riuo ją liesdavo. 

Tai buvo idiliška vasara, nors apie šimtas procentų būdra- 
vimo laiko buvo skiriama fantazijoms, kaip Loris bučiuoja ją. Ji 
spoksojo į jo lūpas, kol suskaičiavo visas jų raukšleles. 

Jei Loris ir žinojo apie jos jausmus jam, niekada neišsidavė. 
Vasarai baigiantis jai teko išvykti į mokyklą — šį kartą Airijo- 
je — O Loris turėjo baigti vidurinę. 

Atsisveikinant jis čiupo ją į glėbį ir apsuko ratu. Pasakė, 
jog ji jam kaip jaunesnioji sesuo, kurios niekada neturėjo. Holė 
pažiūrėjo į jį ir palinko bučiniui. Loris pabučiavo ją, bet tik į 
kaktą, tada paskutinį kartą pakedeno plaukus ir išvažiavo. 

Ji buvo pažadėjusi jam rašyti ir rašė. Šešetą mėnesių pliekė 
Loriui ilgus laiškus, liedama jam savo širdį, pasakodama apie 
mokyklinius kivirčus, girdamasi pasiekimais. Jis atsiliepė vie- 
nintelį kartą, kai ji nusiuntė savo rašinį apie kolonijinio laiko- 
tarpio architektūrą. Loris atsiuntė jai atvirlaiškį, kuriame buvo 
tik vienas sakinys: „Puikus darbas, mažute. L.“ 

Būtent toji vasara su Loriu padėjo pamatus jos būsimai 
karjerai. Ji nusprendė studijuoti architektūrą koledže, bet ne- 
trukus perėjo į architektūros istorijos fakultetą, o kiek vėliau 
ėmėsi Amerikos namų architektūros. 

Bėgo metai ir kadangi negaudavo atsakymų, Holė liovėsi 
jam rašiusi, tačiau visą laiką sekė jo gyvenimą. Žinojo, jog jis 
baigė teisės mokyklą ir pradėjo advokato karjerą, stebėjo jo lai- 

mimas bylas. Perskaičiusi apie tai, jog nusišovė jo tėvas — ne- 
pavykus dar vienam dideliam sandėriui — ji nusiuntė Loriui 
užuojautos žinutę. Vėliau tris dienas verkė sužinojusi, jog Loris 
vedė. Tačiau jo santuoka išėjo jai į naudą. Ji liovėsi gyvenusi 
fantazijomis, ištraukė nosį iš knygų ir pradėjo dairytis į aplin- 
kinius vyrus. 

Holė buvo labai panaši į savo motiną, laimėjusią porą 
grožio konkursų, tad susirasti vyrų nebuvo sunku. Ji užmezgė 
keletą meilės romanų, vieną netgi rimtą, bet širdies nepadova- 
nojo niekam. Niekada niekam nepasakojo apie vasarą su Loriu, 
tačiau žinojo, kad joks vyras neprivertė jos jaustis taip, kaip Lo- 
ris. Joks vyras neprivertė jos pasakyti: „Štai mano gyvenimas, 
imk jį. Daryk su manim ką tik nori.“ 

Kai Holei sukako dvidešimt vieneri, ji tapo paveldėtoja. 
Milijonų. Po poros dienų euforijos ir naujų drabužių pirkimo 
nusprendė, jog pinigus reikia panaudoti prasmingai. Ją domino 
senų namų išsaugojimas, tačiau kartu ji nenorėjo tapti viena 
iš tų turtingų damų, su kuriomis tikri paminklosaugininkai 
taikstėsi tik dėl pinigų. Ji norėjo, kad su ja būtų skaitomasi dėl 
jos proto — juk sugeba atskirti federalinį pastatą nuo rene- 
sansinio. Taigi nusprendė parašyti disertaciją apie Amerikos 
architektūrą ir gauti daktaro laipsnį. 

Jai buvo dvidešimt ketveri, kai tėvas patyrė nestiprų širdies 
smūgį ir gydytojai uždraudė jam skraidyti po pasaulį. Budint 
ligoninėje Holei pakliuvo į rankas Town and Country žurnalas. 
Ji vos suprato, kas jame rašoma, nes dvejus metus skaitė lite- 
ratūrą tik savo disertacijos tema. Tačiau pastebėjus Lorenco 
Bomonto vardą, jos akys ėmė įdėmiau sekti tekstą. Straipsnyje 
buvo rašoma, jog ponas Bomontas neseniai išsiskyrė ir išvyksta 
į savo plantaciją netoli Edentono, ketindamas atidaryti mieste 
advokatų kontorą. 


„222 


HOLĖ 


Staiga Holė suprato, jog tai, ko visą laiką siekė, dabar jos 
rankose. Ji turi užtektinai pinigų, kad nusipirktų namą Lorio 
kaimynystėje, tačiau suvokė, jog jis tučtuojau suprastų, ko ji 
siekia. Jau buvo patyrusi, kad vyras tai traktuotų kaip perse- 
kiojimą. 

Kai tik tėvui pagerėjo sveikata, Holė pradėjo savo kam- 
paniją — kad jis, o ne ji nupirktų Spring Hilą — senąjį namą, 
kuriame buvo apsistojusi tą vasarą. Namas nuošalus, o tėvui 
reikia ramybės, įtikinėjo ji. Jis netgi galėtų įsigyti vandens dvi- 
ratį ir juo mankštintis. 

Holė jautėsi truputį kalta, todėl užsiminė tėvui, kad galėtų 
praleisti su jais vasarą. Kai jis pagaliau paprašė šito, ji suvaidino 
nelabai norinti, bet kai tėvas pasakė: „Ką gi, jei negali, tai nieko 
tokio“ ir nusisuko į žmoną baigti pokalbio, ji tučtuojau sutiko. 

Šiek tiek per garsiai Holė pareiškė, jog senasis namas bus 
puiki vieta rašyti disertaciją. 

Įseserė taip įdėmiai pažvelgė į ją, kad Holė sutrikusi nusi- 
suko. Tėvai buvo per daug užsiėmę savo reikalais, todėl netu- 
rėjo laiko kištis į dukrų gyvenimą, tačiau pro Teilor akis mažai 
kas prasprūsdavo. 

— Manau, kad Holė gerai sugalvojo, — tarė Teilor. 

Kai Holė pažvelgė į ją, Teilor akys bylojo, kad ji būtinai su- 
žinos, ką ana sumaniusi. 

Paskui viskas stojo į savo vietas. Teilor grįžo į Edentoną 
apžiūrėti namo, susitiko su savo sena meile ir, visų nuostabai, 
susižadėjo. Ji planavo milžinišką vestuvių puotą Kalėdų išvaka- 
rėse, ir Holė turėjo būti jos pirmąja pamerge. 

Holė paslapčia troško surengti dvigubas vestuves. Ji ir Tei- 
lor kartu nueitų prie altoriaus ir susijungtų su savo gyvenimo 

Vis dėlto Teilor nujautė, jog Holė kažką sumaniusi. „Ne- 
žinau ką, bet sužinosiu, — pasakė jos įseserė, nusišypsojo ir 
paprašė Holę kai ką padaryti už ją. Kai Holė ėmė spyriotis ne- 
turinti laiko, Teilor pasakė, kad pasistengs įtikinti tėvus nepirkti 
namo šalia Edentono. 

— Per vestuves galės apsistoti viešbutyje. Juk kai aš ište- 
kėsiu, daug keliausiu, tad nematau prasmės apgyvendinti tėvus 
Edentone. Bet jei tu nori, kad jie ten gyventų... 

— Tai šantažas, — murmėjo Holė, kai įseserė nesiliovė 
krovusi jai vieną nemalonų darbą po kito. 

Vienas iš jai skirtų darbų buvo nuvažiuoti į namą, kurį tė- 
vas buvo išnuomojęs prieš savo ligą, ir pasirūpinti daiktų per- 
vežimu. Holė paklusniai paliko savo tyrimus ir išvyko į tą baisų 
pastatą Smouki kalnuose. Pamačiusi baltai rožinį namą su taip 
pat nudažyta valčių prieplauka, liūdnai atsiduso. Jos nuomone, 
name, pastatytame po 1840-ųjų, gyventi neverta. 

Taigi dabar ji buvo nedideliame kurortiniame kaimelyje 
prie Vinonos ežero ir laukė, kada pasirodys vyrukai iš perve- 
žimo kompanijos. Visi daiktai, išskyrus lovą, buvo supakuoti 
į dėžes, tereikėjo sukrauti juos į furgoną. Tačiau furgonas su- 
gedo kažkur pakeliui. Vairuotojas paskambino ir perspėjo, jog 
vėluos, bet pažadėjo atvažiuoti iki trečios valandos. 

Dabar buvo vidurdienis ir Holė sukiojosi po mažą mais- 
to prekių krautuvėlę galvodama, ką čia nusipirkus vakarienei. 
Pietus pavalgys užkandinėje, esančioje tame pačiame pastate 
kaip ir parduotuvė, o vakarienę pasigamins pati. Ji laikė ranko- 
se du stiklainius su makaronų padažu negalėdama apsispręsti, 
kurį pirkti, kai staiga jos akys susidūrė su tamsiai mėlynomis 
nepaprastai gražaus vyriškio akimis. Juodi jo plaukai buvo su- 
šukuoti į viršų nuo kaktos, kaip kokio supermeno, lūpos pilnos, 
smakras su duobute. 

— Oi! — šūktelėjo Holė, vos nepaleidusi iš rankos vieno 
stiklainio. Kai ji vėl pakėlė galvą, vyro nebebuvo. Atsisukusi pa- 
matė jį einant durų link: aukštą, plačiapetį, siaurų klubų. 

Tačiau jis dėvėjo dažais aptaškytus džinsus ir praplyšusius 
marškinėlius, ant kurių užrašyta: VAIRUOTOJAI GYVENA 
ROJUJE. Jis iš kitos ežero pusės, pagalvojo Holė. Vienas iš tų, 
kurie gyvena „tikruose“ namuose. 

Ji pastatė stiklainius į vietą ir nusprendė, jog verčiau pa- 
sikepins krevečių. Galbūt reikėtų nuvažiuoti į miestelį ir nusi- 
pirkti butelį — arba du — vyno. Tai, kad ji čia viena, dar nereiš- 
kia, jog turi gyventi konservuotais padažais, tarė sau. 

Holė nuėjo į parduotuvės gilumą, kur stovėjo keletas sta- 
liukų, ir atsisėdusi ėmė laukti, kol kasininkė aptarnaus pirkėją 
gražuolis, buvo kieme. Netoliese būriavosi dar keletas vyrukų 
su dideliais motociklais. „Buliukai“, pagalvojo ji. Taip buvo va- 
dinami motociklai, o moterys, peroksidu nubalintais plaukais 
ir berankovėmis odinėmis liemenėmis, vadinamos „baikerių 
pupytėmis . Bent jau Holė taip manė. Nes ji geriau žinojo, kuo 
vardu geriausia Lankonijos karalienės draugė, nei motocikli- 
ninkų Žargoną. 

Moteris prie kasos tebebuvo užimta, tad Holė toliau stebė- 
jo vaizdą kieme. Vyras, kurį matė parduotuvėje — ji praminė 
jį Rojumi dėl marškinėlių užrašo — regis, nepažinojo kitų. Jis 
nešėsi didelį krepšį pirkinių ir norėjo praeiti pro šalį, tačiau 
baikeriai buvo užstoję jam kelią. 

Kodėl? — pagalvojo Holė. Vienas didžiapilvis baikeris 
ėmė kalbėti su juo, o moterys, susispietusios jam už nugaros, 
kumšnojo viena kitą ir kikeno. Holė šyptelėjo. Jomis dėta irgi 
juoktųsi. Toks gražuolis! 

— Mieloji, tokie kaip jis tau ne pora. 

Krūptelėjusi Holė pažvelgė į padavėją. 

— Aš, a... — sumikčiojo nežinodama, ką atsakyti. 

— Tu ambasadoriaus Lethemo duktė, taip? 

Holė linktelėjo. Buvo įpratusi, jog žmonės žino, „kas“ ji 
tokia. 

— Jis gražus pažiūrėti, bet draugauja su Leonu Bešemu, 
todėl geriau laikykis atokiau. Be to, tokiai gražiai merginai kaip 
tu tokie tipai nereikalingi. 

— Aš ne... nieko, — ištarė Holė susiraukdama, tačiau nesu- 
silaikė nepasiteiravusi. — Kas tas Leonas Bešemas? 

— Vagis, melagis ir apgavikas, — atsakė padavėja. — Vie- 
nas iš tų, kurie lenktyniauja sunkvežimiais. Laksto savaitgaliais 
po kalvas tais savo bjauriais gremėzdais. Suvažiuoja čionai tik- 
riausiai iš visos valstijos. 

— Skamba ne taip jau blogai, — tarė Holė. Ji negalėjo 
liautis spoksojusi į tą vyrą. Jo laikysena, šauniai atlošti pečiai, 
žvilgsnis intrigavo ją. 

— Leonas kitoks. Jis apvogė daugybę vietų penkiasdešim- 
ties mylių spinduliu, o tada buvo sučiuptas. Kartais padarydavo 
vieną kitą darbelį, užsidirbdavo dolerį, bet to nepakako sunk- 
vežimiui. 

— O ką tas Leonas turi bendra su juo? — Holė mostelėjo 


a į kiemą. Ten baikeriai, rodės, bandė įtikinti Rojų pasiva- 
ėti vieno iš jų motociklu. 
— Jis apsistojęs pas Leoną. Tos pašiūrės namu nepavadinsi. 
— Taip, bet jis turi daržinę, — praeidamas įsiterpė kažkoks 
vyras. 
Holė pamatė moters išraišką ir suprato, kad ji nemėgs- 
ta savo darbdavio. Jis buvo apsirengęs kaip visi vietiniai, su 

marškinėliais ir džinsais, o padavėja vilkėjo panašiai kaip 
Holė: pilkšvai žalsvomis kelnėmis, medvilniniais marškinė- 
liais su apykakle ir dryžuotu diržu. Holė būtų pagalvojusi, 
kad ji kokia koledžo studentė, uždarbiaujanti vasarą, tik kad 
moteriai buvo per trisdešimt. 

— Mano vyro nuomone, paskirti savo gyvenimą sunkve- 
žimiui yra kilnu, — paniekinamai tarė ji. 

Holė buvo bepradedanti manyti, kad ši porelė tikrai ne- 
suderinama, bet jos dėmesį patraukė įvykiai kieme. Viena iš 
moterų paėmė iš Rojaus krepšį, ir šis apsižergė didžiulį moto- 
ciklą. 

Padavėja atsirėmė ranka į stalą ir pažvelgė pro langą. 

— Jie bando jį apmauti. Čia išbandymas. Tas žvėris toks 
galingas, kad vos tik jis prisilies prie greičio pedalo, nuskris ant 
žemės. Jie žino, kad jis gyvena Leono name, todėl nori pažiūrė- 
ti, ar vertas turėti raktą nuo daržinės. 

— Kuo ypatinga toji daržinė? — paklausė Holė neatplėš- 
dama akių nuo vyro. Ar jis tuoj tėkšis ant žemės? Savo gražiu 
veidu į žvyrą? Kita vertus, ji būtų nieko prieš atlikti jam dirb- 
tinį kvėpavimą. 

Vienas iš baikerių pradėjo aiškinti jam apie motociklo val- 
dymą, bet Rojus nustūmė jo ranką. 

— Regis, jis žino, ką daro, — tarė Holė. 

— Turėtų, jei Leonas patikėjo jam raktą, — pasakė moters 
vyras. Jis priėjo ir atsistojo šalia žmonos, o ši piktai dėbtelėjo į jį. 

— Žinai, kad Leonas kalėjime. Tikriausiai Karlas davė jam 
raktą, o Leonas nieko apie tai nežino. 

— Karlas nekvailas. Jis žino, kad Leonas užmuštų jį už tai. 

— Dėl daržinės rakto? — nustebo Holė. 

— Taip! — vienbalsiai patvirtino vyras ir žmona. 

Visi trys vėl sužiuro į kiemą. 

— Statau penkis, kad jis nukris, — tarė moteris. 

— Dešimt, kad išsilaikys, — suskubo pareikšti Holė, ne- 
spėjus prasižioti vyrui. Ji nematė, kaip susiraukė moteris. 

Baikeriai šypsodamiesi atsitraukė, Rojus koja užvedė mo- 
tociklą — ne rakteliu — ir po akimirkos, spjaudydamas į šonus 
žvyrą, išskriejo iš aikštelės. Išsukęs į gatvę, nuspaudė greičio 
pedalą. 

Kurį laiką baikeriai atrodė nusivylę, tačiau netrukus jų nu- 
sivylimas virto susirūpinimu, kad jis niekada negrąžins moto- 
ciklo. Jei jis vagišiaus Leono draugas, tai gal jį nujojo? 

Praėjus keliolikai ilgų minučių, vyras sugrįžo į kiemą iš 
kitos pusės ir, išžarstęs žvyrą, sustabdė motociklą toje pačioje 
vietoje, iš kur paėmė. Jis ramiai nulipo ir paėmė iš moters krep- 
šį, kurį ji tebelaikė. 

— Tu skolinga jai dešimt žalių, — tarė vyras žmonai, — be 
to, atnešk jai ko nors pavalgyti. — Ir akivaizdžiai patenkintas 
nužirgliojo savais keliais. 

Moteris ištraukė iš prijuostės kišenės dešimties dolerių 
banknotą. 

— Jūs man neskolinga, — tarė Holė, — tai buvo tik pokštas. 

— Savo skolas aš visada sumoku, — atrėžė moteris, ir Holė 
suprato, jog ji pyksta ant savo vyro. — Ko pageidautum? Ir kol 
nepaprašei — mes neturime makaronų salotų, jokių salotų, jei 
jau apie tai kalbame. — Ji kalbėjo pakeltu tonu, kad išgirstų 
vyras. — Turime tik kiaulienos. Viskas pagaminta iš jos arba su 
ja. Netgi viščiukas iškeptas pusės paršo taukuose. 

— Sumuštinį, — droviai išlemeno Holė, nenorėdama daly- 
vauti šeimyniniame ginče. 

— Siūlyčiau klubo sumuštinį, — garsiai tarė padavėja. — 
Nors jis irgi su kumpiu ir šonine. 

— Gerai, — sutiko Holė. — Ir stiklinę nesaldintos arbatos. 

— Girdėjai, Ralfai? — suriko ji. — Štai žmogus iš miesto, 
jis nenori pusės kilogramo cukraus arbatoje. 

Holei palengvėjo, kai padavėja pasišalino. Žvilgtelėjo į 
laikrodį. Buvo planavusi pasilikti dar vienai nakčiai po to, kai 
furgonas išgabens daiktus, bet tikriausiai nepasiliks. Ko gero, 
išvažiuos šį vakarą. 

Padavėja atnešė sumuštinį ir arbatą, tačiau, dideliam Holės 
nusivylimui, nenuėjo, o stovėjo, kol Holė pakėlė į ją galvą. 

— Klausyk, — tyliai tarė moteris ir atsisėdo priešais. — 
Atsiprašau, kad nesusivaldžiau, ir apgailestauju, kad įtraukiau 
tave, tačiau tu man primeni mane pačią, kai buvau tavo am- 
žiaus. Dabar žiūrėdama į mane taip nepasakytum, bet aš tikrai 
buvau labai panaši į tave. — Ji palinko priekin ir įsmeigė akis į 
Holę. — O mano vyras atrodė kaip tas vyriškis, dėl kurio var- 
vinai seilę. 

— Aš nevar... — prasižiojo Holė, tačiau nusprendė verčiau 
atsikąsti sumuštinio. 

— Kartais jie tokie gražūs, kai jauni. 

— Jie? — perklausė Holė. 

— Vietiniai vyrukai. Berniukai, kurie jau vienuolikos vai- 
ruoja pikapus; berniukai, kuriems tėčiai devintojo gimtadienio 
proga dovanoja šautuvus; berniukai, kurie nėra valgę nieko, kas 
nepergulėjo su kiaule. 

— Nepergulėjo?.. Och, — sutriko Holė. Tie. Uždrausti vai- 
kinai. „Netinkamos rūšies“. Vaikinai, kurie užauga tokie, kaip 
pirmasis jos pamotės vyras. 

— Buvau tokia kaip tu, kai įsimylėjau gražų jauną vyrą, 
kuris smagindavosi su manimi ant užpakalinės pikapo sėdynės. 
Sakė norįs padovanoti man mėnulį vietoj veidrodžio. 

— Kaip miela, — tarė Holė. 

— Aha, ir pažiūrėk, kas iš to išėjo. — Moteris apvedė ranka 
parduotuvę. Holė žinojo, kad „jos pusės“ ežero žmonės niekada 
nevalgo šioje užkandinėje. „Cholesterolio kiekis tame maiste 
nužudytų tave per trisdešimt sekundžių, — kartą pasakė jos 
įseserė. 

Tiesa, Holės sumuštinyje buvo ketvirtis indelio majonezo, 
mažiausiai keturi griežinėliai šoninės ir trys kumpio. Skanus, 
pagalvojo ji, tačiau vien nuo jo priaugsi svarą. 

— Kodėl neišvažiuojate? — nepagalvojusi paklausė Holė. 
Ji visuomet buvo labai praktiška mergina. Taip, jai buvo skau- 
du, kad vaikinas, kurio trokšta, nenori jos, tačiau gyvenimas 
tęsiasi. O be to, ji juk nesėdi susidėjusi rankų. 

— Kad mano šeima imtų džiūgauti? — atsiliepė padavė- 
ja. — Visi, net trečios eilės pusbroliai prikaišiotų: „aš taip ir sa- 
kiau“. — Ji atsistojo. — Todėl dabar žiūriu, kaip mano sesuo va- 
Žinėja mersedesu, o aš turiu apsimetinėti, jog esu laimingiausias 
žmogus pasaulyje ir mėgaujuosi kiekviena gyvenimo minute. 

Holė nenorėjo girdėti apie kitų vargus. Ji nežinojo, ką to- 
kiu atveju sakyti. Pagaliau ji tik užmetė akį į gražų, raumenin- 
gos figūros vyriškį. 

Padavėja palinko virš stalo. 

— Tu miela mergina, todėl nenorėčiau, kad susidėtum su 
tipais, kurie draugauja su Leonu Bešemu. 

— Nesusidėsiu, — sumurmėjo Holė, tačiau moteris nesi- 
traukė tarsi laukdama, kad ji pasakytų dar ką nors, todėl Holė 
sumelavo. — Be to, aš susižadėjusi. Kai tik išvažiuos žolės pjo- 
vėjai, vyksiu pas jį. — Kadangi moteris ir toliau stovėjo, Holė 
pridūrė: — Jis iš senos šeimos. Jo protėviai pasirašę Nepriklau- 
somybės deklaraciją. 

— Prie pinigo? 

— Aptekęs, — nurijo melą Holė. 

Moteris rimtai linktelėjo. 

— Tiesiog laikykis atokiau nuo šitos ežero pusės ir tų senų 
namų. Karas karu, o tokie namai pavojingi tokioms kaip tu. 

— Karas? — skubiai paklausė Holė. — Koks karas? 

— Joks, — atkirto moteris, žiūrėdama į išpūstas Holės 
akis. 

Tuo momentu priėjo jos vyras ir tarstelėjo per petį: 

— Namai šioje ežero pusėje buvo pastatyti dar tikriau- 
siai prieš Pilietinį karą. Šiaurės Karolinos paminklų apsauga 
stengiasi juos nukelti, nes yra planas visus nugriauti. Vietoj 
jų pristatys dar daugiau raudonų. — Paskutinį sakinį jis ištarė 
mesdamas paniekinamą žvilgsnį į žmoną. 

— Prieš Pilietinį karą? — sušnabždėjo Holė vis labiau su- 
sidomėdama. — Kaip tai gali būti? 

— Tikriausiai karo dezertyrai pastatė, — gūžtelėjo pečiais 
moteris. — Gal anglai, gal amerikiečiai, niekas tiksliai nežino. 
Prieš metus žemė buvo parduota statybinei kompanijai, bet 
kažkas iš paminklų apsaugos atvažiavo ir pasakė, kad namų 
nugriauti negalima. Vietiniame laikraštyje apie tai daug rašė; 
karas tebevyksta. 

— Kas laimi? 

— Kol kas niekas. Ar gali patikėti: Leonas Bešemas — di- 
dysis stabdys. 

— Leiskite spėti — dėl daržinės. 

— Greitai sumetei. 

Holė nusišypsojo, atstūmė nebaigtą valgyti sumuštinį ir 
žvilgtelėjo į laikrodį. 

— O! Man metas. Buvo labai skanu. 

Padavėja atnešė jai sąskaitą, tada sugrįžo prie kasos, kur 
laukė kiti pirkėjai. Holė paliko dešimt dolerių arbatpinigių atsi- 
lygindama už lažybas — be to, moteris bandė jai padėti. 

Išėjusi iš parduotuvės, Holė prisiminė, jog taip nieko ir 
nenusipirko vakarienei. Nuvažiuos į didelę parduotuvę už 
dvidešimties mylių, nusprendė ji, kur niekas nekomentuos jos 
žvilgsnių į gražius vyrus, nusipirks vyno, krevečių ir duonos. 

Tačiau jos automobilis manė kitaip. Užuot pasukęs į kairę, 
jis pasuko į dešinę, ir Holė susigriebė važiuojanti į priešingą 
pusę nuo tėvų išnuomoto namo. Ji girdėdavo, ką tėvų svečiai 
kalbėdavo apie tuos senus namus. Kai kurie jiems patiko, kiti 
nelabai. Dauguma sutikdavo, kad vaizdas gražesnis iš „turtin- 
gųjų“ pusės. Jų namo langai išėjo į mišku apaugusias kalvas, 
namus, pasislėpusius tarp medžių ir beveik nematomus. Žmo- 
nės iš kitos ežero pusės matė išlygintą kalvą, kimšte prikimštą 
pigių, per didelių namų, nudažytų absurdiškomis spalvomis. 

Holė lėtai riedėjo išvažinėtu keliuku apžiūrinėdama senus 
namus, susigrūdusius po medžiais. Daugumą jų buvo sunku 
įžiūrėti, nes prieš juos buvo sustatyti autofurgonai, kitus dengė 
apkalos arba vešlūs vijokliai. 

Ji privažiavo keliuko galą, kur didžiulis ženklas skelbė: TIK 
EŽERO PAKRANTĖS GYVENTOJAMS. Holė apsuko mašiną. 

Negali būti, kad Šiaurės Karolinoje būtų namų, pastatytų 
prieš Revoliuciją. Tuo metu europiečiai čia negyveno. O gal 
gyveno? Reikia paskaityti istoriją, nusprendė ji. f 

Bet kodėl vietiniai tvirtina, kad šie namai tokie seni? Dėl 
legendų? Istorijų, kurios pasakojamos iš kartos į kartą? Jei taip, 
turi būti kažkoks pagrindas. 

O gal kas nors iš paminklų apsaugos darbuotojų paleido 
gandus, kad išsaugotų namus? Tokiomis aplinkybėmis ir jos 

negraužtų sąžinė. Meluotų, jei to reikėtų, kad būtų išsaugotas 
senas namas. 

— Meluoti, apgaudinėti ir vogti, — garsiai ištarė Holė ir 
pagalvojo apie Leoną Bešemą ir tai, ką jis darė dėl savo sunk- 
vežimio. Gal meilė sunkvežimiui ir nėra pateisinama priežastis, 
bet Holė suprato. Aistra jai nesvetima; ji žavisi ja. Loris aistrin- 
gai mylėjo savo senąjį namą, kaip ir jo motina. O tas vyrukas, 
Leonas, sėdi kalėjime, nes vogė iš meilės savo sunkvežimiui. 

Įdomu, ar jis vogė „Hollander“ įrankius? — pagalvojo 
Holė, sustodama po nukarusiomis riešutmedžio šakomis. Ji 
specialiai buvo išsirinkusi mažą automobilį, kad galėtų patekti 
į ankštas vietas, ir žalios spalvos, kad būtų lengviau pasislėpti. 
„Be to, jis greitas, tad spėsi pabėgti nuo savininko su šautu- 
vu, — pasakė jos įseserė. 

Taip, Holė mėgo įsliūkinti į svetimas valdas, kad apšniukš- 
tinėtų senus namus. Jai patiko važinėtis vingiuotais kaimų ke- 
liukais ir žiūrėti, kas slepiasi miškuose. 

Nors metodai buvo ir neteisėti, jai sekėsi. Ji surado namą, 
pastatytą 1784-aisiais, kuris buvo palaidotas po pigiu vinilo ap- 
kalu. Nupirko namą iš savininkų ir perkėlė į kitą vietą. Kartą, 
braidžiodama po juosmenį siekiančią žolę, atrado pūvančius 
senos plantacijos pagalbinius pastatus. Holė sumokėjo už jų 
perkėlimą ir restauravimą. Jaunos poros mielai sutikdavo apsi- 
gyventi senuose namuose. Jiems tereikėjo pinigų medžiagoms, 
o jų duodavo Holė. 

Ji išlipo iš automobilio ir apsidairė. Įsitikinusi, jog aplin- 
kui nieko nėra, atsidarė bagažinę ir išsitraukė iš jos aukštus, 
trisluoksnius odinius batus, kuriuos visuomet vežiodavosi su 
savimi. Mat gyvatės myli senus namus beveik taip pat kaip ir ji. 
Paskui pasiėmė skaitmeninę kamerą, lazdelę, žibintuvėlį ir pa- 
traukė į kalvą, kur iš piktžolių kyšojo namo stogas. 

Priėjusi pakankamai arti, pamatė, jog namo išorė nėra 
labai sena: geriausiu atveju 1880-ųjų. Ji atsargiai užlipo į 
verandą, prieš tai išbandžiusi kiekvieną lentą. Durys kabojo 
ant vieno vyrio, todėl buvo sunku jas atidaryti. Ji užžiebė 
žibintuvėlį, kad galėtų atidžiau apžiūrėti durų pagražinimus 
ir vyrius. Šie akivaizdžiai buvo pakeisti naujesniais, maždaug 
1950-ųjų gamybos, tad ji nesibaimindama pastūmė duris. Kai 
kurie jos kolegos manė, jog reikia saugoti viską, kas pagamin- 
ta iki 1980-ųjų, bet Holė nebuvo viena iš jų. 

Viduje namas buvo smarkiai apleistas. Iš vienos pusės pro 
langus it didžiulės plaukuotos gyvatės lindo vynuogių šakos. 
Keletas grindų lentų buvo išpuvusios, iš po jų augo blyškios 
piktžolės, tiesdamos kaklus į saulę. 

Dar kartą nužvelgusi griuvėsių vidų, Holė nusprendė, jog 
tuščiai švaisto laiką. Arba šis namas nepriklauso tiems, kaip 
manoma, statytiems prieš karą, arba visa tai melas. Ji pasisuko 
išeiti, bet tą minutę pastebėjo siją — didžiulį bimsą, tikriausiai 
iš laivo. Seni namai dažnai buvo statomi iš išardytų laivų. Bet 
čia, toli nuo vandens? Holė ėmė pamažu slinkti į namo galą, 
atsargiai statydama kojas ant grindų, nukreipusi žibintuvėlio 
šviesą į lubas. 

Tą akimirką, kai ji pasiekė bimso vietą ir įsitikino, jog 
tai tik paprasta sija, pasigirdo garsas. Išskirtinis, kurio nesu-, 
maišysi su jokiu kitu — barškuolės šnypštimas. Holė akimoju 
sustingo, jos širdis šoktelėjo į gerklę. Kiek apsiraminusi, lėtai 
pasuko galvą garso link. Vos už dviejų pėdų buvo susirangiusi 
didžiulė barškuolė, pasiruošusi kirsti, vos tik Holė pajudėtų. 
Taigi ji taip įdėmiai spoksojo į lubas, kad vos neužlipo ant 
gyvatės. 

Kvaiša, kvaiša, pagalvojo. Gerai, ką gi dabar daryti? Laukti, 

kol nusileis saulė, atvės oras ir gyvatė nušliauš ieškoti šilumos? 
O gal išbandyti gyvatėms atsparius batus? Trys odos sluoks- 
niai, kojoms velniškai karšta, tačiau jai buvo garantuota, kad 
jie atlaiko gyvatės įkandimą. Garantuota? Ar tai reiškia, jog jie 
grąžins pinigus, jei atsitiks nelaimė? 

Mesk tą savo sarkazmą ir pradėk galvoti, kaip ištrūkti gy- 
vai, įsakė sau Holė. Jokių staigių judesių, aišku, bet jei ji lėtai, 
atsargiai išstypčiotų? 

— Gera gyvatė, — sušnabždėjo ji ir skubiai nurijo seiles, kai 
barškuolės uodega smagiai subarškėjo. Holė lėtai žengė atgal. 

Vieną sekundę ji stovėjo ant seno namo grindų, kitą — 
skriejo ore. Suriko iš baimės ir netikėtumo ir aiktelėjo atsimu- 
šusi į dugną. 

Minutėlę gulėjo ant nugaros ir mirksėdama žiūrėjo į viršų. 
Regis, ji įkrito į seną rezervuarą. Maždaug dvylikos pėdų aukš- 
tyje matėsi įlūžusios lentos ir gyvatės, prišliaužusios iki krašto, 
galva. 

— Tik to man tetrūko, — sumurmėjo ji. — Atsidurti duo- 
bėje su barškuole. 

Raukydamasi iš skausmo Holė nusiėmė nuo kaklo kamerą 
ir keletą kartų blykstelėjo į gyvatę. Apakinta blykstės toji pasi- 
traukė nuo krašto. 

Holė persivertė ant šono ir apsidairė. Buvo atsidūrusi 
maždaug dvylikos pėdų gylio ir aštuonių pėdų pločio duobėje. 
Atrodo, kažkada čia buvo daržovių rūsys arba kažkam šaltai 
laikyti skirta patalpa, kurios sienos tikriausiai buvusios iš mo- 
lio arba akmens. Bet kažkoks darbštus savininkas išklojo sienas 
betono sluoksniu, todėl jos tapo slidžios. 

Holę apėmė panika, tačiau mergina pasistengė ją už- 
gniaužti. Žinoma, kad ji išlips. Lėtai, apsičiupinėdama, ar kas 

nelūžę, ji atsistojo ant šiukšlinų grindų. Jei sienos tokios šiuo- 
laikiškos, tai kažkur turi būti ir aliuminio kopėčios. 

Jos kojos iki kulkšniukų skendėjo supuvusios medienos ir 
augalų liekanų bei gyvūnų skeletų paklotėje. Atrodė, jog niekas, 
kas kada nors pateko į šią duobę, nerado kelio atgal. 

Žiūrėdama į aukštas sienas Holė įtikinėjo save, kad ji pro- 
tingesnė už gyvūnus ir tikrai iš čia ištrūks. 

Po valandos ji ėmė panikuoti. Surinkusi į krūvą visas šiuk- 
šles bei nuolaužas, pabandė ant jų pasilypėti, tačiau tą pačią 
akimirką prasmego iki dugno. Pūvanti mediena sušvelnino 
kritimą, todėl ji nesusižeidė, bet išlipti negalėjo. 

Virš galvos buvo senos lentos. Ji matė surūdijusį vyrį, kuris 
kažkada laikė rūsio angos dangtį. Jei ji užsikabintų už lentų, ar 
sugebėtų prisitraukti? Kuo užsikabinti? — svarstė ji. 

Holė nužvelgė turimą inventorių. Kamerą dėkle su plona 
nailono juostele. Butelį vandens ir savo drabužius. Savo lazdelę 
ir Žibintuvėlį pametė dar prieš įkrisdama čionai. 

— Virvę, — tarė ji, pradėdama atsiseginėti marškinėlius. — 
Turiu pasidaryti virvę. 


Antras skyrius 


HOLĖ SUKLUSO IŠGIRDUSI GARSUS VIRŠ GALVOS. 
Ji gulėjo susisukusi į kamuoliuką tik su kelnaitėmis, aukštais 
gyvačių įkandimams atspariais batais ir laikrodžiu, beveik pa- 
silaidojusi tarp šiukšlių, kad būtų šilčiau. Gerklę skaudėjo nuo 
pagalbos šūksnių, akis peršėjo nuo baimės ir nevilties ašarų. 

Duobėje buvo tamsu nors į akį durk, kameros baterija 
seniai išsikrovusi, o temperatūra vis krito. Nors ji nebegalėjo 
įžiūrėti, žinojo, kad virš galvos, beveik ranka pasiekiama, ka- 
bojo virvė, kurią sumezgė iš savo drabužių. Po poros valandų 
triūso jai pavyko užnerti liemenėlės petnešą ant vinies, kyšan- 
čios iš lentos angos šone. Ji nebandė užmesti virvės ant kurios 
nors iš supuvusių lentų, nes bijojo, kad neatlaikys jos svorio. 

Pagaliau po ilgų pastangų pavyko užnerti petnešą ant 
vinies. 

Ji jau buvo pakeliui į viršų, kai rišalas nutrūko. Neišlaikė 
marškinėlių siūlė, ir Holė vėl šlumštelėjo ant užpakalio. Likęs 
galas kabojo per pėdą nuo jos ištiestos rankos. Ji šokinėjo, kei- 
kėsi, straksėjo, bet veltui. 

Kalnuose sparčiai temsta ir vėsta. Holė buvo viena — miš- 
ke, betoniniame rezervuare ir, kas blogiausia, beveik nuoga. Jei 

išgyvens šią naktį, kaip ilgai dar išsilaikys? Jei imtų lyti, ji turėtų 
geriamojo vandens, tačiau duobėje pasidarytų dar šalčiau, jei į 
ją patektų vandens. 

Kai saulė nusileido ir išblėso paskutiniai šviesos spinduliai, 
Holė ėmė krautis guolį iš šiukšlių. Jai reikėjo ką nors pasikloti ir 
kuo nors prisidengti nuo šalčio. 

Vieną mintį ji vis ginė į šoną — jog niekas nežino, kur 
ji. Jos automobilis taip puikiai paslėptas po medžiais, kad gali 
praeiti savaitė, kol kas nors pamatys jį. O jei ir pamatys, tai kas? 
Čia turistinė zona, mašinų stovi kiekviename žingsnyje. 

Ji neleido sau galvoti, kad gali praeiti savaitės, kol tėvai 
susirūpins dėl jos dingimo. Čia man už tai, kad esu tokia sava- 
rankiška, pagalvojo Holė, dengdamasi nuogą krūtinę. Deja, visi 
žino, jog jai būdinga pakeisti planą paskutinę minutę ir nepasi- 
rodyti ten, kur turėjo būti. 

— Seni namai... — burbtelėjo ji, traukdama ant savęs su- 
džiūvusius vijoklius. Susiraukė, nes juose buvo dyglių. Jos meilė 
seniems namams pasiekė kritinį tašką. 

Holė spustelėjo mažą mygtuką ant savo laikroduko ir pa- 
matė, jog dar tik dešimta valanda. Jai atrodė, kad turėtų būti 
kokia trečia ryto. Iki saulės ir šilumos dar toli. 

Jau ne pirmą kartą išgirdusi virš savęs kažkokį šnaresį, ji 
atsimerkė ir sukluso. Iki šiol ausys užgriebdavo tik aplinkui 
slankiojančių žvėriukų garsus, bet šis buvo kitoks. Stipresnis. 

— Ei? — pasigirdo vyriškas balsas. — Ar čia kas nors yra? 

Holė buvo tokia nusilpusi nuo šalčio, alkio ir baimės, kad 
iš pradžių nesugebėjo atsišaukti. Kai prasižiojo, iš gerklės neiš- 
sprūdo nė garso. 

Išgirdusi, jog Žingsniai tolsta, ji supanikavo ir ėmė spar- 
dyti į sieną. Nusigriebusi supuvusį pagalį, iš visų jėgų sviedė į 
viršų. 

— Čionai! — pamėgino šūktelėti užkimusiu balsu. — Aš 
čia! 

Paskui užgniaužusi kvapą pasiklausė. Žmogus sustojo, o 
paskiau ėmė artėti. Netrukus ją apšvietė žibintuvėlis. 

Holė instinktyviai sukryžiavo rankas ant nuogos krūtinės. 

— Jūs nesužeista? — atsklido vyriškas balsas, tačiau jo sa- 
vininko Holė nematė. 

— Ne, — atsiliepė ji. — Tik sušalusi. 

— Minutėlę, — tarė jis, ir Holė išgirdo šnaresį. Po sekun- 
dėlės ant jos veido nukrito dar šilti nuo jo kūno marškiniai. 
Akimirką ji stovėjo priglaudusi juos prie veido, paskui skubiai 
įkišo rankas į šiltas rankoves. 

— Ačiū, — padėkojo žiūrėdama į šviesą. 

— Dabar paklausykit, — ramiai tarė vyriškis. — Aš ke- 
lioms minutėms paliksiu jus tamsoje, nes turiu surasti kokį 
nors daiktą, kas padėtų jus ištraukti. Gerai? 

— Jūs manęs nepaliksite? — Holė beveik maldavo iš baimės. 

— Palikti gražią nuogą merginą duobėje? Gal aš koks be- 
protis? 

Holė net nebūtų pagalvojusi, kad galėtų šyptelėti, tačiau 
nesusilaikė. Kai jis nukreipė prožektorių į šoną, ji apglėbė save, 
dabar jau apsirengusią ilgarankoviais marškiniais, ir ėmė laukti. 

— Grindų lentos supuvusios, — šūktelėjo ji. 

— Numanau, — atsiliepė jis pranešdamas, jog yra neto- 
liese. 

Ji matė šviesos švyturėlį, klaidžiojantį po seną namą. Žmogus 
stabtelėjo užkliuvęs už savadarbės virvės, kabančios nuo vinies. 

— Bandžiau pasidaryti virvę, — bereikalingai paaiškino ji, 
bet jai taip norėjosi girdėti jo balsą. 

— A, štai kas. O aš pamaniau, kad deginatės prieš mėnulį. 

Holė truputį atsipalaidavo ir vėl šyptelėjo. Ji nematė vyriš- 
kio veido, tačiau tą minutę nieko nemylėjo labiau už jį — žmo- 
gų, kuris atėjo ją išgelbėti. 

— Kaip jūs mane suradote? 

— Kažkokia moteris atsiuntė pas mane policiją. 

Holė nesuprato. 

— Kas atsiuntė policiją? Kodėl? — Prožektorius kartkar- 
tėmis apšviesdavo duobę ir kažkodėl visada pataikydavo ant 
gyvūnų skeletų. 

— Regis, jūs neatvykote į susitikimą su atstovais iš per- 
vežimo kompanijos. 

Holė buvo visai pamiršusi apie juos. 

— Taip! — šūktelėjo ji. — Tikrai. Ar jie pranešė, jog dingau? 

— Ne, jie pranešė, kad pyksta. Užsuko į parduotuvę pieti- 
niame ežero krante ir papasakojo šeimininkams, kad toji išle- 
pinta kažkokio svarbaus pareigūno dukrelė juos apgavo. 

Holė nusivaipė. Kadangi jos tėvas buvo ambasadorius, 
„Vargšai žmonės dažnai manydavo ją esant išlepintą ir išpui- 
kusią. Ji girdėjo, kaip vyras viršuje varto daiktus. 

— O kątai turi bendra su jumis? Ir gal galėčiau pasiteirau- 
ti, kas jūs? 

— Nikas Tagertas, — atsiliepė jis. — Bet mes nepažįstami. 
Bent jau aš jūsų nepažįstu. Kaip jūs ten, gerai? 

— Taip, — tarė ji, — bet jūs pasakokite. Kodėl policija at- 
važiavo pas jus? Ar kas nors pastebėjo mano automobilį? 

— Ne. — Jis kažką tempė grindimis, ir Holė išsigando, kad 
jos neatlaikys ir jis atsidurs duobėje kartu su ja. Nors tada ji ga- 
lėtų pasilypėti ant jo pečių ir ištrūkti — nebent jis susilaužytų 
koją krisdamas. 

Ji papurtė galvą. Vyras kalbėjo toliau: 

— Krovikai užsuko į parduotuvę atsigerti ir papasakojo 
savininkei, kad jūs neatvažiavote į susitikimą. Tada ji paskam- 
bino į policiją ir pranešė apie galimą pagrobimą. Pasakė žinan- 
ti, kas pagrobėjas. 

— Jūs? — O ne, pagalvojo Holė. Ar ją gelbsti koks nusikaltė- 
lis? Ką jis ketina daryti, kai ištrauks ją iš duobės? Gal tai jis išbe- 
tonavo duobės sienas, kad nuogos moterys pakliūtų į spąstus? 

Holė užsidengė rankomis veidą ir paliepė sau susiimti. 

— Taip, aš, — tarė jis. — Policija pasibeldė į mano duris ir 
pareikalavo pasakyti, ką jums padariau. 

— Kodėl jie mano, kad jūs pagrobėte mane? 

— Išbandykite šitą, — tarė vyras, mesdamas kažką duo- 
bėn. Kai prožektoriaus šviesa nukrypo į šoną, ji pamatė storą 
vynuogienojaus šaką. — Apsivyniokite delnus marškinių ran- 
kogaliais ir laikykitės, kol jus trauksiu. Keliai apsibraižys, bet... 

Holė išgirdo šiugždesį, paskui kažkas minkštas nusileido 
prie jos kojų. 

— Užsitempkite. Jie apsaugos jūsų kūną, kol trauksiu jus į 
viršų. 

Holė pamėgino užsitempti džinsus per batus, bet nieko 
neišėjo, tad batus teko atsiraišioti. 

— Ar pagausite? 

— Pabandom, — tarė jis ir lengvai sugavo batus. 

Holė užsitempė džinsus ir per marškinių rankoves įsikibo 
už vynuogienojaus. 

— Tvirtai laikykitės, — tarė jis. — Apsivykite kojomis ir 
rankomis, tik žiūrėkite, kad jis nesiliestų prie nuogo kūno. 

— Gerai, — sušnabždėjo Holė ir stipriai įsikibo į vynuo- 
gienojų. Kildama viršun pagalvojo: kad ir kas jis, bet tikrai 
stiprus. 

Kai ji pasiekė viršų, jis ištiesė rankas prilaikyti ir Holė 
nieko negalvodama puolė jam ant kaklo. Kol ji verkė, laikė ją 
glėbyje ir glostė plaukus. 

— Nagi, nurimk. Tu saugi. 

Po kurio laiko jis švelniai atstūmė ją nuo savęs. 

— Eime iš čia, gerai? 

Staiga jie išgirdo duslų garsą, paskui dar vieną. Kai jis pa- 
švietė į duobę, ji pamatė, kad abu jos batai sukrito į duobę. 
josios, tačiau abu žinojo, ko ji nori paklausti: kaip eis basa? 

— Gerai, — tarė jis. — Tu pasilik marškinius, o man ati- 
duok džinsus, ir aš išnešiu tave iš čia. Kaip tau mano planas? 

— Nuostabus, — atsiliepė ji, įsikibdama jam į ranką, kad 
išlaikytų pusiausvyrą, kol nusimaus džinsus. Nors buvo visiškai 
nebūtina ir jai derėjo protestuoti, bet jis laikė prožektorių at- 
suktą į ją, o kai išlipo iš džinsų, apšvietė jos kojas. Holė paslap- 
čia apsidžiaugė, kad pastaruoju metu daug sportavo. 

Be to, keista, ji dar niekam nesijautė tokia artima, kaip 
šiam vyrui. Na, išskyrus Lorį. Bet Loris išimtis. 

Jis viena ranka užsimovė džinsus, nes kitoje laikė prožek- 
torių. 

— Pasiruošusi? — paklausė, ir Holė suprato, kad jis stovi 
nugara į ją. 

Niekada gyvenime nebuvo patyrusi nieko erotiškesnio už 
tą jų išėjimą iš namo. Vyras buvo lieknas, tvirtas, raumeningas. 
Nuogas iki juosmens. Ji apglėbė nuogomis kojomis jo liemenį, 
apkabino pečius ir priglaudė skruostą prie šiltos jo odos. 

— Mano didvyris, — bandė pajuokauti, tačiau pokštas nu- 
skambėjo per daug nuoširdžiai, kad jis nusijuoktų. 

— Jūsų paslaugoms, — atsiliepė jis, viena ranka spausda- 
mas jos kulkšniukus, kita laikydamas prožektorių. 

Holė, pagaliau atsikračiusi baimės numirti duobėje, pajuto 
jo kūno šilumą ir pamažu atsipalaidavo. 

— Neužmik, — tarė jis. — Nukritai ant betono grindų. Jei 
susitrenkei galvą, tau negalima miegoti. 

— Kalbi kaip gydytojas, — sumurmėjo ji, trokšdama pa- 
bučiuoti jo šiltą odą. 

— Pirmosios pagalbos žinios, — atsiliepė jis. — Neužmik. 

— Mmm. — Ji prisiglaudė dar arčiau, bet staiga krūptelė- 
jo. — Oi! Kodėl taip padarei? 

Jis skaudžiai įgnybo jai į blauzdą. 

— Sakiau, nemiegok! 

— Aš tik noriu į vonią, karštą vonią ir... 

— Užmigti joje ir nuskęsti. Ne tam tave išgelbėjau. Važiuo- 
si pas mane, ir aš visą naktį tave stebėsiu. 

— Mmm, — mieguista sumurmėjo ji. 

Jis sustojo, ir ji pajuto atidarant jos automobilio dureles. 

— Šita gaida viskas ir prasidėjo. 

Jis pasisuko, dribtelėjo ją į keleivio sėdynę ir skubiai nuėjo 
į kitą pusę. 

Apie ką jis čia kalba? — stebėjosi Holė. Atsidarė kitos du- 
relės, ir jis įslydo į vairuotojo vietą. 

Holė išplėtė akis. Jos gelbėtojas buvo tas vyras, kurį matė 
užkandinėje, tas gražuolis, važinėjęsis motociklu. Sunkvežimių 
puoselėtojo draugas. Vyras, kurį ji praminė Rojumi. 

Jis uždarė dureles, šviesa užgeso, tačiau mašinos neužvedė. 

— Moteris parduotuvėje sakė, kad dėl manęs „varvinai sei- 
lę“ ir kad vėliau pasukai į manąją ežero pusę. Kai nepasirodei 
susitikti su žmonėmis iš pervežimo kompanijos, ji paskambino 
į policiją ir pasakė, kad tikriausiai aš tave pagrobiau. 

— Atleisk, — suišnabždėjo Holė. Mašinoje buvo tamsu, 

kaip ir toje duobėje. Ji paėmė jo ranką. Ji suvokė — per daug 
gerai — kad jie abu pusnuogiai. Tiek mažai drabužių, tiek daug 
odos. Prisiminė šaltą duobę ir panoro šilumos. — Aš tik ste- 
bėjau tave, o ji pagalvojo... — Holė nutilo, nežinodama kaip 
pasiaiškinti. Abiem rankom apglėbė jo ranką. — O kodėl tu 
ieškojai manęs? 

— Logika, — tarė jis. — Jei nepasirodei ten, kur turėjai 
būti, be to, pasukai į šią ežero pusę, gali būti, kad tave ištiko 
bėda. 

— Ištūnojau ten valandų valandas. — Ji nenorėjo priekaiš- 
tauti, kad jis taip užtruko, bet jos žodžiai nuskambėjo būtent 
taip. — Aš nenorėjau... 

— Nieko tokio. Ne iškart susitaikiau su nepagrįstu kaltini- 
mu, bet logika laimėjo. 

— Nepagrįstu kaltinimu, — nusišypsojo Holė. — Ką tai 
reiškia? Kad vyrai niekuomet negrobia moterų? Ypač tokie, 
kurie važinėjasi motociklais ir turi slaptas daržines? 

— Slaptas? — Ji nematė jo veido, tačiau pajuto atsigręžus į 
ją. — Šniukštinėjai? 

— Ne. Toji moteris baiminosi, kad ištekėsiu už tavęs ir 
baigsiu gyvenimą dirbdama maisto prekių krautuvėje prie eže- 
ro, pavydėsiu mersedesu važinėjančiai seseriai ir panašiai, todėl 
ji papasakojo man apie tave. 

Jis nusijuokė ir pasilenkęs palietė jos veidą. Gal tik norėjo 
apčiupinėti, ar jos galvoje nėra gumbų, bet Holei jo artumas 
pasirodė pernelyg artimas. Ji irgi palinko į jį, ir kai jo ranka ne- 
tyčia palietė jos krūtį, tarsi ugnis nuliejo visą kūną. Ugnis, kurią 
įžiebė gyvenimas, džiaugsmas, jog išliko gyva. 

Jis prisitraukė ją į glėbį, ir ji apkabino jį per pavarų dėžę. 

— Aš taip bijojau, — sušnabždėjo jam į petį. 

— Aš irgi išsigandau. Pamačiau tavo automobilį po me- 
džiais ir supratau, jog kažkas ne taip. Be to, nežinojau, ar pavyks 
tave ištraukti iš tos duobės. 

— Bet tau pavyko, — sušnabždėjo ji beveik jam į lūpas. — 
Tu išgelbėjai mane. 

— Ar tai reiškia, kad dabar aš tau skolingas? — paerzino 
jis ir pabučiavo į žandą. 

— Manau, kad taip, — atsakė ji ir pakreipė galvą, kad jis 
galėtų pabučiuoti. Jos lūpos prasivėrė, ir kai jų liežuviai susi- 
lietė, ji sudejavo. 

Per keletą sekundžių palengvėjimas virto aistra, ir tie 
menki drabužiai, dengę jų kūnus, nulėkė į šoną. Kadangi ant 
priekinių sėdynių buvo nepatogu, jiedu peršliaužė ant galinės. 

Kojos, rankos, kūnai susipynė; lūpos ir liežuviai glamonė- 
josi, laižėsi, čiulpė. Nikas apsivertė ant nugaros ir užsitraukė 
Holę ant savęs. Ji šūktelėjo, tada išliejo visą sukauptą energiją ir 
jausmus vyrui, grąžinusiam ją į gyvenimą. Ji kilo ir leidosi vis 
didėjančioje ekstazėje. 

Nikas gulėjo ramiai, prilaikydamas ją už klubų, kol nebe- 
galėjo ilgiau kentėti. Tada sulenkė savo ilgas kojas, apvertė ją 
ant nugaros ir giliai susmigo į ją, vienąkart, dukart, keturiskart, 
kol pagaliau sudribo ant jos lipnaus nuo prakaito, patenkinto ir 
pripildyto kūno. 

Po juo Holė nusišypsojo ir užsimerkė. Jautėsi nuostabiai, 
tiesiog nuostabiai. 


Trečias skyrius 


— KAS TOLIAU? — PO KIEK LAIKO IŠTARĖ NIKAS, 
IR HOLĖ SUPRATO, ką jis turi galvoje. Ar ji nori, kad jis ją kur 
nors nuvežtų? Kad kiti žmonės stebėtų ją visą naktį, idant ji 
neužmigtų? Bet juk sakė, kad jis ja pasirūpins. Holė neatsiliepė, 
tik dar labiau suglebo ant mašinos sėdynės, nuleisdama vieną 
ranką ant grindų. 

— Panele Lethem? — Jis atšlijo mėgindamas įžiūrėti jos 
veidą tamsoje. — Panele Lethem? 

Holė toliau tylėjo apsimesdama, kad miega. 

Nikas atsisėdo. 

— Įdomu, kiek tavo tėvas sumokėtų išpirkos? — tarė jis. 

Holė staigiai atsimerkė, o jis tuo metu pašvietė į ją prožek- 
toriumi ir jie nusišypsojo vienas kitam. 

— Ar tai reiškia, jog nori važiuoti pas mane? Ir aš, baikeris, 
pasirūpinčiau, kad neužmigtum? 

Holė pasijuto raustanti. Jai niekuomet neteko siekti vyrų 
dėmesio. Tai jie vaikydavosi ją. Jei ji susidomėdavo kokiu nors 
vyriškiu, jis turėdavo daryti viską. 

Ji nematė jo veido ir, nepaisant to, ką jiedu ką tik patyrė, jo 
beveik nepažįsta. | 

— Aš... — pradėjo Holė ir nusišypsojo. — Atvirai sakant, 
aš noriu pamatyti tavo daržinę. 

Jis nusijuokė, ir Holė pamatė smulkias raukšleles po jo aki- 
mis. Vyriškio juokas buvo gilus, sodrus, ir ji pasijuto saugi. 

— Ką gi, važiuojam į daržinę, — tarė jis ir atidarė dureles. 
Užsižiebė šviesa. Holė užsitempė jo marškinius. Jo kojos buvo 
tokios ilgos, kad ji nusistebėjo, kaip jis sugebėjo pralįsti pro 
priekinių sėdynių tarpą. Maudamasis džinsus nusisuko nuo 
jos, ir Holė turėjo gerą progą apžiūrėti jį iš nugaros — po oda 
judančius raumenis, liekną liemenį. Jo užpakalis buvo nuo- 
stabus: kietas, tvirtas, o kojos raumeningos. Ar tai nuo fizinio 
darbo tąsantis su sunkvežimių varikliais? — svarstė ji. 

Negalėdama atsidžiaugti, jog liko gyva, ji nenorėjo galvoti 
apie tai, ką daro ir ką padarė. Sekso srityje ji nebuvo šiuolaikinė 
moteris. Ne viena draugė buvo sakiusi, kad ji tarsi viduramžių 
atgyvena. Holė leisdavosi pabučiuojama tik po trečio pasima- 
tymo. O pasimylėdavo tik po gero mėnesio. Ji klausydavosi, 
kaip kitos merginos dalijasi vienos nakties nuotykių įspūdžiais, 
bet taip elgtis jai nepatiko. 

Ji niekada neprisipažino, tačiau manė, kad toks jos požiū- 
ris susiformavo tada, kai „įsimylėjo“ — jai taip atrodė — Lorį. 
Tačiau fiziškai jie nesuartėjo. Gal ji tebeieško tokio idealo? Gal, 
jos nuomone, seksas ir meilė yra du atskiri dalykai? 

Kol Nikas rengėsi, ji užsitempė kelnaites — surado jas po 
priekine sėdyne — ir perlipo į keleivio vietą. Nikas įsėdęs už- 
vedė mašiną, ji įsižiūrėjo pro langą. 

— Rytoj išvykstu namo, — tyliai tarė. — Tėvai laukia ma- 
nęs. — Ji nenorėjo aiškintis netgi mintyse, ką bando tuo pa- 
sakyti. Ar tai, jog jis pakankamai geras, kad būtų jos gelbėtojas, 
pakankamai geras seksui, bet nepakankamai geras, tarkim, kad 
juos pamatytų viešumoje? 

Bet jis, regis, viską suprato. 

— Tada geriau pasidžiaukime šia naktimi, ar ne? 

— Taip, — atsiliepė ji užsimerkdama ir mintyse pavadin- 
dama save kvaile. Nenorėjo jo įskaudinti. 

— Kas nors tavęs laukia? — pasiteiravo jis. 

— Taip. Galbūt. Tikiuosi. Aš ne... — ji nutilo, nes jis sustab- 

— Paklausyk, panele Lethem. — Kilstelėjo ranką nutildy- 
damas ją. — Jei nieko prieš, aš nenorėčiau žinoti tavo vardo. 
Jei nerimauji, kad galiu įsimylėti tokią aukštuomenės merginą 
kaip tu, nes kartu praleidome vieną naktį, o vėliau visą gyve- 
nimą džiūsiu iš ilgesio, galvok iš naujo. Prieš keletą savaičių 
išsiskyriau su moterimi ir nuo tada nieko neturėjau. Todėl man 
reikia tik daug sekso, per kurį nesimaišytų žodžiai „santykiai“, 
„įsipareigojimai, ypač — „santuoka“. O aš nerimauju dėl to, 
kad, jei praleisi su manimi dvidešimt keturias valandas, tau 
niekada nepatiks tie mėlynkraujai tipeliai, kurie mieliau Žaidžia 
tenisą nei mylisi. 

Holė sumirksėjo. 

— Tu įsimylėsi mane, — apsimestinai rimtai pareiškė 
ji. — Visi vyrai įsimyli. 

— Po dvidešimt keturių valandų, kai įmesiu tave išsekusią 
į lovą tame bjauriame name, tu negalėsi liautis galvojusi apie 
mane. 

— Kažin kodėl aš tuo netikiu? — nusišypsojo ji. — Bet iš- 
šūkį priimu, — pridūrė ir ištiesė jam ranką. 

Jis paspaudė jai ranką, tada apvertė delnu aukštyn ir 
įsmeigė į ją degantį žvilgsnį. Kitą sekundę Holė jau gulėjo ant 
jo, jausdama į klubą įsmigusią pavarų svirtį. Jo rankos buvo po 
jos marškiniais, glamonėdamos ir gniaužydamos krūtis. 

Suskambęs mobilusis telefonas privertė ją grįžti į realybę. 
Nenoromis, pašėlusiai besitrankančia širdimi ji atšlijo nuo jo ir 
puolė ieškoti telefono. Skambino jos pamotė; ji buvo susijaudi- 
nusi iki ašarų. Metusi žvilgsnį į Niką, Holė suprato, kad balsas 
iš ragelio sklinda gana garsiai. 

Nikas užvedė automobilį ir pradėjo važiuoti, kol Holė kal- 
bėjosi su abiem tėvais. Ji net apsiašarojo, kad pamotė taip jaudi- 
nasi dėl jos, ir ėmė atsiprašinėti. Taip, taip, ji vėl lindo į svetimas 
valdas. Taip, šniukštinėjo po seną namą. Metusi žvilgsnį į Niką, 
pasakė tėvams, jog taip įsigilino į savo tyrinėjimus, kad pamir- 
šo apie susitikimą su žmonėmis iš pervežimo kompanijos. 

Jos tėvas, praktiškas žmogus, paėmė ragelį ir aprėkė duk- 
terį. 

— Taip, sere, — lemeno Holė. — Atsiprašau, sere. 

Baigęs bartis, perdavė ragelį Holės įseserei Teilor. 

— Tai kas iš tiesų atsitiko? — paklausė ši. 

Kaip paprastai, Teilor buvo per arti Holės paslapčių. 

— Tai kaip sekasi planuoti vestuves? — pasiteiravo ji, no- 
rėdama nukreipti įseserės dėmesį. 

— Papasakosiu, kai atvažiuosi. Palauk, kol pamatysi, kokią 
suknelę tau išrinkau. O tėtis sako, — pridūrė Teilor, — kad kro- 
vikai atvažiuos poryt, aštuntą ryto. Jis sako, kad būtum namie 
ir, beje, klausia, kodėl toji moteris iš užkandinės manė, jog tu 
pabėgai su kažkokiu baikeriu. Ar žinai, kad tėtis pažįsta tos 
moters šeimą? 

— Nė kiek neabejoju. Spėju, kad tėtis išsiaiškino su po- 
licija. 

— Žinoma. Bet jis būtų laukęs iki vidurnakčio. Jei iki tol 
nebūtume tavęs radę, jis būtų pasiuntęs būrį policininkų. 

Holė dirstelėjo į Niko profilį, apšviestą skydelio lempučių. 

Jei jis nebūtų jos išgelbėjęs, tėvas būtų atsiuntęs žmones jos ieš- 
koti. Vadinasi, nebūtų numirusi toje duobėje. 

Nikas atsisuko į ją, mirktelėjo, ir Holė šiltai jam nusišyp- 
sojo. Vis dėlto ji džiaugiasi tuo, kaip viskas išsisprendė. Ji vėl 
sutelkė dėmesį į telefoną. 

— Pasimatysime po poros dienų. Nesirink suknelės, kol aš 
negrįšiu. 

— Rinktis suknelę? Tu ką, pakvaišai? Manai, jog eisiu į 
kokią pigią parduotuvę ir matuosiuos? Tėtis pakvietė dizainerį 
iš Niujorko. 

— Gerai, tada parodysi man modelius. Turiu eiti. Reikalai. 
Iki, Teilor, myliu visus. 

Nikas sustojo priešais apšiurusį seną namą. 

— Nelabai kokie, bet namai, — tarė jis. 

Ji įsispoksojo į pastatą žibintų šviesoje, kaip visuomet mė- 
gindama nustatyti datą. Devyniolikto amžiaus pradžia, nieko 
ypatinga. 

Nikas išlipo ir atidarė dureles jai. Pažvelgusi jam į akis, 
Holė pamiršo viską apie senus namus. Jos laukia dvidešimt 
keturios valandos su šiuo vyru. 

— Jei taip žiūrėsi, nenueisi iki namo ir negausi valgy- 
ti, — tarė jis. 

— Maistas gali būti įvairus, — atsiliepė ji, nutaisiusi gun- 
dantį balsą. Bet kitą minutę ji jau gulėjo ant mašinos gaubto su 
nusmauktomis iki kulkšniukų kelnaitėmis ir jie mylėjosi ant 
šalto metalo. 

— Taip! Taip! — girdėjo save šaukiant Holė, kol jis siūbavo 
jos kūną ant gaubto. 

Jis lūpomis užspaudė jai burną, ir jie baigė kartu. 

Kai jis nuslinko nuo jos, Holei teko įsikibti į jį, kad nepar- 

griūtų, nes kojos iš įtampos virpėjo. Nikas pastvėrė ją ant rankų 
ir užnešė laipteliais į verandą. Prie durų sudvejojo. 

— Tu nepratusi prie tokio vidaus. 

— Manęs neišgąsdinsi. Važinėju po visas valstijas, apžiū- 
rinėju senus namus. Kartą aš... — Ji nutilo, kai Nikas įnešė ją į 
vidų, pastatė ant grindų ir uždegė šviesą. 

Minutėlę apstulbusi dairėsi po šiukšliną namą su stalais iš 
alaus skardinių ir apiplyšusiais foteliais. 

— Tu čia negyveni, — tarė ji. 

— Toji nuomonė paremta?.. — jis klausiamai kilstelėjo 
antakius. 

— Mano žiniomis apie namus. Ši vieta negyvenama. — Ji 
pažvelgė į jį. — Tai kur tu gyveni? 

Jis šypsodamasis nukabino nuo kablio sienoje raktą, pri- 
glaudė pirštą prie lūpų kaip paslaptingumo ženklą ir nusivedė 
ją prie galinių durų. Jam nereikėjo sakyti, jog vedasi ją į daržinę. 

1870-ieji, pagalvojo ji, pamačiusi daržinę. Ant jos šen bei 
ten buvo įtaisytos lemputės, kurios, jiems artinantis, užsižiebė. 
Patyrusi Holės akis tučtuojau pastebėjo, kad apšiurusi daržinės 
išorė apgaulinga. Tai buvo tvirtas statinys, ir kažkas buvo inves- 
tavęs daug pinigų jam sutvirtinti. 

Ji nė kiek nenustebo išvydusi plieno duris ir beveik nenu- 
stebo, kad viduje už jų — dirbtuvės. „Hollander“ kompanijos 
įrankiai badė akis. 

„Jos motina buvo vienintelis vaikas ir vienintelė Holande- 
rių kompanijos paveldėtoja, tačiau valdė kompaniją direktorių 
taryba, kurią buvo sudaręs Holės senelis. Jis pradėjo gaminti 
precizinius įrankius iš reikalo ir pomėgio jiems. Jis neketino 
numiręs palikti mylimą kompaniją ja nesidominčios dukters 


E 


Judę DgverauX 


rankose, todėl pasirūpino, kad dukra ir anūkė būtų aprūpintos 
finansiškai, tačiau nepatikėjo joms kompanijos valdymo. 

Šiandien vienintelis ryšys, kurį Holė palaikė su kompanija, 
buvo kasmetiniai susirinkimai, kuriuose jai pranešdavo, kad 
kompanija klesti. Vienintelį kartą ji pasinaudojo savo ryšiais su 
„Hollander“ kompanija, kai buvo trylikos. Tada ji parašė pre- 
zidentui prašydama atsiųsti įrankių komplektą, kad ji su Loriu 
galėtų dirbti prie jo namo. Jie atsiuntė tokią siuntą, jog įrankių 
dėžės užpildė senąją virtuvę, pieninę ir oranžeriją. 

Dabar Holė pažiūrėjo į sunkvežimį — turbūt reikėtų sa- 
kyti SUNKVEŽIMĮ, nes jis stovėjo puikiai įrengtų dirbtuvių 
viduryje. Jo kabinoje buvo vietos dviem liekniems žmonėms. 
Pro bestiklius langus ir už jų kyšojo vamzdžiai. Aplinkui stovė- 
jo įvairiausi įrenginiai ir gulėjo atsarginės padangos. 

— O kur man pasidėti nagų dildę? — sumirksėjo Holė, ir 
Nikas nusijuokė. 

Jis bičiuliškai apkabino ją per pečius. 

— Ką pasakysi, jei pavalgytume, išsimaudytume ir užsi- 
imtume įdomiu seksu? 

— Skamba viliojamai, — nusišypsojo Holė eidama paskui 
jį į stiklo pertvaromis atskirtą kambarį, kuris pasirodė esąs vir- 
tuvė. Dirbtuvės buvo švarios taip, kaip namas šiukšlinas. 

Netrukus Niko paliepta Holė pjaustė daržoves, o jis tuo 
metu mušė kiaušinius į keptuvę, skrudino duoną, išspaudė 
šviežių apelsino sulčių. Paskui abu atsisėdo prie baro liesda- 
miesi klubais, kojomis ir valgė iš vienos lėkštės, retkarčiais 
maitindami vienas kitą. 

— Iš kur tu pažįsti Leoną? — paklausė ji. — Ar jis... — Ni- 
kas užkimšo jai burną gabalėliu omleto su sūriu. 

Nurijusi kąsnį, ji tęsė: 

— Ar dažnai čia apsistoji? Ko norėjo tie tipai su motocik- 
lais? Ar tu?.. 

Jis vėl įdėjo jai į burną valgio. 

— Gerai, — linktelėjo ji nurydama. — Užuominą supratau. 
Galėtum papasakoti man. — Šį kartą jis pabučiavo ją. 

— Aš esu tas, ką matai, — tarė jis. 

Ji prisimerkė. 

— Tavoji mergina tave išspyrė, nes neturėjo su kuo pasi- 
kalbėti? 

Jo akyse sušvito linksmi žiburėliai. 

— Panašiai. Nori to skrebučio? 

Holė užsikišo skrebutį sau už nugaros. 

— Atiduosiu, jei pasakysi nors vieną dalyką apie save. 

— Gerai, — tarė jis. — Aš moku išklausyti. Papasakok ką 
nors apie save, ir aš išklausysiu. 

— Ne tokios informacijos norėjau. 

Jis ištiesė ranką į skrebutį, ir ji atidavė. 

— Tai ką veikei toje duobėje? 

Holė irgi norėjo suvaidinti paslaptingą, bet nemokėjo. Ji 
tikriausiai daugiau niekada nepamatys šio vyro, tai kodėl gi 
truputį nepasikalbėjus? Bet apie ką? 

Kai ji nieko neatsakė, jis paėmė ją už rankos ir nusivedė 
į vonios kambarį. Vonios ten nebuvo, užtat puikavosi didelė 
dušo kabina. Nikas atsuko vandenį ir pradėjo atseginėti jos 
marškinių sagas. 

Holė atsitraukė. Ji žinojo, jog elgiasi keistai po viso to, ką 
jiedu darė, tačiau maudytis duše jai atrodė per daug intymu, 
kad darytų tai su nepažįstamu vyru. 

— Gal ši mintis nėra pati geriausia. Mes beveik nepažįsta- 
me vienas kito ir... 

Jis atsirėmė į sienelę, ir Holė pamatė jo gražų veidą veid- 
rodyje. 

— Nepažįstame? Pažiūrėkim: aš žinau, kad tavo šeima la- 
bai rūpinasi tavimi, kad tu kone bijai savo tėvo. Žinau, kad tavo 
sesuo snobė ir kad tu labai bijai tapti tokia pat. Šią akimirką 
labai norėtum pulti man į glėbį, bet nežinai, kaip pasakyti man, 
jog nesu toks vaikinas, kurį galėtum pristatyti savo šeimai. Kaip 
man sekasi? 

— Pernelyg gerai, — nusivaipė Holė. — Iš kur visa tai 
žinai? 

— Juk sakiau, aš moku klausytis. Tik vieno dar neišsiaiš- 
kinau — kokią vietą tavo gyvenime užima tas vyras, apie kurį 
kalbėjo moteris iš užkandinės? Kodėl jis tau nepaskambino? 
Negi nesijaudina dėl tavęs? 

Dabar buvo jos eilė nutildyti jį. Ji prisispaudė prie jo kūno 
ir įsikniaubė veidu į kaklą. 

— Tu teisus. Jokių kalbų, tik... 

Jis pabučiavo ją neleisdamas baigti, paskui sugriebė už 
marškinių ir šiurkščiai nutraukė juos. Ant plytelių pabiro sagos, 
ir jie nuogi įgriuvo į dušą. Holė norėjo toliau bučiuotis, norėjo 
mylėtis ant dušo grindų. Kas galėjo pagalvoti, kad toks senama- 
diškas bruožas kaip išklausymas būtų toks paveikus? Nors šis 
vyras ir sakė, kad jam reikia tiktai sekso, vis dėlto išklausė ją, 
prisiminė ir apgalvojo. 

Jis bučiavo jos kairiąją ausį, kaklą. 

— Tai papasakok, panele Lethem, kas dar buvo toje duo- 
bėje kartu su tavim. 

— Gyvatės, — atsakė ji, braukydama muilinomis rankomis 
tarp savo kojų, — ilgos, kietos, slidžios gyvatės. 

— Ką tu sakai, — sušnabždėjo jis, įsisiurbdamas į jos au- 
sies spenelį. — Galėčiau prisiekti, kad ten buvo visa skunkų 
šeimyna. 

Holė juokdamasi pasitrynė į jo klubus. 

— Tai kaip dėl to įdomaus sekso? 

— Tik tada, kai išmaudysiu tave, — tarė jis sukišdamas į ją 
muiluotus pirštus. 

Ji atsirėmė į dušo sienelę ir užsimerkė, atsiduodama jo 
rankų teikiamam malonumui. Jos slidinėjo visu kūnu glamo- 
nėdamos. Vienu metu jis kilstelėjo jos pėdą ir, pasidėjęs sau ant 
kelio, ėmė masažuoti kojų pirštus. 

Dar niekada Holė nebuvo patyrusi tokių malonių pojūčių 
ir negalėjo susilaikyti nepagalvojusi, ar tai nebus malonumas, 
kurį sugeba suteikti jo klasės vyrai. Ji niekada niekam nepa- 
sakytų, netgi nepagalvotų garsiai, kad Amerikos visuomenėje 
egzistuoja klasės, tačiau taip yra. Brangiose mokyklose, kuriose 
ji mokėsi, visi žino, kuriai klasei kas priklauso. Ir nors jos moti- 
na buvo turtinga paveldėtoja, į aukštuomenę Holę atvedė garsi 
jos tėvo pavardė. 

Užkandinės padavėja manė pasakojanti Holei dalykus, 
apie kuriuos ši neišmano, tačiau Holė puikiai žinojo, kaip bai- 
giasi santuokos su tokiais... tokiais žmonėmis kaip Nikas. Jos 
pamotė pabėgo su gražiu vyru, turėjusiu nuosavą automobilių 
remonto dirbtuvę. Netrukus pastojo, o jos turtinga, mėlyno 
kraujo šeima atėmė iš jos bet kokias paveldėjimo teises. Po ket- 
verių metų vyras žuvo avarijoje ir Margarita liko su dukra ant 
rankų. Ji dirbo padavėja, kai susipažino su Džeimsu Lethemu. 

Dabar, glamonėjama Niko, Holė suprato, kaip moteris gali 

pabėgti su gražiu vyru jo motociklu. Iki šiol niekinamai žiūrė- 
jo į tokias moteris. Buvo įsitikinusi savo teisumu. Kartą viena 
mergina iš mokyklos buvo užklupta besimylinti su plaukimo 
treneriu. Holė paniekino ją. Kaip toji mergina galėjo būti tokia 
kvaila? — sakė sau ji. Kaip galėjo šitaip įskaudinti savo šeimą? 
Tas vyras turėjo besilaukiančią žmoną! 

Bet dabar Holė ėmė suprasti. Ar visi „jie“ taip mylisi? Vai- 
kinai, kuriuos ji pažinojo, buvo... Tarkim, jie nesimaudė kartu ir 
negriovė merginų ant mašinų gaubtų. 

Nikas paleido jos koją ir pasilenkė prie veido. 

— Tu mastai, — tarė jis. — Jei gali galvoti, vadinasi, aš 
blogai dirbu. 

— Ne, nemąstau, — tarė ji, kai jis pabučiavo į kaklą. Jo 
stambus kūnas spaudė ją prie sienos. 

— Ir apie ką tu nemąstai? 

— Nenuostabu, kad jūs, žmonės, turite tiek daug vai- 
kų, — išpylė ji ir sustingo iš siaubo suvokusi, ką pasakė. — Aš 
nenorėjau... aš... 

— Aš turiu septynis brolius ir seseris, — visiškai neįsižei- 
dęs tarė Nikas. — Ir daugybę pusbrolių ir pusseserių. Jų visur 
pilna. — Jo rankos slydo žemyn. Karštas vanduo liejosi ant jo 
nugaros, taškydamas jai veidą. Jo rankos apglėbė jos šlaunis, 
praskyrė jas, slystelėjo aukštyn, ir nykščiai ėmė spraustis į jos 
vidų. — Trys šeimos gyvenome viename name, kurį nuolat rei- 
kėjo remontuoti. Net maistą auginomės patys. 

Vienas nykštys įlindo vidun ir ėmė jaudindamas judėti. 

— Gyvenome taip toli nuo kitų žmonių, kad mokyklos 
autobusas ir paštininkas atsisakydavo atvažiuoti iki mūsų. Kai 
buvau devynerių, įsigijome pirmąjį televizorių. Paprastai leis- 

davau dienas lauke, gaudydamas žuvį šeimai. Buvau geriausias 
žvejys. Aš... 

— Patylėk, — tarė Holė, paliesdama jo skruostą. — Dau- 
giau nebenoriu girdėti. Tiesiog... Ji norėjo pasakyti „pasimė- 
gaukim akimirka", bet tai, ką jis darė, privertė ją nutilti ir liautis 
galvojus. 

Jis atsiklaupė ir paslėpė veidą tarp jos kojų. Holė anksčiau 
buvo suteikusi oralinį seksą, tačiau niekada nebuvo jo gavusi. 
Vos pajutusi pirmąjį liežuvio prisilietimą, apstulbusi išplėtė 
akis. Kitą sekundę užsimerkė ir praskleidė šlaunis. Jei jis nebūtų 
jos laikęs, būtų susileidusi ant grindų. 

Kai ji jau vos vos laikėsi, Nikas kilstelėjo ją, apvijo jos kojas 
aplink savo liemenį ir pasisodino ant savo kieto vyriškumo. 

Ji prisispaudė suleisdama nagus į jo nugarą, traukdama vis 
arčiau ir arčiau, reikalaudama daugiau ir daugiau. Jos kojos įsi- 
tempė, pečiai prisispaudė prie dušo sienelės. 

Baigdama Holė suriko. Nikas prilaikė ją, kad neparkristų, 
ir kurį laiką stipriai spaudė glėbyje. 

— Viskas gerai? — pasiteiravo. 

— Maniau, kad numirsiu. 

Ji pajuto jį šypsantis. 

— Pirmas orgazmas? 

— Žinoma, ne! — atšovė ji. Į kojas sugrįžo gyvybė. — Paty- 
riau daugybę orgazmų. Po vieną kiekvienam tavo pusbroliui. 

Ji pajuto judant jo pilvo raumenis ir suprato, kad jis juo- 
kiasi. Holė įsižeidė. 

— Klausyk, sunkvežimių mylėtojau, tai, kad užaugai mie- 
godamas po šešis vienoje lovoje, dar nereiškia, kad išmanai vis- 
ką apie gyvenimą, meilę ir seksą, o mes tuo tarpu neišmanome 
nieko. 

Tebesišypsodamas jis atsitraukė nuo jos, išsimuilino ran- 
kas ir pradėjo prausti ją, tačiau šį kartą jo judesiai nebuvo gei- 
dulingi, jis „dirbo“. Holė taip pat dalykiškai išsimuilino rankas 
ir ėmė prausti jį. 

— Kas tie „mes“? 
veide švietė erzinanti šypsena — tokia supratinga, kad Holei 
panižo rankas ją nutrinti. — Geresnioji pusė! — atkirto ji. — 
Tie, kurie aukoja savo gyvenimą, kad pasaulis gyvuotų. 

— O! — nusistebėjo jis, imdamas muilinti jai nugarą. — 
Suradau tave seno namo rūsyje nuogą, sušalusią ir alkaną. Ar 
tokiu būdu ketinai pasiaukoti tam senam namui? 

— Ne aš, — tarė ji. — Turėjau galvoje tokius žmones kaip 
mano tėvas. Jis... — ji minutėlę nutilo, nes jo rankos ėmė glos- 
tyti jos krūtis. 

— Jis ką? — kimiai paklausė Nikas. 

Holė buvo pasiryžusi nutrinti tą pašaipią šypseną nuo jo 
veido. 

— Mano tėvas skraido po pasaulį, iš vienos krizės ištiktos 
vietos į kitą. Jis neturi asmeninio gyvenimo. Telefonas niekada 
nesiliauja skambėjęs. Jis... 

— Todėl jis išsiuntė tave į pensioną, kad tavim pasirūpintų 
svetimi, — tarė Nikas. 

— Nedrįsk taip kalbėti apie mano tėvą! Jis buvo — yra — 
žinai, aš negaliu susikaupti, kai tu tai darai. — Nikas masažavo 
jai krūtis. 

— Mano tėtis žaisdavo su mumis kamuoliu. Dėdė išmokė 
mane važinėti motociklu. Kiekvieną sekmadienį visi eidavome 
į bažnyčią. — Jis uždėjo rankas jai ant klubų. — Panele Lethem, 
sakiau, kad tavo sesuo snobė, bet tu irgi tokia. 

Tai pasakęs jis užsuko vandenį ir išlipo iš dušo palikdamas 
pasipiktinusią Holę. 

Ji žengė iš kabinos ir griebė šalia durų kabantį rankšluostį. 
Nikas jau šluostėsi. 

— Aš nesu snobė! Sutariu ir bendrauju su įvairiausiais 
žmonėmis. Galiu kalbėtis su bet kurios klasės atstovu. Galiu... 

— Manai, kad mes visi čia trokštame tavojo gyvenimo? 
Manai, jei vyras užaugo name, kuriame mažiau nei keturi mie- 
gamieji, tai jis miršta iš noro vesti tokią persimokiusią, vienišą, 
įsitempusią ir kompleksuotą merginą kaip tu? Ne, panele Let- 
hem, mes tikrai šito nenorime. 

Jis nusviedė ant grindų drėgną rankšluostį ir nuogas iš- 
žingsniavo iš kambario. 

Holė mirksėdama stovėjo ir spoksojo į duris. Persimokiu- 
si? Vieniša? Įsitermpusi? Kompleksuota? Ji save matė kitokią. 

Apsivyniojo rankšluosčiu ir išėjo iš vonios. Nikas jau 
buvo su švariais džinsais ir marškiniais, basas kažko ieškojo 
stalčiuose. 

Holė bandė atgauti orumą, tačiau tai buvo nelengva, nes ji 
dėvėjo tik rankšluostį, o šlapi plaukai lipo prie veido. 

— Aš manau, tu manęs nesupratai, — ištarė jam nusigrę- 
žusiam. — Nemanau, kad tu — ar kiti žmonės, užaugę tokiomis 
sąlygomis kaip tu — trokšta vesti tokias kaip aš, bet tikrai ma- 
nau, kad... — Ji negalėjo sugalvoti, kaip užbaigti sakinį — net 
nežinojo, ką nori pasakyti. 

— Manai, mes mirštame dėl jūsų pinigų ir padarytume 
viską, kad tik nereikėtų kas mėnesį baimintis sąskaitos už 
elektrą. Manai, mes tik ir svajojame, kaip nusičiupti kokią 
turtingą merginą, kad galėtume pamiršti niekingą darbininkų 


09 


Judg DOgvgzrauX 


klasės gyvenimą. — Jis priėjo arti ir beveik įrėmė nosį į jos 
veidą. — Aš jau pakankamai žinau apie tavo gyvenimą, panele 
Lethem, kad lažinčiausi. Žinai, ko mūsų gyvenime nestinga? 
Meilės, štai ko. Kai tekėjo mano sesuo, jai nereikėjo dizainerio 
iš Niujorko. Motina pasiuvo jai suknelę — kiekvienas dygsnis 
buvo atliktas su meile. Ar tavo brangusis dizaineris sugebėtų ką 
nors panašaus? 

— Ne, — švelniai tarė Holė. Žinoma, jis teisus. Bet jai vi- 
suomet buvo kartojama, kad žmonės, kurie neturi tiek pinigų, 
kiek jos šeima, yra mažiau laimingi. Ji pakankamai prisiklausė 
šiurpių istorijų iš savo pamotės gyvenimo su pirmuoju vyru, 
kuris buvo neištikimas ir visus pinigus išleisdavo gėrimams. 

Galbūt dėl tokių istorijų, išgirstų iš artimų žmonių, ji pa- 
sielgė negražiai, pagalvojo Holė. Galbūt... 

— Užsivilk, — tarė Nikas, įgrūsdamas jai drabužius. — Jie 
Leono, bet gal tiks tau. 

Holė tylėdama apsirengė mėlynus džinsus ir nuskalbtus 
berankovius marškinėlius. Jos kelnaitės buvo apyšvarės, bet 
šlapios, liemenėlės, kojinaičių ir batų neturėjo. 

Atmosfera tarp jų pasikeitė. Nikas nuėjo į kitą garažo pusę, 
kur ji jo negalėjo matyti, bet galėjo jausti jo pyktį. Negi tik aš 
kalta? — galvojo Holė. Gal jį jau anksčiau yra kas nors taip už- 
sipuolęs? Kas nors panašus į mane, liūdnai šyptelėjo Holė. 

Ji užsisagstė marškinius ir vėl nusišypsojo. Jau nebegalvojo 
apie „tokius kaip jis“, galvojo apie „tokius kaip aš“. 

— Pasiruošusi važiuoti? — pasiteiravo Nikas, spoksoda- 
mas į ją. Jo akys buvo tamsios, dantys tvirtai sukąsti. Nenu- 
siskutęs jis priminė piratą. Nepasakytum, kad atstumiantis 
vaizdas, greičiau atvirkščiai. 

— Važiuoti? — nusistebėjo Holė. — A! — Jis veža ją į tėvų 
išnuomotą namą. Jau diena, ir jo darbas baigtas. 

Ji pasiraitė kelnių atvartus ir ištipeno paskui jį. Abu tylėjo. 
Holės nuostabai, keliuko pabaigoje jis pasuko automobilį kai- 
rėn, o ne dešinėn. Važiavo į savo ežero pusę, ne į jos. 

— Kur tu mane veži? — paklausė ji. 

Jis metė į ją nustebusį žvilgsnį, paskui pagraibė ant galinės 
sėdynės ir padavė jai sandalus. 

— Ištraukti tavo batų iš duobės. Be to, jei jau nori apžiūrėti 
senus namus, galėtume paprašyti savininkų leidimų. Juk tau 
nebūtina nusižengti įstatymui, a? Tai nėra koks nors įsišaknijęs 
poreikis, ar ne? 

Ji atsilošė sėdynėje ir įdėmiai pažvelgė į jį. Ar jo pyktis 
buvo suvaidintas? 

— Tavyje gyvena susidvejinusi asmenybė, ar žinai tai? 

— Susidvejinimas. Ar tu sugalvojai tą žodį? Žinai, kaip yra 
su mumis, kaimiečiais. Turi kalbėti lėtai. Paprastais žodžiais. 

— Tikrai? O ką pats sakei vakar vakare? Atsigauti nuo „ne- 
pagrįsto kaltinimo . Klausiu: ar taip kalba kaimiečiai? 

Nikas sustabdė automobilį po tuo pačiu medžiu, kur Holė 
vakar jį buvo palikusi. 

— Tik neįsimylėk manęs, Lethem, — tarė jis atidarydamas 
dureles. 

— Nė nemanau, — atšovė ji išlipdama. — Tavo žiniai, 
mano širdis jau užimta. 

Jis atidarė bagažinę ir išėmė iš jos storą virvę. 

— Kol kūnas prieinamas... — atsiliepė jis gašliai mirktel- 
damas jai. 

Tai išgirdusi Holė panoro likti mašinoje. O gal jai reikėtų 


„ 61 


Judę DevgrauxX 


nusirengti ir parplaukti ežeru į namus? Šyptelėjo įsivaizduoda- 
ma, kokį šoką patirtų kaimynai, jei ji išnirtų nuoga iš vandens 
ir įeitų į ambasadoriaus namus. Akyse jau mirgėjo laikraščių 
antraštės. 

— Ar lauki, kad paneščiau? Vėl? — pasigirdo virš galvos 
Niko balsas. 

— Tai ar ilgai reikės laukti, kol vėl užeis geismas ir imsi 
gražiai elgtis su manim? — atsikirto Holė. 

Nikas rimta veido išraiška pažvelgė į laikrodį. 

— Apie trisdešimt dvi minutes. Iškęsi? 

Holė vos tramdė juoką, tačiau nutaisė rimtą veidą. 

— Dvidešimt aštuonias, — kirste nukirto ji. 

— Sutarta. O dabar judink savo dailų užpakaliuką. Jei aš 
įkrisiu į tą duobę, tu turėsi eiti ieškoti pagalbos. 

— Klausau, sere. — Ji patraukė paskui jį į kalniuką. 

— Puikus nusiteikimas. 

— Būtent. Kitą kartą tu būsi viršuje ir darysi viską. 

— Ką gi, ką gi. 

Holė prisivijo jį ir pliaukštelėjo per petį. Jis sugavo ją už 
rankos, prisispaudė prie savęs ir karštai pabučiavo. Atsitraukęs 

— Liaukis taip nerimavusi. Nesijaudink dėl manęs ir ne- 
sijaudink dėl savęs. Džiaukis akimirka. Mėgaukis. Tegu rytojus 
pats pasirūpina savimi. Gerai? 

Ji linktelėjo nusišypsodama, bet kai jis vėl norėjo ją pa- 
bučiuoti, tarė: 

— Kaip manai, čia iš tiesų yra namų, pastatytų prieš karą? 

Jis nusišypsojęs paleido ją. 

— Tu tikrai apsėsta, ar ne? 

— Visiškai. — Ji atsargiai sekė paskui, lipdama per jo iš- 
mintas piktžoles. Vaikščioti su sandalais ten, kur yra nuodingų 
gyvačių, nebuvo pati geriausia mintis. — Reikėjo atsivežti ko- 
pėčias, — šūktelėjo jam. 

Nikas atsakydamas pamojavo virve. Paaiškėjo, kad tai iš 
tiesų padėjo išspręsti problemą — jis pririšo virvę ir nusileido 
į duobę. Holė atgavo ne tik batus: jis ištraukė ir iš drabužių pa- 
sidarytą virvę, tad ji pagaliau atgavo liemenėlę. 

— Pasiruošusi? — paklausė jis, kai jiedu išėjo iš namo. 

— Kam? 

— Apžiūrėti namus. 

— Taip, — atsakė ji įsikibdama į jo ištiestą ranką. 


Ketvirtas skyrius 


BUVO AŠTUNTA VAKARO, IR HOLĖ DOROJO DI- 
DŽIULĘ lėkštę makaronų su aštriu pomidorų padažu, kurį 
pasigamino kartu su Niku. Ji buvo labai pavargusi, antra naktis 
be miego, bet jautėsi geriau nei visada. Jiedu su Niku praleido 
nuostabią dieną! 

Jis buvo naujokas bendruomenėje, tačiau žmonės priėmė 
jį kaip savą. Regis, jie jautė, jog jis vienas iš jų. Jis draugiškai 
šnekučiavosi su kiekvienu sutiktu ir visada žinojo, su kuo ir 
kaip kalbėti. 

O Holė jautėsi nesmagiai ir nežinojo, ką sakyti. „Gal galė- 
čiau apžiūrėti tą griūvantį namą už jūsų autofurgono?“ — ne- 
tiko. Prieš keletą metų, kai ji tik pradėjo savo tyrimus, pa- 
prasčiausiai belsdavosi į duris ir prašydavo. Atsakymų būdavo 
įvairių, tačiau didesnė dalis — neigiamų. 

Na, o Nikui durys svetingai atsiverdavo. Per visą dieną jis 
nė karto tiesiai nepaprašė, kad jiems leistų apžiūrėti senąsias 
valdas. Tik prisistatydavo esąs „Leono ir Karlo Bešemų svečias“ 
ir taip pradėdavo kalbą. Pagirdavo jų namus, sodus, ir netrukus 
jį ir Holę pakviesdavo apžiūrėti valdas — įskaitant ir senuosius 
pastatus bei daržines. 

Antrą valandą jie sugrįžo į Leono daržinę ir pasigamino 
sumuštinių. 

— Ar matei ką nors įdomaus? — paklausė Nikas, kai jie 
pasimylėjo. Jis visą rytą naudojosi galimybe paliesti ją. Iš pra- 
džių jo netikėtos intymios glamonės priversdavo ją šūktelėti, 
ir Nikui tekdavo atsiprašinėti. Vėliau, stovint prie lango ir šne- 
kučiuojantis su savininku, o Niko rankai glostant jos šlaunis, ji 
neišleido nė garso, tik šluostėsi iškaitusią kaktą. 

Nenuostabu, kad atėjus metui pietauti, jie abu vos valdėsi. 
Grįžę į Leono garažą, puolė plėšti vienas nuo kito drabužius be 
perstojo bučiuodamiesi. Jie mylėjosi ant šaltų ir kietų betono 
grindų. Holė galva rėmėsi į sunkvežimio padangą. 

Paskui abu nusimaudė, pasidarė po didžiulį sumuštinį ir 
Nikas paklausė, ką gero ji aptikusi lankant senas sodybas. 

— Nieko itin seno, nieko unikalaus, todėl labai gaila, kad 
pastatus tikriausiai nugriaus. 

— Jokios pagalbos iš paminklų apsaugos organizacijos? 

— Ne. Čia nėra jokių Belle Chere. — Vos ištarusi tai, pasi- 
gailėjo. Gal Nikas nepastebės. 

— Supratau, — tarė Nikas, pildamas jai limonado. — Tai 
jis yra tas, kuris užkariavo tavo širdį? 

Jo keistas klausimas buvo toks netikėtas, kad ji užspringo 
ir užsikosėjo negalėdama atgauti kvapo. O atsigavusi tarė: 

— Žinoma, kad ne. Belle Chere yra vieta, ne žmogus. 

— Galbūt likusiam pasauliui, bet tu ištarei tą vardą meiliai. 
Vartydama liežuviu ir skanaudama. Jis saldus? Sūrus? Kartus? 
Ar viskas kartu? 

Holė susijuokė. Kad ir kas jis būtų, yra be galo pastabus. 

— Viskas kartu, — atsakė ji ir atsikando sumuštinio, kad 
nebereikėtų kalbėti. 

— Pameni, ką dariau su liežuviu tau duše? — Jis žvilgtelėjo 
žemyn. — Tai, kas tau labai patiko? 

Ji linktelėjo. 

— Kalbėk, arba tai nepasikartos. 

Ji nurijo kąsnį. 

— Man regis, Ženevos konvencija teigia, kad šis kankini- 
mo būdas yra nesąžiningas? 

— Tai buvo seniai. Kas tas ar toji Belle Chere? 

Holė giliai įkvėpė svarstydama, ką jam pasakyti. Visus tuos 
metus ji neleido sau kalbėti nei apie Lorį, nei apie plantaciją. 
Bet jei papasakotų apie namą ir nutylėtų apie vyrą, viskas būtų 
gerai. 

— Belle Chere prakeikta skurdo, — pradėjo ji ir, kartą pra- 
kalbusi, nebegalėjo sustoti. Papasakojo Nikui, kad 1735-aisiais 
namą pastatė turtingas Lorio protėvis. Jis buvo jaunesnysis 
sūnus, tad jo vyresnis brolis paveldėjo šeimos dvarą Anglijoje. 
Norėdamas atkurti vaikystės namų prabangą, jis negailėjo pini- 
gų statydamas Belle Chere. Visi kambariai pasižymi įmantriais 
medžio, gipso dirbiniais, freskomis. 

Daugelį metų Belle Chere buvo ūkis, kuriame veisė lenkty- 
ninius žirgus, tačiau 1820-aisiais keturi tūkstančiai akrų parko 
žemės paskirti žemdirbystei. Klestėjo vergovė, ir Belle Chere 
buvo paversta plantacija. Pastatyta pieninė, ledainė, rūkykla, 
raštinė ir vergų nameliai. Šeši akrai apsodinti simetriškais par- 
kais ir vaismedžių sodais. 

Belle Chere pavyko išvengti Šermano deglo Pilietinio karo 
pabaigoje, tad savininkai grįžo į savo namus bei sodus ir bandė 
išsaugoti tai, kas liko. Per kitus metus jie išpardavė žemę, ko! 
galų gale liko tik šimtas trisdešimt akrų. 

— Visus turėtus pinigus jie skirdavo.namo priežiūrai, ne 
renovacijai, — tarė Holė. 

— Koks skirtumas? 

— Kai name gyvena ištisos kartos, žmonės pagal savo 
skonį ir poreikius vis prideda arba panaikina kai kurias deta- 
les. Namas visą laiką keičiasi. Jie įveda elektrą į senąją virtuvę, 
iškerta daugiau langų, nugriauna židinį, kad padarytų vietos 
elektrinei krosnelei. Paskui nusprendžia, kad jiems atsibodo 
senas griozdas, todėl pervažiuoja jį buldozeriu ir pasistato kokį 
nors karkasinį monstrą. 

— Spėju, kad Belle Chere išvengė tokio likimo. 

— Taip. Namas visą laiką priklausė tai pačiai šeimai, ir vi- 
sada atsirasdavo bent po vieną narį, kuris nuoširdžiai mylėjo jį 
ir darė viską, kad išsaugotų. Jie išsaugojo pagalbinius pastatus, 
parką, gyvatvores. Žinoma, neturėjo tiek pinigų, kad išlaikytų 
rožyną, tačiau bent jau neišarė parko žemės ir neprisodino 
pupų. 

— Išsaugojimas, — tarė Nikas. — Status guo. 

— Taip. Šiandien Belle Chere yra apleista ir nespecialistui 
gali pasirodyti, kad namas labai prastos būklės, tačiau tai origi- 
naliausia, labiausiai nepaliesta plantacija Amerikoje. 

— Ach, — linktelėjo Nikas. 

— Ką tai reiškia? 

— Tujos nori. Bet ar labai? 

— Ar labai noriu Belle Chere? — nusišypsojo Holė. — Ji 
neparduodama. Sakiau, kad nuo pat pastatymo ją valdo ta pati 
šeima. Ar gali įsivaizduoti? 

— Negi Virdžinijoje, prie Džeimso upės, nebėra namų, 
kurie priklausytų juos pastačiusiai šeimai? 

Ji įdėmiai pažvelgė į jį. 

— Iš kur Žinai? 

— Dirbau ten keletą vasarų. Taisiau stogus ir visa kita. 

— A, — tarė ji. — Taip, tie namai priklauso Montgomerių 
šeimai, tačiau jie labai turtingi ir puikiai prižiūri namus. Belle 
Chere... 

— Meistro svajonė. Tai, prie ko pridėtum savo dailias ran- 
kutes ir atnaujintum. 

Holė atsakydama nusišypsojo. 

— O iš kur gautum pinigų? 

— Iš... — ji nutilo, atsigėrė. Vos nepasakė, kad iš „Hollander“ 
kompanijos, tačiau susigriebė. Per stiklo sieną matė garažą; Ho- 
landerių vardas badyte badė akis. — Iš aukų, — pagaliau tarė. — 
Daug turtingų žmonių aukoja seniems pastatams atstatyti. 

— Kaip Montgomeriai? 

— Taip. Pažįstu kai kuriuos iš jų. Puikūs žmonės, dosniai 
aukoja. 

— O kam dabar priklauso Belle Chere? 

— Bomontams. Regis, dabartinio savininko vardas yra 
Lorencas. 

— Laris Bomontas, — tarė Nikas. 

— Loris, — nė nemirktelėjusi išpylė Holė, ir Nikas sužiuro 
į ją. — Kas yra?! — užsiplieskė ji. — Pažįstu jį. Tai kas? Malonus 
žmogus, myli namą. Būtent jis turės perduoti namus kitoms 
kartoms. 

Nikas gurkštelėjo limonado, nusisuko ir įsmeigė akis į ga- 
ražą. 

— Kaip jis atrodo? 

— Aukštas, šviesiaplaukis. Gražus, jei tokie patinka. 

— Ir tu jį įsimylėjusi, — tarė Nikas ir atsistojo padėti lėkštę 
į kriauklę. 

— Tai juokinga. 

— O kaip toli Belle Chere nuo tos vietos, kur važiuoji susi- 
tikti su tėvais? 

Holė paraudo. 

— Nagi, Lethem, ką sugalvojai? Ir nemėgink įtikinėti 
mane, kad neketini siekti to, ko nori. Mačiau, su kokiu pasi- 
ryžimu eini apžiūrinėti senų namų. Jei nebijai nei gyvačių, nei 
šiukšlinų duobių, tai ką pasirengusi padaryti, kad gautum iš- 
svajotąją Belle Chere? 

— Nieko aš nedarysiu. Atvirai sakant, susipažinau su Loriu 
dar prieš pamatydama tą vietą. | 

— Ir įsimylėjai abu iš pirmo žvilgsnio, — tarė jis, ir Holė 
vėl nuraudo. 

Nikas šypsodamasis pliaukštelėjo per džinsais aptemptą 
jos užpakaliuką. 

— Nori apžiūrėti dar daugiau namų ar nori grįžti pas save 
ir svajoti apie seną namą ir rausvažandį šviesiaplaukį turtuo- 
liuką? 

— Hm, — tarsi svarstydama numykė Holė. 

Kai Nikas pastvėrė ją ant rankų ir apsuko ore priversda- 
mas juoktis, jos viduje tarsi kažkas atsipalaidavo. Ištisus metus 
ją kankino slapta meilė Loriui. Nė karto nekilo noras kam nors 
apie tai papasakoti. Tą vasarą jai pavyko nuslėpti viską nuo 
tėvų ir įseserės. O rudeniop vietiniame užmiesčio klube vyko 
šokiai ir tėvas pats supažindino ją su Loriu ir jo tėvais. 

Nežinia, ar dėl to, kad Nikas ją paerzino, ar dėl to, kad ne- 
ketino daugiau su juo matytis, tačiau netrukus Holė jau pasa- 
kojo jam apie tą vasarą, kai jai buvo trylika. 

Kartą pradėjusi, ji taip įsikalbėjo, kad nepastebėjo, jog 
Nikas nesustojęs pravažiavo pro du paskutinius senus namus. 

Kelio pabaigoje, netoli ženklo, skelbiančio apie privačias valdas, 
Nikas ištraukė Holę iš mašinos. 

— Jis išmokė mane dažyti, — kalbėjo ji, — ir galiu pasaky- 
ti, kad toji patirtis ne kartą pravertė. Vieną vasarą koledže man 
buvo leista dirbti su daktaru Abernačiu, nes aš jau išmaniau pa- 
kankamai, kad būčiau jam naudinga. Jei ne Loris... Kur eini? — 
Ji apstulbusi apsidairė. Nikas buvo dingęs tarp medžių. 

Netrukus jis išlindo termpdamas iš miško gerokai apdau- 
žytą kanoją. 

— Pastebėjau ją prieš porą dienų. Regis, ji pakankamai 
tvirta, todėl galėtume išmėginti. 

Holė dvejodama nužvelgė kanoją. Ji buvo plaukiojusi jach- 
tomis, ir raumeningi įgulos nariai sugebėdavo nuirkluoti jas iki 
kranto, bet ar Nikas sugebės? 

Regis, jis skaitė jos mintis. 

— Aš moku ne tik motociklais važinėtis. Lipk. 

Keletą minučių, kol Nikas įstūmė seną kanoją į vandenį ir 
lengvai nukreipė į ežerą, Holė tylėjo. Tiems — iš įvairiaspalvių 
lyg Velykų margučiai namų — irstytis buvo dar per anksti ir 
per šalta, tad ji ir Nikas buvo vieninteliai žmonės ežere. 

— Tai kada judu vėl susitikote? Kai užaugote? 

Saulė jau leidosi. Holė ilgą laiką buvo be miego, tačiau 
seksualiai patenkinta kaip niekada anksčiau. Ji ėmė snūdu- 
riuoti. 

— Lethem! — garsiai šūktelėjo Nikas pažadindamas ją. — 
Nemiegok. Rytoj išsimiegosi. Kada tu ir tavo turtingasis vaiki- 
nas susitikote vėl, po tos nemokamo vaikiško darbo vasaros? 

Holė svajingai braukė ranka per vandens paviršių. 

— Niekada. Nuo tos vasaros Lorio daugiau nemačiau. 

traukas internete. 

— Nematei jo nuo tada, kai tau buvo trylika? — išpūtė akis 
Nikas. 

Holė dėbtelėjo į jį, tačiau nutylėjo. 

Nikas nusišypsojo. 

— Noriu tiesos. Ar Belle Chere toli nuo namo, kurį nusi- 
pirko tavo tėvai? 

— Toli, — iškošė pro dantis Holė. 

— Kiek laiko užtruktų nusigauti ten vandeniu? 

— Tu nepakenčiamas. Ar kas nors tau tai sakė? 

Nikas irkluodamas juokėsi. 

— Nuostabu, — pagaliau ištarė jis. — Tu taip apsėsta 
prisiminimų apie tą vasarą, kad pasirengusi sumaišyti dangų 
su žeme, idant atsidurtum kuo arčiau to vargšelio, nieko ne- 
įtariančio vaikino. | 

Tai išgirdusi Holė norėjo atsistoti, tačiau valtis susiūbavo 
ir ji vėl klestelėjo ant suolelio, sukryžiuodama ant krūtinės 
rankas. 

— Tu bjaurus. Esu tikra, kad tavo mergina turėjo rimtą 
priežastį išsiskirti su tavim. 

Nikas šypsodamasis irklavo toliau. 

— Tiesiog nuostabu, kaip veikia moters protas. Pažiūrė- 
kim. Sužinojai, kad tavo vaikystės meilė šią vasarą bus namuo- 
se, todėl tu kažkaip įkalbėjai tėvus, kurie irgi nieko neįtaria, 
nusipirkti namą per keletą mylių nuo... 

— Mažiau nei per mylią, — tarė Holė. Ji priekaištingai su- 
šnairavo į jį, tačiau neišlaikiusi nusišypsojo. Jis atrodė nuošir- 
džiai nustebintas to, ką ji padarė — netgi susižavėjęs. 

— Ir niekas nieko neįtaria? 

— Mano įseserė nujaučia, kad aš kažką sugalvojau, bet ne- 
manau, kad žinotų ką. 

— Ji tikriausiai mano, jog tu nori Belle Chere. 

— Taip ir yra! Turiu galvoje, kad noriu namo, bet noriu ir 
vyro. Jis man puikiai tinka. 

Nikas minutėlę tylėjo. 

— Tau buvo trylika. Negi judu?.. 

— Ne! — karštai paprieštaravo Holė. — Loris nė karto ne- 
palietė manęs. Jis buvo man kaip vyresnis brolis, tik aš... aš... 

— Geidei jo. Girdėjau, kad jums taip būna. Gerai, o ką jis 
veikia realiame pasaulyje? 

— Jis advokatas, laimi svarbias bylas, todėl galiu sekti jo 
karjerą per internetą. Praeitą rudenį išsiskyrė ir papasakojo 
žurnalistui, rašančiam apie aukštuomenės gyvenimą, jog ruo- 
šiasi šią vasarą praleisti šeimos name. 

— Belle Chere. 

— Taip. 

— Suprantu. — Nikas stebėdamasis papurtė galvą. — At- 
rodo, kad mums, vyrams, nelieka išeities, jei moteris nuspren- 
džia, jog nori mūsų. 

— Tu šlykštus. 

— Jau sakei. 

— Turiu pakartoti. Aš tik noriu sudaryti sąlygas dar vie- 
nai galimybei. Jis man patiko, aš patikau jam, tačiau tai buvo 
taip seniai. Dabar mes suaugę, abu laisvi, tad pamaniau... — Ji 
pažvelgė į Niką nekęsdama savęs už tai, kad laukia jo prita- 
rimo. 


— Tai kas aš? — paklausė Nikas. — Mergvakario dalyvis? 

Paskutinis nukrypimas į kairę prieš ištekant už mėlynkraujo ir 
įsikraustant į senąjį dvarą? 

Holė norėjo išsiginti, tačiau persigalvojo. 

— Kažkas panašaus. 

— Ir nėra jokių šansų, kad tu ir aš?.. Kad mes galėtu- 
me?.. — Jis pakrutino antakius tarsi klaustų, ar jie negalėtų 
turėti bendrų namų. 

Holė paniurusi nusisuko. Nelaimei, jis jai pradėjo patikti. 
Taip, jis priverčia jos kūną dainuoti — ir verkti, ir kankin- 
tis — bet kiti vyrai turi... Tiesą sakant, joks vyras neprivertė 
jos jaustis taip, kaip Nikas Tagertas. Bet kitas vyras galėtų! — 
įtikinėjo ji save. Vyras su meile ir praktika galėtų priversti ją 
jaustis... 

Holė pakėlė akis ir žvilgtelėjo į jį, apgaubtą besileidžian- 
čios saulės spindulių. Atrodo kaip piratas. Jis toks gražus. Ro- 
jus, pagalvojo šypsodamasi. Taip praminė jį pamačiusi pirmą 
kartą. 

— Ne, — atsiliepė ilgokai patylėjusi. Jos balse nuskam- 
bėjo apgailestavimas, bet, kaip paprastai, ji mąstė realiai. Tarp 
mūsų negali nieko būti. Nuostabaus sekso prisotintas bemie- 
gis savaitgalis su vyru, kuris važinėjasi motociklais ir miega 
draugo garaže, yra viena, o santuoka su tokiu kaip jis — visiš- 
kai kas kita. Holė nenorėjo, kad jai atsitiktų taip, kaip atsitiko 
jos pamotei, kurios vyras leisdavo vakarus vietiniame bare 
žaisdamas biliardą. Ir nenorėjo, kad jos vyrą taip slėgtų jos 
turtai, kad jis galiausiai imtų jos nekęsti. Yra mačiusi ir tokių 
pavyzdžių. 

— Man labai gaila, — pridūrė Holė. Ji bandė kalbėti nerū- 
pestingai, tačiau jautėsi kalta. Minutėlę jos akyse šmėstelėjo pa- 

senusio, sustorėjusio Niko paveikslas — apsuptas vaikų, žmona 
su suktukais plaukuose ir cigarete plonose lūpose. „Kažkada 
pažinojau ją“, sakys Nikas, pamatęs per televizorių Holę Lorio 
glėbyje, kai jie lankysis kokiame nors svarbiame renginyje. 

— Tau gaila manęs? — nusišypsojo Nikas. — Visą vasarą 
praleidai su šešiolikmečiu, jis nė neprisilietė prie tavęs, o tu 
gailiesi manęs? 

— Tai tik todėl, kad jūs, vyrai... noriu pasakyti... — Holė 
nutilo. 

— Ką mes? Manai, kad mes galvojame tik apie seksą? Kad 
daugiau niekas mums nerūpi? Kad negalvojame apie suderina- 
mumą? Ar turime ką bendra? 

— Aš ne... nenorėjau... — prasižiojo Holė, bet vėl nuti- 
lo. — Tu alkanas? 

— Man sakė, kad pakelės krautuvėje ikrų nėra. 

— Labai juokinga. — Kurį laiką ji tylėjo. — Nikai, tau vis- 
kas bus gerai, tiesa? — tyliai paklausė. 

— Turi galvoje — ar nesikankinsiu visą likusį gyvenimą? 
Ar nelyginsiu su tavimi kitų moterų? 

Ji šyptelėjo. 

— Gal truputį, — irgi nusišypsojo jis. — Tu karšta pupytė. 

Ji apsidžiaugė ir kartu sutriko, nes į galvą šovė baisi mintis. 

— Tu niekam... na, supranti, niekam nesakysi? 

— Tavo vaikinui? Apie mus? — šaipėsi Nikas. — Žinai, tu 
tikra atgyvena. Negi jis mano, kad esi nekalta? 

— Ne, bet mano tėvas taip mano, — atsakė Holė ir abu 
nusijuokė. 

Vėliau jie sugrįžo į Leono garažą, išsivirė didžiulį puodą 
spagečių ir Holei pavalgius energija išgaravo. Ji užmigo padė- 

jusi galvą ant stalo. Vienu momentu pajuto, jog Nikas neša ją į 
automobilį. 

— Atleisk, — pakartojo neatsimerkdama. 

— Noriu tau kai ką duoti, — tarė Nikas, bet Holė beveik 
nebegirdėjo. Jos galva bejėgiškai nusviro. — Tai grandinėlė, — 
tarė jis. — Pažadėk, kad nešiosi ją. 

— Mmm, — išspaudė Holė. Ji šiaip ne taip pramerkė akis 
ir nusišypsojo jam, tačiau nieko nematė. Lyg ir pajuto, kaip jis 
uždėjo jai kažką ant kaklo, tada užvedė mašiną. Po kiek laiko 
pajuto, kaip neša ją laiptais. Vos tik jis paguldė ją į lovą, Holė 
nugrimzdo į palaimingą miegą. 


Penktas skyrius 


— VISO GERIAUSIO, LETHEM. — NIKAS PABUČIAVO 
jai į kaktą ir išėjo. 

Į Leono namus kitoje ežero pusėje jis grįžo pėsčiomis, 
džiaugdamasis proga pagalvoti. Kai pasiekė daržinę-garažą, 
buvo beveik įtikinęs save, kad rytoj nė neprisimins tos moters. 
Juos siejo tik seksas, daugiau nieko. Jis smagiai pabendravo su 
linksma, protinga, įdomia ir gražia mergina, bet dabar viskas 
baigta. Ji grįžta į tėvų namus, kad apsikvailintų ištekėdama už 
kažkokio snobo, kurį įsimylėjo dar vaikystėje, bet tai jos reika- 
las. Pamatęs, kaip ji alpsta dėl senų namų, Nikas nusprendė, jog 
jei tik Holei pavyks gauti kokį seną namą, ji gali būti laiminga. 

Tai kodėl jis taip bjauriai jaučiasi? Iš tuštybės? Nes jo 
nebuvo atstūmusi nė viena moteris? Visos vertino jo grožį ir 
žinojo, kad jo šeima turi pinigų, todėl šioje gyvenimo srityje 
Nikas neturėjo jokių problemų. 

Bet kas atsitiko, kai šitaip neįprastai susiklostė aplinkybės? 
Dabar jo šeimos turtas ir prestižas nevaidino jokio vaidmens. 
Mergina, kuri jam tikrai patiko, pasakė ačiū, bet ne. Jos nuo- 
mone, jis tinkamas lovai, bet ne santuokai. 

Nikas atliko garažo atrakinimo procedūrą, stabtelėjo tarp- 

duryje ir apsidairė. Be jos patalpa atrodė per didelė, per ryškiai 
apšviesta ir per... tyli. Jis jau ilgėjosi jos juoko. 

Žiovaudamas nuėjo į virtuvę ir ėmė tvarkytis. Buvo pa- 
vargęs ir žinojo, jog turėtų eiti miegoti, bet nenorėjo. Jis norėjo 
susirangyti šalia...šalia jos. 

Ir ką jis sau galvojo, kai sakė nenorįs žinoti jos vardo? Juk 

— Velniop viską! — burbtelėjo ir nuėjo prie Leono fakso. 
Gal bus lengviau ją pamiršti, jei žinos, jog jai viskas gerai. Gal 
pasijus geriau, jei žinos, kad tas vyras, kurio ji nori, geras žmo- 
gus. Gal... 

Jis liovėsi ieškojęs pasiteisinimų ir parašė faksogramą 
pusbroliui Maikui, prašydamas jį atsiųsti informacijos apie 
jauniausiąją ambasadoriaus Lethemo dukrą ir apie vyrą, vardu 
Lorencas Bomontas, senos plantacijos Belle Chere savininką. 

Išsiuntęs faksą, Nikas nuėjo miegoti. 

Ji pažadino telefono skambutis. Lyg apdujęs atsisėdo, 
išgirdo įsijungiant faksą, bet dar kiek pagulėjo negalėdamas 
prabusti. Gulėjo ir galvojo, kaip būtų gera, jei šalia būtų Let- 
hem. Jis perbrauktų rankomis per jos nuogas kojas. Įdomu, 
ar ji miegodama dėvi pižamą, ar naktinius marškinius? O gal 
nieko? Arba šilkinius apatinius. Galbūt juodo šilko. Arba rau- 
dono. Tamsiai raudonas gražiai atrodytų ant jos baltos odos. 
O gal... 

Fakso pypsėjimas grąžino jį į realybę. Kažkas atsiuntė jam 
pranešimą, ir tas ką tik išlindo iš aparato. 

Nikas nuspyrė į šoną antklodę ir nuėjo pažiūrėti. Vos pra- 
dėjęs skaityti pirmąjį iš, regis, dešimties puslapių, turėjo atsi- 
sėsti. 

„Holander, Holė, Džeims Lethem, — skaitė jis. — „Hol- 

lander“ įrankių kompanijos paveldėtoja... Milijonai dvidešimt 
pirmojo gimtadienio proga“. — Toliau ėjo ilgas jos projektų 
sąrašas. Datos rodė, kad kai kuriuos ji pradėjo būdama vos 
septyniolikos. 

Kitame lape buvo informacija apie Viljamą Lorencą, Lorį, 
Bomontą. 

„Tėvas nusižudė nepakėlęs skandalų dėl žemės... gausybė 
skolų... vedė labai turtingą našlę, dešimčia metų vyresnę už 
save... paminklų apsauga sutinka, kad būtų nugriauta Belle 
Chere.“ 

Nikas pervertė lapus, jam labai nepatiko tai, ką perskaitė. 
Nenustebo sužinojęs, kad Holė — toks jos vardas — turtinga. 
Nusišypsojo prisiminęs, kaip jie mylėjosi ant platformos, ant 
kurios didelėmis raidėmis užrašyta „Hollander“. 

Tačiau jam nepatiko ir tai, ką perskaitė apie Bomontų šei- 
mą. Holė sakė, kad nuo tada, kai buvo pastatytas namas, kiek- 
vienoje kartoje atsirasdavo po narį, kuriam rūpėdavo planta- 
cija. Bet Lorio tėvas nusižudė, ir, ko gero, dėl skolų. Loris buvo 
vedęs dešimčia metų vyresnę moterį — turtingą paveldėtoją. 
Gal iš meilės, o gal... 

Nikas susierzinęs padėjo lapus į šoną. Tai juokinga, tarė 
sau. Jis prarado merginą dėl kito vyro. Neginčijamai. 

Nors, kita vertus, pats irgi nebuvo su ja atviras, nepasisakė 
kąs esąs, nes nenorėjo matyti, kaip pasikeičia jos akys. Jam būtų 
nepatikę, jei ji būtų staiga pasakiusi, kad taip, susitiks su juo dar 
kartą, kai žino, jog jis gydytojas ir iš geros šeimos. 

Ne, Nikas to nepakęstų. Jis nori, kad moteris mylėtų jį dėl 
jo paties, o ne dėl padėties ar šeimos pinigų. 

— Tai kam davei jai deimantą? — sumurmėjo pusbalsiu. 

Jo pusbrolis Maikas buvo labai nepatenkintas, kai sužinojo, jog 
Nikas buvo padovanojęs deimantą savo merginai. „Žmonai, 
Nikai, — sakė jis. Nerėkdamas, nepykdamas, bet žymiai blo- 
gesniu tonu. „Žmonai. Yra skirtumas.“ 

Ir kai Nikas paprašė Stefani Bening grąžinti jam grandinė- 
lę, ji iškėlė bjaurų skandalą. 

O dabar Nikas užsegė milijoninės vertės akmenį ant dai- 
laus Holės kakliuko. „Tu idiotas, Tagertai, — tarė sau, bet ne- 
galėjo susilaikyti nenusišypsojęs. Regis, jam teks keliauti į kitą 
ežero pusę ir atsiimti grandinėlę. Prakeikimas. 

Besvarstant atėjo dar viena faksograma. Tai buvo laiškas 
nuo Maiko. 


Nežinau, ką sumąstei, bet mačiau ambasadoriaus 
Lethemo dukters nuotrauką, todėl galiu nuspėti. Sulau- 
kėme keisto skambučio iš Vinonos ežero rajono policijos. 
Jie kažkodėl mano, kad esi padugnė, beveik nusikaltėlis, 
galėjęs pagrobti nekaltą jauną damą. Nieko nesupratau, 
kol negavau tavo prašymo atsiųsti informacijos apie pa- 
nelę Holander Džeims Lethem. 

Ne mano reikalas, ką darai, bet pamaniau, kad 
tave sudomintų šis darbo skelbimas. Jei vieta jau už- 
imta, 0 tu jos nori, pranešk man, aš jį perviliosiu pas 
save. 

Sėkmės! 
Su meile 
Maikas 


PS. Gal geriau grąžink grandinėlę į šeimos saugyklą, kol 
duosi įžadus. 


A“ 


Judg DeverauX 


Akimirką Nikas pajuto kaltę dėl grandinėlės, bet paskui 
nusišypsojo, paėmė lapą popieriaus ir didelėmis raidėmis para- 
šė: „Aš noriu to darbo“. Ir išsiuntė faksogramą pusbroliui. 

Pasigamino sočius pusryčius, pavalgė ir griebėsi telefono. 
Pirmiausia reikėjo pasirūpinti savo darbu. Galbūt pusseserė jį 
pavaduos. Ji ką tik baigė medicinos studijas ir, nors jai trūksta 
patyrimo, entuziazmo turi per kraštus. 

Tada Nikas paskambino į paštą, paslaugų tarnybas ir pa- 
sirūpino butu. Jis neketino pasiimti daugiau drabužių iš namų, 
nes daktaro aprangos etiketės gali jį išduoti. 

Vakarop jau buvo pasirengęs skambinti pagal skelbimą. 
Nedidelei valdai Šiaurės Karolinoje reikėjo prižiūrėtojo, visa 
sugebančio meistro, kuris ten gyventų ir rūpintųsi sodu, val- 
timis bei prieplauka. Skelbime nebuvo pažymėta, jog valdos 
savininkas ambasadorius Džeimsas Lethemas, bet Nikas tai 
žinojo. 

Į skambutį atsiliepė kažkoks piktas vyras. Paaiškėjo, kad 
darbininkas, kurį jie pasamdė, ką tik išėjo. 

— Žolė iki kelių, o mano dukrai nuo jos alergija. Ar žinai 
kas tai? 

Balsas buvo Žmogaus, įpratusio komanduoti ir kalbėti pa- 
klusniai publikai. 

— Taip, sere, žinau, — tarė Nikas. Ir žinau, kur jai niežti, 
norėjo pridurti. 

Tas „sere“ tarytum pamalonino pašnekovą. 

— Ar greitai galite atvažiuoti? 

— Po devynių valandų, — atsakė Nikas. 

— Tai atvažiuokite. Vejapjovė pastoginėje prie garažo. Jūsų 
namas baltas, prie vandens. Savo darbuotojus vertinu pagal tai, 

kiek dėmesio tenka jiems skirti. Dirbkit savo darbą, nesimaišy- 
kite man po kojomis ir nekelkite problemų — tada aš dažnai 
didinsiu algą. Supratote? 

— Taip, sere. Aš... — bet Nikas nieko nespėjo pasakyti, nes 
ambasadorius Lethemas padėjo ragelį. 

Minutėlę Nikas spoksojo į telefoną. Ar tikrai jis to nori? 
Juk nėra įsimylėjęs panelės Holander Lethem. Vien tik tai, kad 
praleido su ja porą nuostabių dienų ir dabar negali liautis apie 
ją galvojęs, dar nėra priežastis visą vasarą pjauti žolę. Ar pri- 
žiūrėti valtis. Naikinti alergijos priežastis. Ir ragauti nuostabų 
seksą. 

Šypsodamasis žvilgtelėjo į laikrodį. Spring Hile galėtų būti 
po aštuonių. Liktų valanda užsukti į vietinę parduotuvę ir nu- 
sipirkti marškinėlių bei džinsų. 


Šeštas skyrius 


— HOLE, BRANGIOJI, — TARĖ MARGARITA LETHEM 
PER STALĄ, — atrodai išvargusi. Gal blogai miegi? 

Holė susigriebė beveik įmerkusi smakrą į sriubą. Ne- 
svarbu, kad tai konservuota pomidorų sriuba, tačiau ji buvo 
patiekta porceliano lėkštėse, ant aštuoniolikto amžiaus raudon- 
medžio stalo, užtiesto airiška drobe. 

— Kas tau yra? — paklausė tėvas iš už laikraščio. 

— Nieko, sere, — atsiliepė Holė. — Dirbau...iki vėlu- 
mos. — Ji nurijo seiles, nes nemokėjo meluoti. 

— Tai su kuo susipažinai? — pasiteiravo Teilor. 

Holė pabandė jai įspirti, bet įseserė patraukė savo ilgas 
lieknas kojas. Vaikystėje Teilor buvo artimiausia Holės drau- 
gė. Jos kartu ėjo iš vienos mokyklos į kitą, kraustėsi iš šalies 
į šalį. Teilor buvo dešimt, kai jos motina ištekėjo už Džeimso 
Lethemo. Iki tol gyvenusi skurde ir nepritekliuje, per stulbina- 
mai trumpą laiką įsijautė į ambasadoriaus dukters vaidmenį. 
„Visada jaučiau, kad man ne vieta daugiabutyje“, — sakydavo ji 
Holei, kai ši tebebuvo dar vaikas, o Teilor — graži, elegantiška, 
vaikinų medžiojama mergina. 

Kadangi jos viena kitą gerai pažinojo, Teilor nutuokė, jog 


5. 82 + 


HOLĖ 


Holė meluoja, ir, sprendžiant iš ryžtingo veido, buvo pasišovusi 
patirti, kodėl Holė prie stalo beveik miega. 

Bet Holė irgi pažinojo Teilor. Ji atsisuko į pamotę. 

— Ar tiesa, kad per vestuves salę puošite gardenijomis? 
Skaičiau, kad jos dabar labai madingos. 

— Madingos! — šūktelėjo Teilor. — Koks idiotas tai pa- 
rašė? Gardenijos visuomet madingos. Jos simbolizuoja senojo 
pasaulio kultūrą, pietietišką žavesį. Čarlio šeima būtų niekas, jei 
nebūtų pietiečiai. Jie įkūnija... 

— Jie parodo, kaip gali klestėti persimetėliai, — įsiterpė 
Džeimsas, padėdamas laikraštį. Jis buvo liepęs vienam iš pa- 
dėjėjų surinkti informaciją apie Čarlio šeimą ir sužinojo, kad, 
prasidėjus Amerikos revoliucijai, Čarlio Meitlendo protėviai 
buvo abiejose pusėse, anglų ir amerikiečių. Jie laukė, kuri pusė 
laimės, kad galėtų nuspręsti, kurioje įsikurti. Jie stebėjo, kaip 
naujai suformuota amerikiečių vyriausybė konfiskuoja asme- 
nų, likusių ištikimais karaliui, žemes, tačiau patys Meitlendai 
savo žemes išlaikė. Ne visas, bet jų vardas ir pinigai, uždirbti iš 
medvilnės ir žemės riešutų, išliko svarbūs. 

— Tėti, — pasipiktino Teilor, — tai buvo prieš šimtą metų. 
Čarlis čia niekuo dėtas. Manau, būtų laikas viską pamiršti, net 
jei negali atleisti. 

Holė nudelbė akis į sriubą jausdama gręžiantį įseserės 
žvilgsnį, raginantį ją pakelti galvą ir pažiūrėti. 
tė. Aišku, tai absurdas, tačiau ji bijojo, kad šeima supras, kur ji 
praleido paskutines porą dienų. 

Ji puikiai žinojo, kad Teilor dažnai leidžia savaitgalius su 
pirmą ir paskutinį kartą matomais vyrais, bet Holė ne tokia. 


Ji... 


Jude DgeverauX 


Kurtinantis vejapjovės triukšmas už lango privertė ją pa- 
kelti galvą. 

— Prakeikimas! — Džeimsas Lethemas atstūmė kėdę ir 
priėjo prie durų. — Išjunk tą daiktą! — subliuvo jis. Perrėkti 
vejapjovės ūžesį galėjo tik keletas žmonių, ir ambasadorius 
buvo vienas iš tokių. Triukšmas tučtuojau nutilo, ir ponas 
Lethemas grįžo prie savo kėdės, tada pasibjaurėjęs žvilgtelėjo į 
sumuštinį. — Kada atvyks virėjas? 

— Rytoj, brangusis, — tarė Margarita. Tikriausiai todėl, 
jog ji susipažino su antruoju vyru dirbdama padavėja, Mar- 
garita niekada negamindavo nieko daugiau, išskyrus sriubą iš 
skardinės ir paprastus sumuštinius, nors abi merginos žinojo, 
jog ji gamina gana skaniai. Kartą pasakė joms: „Jei jūsų tėvas 
sužinos, kad sugebu gaminti, jis užkraus man dar vieną darbą, 
o jų man ir taip pakanka, dėkoju“. Ji buvo teisi. Džeimsas Let- 
hemas manė, kad jo darbas yra rūpintis pasauliu, o žmona turi 
pasirūpinti visu kitu. Ir nors dabar jis jau nebedirbo, nematė 
reikalo ką nors keisti. 

— Tėti, — prabilo Teilor, — kas tas gražuolis, kurį pasam- 
dei pjauti žolę? — Jai patiko erzinti tėvą. Holė jo beveik bijojo, 
o Teilor privesdavo kone iki pasiutimo. 

— Teilor, aš nemanau... — pradėjo Margarita, amžina taik- 
darė. 

— Matei jį? — paklausė Teilor Holę. 

— Ne, — mieguistai sumurmėjo ši. Pervežimo kompani- 
jos vyrukai pasirodė vakar, šeštą ryto, ir tikriausiai keršydami 
už aną dieną nesiliaudami šūkaliojo jai tūkstančius klausimų 
iš įvairiausių vietų. Ji visą dieną bėgiojo aukštyn žemyn. Bet, 
nors ir labai pavargusi, vakare negalėjo užmigti. Vis galvojo 
apie Niką. Apie jo rankas, veidą, lūpas, glamonėjančias jos kak- 

lą. Prisiminė, kaip jis muilavo jos kūną. Trečią ryto ji atsikėlė, 
sėdo į mašiną ir nuvažiavo į jo namus. Niekas neatidarė durų. 
Jausdamasi taip, tarsi jis būtų ją palikęs, grįžo į vasarnamį, su- 
sidėjo daiktus ir išvažiavo į tėvų namą. Taigi dar viena bemiegė 
naktis. 

— Sakau tau, jei neturėčiau Čarlio, aš... 

— Pabėgtum su vejos pjovėju? — pasibaisėjo Margarita. Ji 
virsdavo snobe vieninteliu atveju — kai kalba pakrypdavo apie 
jos dukters gyvenimo partnerius. 

— Gal tik praleisčiau savaitgalį ar du — arba šešis — su 
juo. — Teilor akivaizdžiai bandė išprovokuoti patėvį, tačiau jis 
nekreipė į ją dėmesio. 

Valgydamas sumuštinį peiliu ir šakute — Džeimsas Lethe- 
mas nelietė maisto rankomis — jis pažvelgė į žmoną: 

— Kokių kvietimų gavome? 

— Kaip paprastai. Iš Edentono istorikų bendrijos, taip pat 
keletą į arbatėles. 

— Cha! Tos senučiukės, jos mano, jog būtinai turi dėvėti 
skrybėles, kai eina susitikti su manim. Kas dar? 

— Iš visų bažnyčių. Viena prašo paskaityti pamokslą. 

— Galėčiau, — tarė jis. — Galėčiau. Gal aš... kas čia da- 
bar? — Iš lauko pasigirdo piktžolių ravėtuvo garsas. Jis nu- 


sviedė į šoną servetėlę, atsistojo ir vėl riktelėjo: — Išjunk tą 
daiktą! — Kai viskas nurimo, Lethemas tarė: — Dar kartą 


sutrukdysi man, būsi atleistas. — Jis patylėjo, matyt, kalbėjo 
naujasis sodininkas. — Tai ravėk rankomis! — nuskambėjo 
ambasadoriaus Lethemo atsakymas. 

— Tie elektriniai padargai, — burbtelėjo jis sėsdamas prie 
stalo. — Taigi apie ką kalbėjome? A, kvietimai. 

— Keletas vakarienių. 

— Kas nors įdomaus? 

— Ne. A, taip. Pameni tą žavų jaunuolį, kuris gyveno prie 
upės? Jo toks neįprastas vardas. Kažkas iš „Mažosios moters“. 

— Džo? — įsiterpė Teilor. 

Sulig kiekvienu pamotės žodžiu Holės mieguistumas 
sklaidėsi. Lorio motinai labai patiko knyga „Mažoji moteris“, 
todėl ir sūnų pavadino Loriu, o ne Lariu. 

— Loris, — pasakė Holė lyg niekur nieko. 

— Taip, būtent. Juk judu kartu leidote vasarą, kai tau buvo 
vienuolika? | 

— Trylika, — pataisė Holė nulenkdama galvą. 

— Taip, ko gero, — tarė Margarita. — Jis grįžo čia vasarai 
ir pakvietė mus į... — Ji nutilo. 

Kai Holė pakėlė galvą, visa šeima spoksojo į ją ir ji ne- 
išlaikiusi nusišypsojo. Jie žinojo jos aistrą seniems namams ir 
pamanė, jog prisiminė Lorio vardą dėl jo namo. 

— Belle Chere, — tarė Holė, — originali ir puikiai išsi- 
laikiusi plantacija. Kai pamačiau ją būdama trylikos, kalvėje 
tebegulėjo kalvio įrankiai. Netgi ledainė stovėjo. Ar žinote, kaip 
sunku rasti namą su išsilaikiusia ledaine? O... 

— Taip, brangioji, — garsiai tarė Margarita. — Tai ar pri- 
imti jo kvietimą pavakarieniauti Belle Chere šeštadienio vakarą? 

Holė linktelėjo. Taip, o taip, norėjosi šaukti jai. Šypsoda- 
masi pažvelgė į tėvą ir Teilor. Jie aiškiai tikėjosi išgirsti vieną 
iš jos kalbų apie nepalyginamą su niekuo senų apleistų namų 
grožį. 

Po minutėlės Teilor persilenkė per stalą ir tarė: 

— Tai kodėl tu nutarei praleisti čia vasarą? 

Holė akimirką sutriko, tačiau tada visi trys nusijuokė ir ji 
paraudusi — ir triumfuodama — nusisuko. Jie mano, kad ji čia 

dėl namo, ne dėl vyro. Puiku! Ji labai nenorėjo, kad kas nors 
įtartų apie jos tikruosius ketinimus. Jei Loris išgirstų, kad ji at- 
važiavo čionai dėl jo, jis gali pasipūsti. Vienintelis būdas laimėti 
Lorį Bomontą — priversti jį siekti jos. 

Neturėtų būti sunku, pagalvojo Holė. Jai pavyko suvilioti 
gražųjį Niką Tagertą. Žinoma, kai jiedu susitiko, ji buvo nuo- 
ga... duobėje ir... 

Jos mintys nutrūko, nes už lango kyštelėjo vyro galva. 
Viso kūno nebuvo matyti, tačiau iš nugaros jis... jis atrodė 
kaip Nikas. 

— Tai jis, — garsiai sušnabždėjo Teilor, tarsi nenorėtų, kad 
išgirstų patėvis. — Dieviškas, ar ne? 

— Teilor, jei jau taip knieti demonstruoti savo kilmę, pra- 
šyčiau tai daryti ne prie mano dukters. — Jis norėjo priminti 
jai, kad jos tėvas buvo gražus nevykėlis. 

Teilor nesutriko. Ji žinojo, kad patėvis labiausiai nekenčia 
bailių. Buvo įsitikinęs, kad Žmogus turi apginti savo nuomonę, 
nesvarbu, teisingą ar neteisingą, nesutampančią su Džeimso 
Lethemo nuomone. 

— Ne prie Holanderių? — nekaltai sumirksėjo Teilor. Jos 
tėvas ir Holės motina buvo iš to paties socialinio sluoksnio. 

Džeimsas Lethemas atstūmė kėdę nuo stalo. 

— Priimk viską, — tarė žmonai. — Ypač kvietimą dėl 
pamokslo. Gal pakeisiu profesiją ir tapsiu Dievo tarnu. Hole, 
mieloji, siūlyčiau paruošti disertacijos planą, aš jį peržiūrėčiau. 
O tu, Teilor, — atsiduso patėvis, — laikykis atokiau nuo vejos 
tu... 

— Džeimsai, — ramiai atrėmė ji. — Aš pati sugebu pla- 
nuoti savo laiką. 

— Taip, taip, — sumurmėjo jis, tada pasiėmė laikraštį ir 
pasuko į savo kabinetą, kur, kaip žinojo visos trys moterys, jis 
nusnaus. 

Vos tik jis išėjo, visos su palengvėjimu atsilošė kėdėse. 

— Ar seniai jis toks? — paklausė Teilor. 

— Nuo tada, kai patyrė širdies smūgį, — atsakė Margari- 
ta. — Jis bandė paversti mane, Filis ir Rodžerį savo asmeniniais 
duoju, kaip jis iškentė taip ilgai. Po šiandienos, jaučiu, išeis ir 
šis. Ar kuri nors mokate pjauti žolę? 

— Neturiu supratimo, — nusipurtė Teilor. — Oi, tik pažiū- 
rėkit kiek laiko. Po valandos turiu prisimatuoti suknelę. Hole, 
kada tu pasimatuosi savąją? 

— Teilor, tik nesakyk, kad ji iš levandų spalvos šifono? 

— O kas negerai? 

— Skirtingai nei tu, aš turiu klubus. Ir krūtis, — tarė 
Holė. — Atrodysiu kaip tos ano dvidešimtmečio lėlės. 

— O kas žino, kaip jos atrodo? — atkirto Teilor. 

— Gal kuri norite ledų? — pasiteiravo Margarita. 

Holė atsisakė, Teilor norėjo. Vos tik jos liko dviese, Teilor 
prislopino balsą. 

— Tai kaip ten buvo su tais vyrukais iš pervežimo kompa- 
nijos? Kodėl nebuvai namie? 

— Sakiau tau, įkritau į duobę ir negalėjau išlipti. 

— Mmm... Kurgi ne. Tai kodėl skambino policija ir klausi- 
nėjo, ar nebuvai pagrobta? 

— Nesusipratimas. — Holė nusuko akis į šoną. — Žinai, 
eisiu pasnausti. Gali būti, kad vakare teks kur nors eiti, tad... 

— Puikiai atrodai, ar žinai tai? 

— Ačiū, — patenkinta nusišypsojo Holė. 

— Ne, iš tikrųjų taip gerai dar niekada neatrodei. 

— Numečiau keletą svarų, įdegiau... 

— Ne. Ne dėl to. Tai kažkas kita. Tu spindi. Kas jis? 

Reikia tučtuojau baigti, pagalvojo Holė. Ji pažvelgė virtu- 
vės link ir atsisuko į Teilor. 

— Tai jaudulys. Nekantrauju įkalbėti tą vyrą, Lorį Bomon- 
tą, leisti man apžiūrėti Belle Chere, tada galėčiau įtraukti tyrimų 
duomenis į savo disertaciją. 

— Ir mintis, kad praleisi vasarą knisdamasi tarp dvie- 
jų šimtmečių senumo popierių, verčia spindėti tavo akis ir 
skruostus? 

— Taip, žinoma. — Holė labai stengėsi kuo įtikinamiau 
meluoti. 

— Netikiu. 

— Tai ir dar dvi dienos pačio geriausio sekso žemėje, — 
pagaliau išrėžė Holė, čiupinėdama liemenėlėje slypintį Niko 
dovanotą „akmenuką . 

Teilor atsilošė ir nusišypsojo. 

— Džiaugiuosi dėl tavęs. Tai kas jis? Toks, kurį gali prista- 
tyti mamai ir tėčiui? 

— Toli gražu ne, — atsiduso Holė. — Kalbame apie moto- 
ciklus, lenktyninius sunkvežimius ir Holanderių įrankius. 

— Tai gal suteiksi jam nuolaidą? 

— Aš daugiau neketinu su juo matytis. Viskas. Baigta. Da- 
bar imsiuosi tyrimų ir tinkamo vyro. Gal Čarlis turi brolį? 

— Čarlis — vienturtis, kaip visi gerai žinote. Vienintelis 
šeimos turto paveldėtojas. Papasakok man apie tą Lorį, dėl ku- 
rio taip varvini seiles. 

Holė nevalingai paraudo ir krenkštelėjo. 

— Vis dar svaigsti dėl jo? 

— Nesuprantu, apie ką kalbi, — šaltai atrėmė Holė. 

Teilor dirstelėjo į duris ir prakalbo tyliau: 

— Baik jau tu, negi manai, kad niekas nežino, kur buvai tą 
visą Vasarą“ 

Holė sumirksėjo. 

— Prisimenu tą vasarą, nes tada susipažinau su Čarliu. Jis 
buvo vedęs, tačiau vos pamačiusi jį supratau, jog kada nors jis 
bus mano. Tu buvai jauna, bet aš norėjau papasakoti tau apie 
vyrą, už kurio ketinau ištekėti, tiktai tu nesiklausei. 

— Tu sekei mane? — supyko Holė. Visus tuos metus ji 
manė, kad toji vasara tik jos ir Lorio paslaptis. 

— Na, pasidomėjau, ką veikia mano mažoji sesutė. Nesi- 
jaudink, tėvai nieko nežino. — Teilor atsilošė kėdėje. — Žiūrėk, 
kaip tau pasisekė. Bent jau Loris jiems patiks. O dėl Čarlio — 
mama dievina jį ir jo įžymiuosius protėvius, bet tėtis sako, kad 
jis išverstakailis. Manau, jis tikisi, kad Čarlis paliks mane prie 
altoriaus. 

Holė nieko neatsakė, jai nė kiek nerūpėjo Teilor sužadėti- 
nis. Kai jie susipažino, jis buvo trisdešimtmetis ir jau vedęs, o 
Teilor buvo dvidešimt. Ji niekada neprisipažino, bet Holė nu- 
jautė, kad jiedu buvo meilužiai. Nuo to laiko praėjo vienuolika 
metų. Negalima sakyti, kad Teilor laukė jo, nors tam tikra pras- 
me — taip. Ar Čarlis pasirodys esąs vertas to laukimo? 

— Nežiūrėk taip į mane, su gailesčiu: vargšelė Teilor; šitiek 
vyrų atstūmė, kol sulaukė, kada mirs toji išprotėjusi senė, Čar- 
lio žmona. Kaip Žinai, man joks kitas vyras taip nepatiko, kaip 
patinka Čarlis. 

— Tu niekada nedavei kitiems šanso. Koks tavo rekordas? 
Keturi mėnesiai? Vos tik vyras imdavo žiūrėti rimčiau, tu pa- 
bėgdavai. 

— Mano bėda ta, kad aš regresuoju. Regis, man patinka 
tokie vyrai kaip mano tėvas. 

Holė žinojo, ką tai reiškia: stambūs, gražūs akiplėšos be 
išsilavinimo, be pinigų. Teilor patiko vyrai, kurie dėvėjo metali- 
nius diržus ir nešiojosi pjūklus. Tačiau tokių negalėjo parsivesti 
į namus, be to, per daug gerai prisiminė savo gyvenimą skurde, 
kol motina ištekėjo už Džeimso Lethemo. 

— O dėl gražių vyrų, — tarė Holė, — tai privalau pasi- 
stengti gražiai atrodyti šeštadienį. Suknelę turiu, bet man rei- 
kia... — Ji palietė savo plaukus ir beviltiškai skėstelėjo rankas. 

— Eime su manim į viršų, kai kam paskambinsime. Pa- 
rodysiu tau, ką galima nuveikti per tris dienas. 


sgptintas skgrius 


HOLĖ SĖDĖJO PRIE TUALETINIO STALIUKO (Ed- 
vardo laikų riešutmedžio) miegamajame ir stengėsi apraminti 
spurdančią širdį. Mažiau nei po valandos ji vėl pamatys Lorį. 
Įdomu, ar jis labai pasikeitęs. 

Minutėlę užsimerkė mėgindama prisiminti aną vasarą, 
savo jausmus. Nuo tada ji niekuo taip nesižavėjo kaip Loriu. 
Kuris šešiolikmetis atsisakytų nerūpestingos vasaros ir remon- 
tuotų seną namą? Diena iš dienos jiedu gramdė sienas, dažė. 
Jis padėdavo jai užlipti ant kopėčių, parodė, kaip reikia nešti 
sunkias sijas. O kai ji raudama piktžoles aptiko gyvatę, Loris 
nubėgo į namą, atsinešė šautuvą ir nušovė bjaurybę. Pasinau- 
dojusi akimirka, Holė tada apkabino Lorį ir išreiškė jam savo 
amžiną dėkingumą. 

Besidažant lūpas trečią kartą, jos ranka sustingo. Bėda ta, 
kad kiekvieną sykį, pabandžius prisiminti vasarą su Loriu, aky- 
se iškyla Niko Tagerto veidas. 

— Aš užaugau! — piktai tarė Holė, užsitepė lūpų dažų, pa- 

Taip, dabar ji suaugusi moteris, todėl buvo sunku išlaiky- 
ti potraukį berniukui, su kuriuo jie daugiau nieko nedarė, tik 

dirbo. Tačiau kiekvieną kartą prisiminus Lorį išdygdavo Niko 
veidas. Prisiminusi sceną su gyvate — kaip stovėjo sustingusi, 
kai Loris taikėsi — ji matė Niko veidą. Jos mintyse gyvatę nušo- 
vė Nikas, ir ji puolė ant kaklo dėkodama jam, vėliau jie mylėjosi 
ant žolės netoli pieninės. 

Pastarąsias tris dienas ji beveik nebuvo namuose, nes 
Edentone bėgiojo iš vieno grožio salono į kitą. Teilor visuomet 
buvo hedonistė, o Holė — darbininkė. Jei reikėdavo nuravėti 
daržovių lysvę, Holė nuravėdavo. Teilor nė nepastebėdavo to- 
kių dalykų, nors jei ir būtų pastebėjusi, tikrai nebūtų darkiusi 
savo puikaus manikiūro. 

Ruošdamasi susitikimui su Loriu, Holė apsilankė masažo 
salone, sruogelėmis pasišviesino plaukus, pasirūpino veidu, 
kūnu, pasidarė manikiūrą ir pedikiūrą. 

Baigiantis trečiai dienai ji nežinojo, ar kada nors jautėsi 
labiau pavargusi. Ji nekantravo, kad šis pirmas susitikimas kuo 
greičiau baigtųsi. Sėdėdama po džiovintuvu prikaišiotomis į 
plaukus folijos juostelėmis, tikėjosi, kad jis, metęs į ją žvilgsnį, 
pasipirš ir po savaitės ji jau galės darbuotis Belle Chere. Kai 
manikiūrininkė ėmėsi jos nagų, Holė sutrumpino savaitę iki 
keturių dienų. 

— Pasiruošusi? — paklausė Teilor įeidama į Holės miega- 
mąjį per vonios kambarį. 

— Tikiuosi, — atsiliepė Holė stodamasi. Ji dėvėjo juodas 
kojines ir nėriniuotą juodą korsetą. 

Teilor priekabiai nužvelgė įseserę nuo galvos iki kojų. 

— Tu tikrai puikiai atrodai. 

— Sakai taip, tarsi norėtum, jog būtų atvirkščiai, — šypte- 
lėjo Holė, tačiau Teilor nenusijuokė. 

— Tu turi viską, — tyliai tarė ji. 

Kaip visuomet Holė tučtuojau pasijuto kalta. Ji apkabino 
Teilor per pečius. 

— Tau nėra ko nerimauti. Tau nereikės gyventi bute be 
karšto vandens, — pamėgino pajuokauti Holė, tačiau Teilor nė 
nešyptelėjo. 

Teilor labiausiai bijojo, kad jai neatsitiktų taip, kaip jos 
motinai, kad neliktų vieniša ir be pinigų. Holė įtarė, jog ji teka 
už Čarlio tik dėl jo vardo ir turto. 

Kai Holei sukako dvidešimt vieneri ir ji paveldėjo turtą, 
pirmiausia, ką ji padarė, tai įsteigė fondus mylimiems žmo- 
nėms. Nors jos tėvas buvo žinomas žmogus, jis neturėjo jokių 
realių pajamų; jo žmona irgi. Holė aprūpino visus tris nuola- 
tinėmis pajamomis. Net jei Margarita išsiskirtų su Holės tėvu, 
ji vis tiek gautų tam tikrą sumą iki gyvenimo pabaigos. O jei 
Teilor pabėgtų su vejos pjovėju ir Džeimsas atimtų iš jos visas 
teises (tokia galimybė egzistuoja), ji sugebėtų išgyventi iš Holės 
skirtų jai pinigų. Ne prabangiai, bet patogiai. 

Vis dėlto kai Teilor užsimindavo, jog Holė turinti viską — 
grožį, turtus ir žymią tėvo pavardę, Holė pasijusdavo kalta. 

Ji panoro praskaidrinti akimirką. Priėjo prie drabuži- 
nės — miegamajame nebuvo spintos — ir išsitraukė juodą 
šilkinę suknelę. 

— Tai sakyk, kiek laiko turi praeiti po vienos nakties nuo- 
tykio, kad nebematytum jo veido? 

— Veido? — nusistebėjo Teilor. — Jie turi veidus? 

Holė nusijuokė ir atsargiai apsivilko suknelę. Jos plaukai 
buvo suvelti ir sulakuoti į puikią šukuoseną, tad nedrįso jos 
sugadinti. 

— Aš rimtai. Juk turėjo patikti nors vienas. 

Teilor prisėdo ant Holės lovos (pagamintos 1792-aisiais ir 
Holės restauruotos) krašto ir įsistebeilijo į jos veidą. 

— Klok viską apie tą vyrą. 

— Nori pasakyti... — Holė nutilo. 

— Manęs nedomina tavo seksualinis gyvenimas. Pati gy- 
venu labai aktyvų. 

— Tikrai? — Holė nusigręžė, kad Teilor užtemptų už- 
trauktuką. — Su Čarliu, taip? 

Kai Teilor prunkštelėjo šaipydamasi iš Holės naivumo, ši 
griežtai žvilgtelėjo į ją. 

— Bet tada su kuo? Teilor, tu ką, rimtai? Čarlis yra... 

— Brangioji sesute, grįžk į dvidešimt pirmą amžių. Jame 
yra žmonių, kuriems reikia daugiau nei seno namo, kad pajustų 
orgazmą. 

— Aš ne... — prasižiojo Holė, tačiau nutilo. Iš tiesų ji ne- 
norėjo žinoti, ką Teilor sumanė. Bijojo, kad, kitą kartą susitikus 
su Čarliu, jos paraudęs veidas viską išduos. 

— Arjis tave pajuokina? — paklausė Teilor. 

— Čarlis? — atsiliepė Holė. — Ne-a, tu kalbi apie jį. — Ji 
nukreipė žvilgsnį į šoną. Vaizdas už lango buvo nuostabus: 
vaismedžių sodas, besidriekiantis iki upės. — Taip, mes daug 
juokėmės. Be to, jis įvedė mane į keletą senų namų, kurie... 

— O, varge! — šūktelėjo Teilor. — Skambink maisto tiekė- 
jui ir užsisakyk bažnyčią. Jei jis parodė tau keletą senų namų, 
tai surado raktą į tavo širdį. — Ji atsistojo ir priėjo prie įsese- 
rės. — Ar jie buvo tokie pat geri kaip Belle Chere? 

— Nėra ką lyginti, — nusišypsojo Holė. 

— Tad siek didžiojo prizo, o ne mažesnio. Išnaudok visas 
savo moteriškas gudrybes šįvakar, priversk jį įsimylėti tave ir 
galėsi modeliuoti tuos senus pastatus. 

— Renovuoti, ne modeliuoti, — negalvodama pataisė 
Holė. 

— Nesvarbu. Na, ar pasiruošusi eiti? 

Holė giliai įkvėpė. 


— Taip. Palinkėk man sėkmės. 

— Su tokiu veidu, kūnu ir suknele tau jos nereikia. Aš mąs- 
čiau — gal man pasidaryti krūtų implantus? 

— Kurgi ne, — atsiliepė Holė. — Dvigubo D dydžio. 

Jos juokdamosi nulipo laiptais. 

Spring Hilo namas, pastatytas 1790-aisiais, turėjo erdvų 
holą centre ir plačius šoninius koridorius. Kiekviename aukšte 
po keturis kambarius. Apačioje buvo virtuvė, valgomasis, sve- 
tainė ir biblioteka. Po laiptais įrengtas tualetas. 

Viršuje dešinėje buvo šeimininkų kambarys, susidedantis 
iš dviejų miegamųjų, sujungtų durimis, ir dviejų vonios kam- 
barių. 

— Asmeninė vonia padeda išlaikyti paslaptingumo jaus- 
mą, — kartą pasakė Margarita. 

Kitoje pusėje buvo miegamasis su bendra vonia, skalbykla 
ir nedidele svetaine. 

Tai būta paprasto namo su dideliais gražiais kambariais. 
Pirmo aukšto kambarių sienos iškaltos medžiu, su lipdytais pa- 
gražinimais aplink duris ir langus. 

Apačioje jas pasitikęs Džeimsas Lethemas pasigrožėjo 
savo dviem dukterimis, pasiūlė joms parankes ir išvedė pro 
plačias dvigubas duris į kiemą. 

— Jei būčiau žinojęs, kad po tais baisiais džinsais slepiasi 
tokios dvi dailios moterys, būčiau niekur jūsų nesivežęs. 

Nors šį pokštą jis kartodavo dažnai, Holė vis tiek nusi- 
šypsojo. Tai buvo tėvas, kokį ji pažinojo ir mylėjo. Jis žinojo, 

kaip priversti moterį pasijusti gražia. Augdama Holė retai matė 
„kitą“ Džeimsą Lethemą, žmogų, kurį visi vadino „kietakakčiu 
derybininku“. Tačiau po ligos jo šeima vis dažniau matydavo tą 
kitą Žmogų. 

Holė juokdamasi prigludo prie tėvo peties ir nusišypsojo 
Teilor. Iš tikrųjų kaip viskas gerai! Ji pamatys vyrą, apie kurį 
svajojo vienuolika metų. Ir Belle Chere, gražiąją, kvapą gniau- 
žiančią, nesuteptą Belle Chere. 

Staiga ji pastebėjo, kaip pasikeitė Teilor veidas. Jos akys pa- 
tamsėjo, prisimerkė, šnervės išsiplėtė. 

Holė tyliai susijuokė. Tik vyras gali sukelti tokią reakciją: 
be abejonės, Teilor pamatė naująjį sodininką. Jos tėvas neturėjo 
nei tarno, nei vairuotojo, tad kiti du vyrai pagalbininkai ėjo 
papildomas pareigas. Teilor buvo sakiusi, kad į Belle Chere juos 
veš sodininkas. 

Holė šypsodamasi atsisuko — ir susidūrė žvilgsniu su 
tamsiai mėlynomis Niko Tagerto akimis. 

Ji sustingo. Sustojo it įkalta, negalėdama pajudėti. 

Tėvas suglumęs pažvelgė į ją. 

— Maniau, kad matei naująjį automobilį, — tarė jis. — Tai 
ne limuzinas. Tai?.. — jis klausiamai dirstelėjo į Teilor. 

— Universali mašina, — garsiai atsiliepė ji neatitraukdama 

— A, taip, — tarė Džeimsas. — Universalas. Hole, ten yra 
televizorius. Eime, parodysiu. 

Jis paliko moteris ir nuskubėjo prie naujojo žaisliuko. Ni- 
kas jam atidarė slankiojamas dureles. 

Holė tebestovėjo it įaugusi į žemę. 

— Sakiau tau, — sušnabždėjo Teilor. — Dieviškas, ar ne? 

Holė įkvėpė. 

— Tu miegi su juo? 

— Dar ne, bet dirbu ta linkme. Jis bus mano paskutinis 
pasispardymas prieš ištekant ir įstojant į sodininkų klubą. — Ji 
nusijuokė. — Jis bus man0 sodininkas. — Teilor nuėjo paskui 
patėvį, o Margarita nusekė paskui ją. 

Susėdę į automobilį, visi atsisuko į Holę, kuri nė per žings- 
nį nebuvo pasitraukusi nuo durų. 

— Eikš, mieloji, pavėluosime, — paragino ją Margarita. 

Holė negalėjo atplėšti akių nuo Niko, tačiau jis nė nežvilg- 
telėjo į ją. Kaip robotas stovėjo prie automobilio, pasirengęs 
uždaryti paskui ją dureles. 

— Minutėlę, — tarė Džeimsas, žiūrėdamas į Niką. — Mano 
dukrą pykina, kai ji sėdi gale. Tegu ji sėda priekyje, šalia tavęs. 

Nikas paklusniai atidarė keleivio dureles. Bet Holė nepa- 
judėjo. 

Teilor persilenkė per motiną ir šūktelėjo: 

— Senas namas! Griūna! Reikia gelbėti! 

Visi nusijuokė, kai tie žodžiai suveikė it šalto vandens du- 
ją. Rodės, kad jis jos nepažįsta ir tik dirba savo darbą. 

Gal jis tik panašus, pagalvojo ji. Gal jis vienas iš tų aktorių, 
kurie atrodo kaip žymūs žmonės ir... 

— Oi! — cyptelėjo ji, nes pasilenkusiai lipti į keleivio vietą 
Nikas paglostė užpakaliuką. 

— Kas yra? — paklausė Margarita, kai Nikas atsisėdo į 
vairuotojo vietą. 

— Nieko tokio, — išspaudė Holė. — Tik užsigavau kulkš- 
niuką. 


Ji įsmeigė akis priešais save, kai mašina lėtai pajudėjo Žvy- 


+ 98 1 


HOLĖ 


ruotu keliuku. Vandeniu keliaujant Belle Chere buvo visai šalia, 
o sausuma reikėjo važiuoti apie keturias mylias. 

Holė beviltiškai norėjo pasikalbėti su Niku. Ne, ji norėjo 
aprėkti jį, pareikalauti pasiaiškinimo, ką jis čia veikiąs. Norėjo 
maldauti, kad išvažiuotų, paaiškinti, kad jo buvimas čia suga- 
dins jos ateitį. Tiksliau, jos galimą ateitį. 

Kelionė į Belle Chere, rodės, tęsis amžinai. Jie taip lėtai va- 
žiavo pro namus, kad Holė pradėjo skaičiuoti langus. Apžiūrėjo 
kiekvienas duris, verandas. 

— Ką čia veiki? — sušnypštė Nikui, išgirdusi juoką gale. 

Nikas žvilgtelėjo į galinio vaizdo veidrodėlį ir neatsakė. 
Kai Holė atsigręžė, Teilor ryte rijo akimis vairuotoją. 

Holė įsižiūrėjo pro langą ir pabandė nusiraminti. Ji gali su 
tuo susidoroti, ji suaugusi. Tik pirmiausia reikia sužinoti, ko jis 
nori iš jos. 

Kai jie aplenkė sunkvežimį, ant kurio šono buvo užrašy- 
tas „Hollander“ kompanijos pavadinimas, Holė mintyse net 
aiktelėjo. Gal jis sužinojo apie jos paveldėjimą? Ir dabar nori 
šantažuoti? 

Prieš ką šantažuoti? Jei jis papasakotų tėvui apie juos, 
Džeimsas pasakytų: „Nusivyliau tavo skoniu vyrų atžvilgiu, 
Holander', bet iš tiesų labai nepyktų. 

Gal jis turi nuotraukų? Bet kam gi rūpėtų, jei jos būtų iš- 
spausdintos? Kol tėvas dirbo ambasadoriumi, nuogos dukters 
nuotraukos būtų sukėlusios problemų, tačiau dabar tai jau ne. 

Holė žvilgtelėjo į Niką, jo veidas buvo neįskaitomas. Ko jis 
nori iš jos? Papasakoti Loriui apie jų savaitgalį? Sutrukdyti jai 
matytis su Loriu? 


O gal jis maniakas? Koks nors psichopatas? Sužinojo, kur 

ji gyvena, ir dabar... Holė nenorėjo nė prisiminti tų baisių daly- 
kų, kuriuos yra padarę psichiškai nesveiki žmonės. 

Būtų sugalvojusi dar daugiau variantų, bet Nikas įsuko 
į gražią alėją, vedančią plantacijos link. Abipus kelio žaliavo 
šimtamečiai ąžuolai. Tokios alėjos buvo įprastos prie dvarų, 
bet dabar daugumos jų nebėra. Medžiai iškirsti ir panaudoti 
medienai arba pašalinti, kad netrukdytų arti parkus. 

Kadangi Belle Chere valdė ta pati šeima, ąžuolai išliko. Jei 
kuris nudžiūdavo, jo vieton pasodindavo kitą, tad alėja tebebu- 
vo graži kaip prieš šimtą metų. 

— Och, — atsiduso Holė pasilenkdama, kad geriau matytų 
pro priekinį langą. 

Netardamas nė žodžio, Nikas atidarė didelį stoglangį. Holė 
patenkinta atsistojo, iškišo galvą ir ėmė grožėtis atsivėrusiu 
vaizdu. 

Kai iš už medžių pasirodė namas, Nikas sustabdė auto- 
mobilį, kad Holė galėtų apžiūrėti pastatą. „Išblėsusi šlovė“ ir 
„didinga ledi“ — tokie žodžiai skambėjo jos galvoje. 

Namas buvo trijų aukštų, su plačiomis dviejų galų veran- 
domis iš priekio. Pats jis nebuvo unikalus; tokių dvarų statyta 
daug. 1920-aisiais Lorio tėvo seneliai perdarė mažesniąją sve- 
tainę į virtuvę. Taip pat buvo papildomai įrengti du vonios 
kambariai ir tualetas. Tačiau medienos apdaila, raižiniai aplink 
židinį, sienų gobelenai ir kai kuriose vietose netgi tapetai ne- 
buvo paliesti šimtą metų. 

Nežinia kiek laiko taip būtų stovėjusi Holė, bet Teilor truk- 
telėjo ją už suknelės. 

— Kai kas iš mūsų norėtų daugiau nei seno namo, — tarė 
Teilor. 

Holė žinojo, jog tai jųdviejų slaptas pokštas, tačiau nulei- 

dusi akis pamatė Niko galvą. O, kaip ji norėtų pasakyti jam, kad 
atsistotų šalia ir pažiūrėtų į namą. Tačiau Teilor pokštas reiškia 
tai, jog ji norėtų Niko... 

Holė sumurmėjo atsiprašanti, kad privertė juos laukti, ir 
įsėdo į mašiną. 

Nikas sustabdė automobilį prie namų, tylėdamas ir neprie- 
kaištingai, tarsi visą laiką tik tai būtų daręs, atvėrė dureles ir pa- 
dėjo visiems išlipti. Kai atėjo Holės eilė, jos širdis ėmė smarkiai 
blaškytis. Jei nevilkėtų ilga suknele ir neavėtų aukštakulniais, 
iššoktų pati, tačiau dabar tik prisimynė suknelės kraštą pamė- 
ginusi išlipti savarankiškai. 

Kitą sekundę Niko rankos atsidūrė ant jos liemens, mer- 
gina buvo iškelta į orą ir nuleista ant žemės. Nė nežvilgtelėjęs į 
Holę, uždarė automobilio dureles. 

— Ir man reikėtų tai išbandyti, — sušnabždėjo Teilor. 

— Tas vyrukas geresnis vairuotojas nei sodininkas, — tarė 
Džeimsas. 

Holė nutylėjo. Tėvas paėmė didelį varinį belstuką, ir ji at- 
lošė pečius. Netrukus vėl pamatys Lorį! 


Aštuntas skyrius 


VOS TIK IŠVYDUSI LORĮ, HOLĖ SUPRATO PASIEL- 
GUS!I teisingai, jog įkalbėjo tėvus apsigyventi ten, kur ji galėtų 
būti šalia jo ir Belle Chere. 

Jis buvo aukštas, išvaizdus, kviečių spalvos banguotais 
plaukais ir dailiomis rudomis akimis. Vilkėjo tamsų kostiumą, 
tinkamą vakarui, ir atrodė labai žavus. 

— Holander, — švelniai ištarė jis, uždėdamas rankas jai 
ant pečių, — tu užaugai. — Spindinčiomis akimis pažvelgė į jos 
šeimą. — Ar ji pasakojo apie mūsų vasarą? 

— Nė žodelio, — atsakė Teilor. — Bet mes mielai pasi- 
klausytume. 

Taip, pagalvojo Holė, aš irgi. Įdomu, ką jam reiškė toji va- 
sara“ 

— Ji man buvo geriausias bičiulis, — nusišypsojo Loris, 
parodydamas tobulus dantis, kuriuos ji taip gerai atsiminė. 

— Bičiulis? — negarsiai burbtelėjo Teilor, ir Holė paniuro. 

— Gal norėtumėt apžiūrėti namą? — paklausė Loris. — Ir 
galbūt Holė jį aprodytų, nes pažįsta geriau už mane. 

— Ne! — choru atsiliepė Džeimsas, Margarita ir Teilor. 

Loris klausiamai pažvelgė į Holę, ir ši, nepaisant gilios 

iškirptės, gerokai atidengiančios jos pilną krūtinę, pasijuto it 
trylikametė. 

— Aš per daug įsigilinu į technines detales, — paaiškino ji. 

— Mano dukters meilė seniems namams daro ją labai iš- 
kalbingą, — tarė Džeimsas ir dirstelėjo į praviras duris kairė- 
je. — Jei nieko prieš, jaunuoli, aš išmainyčiau ekskursiją į stiklą 
viskio. 

— Daug atiduočiau už taurę vyno, — pasakė Teilor. 

— Gal kartais turėtum taurelę šerio? — pasiteiravo Mar- 
garita. 

Loris gūžtelėjo pečiais, tarsi sakytų Holei — ką gi man da- 
ryti? Lydėdamas visus į svetainę, minutėlę užstojo Holei kelią. 

— Ei, vaike, — tyliai tarė jis, — tu tikrai užaugai. — Jis 
pabrėžtinai nužvelgė jos suknelę. — Ar žinai, kokia, ach, sunki 
buvo toji vasara man? Tu buvai toks gražus vaikas. 

Holė taip apsidžiaugė išgirdusi tuos žodžius, kad vos išsi- 
laikė ant kojų. Paprašyk mane tekėti, ir aš iškart užsiimu mie- 
gamąjį, norėjo sušukti ji. Bet nutylėjo. 

Loris žvilgtelėjo per petį į trijulę, pilstančią gėrimus prie 
staliuko, tada kilstelėjo ranką, norėdamas užkišti plaukų sruogą 
jai už ausies. Tačiau dėl trijų sluoksnių ypač stipraus lako ne- 
galėjo jos užlenkti. Kurį laiką jis smalsiai apžiūrinėjo sruogą, ir 
Holė beveik laukė, kad ims lenkti ją abiem rankomis. 

Kai ji atsitraukė, jis nuleido ranką, tačiau vis tiek suglumęs 
spoksojo į jos plaukus. 

— Žinau, kad nori apžiūrėti namą, tad pirmyn. Aš tave 
pridengsiu. 

Holė nė nesistengė pasirodyti mandagi. Po sekundės ji 
jau buvo name, po kitos jau lipo centriniais laiptais, vedančiais 
miegamųjų link. Kas pasikeitė per vienuolika metų? 

Ji užlipo į laiptų aikštelę ir stabtelėjo. Priešais buvo pen- 
kerios uždaros miegamųjų durys. Kas pasikeitė juose nuo tada, 
kai paskutinį kartą čia lankėsi? Dviejuose miegamuosiuose 
buvo tualetai, kur turėjai truktelėti grandinėlę. Ar tokie tebėra? 
Prieš vienuolika metų pusė langų rėmų buvo supuvę. Ar juos 
pakeitė? Įdomu, kaip atrodo gipso lubos didžiajame melsvame 
miegamajame? 

Jos ranka laikėsi raudonmedžio laiptų kolonos, bet kojos 
nejudėjo. Iš apačios sklido juokas ir taurių skambėjimas. 

Pirmiausia reikia kai ką išsiaiškinti, pagalvojo ji, ir kuo 
skubiau. Nikas Tagertas. Mintyse keikdama jį už sugadintą 
pirmąjį vakarą nuostabiame sename name, ji tyliai nutipeno 
žemyn. Kadangi avėjo aukštakulniais, tai nebuvo paprasta, bet 
jai pavyko. 

— Jei mano arkos sugrius per tave, Nikai Tagertai... — 
murmėjo ji. 

Apačioje stabtelėjo ir apsidairė. Visi buvo svetainėje ir 
šypsojosi Loriui. Netgi jos tėvas. Holė nudžiugo. Tėvas niekada 
nesišypsodavo Teilor sužadėtiniui. 

— Kuo toliau, tuo geriau, — sumurmėjo ji. Visiems patinka 
vyras, kuris patinka jai. Vienintelė problema — Nikas Tagertas. 
Reikia jo atsikratyti, kad neliktų jokių kliūčių. Vasaros pabaigo- 
je — ne, pagalvojo ji, iki Kalėdų ji taps Belle Chere šeimininke. 
Ir Lorio žmona, aišku. 

Išėjusi į lauką, Holė jau kunkuliavo kaip reikiant. Ji neleis 
kažkokiam kaimiečiui, su kuriuo patyrė trumpą nuotykį, su- 
gadinti jai gyvenimą! 

Ir pasileido per veją prie furgono, tačiau Niko ten nerado. 

— Nikai! — sušnypštė ji. Pro langą matė, kaip kambaryje 
jos šeima vis dar juokėsi, o Loris pilstė gėrimus. Jei ji nelakstytų 

čia kartu su uodais, dabar gurkšnotų kokį šaltą gaivinantį gėri- 
mą arba apžiūrinėtų lubų puošmenų būklę. 

Supykusi pasikėlė iki kelių suknelę ir nubėgo taku į pieni- 
nę. Niko nė kvapo. Beje, pieninė, regis, gana gerai išsilaikiusi. 

Vis sušnypšdama Niko vardą, Holė nuskubėjo prie ledai- 
nės. Tuščia. Ji patraukė per pievelę į senąją raštinę. Toji buvo 
užrakinta, tačiau Holė spėjo pastebėti, kad reikia remontuoti 
stogą. 

Nė gyvos dvasios. Holė suprakaitavo. Reikia eiti vidun, 
galvojo ji, atsargiai valydamasi veidą, stengdamasi nesugadinti 
makiažo. Pasikalbėsiu su juo rytoj. Galėsiu... 

Ji sustingo pamačiusi šešėlį, judantį tarp didelių aptvertų 
darželių, kurie kažkada buvo tokie gražūs. Tarp pirmųjų dviejų 
kažkada stovėjo marmurinis fontanas. Gal tuo pačiu užmes akį, 
ar tebėra fontanai. 

Ji vėl pasikaišė sijoną, tačiau dabar ėjo lėčiau, kad nesupra- 
kaituotų dar labiau. 

Nikas stovėjo prie marmurinės mažo berniuko — fonta- 
no — statulėlės. Holė žinojo, kad jų turi būti dvi — po vieną iš 
abiejų pusių — ir kad jos pastatytos atminti dviem broliukams, 
kurie nuskendo irstydamiesi valtimi 1821-aisiais. Liūdintys tė- 
vai užsakė fontanus Italijoje ir atsiuntė į Belle Chere. 

Holė artinosi prie Niko ketindama jį aprėkti, tačiau 
kažkas atsitiko, kai pažvelgė į jį. Mėnulio šviesoje jo tamsūs 
plaukai atrodė sidabriniai. Šešėliai dengė jo plačius pečius ir 
ilgas kojas. 

Ji paspartino žingsnį, ir prakaitas srovele nutekėjo tarp 
krūtų. 

Kai Nikas atsigręžė ir pamatė ją, Holė pasileido bėgti. Jam 
nusišypsojus, ėmė skuosti dar smarkiau. Jis išskleidė rankas, ir 

Holė šoko jam į glėbį per gyvatvorę. Nikas vos suskubo sulai- 
kyti, kad nepargriūtų. 

Po sekundės jo lūpos įsisiurbė į josios, o dar po kitos ji 
buvo priremta prie fontano su iki juosmens užverstu sijonu. 
Nikas skubiai prasegė jos korsetą, nusmaukė kelnaites ir pa- 
ėmė ją. 

Ji apkabimo kojomis jo klubus, o jis pakišo rankas jai po 
užpakaliuku ir ėmė judėti. Holė jautėsi tarsi būtų išbadėjusi, 
o jis būtų vienintelis vyras, galintis ją pamaitinti. Įsikibo į jį 
traukdama vis arčiau ir arčiau, atsakydama į kiekvieną jo jude- 
sį, genama aistros ir noro pasitenkinti. 

Jie baigė kartu, ir ji suglebo jo rankose. Nikas tvirtai ją 
laikė. 

Holė įsikniaubė į jo prakaituotą kaklą, apsivijusi jo kūną 
rankomis ir kojomis. Ir tai buvo beveik intymiau nei tai, ką jie 
ką tik padarė. 

O varge, ji ilgėjosi jo, pagalvojo Holė. Jai labai nepatiko toji 
mintis, žinojimas, bet ji jo ilgėjosi. 

— Tu negali čia pasilikti, — sušnabždėjo ji jam į kaklą. 

— Šš, — atsakė jis ir uždėjo ranką jai ant plaukų. — Kas čia 
per... Oi! Man regis, tavo plaukai ką tik įpjovė man į ranką. 

— Labai juokinga, — sumurmėjo ji, tačiau nusijuokė — tą 
akimirką jis išslydo iš jos. 

— Oho, — atsiduso Nikas, bučiuodamas jai kaklą. — Ko- 
dėl mums nenuėjus... 

Staiga Holė prablaivėjo. Ji nusliuogė nuo jo kūno ir pamė- 
gino atgauti orumą, nors tokiomis aplinkybėmis tai buvo ne- 
įmanoma. Jos kojinės buvo suplyšusios ir slydo žemyn, atsegtas 
korsetas kilo į viršų. Be to, suvokė ji, tai antras kartas, kai jiedu 
nesisaugojo. Pirmas kartas buvo jos automobilyje. 

Holė nusiminusi stovėjo prie fontano, skirto tragiškai žu- 
vusiems vaikams atminti. 

— Tu privalai išvykti, — vos sulaikydama ašaras tarė ji. — 
Tau negalima pasilikti. Aš turiu planų, kuriuose tavęs nėra. 

Nikas susitvarkė kelnes, atsitraukė ir mostelėjo ranka į 
namą. 

— Tu laisva. Aš tau netrukdžiau ir netrukdysiu. Tavo gyve- 
nimas yra tavo reikalas. 

Ji įkvėpė. 

— Tai kodėl tu čia? 

— Dėl darbo. 

Ji užsidengė rankomis veidą ir pabandė nusiraminti. Tada 

— Na, gerai, tu man patinki. Mes tai įrodėme. Bet yra dau- 
gybė moterų, kurioms patinki. Teilor pametusi galvą dėl tavęs. 

— Per liesa ir per daug agresyvi, — tarė jis. — Man patin- 
ka, kai mano moteris... 

Jis ištiesė į ją ranką, tačiau Holė atsitraukė. 

— Nikai! Aš nesu tavo moteris ir niekada nebūsiu. Klau- 
syk, galiu gauti tau kitą darbą. Gali dirbti žymiai geresnio būdo 
žmogui nei mano tėvas. Užsidirbtum ir daugiau pinigų... 

— Ne, ačiū, — atsakė jis susikišdamas rankas į kišenes. — 
Man čia patinka, ir tavo tėtis visai nieko. Šiandien visą valandą 
pasakojo man, kas atsitiko per Kiaulių įlankos invaziją. Įdomus 
Žmogus. 

Holė prasižiojo, bet negalėjo prabilti. Būtų paprašiusi tėvą 
atleisti Niką, bet jei šis su malonumu klausosi tėvo istorijų, nėra 
ko tikėtis, kad būtų atleistas. 

— Italija, — tarė Holė. — Ar norėtum ten dirbti? Kur saulė 
ir alyvuogės. 

— Ne. 

Ji atsirėmė į fontaną. 

— Kodėl tu taip elgiesi su manim? Tikriausiai nemažai 
teko paplušėti, kol sužinojai, kad mano tėvui reikia darbininko. 
Kam visa tai? 

Nikas užvertė galvą į mėnulį, paskui pažvelgė į ją. 

— Tikriausiai iš smalsumo. Norėjau kai ką išsiaiškinti. 

— Prašau, tik nesakyk, kad įsimylėjai mane. 

— Nemanau. — Jis žvilgtelėjo į jos krūtis. — Tai aistra, 
geidulys, bet ne meilė. 

Širdies gilumoje Holei tai nepatiko. Juk visos moterys nori, 
kad vyrai kristų joms po kojomis. 

Ji atsitiesė, išsilygino sijoną. Apatinius susitvarkys, kai jis 
nežiuūrės. 

— Tai daugiau nepasikartos. Tai buvo... — Ji negalėjo pa- 
žiūrėti jam į akis. 

— Tas tipas jau pasipiršo tau? 

— Aišku, kad ne. Šis vakaras — pirmas kartas, kai matau jį. 

— Tai kokios problemos? Tavo sesuo planuoja vestuves, 
tačiau slankioja aplink pastoginę ir gundo mane netikėčiau- 
siais pasiūlymais. Ji... 

— Atsargiau! — įspėjo jį Holė. — Aš nesiklausysiu nepa- 
garbių atsiliepimų apie savo seserį. 

— Noriu pasakyti, kad jei su niekuo nesusitikinėji, nesi su- 
sižadėjusi ar ištekėjusi, esi suaugusi, tai kodėl nepakvailioti su 
vejos pjovėju? Galbūt aš patarčiau tau, kaip susukti galvą tam 
Loriui su jo dvaru. 

Nors tai prieštaravo sveikam protui, Holė susidomėjo. 

— Pavyzdžiui? 

Nikas patraukė pečiais. 

— Pasikalbėtume kaip vyras su vyru, o vėliau papasako- 
čiau tau, ką jis kalba apie tave. 

— Nejįsižeisk, bet abejoju, ar Loris pasakotų savo intymias 
paslaptis vyrukui, kuris pjauna kaimynų žolę. 

— Tai padaryk taip, kad būčiau netoli jo. 

— Aš negaliu, — pradėjo Holė ir prisimerkusi dėbtelėjo į 
jį. — O kodėl tu nori man padėti? Kokie tavo tikrieji motyvai? 

— Jei ištekėsi už jo, kas vadovaus šios vietos restauravi- 
mui? Kas gaus algą ir nemokamą gyvenamąjį plotą, namie au- 
gintų daržovių ir premiją per Kalėdas? Kodėl gi ne aš? 

— Bet tu ir aš — mes... 

— Aš susirasiu žmoną, turėsiu pustuzinį vaikų, tu ištekėsi 
už to tipo, turėsi du puikius vaikučius, ir kurią nors dieną mes 
iš to tik pasijuoksime. Sakysime, prisimeni tą dieną, kai susi- 
tikome prie fontano? 

Holė jautė, kad jis kažką slepia, kažką nutyli, tačiau tuo 
momentu negalėjo suprasti ką. Ji norėjo grįžti į namą, įsmukti 
į artimiausią vonios kambarį ir susitvarkyti. Norėjo apžiūrėti 
Belle Chere ir išmaukti po taurę mažiausiai trijų gėrimų, kad 
liautųsi galvojusi. 

— Jei šantažuočiau tave, pakliūčiau į kalėjimą ir susiga- 
dinčiau savo puikią ateitį, — tarė Nikas, skaitydamas jos min- 
tis. — Tad nesijaudink. 

Jis ištiesė ranką paglostyti jai skruostą, bet Holė atsitraukė. 
Nikas nuleido ranką. 

— Susitarkim. Aš nieko nedarysiu, tik paliesiu tavo ran- 
ką — nebent tu pradėtum. Laikykis atokiau nuo manęs, ir aš 
tavęs neliesiu. Sutarta? 

— Aš... — Ji nežinojo, ką atsakyti. Už medžių pasigirdo ati- 
daromų durų garsas ir Teilor šūktelėjimas: 

— Hole? 

— Turiu eiti. Turiu! — Ji apkabino jį ir pabučiavo. — Ne- 
kenčiu tavęs, — sušnabždėjo. — Pasielgei bjauriai, kad atvažia- 
vai čionai. 

— Taip, bjauriai, — sutiko jis bučiuodamas jai kaklą. Pas- 
kui atstūmė ją nuo savęs. — Eik, kol nepradėjome mylėtis 
trise. 

— Tu pasibaisėtinas! — sušnabždėjo Holė, pasikaišė sijoną 
ir nudūmė namo link. 


Devintas skyrius 


PRAĖJUS PUSVALANDŽIUI NUO IŠSISKYRIMO SU 
NIKU, Holė sėdėjo užstalėje. Valgomasis stalas, išraižytas įbrė- 
žimų ir vietomis įskilęs, buvo Lorio šeimos nuosavybė nuo 
1760-ųjų. Holė neabejojo, jog Loris žino kiekvieno įbrėžimo 
istoriją. 

Kai Holė pasirodė svetainėje, stojo nejauki tyla. Ji labai 
stengėsi atgauti buvusią išvaizdą — susitvarkė kelnaites, su- 
sisagstė korsetą, tačiau suplyšusias kojines teko išmesti. Jos 
plaukai ir makiažas atrodė siaubingai. Nuo jos ir Niko prakaito, 
gausybės bučinių iš buvusio nepriekaištingo makiažo liko tik 
nežymios akių pieštuko linijos kampučiuose, o plaukai, nepai- 
sant pastangų, prisiploję prie galvos. Pasiraususi senoje vonios 
kambario spintelėje (kurią reikia restauruoti), ji rado šukas su 
išpieštomis saulutėmis — 1870-ųjų dirbinys — ir šiaip ne taip 
iššukavo susivėlusias sruogas. Veidą teko nusiprausti su muilu. 

Po viso to ji droviai įslinko į svetainę. Pamotė pažiūrėjo į 
ją su didele nuostaba, tėvas susiraukė, o Teilor mąsliai nužvelgė 
įseserę, mėgindama nuspėti, ką ši veikė. 

Loris juokdamasis priėjo prie jos. 

— Tai kaip atrodo mano namas? — paklausė jis. 

— Reikia remontuoti raštinės stogą. Buvo tamsu, bet, man 
rodos, mačiau sausų puvėsių. 

Loris tebesijuokdamas apkabino ją per pečius. 

— Štai Holė, kokią aš prisimenu: ji gali pastebėti puvėsius 
netgi mėnesienoje. 

Holė nuraudo. Loris mano, kad ji lauke apžiūrinėjo pa- 
status, o iš tiesų... Ji vos vos šyptelėjo šeimai, kuri Žiūrėjo į ją 
negalėdama patikėti, kad egzistuoja tokių žmonių kaip Holė. 

Loris įpylė jai taurelę, ji išgėrė vienu mauku, tada jis pa- 
lydėjo visus į valgomąjį. Džeimso veidas akimirksniu apsiniau- 
kė. Jis aiškiai tikėjosi iškilmingos vakarienės, skanių, namuose 
gamintų patiekalų. Vietoj to ant stalo buvo kažkas panašaus į 
greito maisto restorano valgį. Tiesa, jis patiektas šimto metų 
senumo porceliano lėkštėse, gėrimams skirtos taurelės buvo 
plonos it popierius, tačiau pats maistas paprasčiausiai užsaky- 
tas iš restorano. 

— Matote, aš neseniai sugrįžau ir dar nespėjau pasisamdy- 
ti virėjo, — tarė Loris, tačiau neatrodė, kad jis būtų sutrikęs. 

Jis atsisėdo viename stalo gale, Džeimsas — kitame, o mo- 
terys tarp jų. Vos susėdus Holė pradėjo kalbėti. Pasakojo dar 
arklidės ir karietų pastoginė. Kaip atrodo daržinė? Ar lentpjūvė 
tebestovi? Ar kalvėje tebėra dumplės? Ar?.. 

Loris šypsodamasis pertraukė ją. 

— Mieloji Hole, manau, kad kitiems svečiams mirtinai 
nuobodu. Gal pakalbėkime apie ką kita. 

— Taip, žinoma, — sumurmėjo Holė, nudelbdama akis į 
nė nepaliestą valgį. 

Kitą pusvalandį ji tylėjo ir klausėsi, kaip jos šeima tardo 
Lorį. Puikiai žinojo, jog jie stengiasi išsiaiškinti, ar jis „tinka- 

mas“ Holei. Jei tai nebūtų buvę taip svarbu, būtų pakeitusi 
temą. 

Bet Loris mokėjo išvengti nemalonių situacijų. Šypsoda- 
masis ir juokaudamas išsisuko nuo klausimų apie skyrybas, 
pripažino, kad tai buvo nelengvas metas. Sakėsi po to tenorėjęs 
sugrįžti į Belle Chere. Kai jis užsiminė norįs atidaryti advokatų 
kontorą Edentone, Holė įdėmiai pažvelgė į jį. 

— Tai tokiu atveju daug laiko praleisi mieste? — Kai visi 
sužiuro į ją, Holė nuleido akis į lėkštę. 

— Gana, — garsiai pareiškė Teilor, — baigiam kalbėti užuo- 
lankomis. Lori, Holė nori paklausti, ar galėtų praleisti vasarą 
knaisiodamasi tavo palėpėje ir skaitydama senus dokumentus. 
Ji nori rašyti disertaciją apie šio namo istoriją. Tai ar galės? 

— Žinoma, — atsiliepė Loris. — Man bus garbė, jei mano 
šeimos istorija — kartais gėdinga — bus įtraukta į rašytinius 
dokumentus. Gal Holei pavyks rasti šeimos lobį. 

Žodis „lobis“ paveikė visus. 

— Gėdinga? — perklausė Holė. — Argi kas nors iš Belle 
Chere narių galėjo pasielgti gėdingai? 

Loris atsilošė kėdėje. Jis beveik nieko nevalgė. 

— Niekada nepasakojau tau tos istorijos, nes pats ją ne- 
seniai sužinojau. Mano tėvas buvo uždraudęs minėti savo 
pirmtako, Artūro Bomonto, vardą. O dėl mano tėvo... — Loris 
nutilo, o moterys nudelbė akis. Lorio tėvas buvo įsivėlęs į dau- 
gybę nedorų sandėrių, tad jis neturėtų teisės blogai kalbėti apie 
kitus. 

— Tai kaip ten tas lobis? — įsiterpė Džeimsas. — Regis, 
šiems namams lobis praverstų. 

Holė aiktelėjo dėl tėvo netakto, bet Loris tik nusijuokė. 

— Jiems praverstų visas Mėlynbarzdžio grobis, — tarė 
jis. — Gal pereikime į svetainę? Turiu brendžio... 

— Ar jį irgi pirkai vietinėje parduotuvėje? — pasiteiravo 
Džeimsas. 

— Ne, sere, mano proproprosenelis rizikavo tuzino vergų 
gyvybe — liepė paimti jį iš prancūzų laivo, užplaukusio ant 
seklumos. Ar norėtumėt paragauti? 

— Manau, leisiuos įkalbamas. — Džeimsas atsistojo nuo 
stalo. 

Svetainėje Loris uždegė žvakes ir pripildė brendžio plačias 
taures, senas ir bauginamai trapias. Visi patogiai įsitaisė ir pasi- 
rengė klausytis jo istorijos. 

— Tai sena istorija, — pradėjo Loris. — Du broliai mylėjo 
vieną jauną damą, panelę Džiuliją Bajard Pemberton. 

— Iš Spring Hilo, — įterpė Holė. 

— Taip, ji gyveno jūsų name. — Loris kilstelėjo taurę pa- 
gerbdamas jos atminimą. — Man pasakojo, kad Džiulija nuo 
vaikystės mylėjo mano protėvį, gražųjį charizmatišką Džeisoną 
Bomontą. Bet Džeisono tėvas mirė, kai sūnui tebuvo šešiolika, 
ir jaunuolis, kamuojamas sielvarto, išplaukė į jūrą. 

Jis gurkštelėjo brendžio ir patylėjo. 

— Bent jau tokia yra oficiali istorija. Aš manau, kad iš tiesų 
jo vyresnysis brolis, Artūras, pavertė Džeisono gyvenimą pra- 
garu, todėl šis neapsikentęs pabėgo. Mano senoji tetulė, kuri 
papasakojo man tėvo nutylėtas istorijos dalis, sakė, kad Artūras 
buvo negražus ir nemėgstamas, o Džeisonas — gražuolis ir visų 
mylimas. 

— Tačiau Artūras buvo vyresnis ir paveldėjo Belle Che- 
re, — negarsiai tarė Holė. — Bomontų šeima laikėsi anglų tra- 

dicijų ir viską palikdavo vyriausiajam sūnui. Jaunesnieji gauda- 
vo simbolinę sumą, o dukras stengdavosi sėkmingai ištekinti. 

— Taip, — tarė Loris. — Po tėvo mirties Artūras paveldėjo 
viską, tačiau Džeisonas gavo išskirtinę teisę gyventi Belle Chere 
iki savo amžiaus pabaigos. Sakoma, kad šalia šio namo buvo 
pastatytas kitas — jam. Regis, į vakarus nuo arklidžių. 

— Netoli didžiojo klevo, — įsiterpė Holė. 

— Taip. — Loris pagiriamai nusišypsojo jai, ir Holė sutri- 
kusi bei pamaloninta nudelbė akis. — Taigi Džeisonas išplaukė 
į jūrą ir nesirodė dešimt metų. Kai jis grįžo, buvo 1843-ieji ar 
ketvirtieji, o Džiulija susižadėjusi su Artūru. 

— Ji norėjo Belle Chere. 

— Galbūt, bet kai Džeisonas sugrįžo, ji nutraukė sužadėtu- 
ves ir pareiškė tekėsianti už jaunesniojo Bomonto. 

— Oho! — šūktelėjo Teilor. — Ar dvikova įvyko? 

— Ne. Tiesą sakant, Artūras priėmė viską ramiai. Jis iškėlė 
jiems didelę puotą ir viską nuleido juokais. 

— Jis apsimetinėjo, — tyliai tarė Margarita. — Taip jis slė- 
pė šaltą didelį įniršį. 

Visi sužiuro į ją, bet Margarita spoksojo į Lorį. 

— Likus savaitei iki vestuvių, Džeisonas susiginčijo su vie- 
tiniu medvilnės džino savininku, ir tą naktį vyras ir jo žmona 
buvo nušauti. Keturi žmonės paliudijo, jog tai padarė Džeiso- 
nas Bomontas. Bet Džeisonas sakėsi visą naktį buvęs namuose 
ir lošęs kortomis su broliu Artūru. 

Loris gurkštelėjo brendžio, akivaizdžiai mėgaudamasis 
klausytojų susidomėjimu. 

— Kai šerifas ir jo vyrai atėjo areštuoti Džeisono, jis nusi- 
juokė ir pasakė, kad brolis paliudys, kur jis buvęs visą naktį. Bet 
Artūras pasakė negalįs meluoti net dėl savo brolio ir neturįs 

nė menkiausio supratimo, kur jis buvo tą naktį. Jie surakino 
Džeisoną grandinėmis ir išsivedė. Vėliau jis buvo apklaustas, 
pripažintas kaltu ir pakartas už dvigubą žmogžudystę. 

Loris nutilo. Visi laukė istorijos pabaigos. 

— Tai kaip ten tas lobis? — neiškentė Džeimsas. 

— A, taip, lobis. Anuomet buvo kiti laikai. Po teismo Džei- 
sonas pasiprašė išleidžiamas dvidešimt keturioms valandoms, 
kad galėtų sutvarkyti šeimyninius reikalus. Jis davė džentelme- 
no žodį, jog sugrįš. 

— Jis nužudė Artūrą! — spėjo Teilor. 

— O ne, daug blogiau, — šyptelėjo Loris. 

— Belle Chere... — sušnabždėjo Holė. 

— Taip. Jo namai. Kažkaip jam pavyko visai dienai atsikra- 
tyti brolio. Pirmiausia jis vedė savo mylimąją Džiuliją, kuri ne- 
šiojo jo vaiką, o tada jis ir ištikimas tarnas — visada pasitaiko 
ištikimų tarnų — išgabeno iš Belle Chere visus vertingus daik- 
tus. Jis prikrovė vežimus sidabro gaminių ir ištuštino šeimos 
saugyklą — kuri, beje, tebėra rūsyje — paėmė visus pinigus, 
gautus už tų metų derlių. Džeisonas paėmė viską, kas turėjo 
bent menkiausią parduodamąją vertę. 

— Ir paslėpė, — nutarė Džeimsas. 

— Taip. Jis taip gerai paslėpė lobį, kad tasai iki šiol nerastas. 

— O paslaptį nusinešė į kapą, — pridūrė Margarita. — Bai- 
su, ką gali padaryti pavydas. 

— Pamenu, esu skaičiusi, kad Džiulija Bajard Pemberton 
ištekėjo už Artūro Bomonto, — tarė Holė. 

— Tiesa. Džeisono kūnas dar nespėjo atšalti, kai Džiulija 
ištekėjo už Artūro ir po septynių mėnesių pagimdė sūnų, labai 
panašų į Džeisoną. 

— Suprantu, kodėl ji ištekėjo už Artūro, — tarė Teilor. — 

Jei ji laukėsi, jai reikėjo vyro, bet kodėl Artūras ją vedė? Juk ji 
viešai pažemino jį. 

— Ar minėjau, kad Džeisonas buvo ne tik gražuolis, bet ir 
Mido pusbrolis? Mano tetulė pasakojo, kad Džeisonas, būdavo, 
nusiperka kokią merdinčią kompaniją ir priverčia ją vėl sukles- 
tėti. Jis mirė būdamas labai turtingas. 

— Belle Chere, — pakartojo Holė. — Artūras nebeturėjo 
pinigų, kad išlaikytų plantaciją, todėl vedė brolio našlę, kad 
galėtų pasinaudoti jo pinigais. 

— Vargšelė, — atsiduso Margarita. — Artūras tikriausiai 
labai nekentė Džiulijos ir Džeisono vaiko. 

— Jis nespėjo jo pamatyti, — tarė Loris. — Praėjus keliems 
mėnesiams po brolio mirties, Artūras nukrito nuo arklio, su- 
silaužė sprandą ir mirė. Netrukus Džiulija viską paveldėjo ir 
puikiai tvarkėsi plantacijoje, neleido jankiams jos sudeginti. 

Kurį laiką visi sėdėjo gurkšnodami puikų brendį ir galvo- 
dami apie istoriją. 

— Tai tų daiktų niekas taip ir nerado? — vėl pasiteiravo 
Džeimsas. 

— Ne. Kai 1970-aisiais sugriuvo ledainė, mes radome 
šeimos sidabro — šiandien matėte ant stalo — jį mano šeima 
buvo paslėpusi nuo jankių, bet didžiojo lobio, kurį paslėpė 
Džeisonas, nerado niekas. 

— O tarnas? — paklausė Holė. — Kas atsitiko jam? Jis tu- 
rėjo žinoti, kur paslėptas lobis. 

— Mes nežinome, kas jam atsitiko. Mano tetulė sako, kad 
jis turėjo pasakyti Džiulijai, kur viskas paslėpta, bet nepasakė. 

— Tikriausiai pats pasiėmė, — tarė Teilor ir ištuštino 
taurę. — Kai pakorė Džeisoną, ištikimasis sugrįžo ir viską 
pasiėmė. 

— Gali būti, nors aš taip nemanau. Tą vakarą, kai pakorė 
Džeisoną, vienas iš keturių liudytojų pasigėrė ir ėmė keikti Ar- 
tūrą Bomontą, kad šis nesumokąs skolų. Kitą dieną to žmogaus 
lavoną rado plūduriuojantį upėje. Netrukus miestelis suprato, 
kaip viskas buvę ir kad Džeisonas tikriausiai buvęs nekaltas. 
Tačiau tomis dienomis niekas nedrįso kaltinti Belle Chere tur- 
tuolio. Tetulė sakė, kad Artūras įbaugino vergus mirtimi, jei 
kuris prasitarsiąs, kad Džeisonas viską pavogė. Jam pasisekė 
užgniaužti tą istoriją, todėl tai niekad netapo vietine legenda. 

— Buvo patikrintos visos slėptuvės, bet, kaip mane užtik- 
rino tetulė, lobio niekas nerado. 

Loris atsiduso. 

— Na, jei po tų įvykių būtų atsitikę kas nors įtartina, tar- 
kim, koks vergas atsiskleistų staiga pralobęs, miestelis imtų 
klausinėti kas ir kaip. 

— Ir būtų buvęs nulinčiuotas dar vienas nekaltasis, — tarė 
Holė. 

— Ko gero. 

Džeimsas mąsliai stebėjo Lorį. 

— Sakei, kad ši istorija jūsų šeimoje nebuvo pasakojama. 
Tai kodėl dabar tu pasakoji mums? 

— Sugautas. — Loris pastatė tuščią taurę ant staliuko. — 
Kai pasklido kalbos, kad nusipirkote Spring Hilą ir visa šeima 
sugrįžta čionai, aš sugalvojau klastingą, gudrų planą įtikinti 
Holę, kad ji padėtų ieškoti lobio. Aš tik žinau, jog jis turi būti 
nuosavybės ribose. — Jis patamsėjusiomis akimis pažvelgė į 
Holę. — Ar galėčiau įkalbėti tave padėti man ieškoti? 

Holė vos susivaldė nepradėjusi šokinėti iš džiaugsmo. 

— Taip, manau, kad galėčiau tau padėti, — tarsi svarstyda- 

ma atsakė. Kai kiti prapliupo juoktis nesuklaidinti jos tariamo 
nenoro, Holė irgi nusijuokė. 

— Aš pasidalysiu jį su tavim, — tarė Loris. 

Turi galvoje, kad pasidalytum kaip bendrąja nuosavybe, 
norėjo pasakyti Holė, bet nutylėjo. 

— Mano atlygis bus daktaro laipsnis. Užuot rašiusi namo 
istoriją, aš aprašysiu tikrą istoriją apie Artūrą, Džeisoną ir 
Džiuliją, o pabaigoje pridėsiu rastų daiktų nuotraukas. 

— Jei kas ir gali šitą padaryti, tai tik tu. — Loris karštu 
žvilgsniu nutvilkė Holę, ir jos nugara nubėgo virpuliukas. 

— Gal rytoj ir pradėkim? — pasiūlė Holė. Loris ir Belle 
Chere. Gyvenimas puikus. 

— Och, — pasimuistė Loris, — deja, turiu reikalų mieste. 
Daug darbo prieš atidarant naująją advokatų kontorą. Eden- 
tone negausu klientų, todėl turiu susisiekti su savo buvusiais, 
kurie, manau, norės ir toliau dirbti su manim. — Jis patraukė 
pečiais. — Teks suktis, norint pragyventi iš teisinių bylų, nes 
dabar reikės rūpintis plantacija. Tiesą sakant, rytoj išvykstu į 
Niujorką. 

— Nieko tokio, — tarė Holė. — Žinau, kur yra palėpė. Aš 
tik... 

— Liksi čia visai dienai viena? — susirūpino Džeimsas. — 
Tik per mano lavoną! Atsiųsiu tą vejos pjovėją, kad pabūtų su 
tavim. Jis atrodo pakankamai stiprus, o be to, siaubingas sodi- 
ninkas. Vakar nupjovė visus narcizus. Abejoju, ar kitais metais 


jie sužydės. 

— Manau, kad Holė čia bus saugi, — tarė Loris. — Nerei- 
kia jai jokių palydovų. 

— Cha! — piktai atšovė Džeimsas. — Praeitą savaitę 


sulaukiau skambučio iš policijos — įtarė, kad ji gali būti pa- 

grobta. Velniškai prisikentėjome per tas nežinios valandas, ko! 
sužinojome, jog ji saugi. Žinai, kas jai atsitiko? Ji klaidžiojo po 
tuos senus supuvusius namus, kuriuos taip myli, pamatė barš- 
kuolę — taip! barškuolę — ir įkrito į išbetonuotą duobę. Laimė, 
ją surado kažkoks sunkvežimio vairuotojas ir ištraukė, kol ji 
nespėjo numirti iš šalčio. 

Jis įsmeigė akis į Lorį. 

— Žinau, kad judu abu branginate šią vietą, bet tiesa ta, 
jog čia kiekviena lenta laikosi ant termitų išgraužų, o mano 
dukra, pamačiusi seną namą, visai pakvaišta. Kas, jei ji iškris 
pro palėpės grindis ar užsisklęs saugykloje? Kas, jei ant jos už- 
grius lubos? Tavęs nebus, mes užsiėmę; ji pragulėtų čia valandų 
valandas, kol kas nors surastų. Ne, jei jau ji bus čia, tai tik ne 
viena. Jei ne sodininkas, kuris neatskiria piktžolės nuo gėlės, tai 
kas dar gali pasilikti su ja? Kuris nors iš jūsų? 

Valandėlę visi tylėjo. Džeimsas sakė tiesą. 

— Manau, sodininkas geriausia išeitis, — prabilo Marga- 
rita. 

Teilor šyptelėjo Holei, ir ši suprato, ką galvoja jos įseserė. Ji 
žada lankytis Belle Chere, kad toliau gundytų gražųjį sodinin- 
ką — atokiau nuo įdėmios patėvio akies. 

Holė norėjo paprieštarauti, bet nesugalvojo kaip. Matai, 
tėti, galėtų pasakyti ji, aš noriu ištekėti už Lorio, bet ir toliau 
santykiauju su sodininku. Bijau, kad jei jis bus šalia, mus kas 
nors užklups ir aš susigadinsiu ateitį su Loriu. 

Ne, ji negali to pasakyti. Teks pasikliauti savikontrole. Dar 
geriau — ji pasikliaus paslaptingojo namo grožiu, kuris nu- 
kreips jos dėmesį nuo kerinčio Niko Tagerto. 

Ji šyptelėjo tėvui ir galėjo prisiekti, kad jo akyse žybtelėjo 
kibirkštėlė, tarsi šis būtų ką sumanęs. 

Paskui ji nusišypsojo plačiau. Tėvas padeda jai vilioti Lorį. 
Jei ji bus čia, jo namuose, visai viena, Loris jausis saugus. Bet jei 
ji bus čia su neįtikėtinai gražiu ir seksualiu vyru, galbūt Loris 
sugrįš iš savo kelionių greičiau. Juk jie ką tik girdėjo, ką gali pa- 
daryti pavydas. 

Žiburėlis tėvo akyse paryškėjo, ir Holė atsisuko į Lorį. 

— Taip, — tarė ji, — gal bus geriau, jei šalia kas nors su- 
kiosis. Jis galės palėpėje stumdyti dėžes. 

— Aš jau imu pavydėti tam sodininkui, — tarė Loris, taip 
gręždamas ją degančiomis akimis, kad Holė vos susilaikė nepa- 
sakiusi jam kai ko intymaus. 

Džeimsas krenkštelėjo. 

— Kadangi viskas nuspręsta, siūlyčiau važiuoti namo. Tu- 
riu pasirengti rytojaus pamokslui. 

Šiek tiek apsvaigusi Holė išsekė paskui šeimą iš svetainės. 
Ištisus metus ji svajojo apie tai, fantazavo ir svarstė. Buvo tokia 
jauna tą vasarą, todėl jai įdomu, kokiu vyru jis tapo. Kartais, kai 
susitikdavo žmonių iš Edentono, ji visuomet pasiteiraudavo apie 
Lorį. Visi pažinojo jo šeimą, žinojo Belle Chere plantaciją ir be- 
veik visi teigdavo „pažįstą“ jį. Daugelis sakydavo, kad jis snobas. 

Tačiau Loris, su kuriuo praleido aną vasarą, ir vyras, su 
kuriuo susitiko šįvakar, buvo toli gražu ne snobas. Kaip pa- 
veldėtoja, Holė žinojo, jog turi elgtis su žmonėmis oficialiai. 
Labai dažnai, kai žmonės sužinodavo, jog ji yra „Hollander“ 
kompanijos paveldėtoja, jų elgesys pasikeisdavo. Staiga jų bal- 
sai tapdavo kitokie, ir nesvarbu, ką Holė sakytų, viskas būdavo 
arba labai juokinga, arba nepaprastai išmintinga. Ji skubėdavo 
pasišalinti nuo tokių asmenų, o vėliau išgirsdavo, jog jie pava- 
dinę ją snobe. 

Nikas atidarė automobilio dureles, bet Holė stabtelėjo ir 

atsigręžė į namą. Tik amžiai gali suteikti vietai tokią orią ele- 
ganciją. 

— Ar tu dar ir sodininkas? — pasigirdo Lorio balsas jai 
už nugaros, ir kai ji atsigręžė, jo veidas atrodė paniuręs. Jis nu- 
žiūrinėjo Niką nuo galvos iki kojų ir, rodės, jam nepatiko tai, 
ką matė. 

Nikas šypsojosi Loriui pergalinga šypsena, tarsi sakytų „aš 
laimėjau“, tad Holė panoro jam įspirti. 

— Taip, sere, — atsakė Nikas. Žodžiai buvo mandagūs, bet 
tonas pašaipus. Šitaip nieko nebus, pagalvojo Holė. 

Staiga Loris sugriebė ją už rankos, prisitraukė prie savęs ir 
pabučiavo. Tai buvo tikras bučinys — į lūpas, bet be liežuvio, 
nes jos tėvai stebėjo — tačiau Holė taip sutriko nuo žvilgsnių, 
kad negalėjo pasakyti, patiko bučinys ar ne. 

Taip pat staigiai kaip sugriebė, Loris paleido ją ir atsitrau- 
kė. Grįžtelėjo į jos tėvą. 

— Atleiskite, sere. Mėnesiena. Senas draugas, kuris užaugo ir 
virto gražia moterimi. — Jis lyg atsiprašydamas truktelėjo pečiais. 

— Viskas gerai, — atsakė Džeimsas, imdamas už rankos 
žmoną. — Ir man ne kartą mėnesiena yra trenkusi per galvą. 

Holė prasižiojo kažką sakyti, bet Nikas taip stipriai suėmė 
ją už juosmens, kad nė kvėptelėti negalėjo. Įsodinęs ją į keleivio 

vietą, užtrenkė prieš nosį duris. Kitą sekundę automobilis pa- 
"judėjo iš kiemo. Holė norėjo išlįsti pro stoglangį ir pamojuoti 
Loriui, tačiau pamėginusi stotis pamatė, jog suknelės kraštas 
privertas durelių. Neabejojo, jog Nikas tai padarė tyčia. Kai 
žvilgtelėjo į jo profilį, jo skruostų raumenys krutėjo. 

Mergina nusisuko, įsižiūrėjo pro langą ir nusišypsojo. Taip, 
ji žinojo, jog turėtų pykti. Nikas elgėsi vaikiškai. Loris, tiesą sa- 
kant, irgi. Jei nebūtų pamatęs Niko, nebūtų žinojęs, kad tasai 
„sergės“ Holę, nebūtų pabučiavęs jos tėvų akivaizdoje. 

Taip, ji turėtų pykti ant abiejų. Jie naudojasi ja savo primi- 
tyviame vyriškame kare. 

Bet, nors ir kaip stengėsi, Holė negalėjo supykti. Per daug 
smagu, kai du gražūs vyrai kaunasi dėl tavęs. Pasiutusiai smagu. 

Ji atsilošė sėdynėje ir užsimerkė. Viskas vyksta pagal jos 
planą. Rytoj ji pradės savo tyrinėjimus ir, jei pasiseks, suras 
lobį, kuris guli paslėptas jau daugiau kaip šimtas šešiasdešimt 
metų — lobį, kurio labai reikia Belle Chere. Šįvakar ji nedaug 
suspėjo pamatyti per Niką ir visa kita — dirstelėjo į jį, bet jis 
vietų. O tai kainuos. Ji žinojo, jog Loris paveldėjo tik namą, gy- 
vena iš to, ką užsidirba. Kad ir koks geras advokatas būtų, jam 
tik dvidešimt septyneri. Jis neturėjo pakankamai laiko uždirbti 
tiek, kiek reikia. 

Įdomu, kaip jis atsidėkotų moteriai, suradusiai lobį, svarstė 
Holė. Jei lobį surastų ji, jis atitektų Loriui ir šis taptų turtingas. 
Niekas nebekaltintų, jog gyvena iš turtingos žmonos pinigų, 
kaip ji girdėjo jo klasės draugą kalbant apie Lorį ir jo pirmąją 
žmoną. 

Holė šypsodamasi įsitaisė patogiau. Na, viskas vyksta taip, 
kaip ji nori. Tarytum koks Kupidonas būtų viską suplanavęs. 

Išskyrus Niką, pagalvojo atsimerkdama. Į planą neįeina jos 
susitikinėjimai su Niku. Reikia sugalvoti, kaip juo atsikračius. 
Galbūt rytoj ji paskambins į „Hollander“ kompaniją ir pasi- 
teiraus, ar jie neorganizuoja vadybininkų kursų. Jei ne, ji pri- 
mygtinai siūlys ką nors sugalvoti. Taip, geras darbas būtų būdas 
atsikratyti Niko. Jei suras jam gerą darbą, užtikrinantį jo ateitį, 
jos sąžinė bus rami. 

Holė plačiai nusišypsojo patenkinta savimi. Ji viską ap- 
galvojo. 


Oešimtas skyrius 


HOLĖS NUOMONE, BELLE CHERE PALĖPĖ — ŽA- 
VIAUSIA vieta žemėje. Langai seniai užkalti ir uždažyti, bet 
sąžinė neleido jų atplėšti. Ne, langus reikės atsargiai išimti, nu- 
gramdyti dažus, restauruoti rėmus, tada įdėti atgal. 

Ji dėvėjo savo geriausias baltas linines kelnes, dailius be- 
kulnius sandalus ir juodus berankovius marškinėlius. Manė, 
kad palėpėje bus gana vėsu, antra vertus, įsigilinusi į tyrimus 
nepastebės karščio. Tačiau jau nuo pat ryto ėmė prakaituoti. 

Dar kartą pažvelgė į didelį ventiliatorių ilgo dulkino 
kambario gale. Įdomu, kada jis buvo įjungtas paskutinį kartą, 
pagalvojo ji. Sprendžiant iš išvaizdos, jis pagamintas maždaug 
1957-aisiais. Ji nenustebo, šalia ventiliatoriaus pamačiusi seną 
medinę įrankių dėžę. Regis, kažkas bandė jį pataisyti, bet pri- 
stigo kantrybės. 

Holė praėjo tarp dviejų skrynių, uždengtų arklių odomis, 
ir pažvelgė pro purviną langą. Apačioje Nikas gulėjo hamake 
po didžiuliu riešutmedžiu užsimerkęs ir vėsus kaip ledas. 

Šįryt jam teko pasikankinti, nes jos tėvas primygtinai spy- 
rėsi, kad visi išklausytų jo pamokslo projektą. Holė negalėjo 
ištrūkti iš namų anksčiau nei devintą ryto. Ji nekantravo kuo 

greičiau imtis Belle Chere dokumentų, bet turėjo palaukti. Kai 
pagaliau ištrūko, Nikas sėdėjo verandoje laukdamas jos. 

— Kurio automobilio pageidausite, panele? — pasiteiravo 
jis. 

— Liaukis, — atkirto nežiūrėdama į jį. Ji tikrinosi raudono 
odinio lagaminėlio turinį, kad įsitikintų, jog pasiėmė visą tyri- 
mui reikalingą medžiagą. Atkakliai nežiūrėdama į Niką, nuėjo 
prie savo automobilio ir ketino sėsti prie vairo, tačiau Nikas 
sulaikė jos ranką ir parodė, jog vairuos jis. 

Pakeliui į plantaciją jie nesikalbėjo. Kai atvažiavo, Holė, 
nežiūrėdama į jį, išsitraukė Lorio duotą raktą, atsirakino prie- 
kines duris ir įėjo vidun, palikusi Niką lauke. 

Name buvo tiek vėsu, kiek leido aštuoniolikto šimtmečio 
technologijos. Centrinis holas buvo, kaip jie sakydavo, „aukš- 
tas, platus ir gražus“. Holė niūniuodama minutėlę sukosi valso 
ritmu. Čia vykdavo pokyliai. Įdomu, kas kuria namus šokiams 
mūsų dienomis, pagalvojo ji. 

Nusprendė eiti tiesiai į palėpę, kol ne per karšta. Deja, 
jau buvo karšta. Šimtamečiai namai — tai viena, o šimtametis 
oras — kas kita. 

Pusę vienuoliktos ji buvo tokia šlapia nuo prakaito, lyg 
būtų išsimaudžiusi upėje. Kai lašas prakaito nuriedėjo jos nosi- 
mi ir nukrito ant seno dokumento, ji suprato, jog laikas kažką 
daryti. Rytoj pasirūpins, kad būtų pastatytas naujas ventiliato- 
rius — arba kondicionierius. Bet šiandien... 

Ji vėl dirstelėjo pro murziną langą. Nikas tebesnūduriavo 
hamake. Gal reikėtų duoti jam darbo? Tarkim, pakeisti tepalą. 
Ar padangas. Išvalyti stūmoklius. Ar stūmoklius reikia valyti? 

Holė išsirengė iki apatinių ir sandalų. Na, ir grandinėlės, 
sumišusi pagalvojo. Ji nešiojo tą didelį geltoną akmenį nuo 

tada, kai susipažino su Niku. Kvaila nešioti tokį neskoningą 
ir pigų daiktą, tačiau jis jai patiko. Kažkuo tas akmuo traukė 
ją. Nutarė, jog tai stiklas, bet maišytas dar su kažkuo — gal 
citrinu? Reikėtų grąžinti jam grandinėlę, taip ji ir padarys. 
Bet kol kas... 

Ji įsikišo akmenį į liemenėlę ir atsisuko į seną oda trauktą 
skrynią: 

— Parodyk man, ką turi! 

Po valandos, kai ji pasistiebusi ant pirštų galiukų bandė 
nukelti dėžės, už jos nugaros pasigirdo garsas. Atsigręžusi pa- 
matė Niką ir aiktelėjo — tą akimirką dėžės ėmė griūti jai ant 
galvos. 

Nikas tučtuojau prišoko, ištiesė rankas ir spėjo sulaikyti 
griūvančias dėžes. Holė nuleido rankas ir pašnairavo į jį. 

— Turėtum laukti manęs apačioje. 

Jis nužvelgė jos pusnuogį kūną. 

— Graži grandinėlė. Man ypač patinka pakabuko apdaila. 

Jis nusisuko ir nuėjo prie ventiliatoriaus. 

Holė paskubomis sukišo papuošalą atgal į liemenėlę, ta- 
čiau jis spaudė, todėl teko ištraukti. Nebėra prasmės jį slėpti. 

— Sugedęs, — tarė ji, kai Nikas ėmė apžiūrinėti ventilia- 
torių. 
kandžių apėstą meškutį ieškodamas laido. Suradęs sekė juo, ko! 
įjungė į ilginamąjį laidą, o tada išstumdė mažiausiai dvidešimt 
dėžių, kol aptiko kištuką. Šypsodamasis jai Nikas įjungė venti- 
liatorių, ir šis nupūtė per kambarį debesį dulkių ir popieriaus 
lapus. 

Holė žinojo, jog turėtų vytis dokumentus, tačiau gaivus 

oras buvo didesnė pagunda ir ji pribėgusi atsistojo nugara į 
ventiliatorių. 

Nikas atsisėdo į seną odinį krėslą ir ėmė stebėti Holę. 

— Gaila, kad neturiu kameros, — sumurmėjo. 

Holė nusigręžė nuo jo ir atsuko ventiliatoriui veidą. 

— Netgi tu nesugadinsi man šio malonumo, — atsiliepė ji. 

— Nuo kada aš trukdau tau patirti bet kokį malonumą? 
Tiesą sakant, maniau, kad dalis mano darbo yra teikti tau ma- 
lonumą. 

Ji atsigręžė. 

— Nepradėk — ir liaukis taip spoksojęs. Man reikia dirbti. 

— A, taip, dėl Belle Chere reikia pasistengti. 

Holė žvilgtelėjo į jį. 

— Visai nejuokinga. 

— Kartais man pavykdavo tave prajuokinti. — Niko balsas 
buvo tylus ir kimus. 

— Nikai! Aš rimtai! Neturiu kada kvailioti su tavim. 

— Kas atsitiko? — Šypsena dingo iš jo veido. 

Holė atsisėdo ant senos taburetės ir apsidairė po didžiulį 
dėžių, skrynių ir spintelių pilną plotą. 

— Kiek žinau, visi dokumentai apie Belle Chere gyventojus 
turi būti čia. Bet viskas taip išmėtyta, padrika, nesužymėta, jog 
sunku ką nors rasti. Reikia laiko ir dvidešimties studentų, kad 
viską sutvarkytume. 

Nikas suglumęs pažvelgė į ją. 

— O kur skubi? Tapsi ponia Belle Chere, tada galėsi visą 
gyvenimą skaityti šiuos senus dokumentus. 

— Žinai, kartais tu tikrai nervini. — Holė perėjo per kam- 
barį ir piktai patempė kelnes. 

Nikas atsistojo. 

— Tu teisi. Atsiprašau. Bėda ta, kad aš nežinau, ką mėgini 
padaryti. Ar tau reikia perskaityti kiekvieną dokumentą prieš 
pradedant rašyti disertaciją? 

Holė sagstėsi marškinėlius. Jos drabužiai buvo susiglamžę 
ir apdulkėję, tačiau dabar bent jau sausi. 

— Ne, — atsakė ji, — kai kas pasikeitė. Man tik reikia... — ji 
mostelėjo ranka. — Tai per daug sudėtinga. — Ji atidarė didelę 
spintą ir atsiduso pamačiusi turinį: lentynose riogsojo įvairaus 
amžiaus ir būklės dėžės, o tušti tarpai buvo užpildyti senais 
laiškais. Ji ištraukė porą laiškų. — Pirmasis pasaulinis karas ir 
Pilietinis karas, — tarė ji. — Kaip galiu čia ką nors surasti? 

Nikas priėjo prie jos ir uždėjo rankas ant pečių. Holė ne- 
atsitraukė. 

— Turiu idėją. Eime į apačią. Kol tu nusimaudysi po dušu, 
aš pagaminsiu pietus. O valgant papasakosi man, ko ieškai, tada 
galėsiu tau padėti. 

Holė dvejojo. Neiškentęs Nikas pasakė: 

— Aš moku skaityti. 

— Aš... — pradėjo Holė, bet jos veidas paraudo. 

— Ir darau visai neprastą limonadą, — pridūrė jis. 

— Tokiu atveju... — Holė nusišypsojo ir pasuko prie durų, 
bet Nikas ją sustabdė. Jis ištraukė grandinėlę iš po marškinė- 
lių. — Tau tinka, — švelniai tarė. 

Holė tikėjosi bučinio, tad palinko į Niką, bet jis suėmė ją 
už pečių ir apsuko į duris. 

— Tu per daug suprakaitavusi! 

— Gal išbandom? — metė per petį Holė. 

— Prašau, nereikia, — tarė jis maldaujamu tonu, ir ji nu- 
sijuokė. 

Po keturiasdešimt penkių minučių Holė jautėsi Žymiai 

geriau. Ji išsimaudė vėsiame duše, išsiplovė plaukus Lorio šam- 
pūnu, išskalbė apatinius ir pakabino juos džiūti ant šildomos 
rankšluosčių kabyklos, o dabar sėdėjo virtuvėje su Niku ir 
valgė storus sumuštinius su kalakutiena. Gerdama trečią stik- 
linę šalto limonado, baigė pasakoti Nikui Artūro, Džeisono ir 
Džiulijos istoriją. 

— Vadinasi, tave domina 1840-ieji, — tarė jis. — Bet bū- 
tent kas? Džiulijos dienoraštis su jos asmenine istorija? 

— Gerai būtų. Radau Bibliją, kurioje yra keletas datų, dau- 
giau nieko. — Ji ėmė ieškoti kišenėse užrašų, tačiau susivokė 
dėvinti žalią šilkinį Lorio chalatą. — Datos atitinka, faktai irgi. 
Viskas vyko 1842-aisiais. Biblijoje sakoma, kad Džiulija ištekėjo 
už Džeisono 1842 metų balandžio devintąją, o po trijų dienų 
jis mirė, bet nepasakyta kaip. Ji ištekėjo už Artūro birželį ir pa- 
gimdė... — Holė atsigėrė limonado. 

— Gruodžio pradžioje, — užbaigė Nikas. 

— Taip. Iš kur žinai? — Nespėjus jam atsakyti, ji tarė: — 
Didelė šeima. 

— Aha, ir mano šeimoje buvo daug nėščių moterų. Mes, 
Tagertai, labai vaisingi. 

— Kalbant apie tai... 

— Dar limonado? — paklausė jis nutraukdamas Holę. — 
Kada mirė Artūras? 

— Lapkričio mėnesį, prieš gimstant kūdikiui. — Holė 
žvilgtelėjo į savo sumuštinį. — Turėsime nupirkti Loriui pro- 
duktų už tai, ką suvalgėme. 

— Ką dar sužinojai apie 1842-uosius? 

— Radau didelę juodą knygą apie nupirktus ir parduotus 
vergus. — Ji sučiaupė lūpas. — Negalėjau jos skaityti. Tai vienas 

iš Amerikos istorijos aspektų, kurio negaliu pakęsti. Žmonės 
išstatomi į aukcioną ir... 

Nikas uždėjo delną ant jos rankos. 

— Tokie įrašai bent jau padeda žmonėms surasti savo pro- 
tėvius. 

— Tas tiesa. Gal vėliau galėsiu surasti... 

— Koks čia garsas? 

Holė pasiklausė sekundėlę ir pašoko. 

— Tai mano mobilus telefonas. 

Jos krepšys gulėjo ant grindų prie durų. Perbėgusi per 
holą, čiupo telefoną ir kurį laiką klausėsi. Veidas niaukėsi su- 
lig kiekviena minute. Paskui ji su kažkuo atsisveikino ir grįžo 
į virtuvę. 

— Skambino Teilor. Šiandien turiu prisimatuoti suknelę. Ji 
tvirtina sakiusi man, bet aš pamiršau. 

Holė atrodė tokia nusiminusi, kad Nikas apkabino ją per 
pečius. 

— Tavo tėtis sakė, kad prižiūrėčiau tave, kol būsi čia. Ką 
pasakytum į tai: jei nuvežtum mane į Spring Hilą, aš pasiim- 
čiau savo mašiną, tu nuvažiuotum prisimatuoti, 0 aš į vietinę 
biblioteką? Jei Džeisonas Bomontas buvo pakartas, laikraščiuo- 
se turi būti informacijos apie tai. 

— Galėtum? Noriu pasakyti — ar tu ?.. 

Jis atsitraukė nuo jos ir kilstelėjo antakius. 

— Ar moku ieškoti informacijos? Žinoma. Tai paprasta. — 
Jis žengtelėjo atgal, prasisagstė marškinius, nutaisė smalsų 
žvilgsnį ir tarė: — „Ką turite apie 1842-ųjų Belle Chere?“ — At- 
rodė lyg seksualus mafijozas. 

Holė nusijuokė. 

— Tu nepataisomas. 

— Visos priemonės geros, jei jos veiksmingos. Nepamiršk, 
aš noriu šio darbo. 

— Darbo? — pakartojo ji ir tučtuojau pasijuto kalta, tarsi 
Nikas būtų perskaitęs jos mintis apie jo išsiuntimą į „Hollan- 
der“ kompaniją. — A, turi galvoje Belle Chere ūkvedžio parei- 
gas, kai aš... kai aš... 

— Kai ištekėsi už šios vietos šeimininko. 

— Taip, — ištarė ji negalėdama žiūrėti jam į akis. 

Nikas suėmė jos smakrą ir pakėlė galvą, kad matytų akis. 

— Nagi, tikiuosi, nepradedi įsimylėti manęs, a? 

— Nieko panašaus. Tik galvojau, kad negalėsi čia dirbti, 
kai Loris ir aš — noriu pasakyti, jei Loris ir aš... — Ji piktai pa- 
žvairavo į jį. — Vakar vos nepamišai, kai Loris mane pabučia- 
vo. — Ji tikėjosi, jog Nikas paneigs, tačiau jis tylėjo. 

— Tai važiuojam? — Jo balse nebebuvo pašaipumo. — Šis 
tyrimas gali užtrukti. 

Holė atsistojo ir išsekė paskui Niką į lauką. Jai vėl šmėste- 
lėjo mintis, jog Nikas yra vienintelė kliūtis jos kelyje į ateitį. Jei 
pavyktų pašalinti Niką, viskas išsispręstų kuo puikiausiai. 

Bet dar kartą pažvelgusi į jį automobilyje, Holė pagalvo- 
jo: jos bėda ta, kad ji nenori, jog Nikas išvažiuotų. Jai reikia jo 
pagalbos renkant informaciją, reikia — tiesą sakant, daugiau 
niekam. Nebent seksui. Nepakartojamam seksui. Žemę drebi- 
nančiam seksui. Geriausiam seksui... 

— Jei ir toliau taip žiūrėsi į mane, tikrai nenuvažiuosi į 
prisimatavimą. 

Ji nusisuko. Pro medžius matėsi Belle Chere. Absurdiška 
taip mylėti namą, bet iš tiesų ji mylėjo savo gyvenimo būdą. Įsi- 

vaizdavo save tame name su trimis vaikais. Matė diskutuojan- 
čią su vietiniais ir valstybės paminklų apsaugos specialistais. 

Ji vėl atsigręžė į Niką. Viena, ko ji nematė — tai gyvenimo 
su juo. Nikas juokavo, erzinosi, bet ji matė, jog jis išdidus žmo- 
gus. Jis nesutiktų gyventi iš žmonos pinigų, o tai reiškia, kad 
Holei tektų gyventi iš jo uždarbio. 

Ji nusisuko. Aš snobė, pagalvojo. Ir tinginė. Aš nenoriu 
leisti dienų skalbdama. Noriu... 

Ji užsimerkė. Verčiau pagalvos apie disertaciją nei bandys 
planuoti savo ateitį. 


Viznuoliktas skyrius 


— DARSE! — ŠUKTELĖJO NIKAS Į TELEFONO RAGE- 
LĮ. — Užsiėmusi? 

— Tau — niekada. Kaip sekasi? 

— Gerai. Puikiai, — nekantriai atsakė jis. Darsė Montgo- 
mer buvo jo pusbrolio Žmona ir aiškiaregė. 

— Kas atsitiko? — pasiteiravo ji. 

— Tai tu man pasakyk. — Nikas nervingai susijuokė. 

— Gerai. Šalia tavęs matau moterį ir pilną aukso duobę. 

— Vadinasi, jis egzistuoja? — paklausė Nikas. — Nelabai 
tikėjausi. Čia vienas žmogus sako, kad prieš šimtą metų jo gi- 
minaitis paslėpė lobį, bet aš juo nepasitikiu. Jis... 

— Gali būti, kad jis ketina vesti moterį, kurią tu myli. 

— Ašjos nemyliu! — pasipiktino Nikas. 

— Tai tas pat, ką sakyti, jog gilė ne ąžuolo vaisius. 

— Ą? 

— Gilės auga; meilė auga. Dabar tavo meilė gilės dydžio, 
bet netrukus bus kaip ąžuolas. 

— Paguodei, ypač sakydama, kad ji tikriausiai ištekės už 
kito, — tarė Nikas. 

— Ateitį galima keisti. Nikai, — tarė Darsė, — kažkas čia 

ne taip. Nežinau kas, bet tikrai ne taip. Toji moteris tamsiap- 
laukė? 

— Aha, — švelniai tarė Nikas. — O kūnas kaip iš apatinių 
katalogo. Šiandien ji vilkėjo... 

Darsė juokdamasi nutraukė jį. 

— Kai kurių scenų man nebūtina matyti. 

— Vadinasi, mes surasime lobį, o tada ji ištekės už to vyru- 
ko su dideliu namu, — niūriai sudundeno Nikas. 

Darsė kiek patylėjo. 

— Ką tu sugalvojai? Juk gali leisti sau nusipirkti patį di- 
džiausią namą Amerikoje — ji irgi. Tu tai žinai, ar ne? 

— Taip. „Hollander“ kompanijos paveldėtoja. Dabar nega- 
liu smulkiai pasakoti, bet ji mano, kad aš vargšas, neišsilavinęs 
ir... Na, supranti. 

— Tikriausiai todėl aš matau tave supantį melą. Jei pasaky- 
si jai, kas esi, ji prisipažins tave mylinti. 

— Ojji myli mane? — nekantriai pasiteiravo Nikas. 

— Matau, kad ji labai sutrikusi. Man jos gaila. Tu jai labai 
patinki, bet ji myli savo šeimą. Mano, jog mylėdama tave šei- 
mą praras. Nikai, nesąžininga versti ją rinktis tave arba savo 
šeimą. 

— Žinau, — atsiduso Nikas. — Aš tikras niekšas. 

Darsė nusijuokė. 

— Tai jau tikrai! Bet, Nikai, tau gresia rimtas pavojus. Kaž- 
kas stebi jus abu. 

— Dėl lobio ar dėl Holės paveldėjimo? 

— Dėl abiejų priežasčių. Yra kažkas, ką reikia pamaitinti, o 
jis valgo tik auksą. Ar tau tai ką nors sako? 

— O taip. Tai didžiulis namas su pagalbiniais pastatais. 
Kaip filme „Vėjo nublokšti“. Būtent jį Holė iš tikrųjų myli. 

— Ne. Ji nuoširdžiai myli savo šeimą, Nikai. 

— O kaip dėl to vyruko, Lorio? To, kuris ketina ją vesti? 

— Pavojus jam arba iš jo pusės. Nežinau. 

— Ne iš jo, greičiau jam gresia pavojus paragauti mano 
kumščio, jei lįs prie Holės. Sakyk, gal jauti, kur tas lobis galėtų 
būti? 

— Žemėje yra duobė, natūrali ola, bet nedidelė. Kažkur 
laukymėje auga medis. Du vyrai, kurie paslėpė joje auksą, pa- 
sodino ten medį, todėl duobės nematyti. Vienintelis būdas, 
kuris padėtų tau rasti lobį — žinai, nesakysiu... Peržiūrėk senus 
dokumentus, pakrutink smegenis, ir tu su savo mergina jį rasi- 
te. O dėl to Lorio... 

— Taip? 

— Jis netiki, kad lobis egzistuoja. Tiesiog jam reikia Holės. 
Nikai, prašau, pasakyk jai, kas esi. 

— Pagalvosiu, — tarė jis ketindamas pakeisti temą. Ne- 
norėjo, kad Darsė pasakytų jam tai, ką jau žino — kad jis labai 
bjauriai, niekšiškai elgiasi su tokia puikia mergina.— O kaip 
tau sekasi? 

— A, kaip paprastai, vaduoju vaiduoklius, renku magiškus 
daiktus, grąžinu numirėlius ten, kur jiems vieta. Vis tas pat. 

Nikas nusijuokė. 

— Pasiilgau tavęs. Ar yra Žinių iš... 

Jis išgirdo Darsę atsidusus. 

— Adamo ir Bo? Ne, nė žodelio, bet aš manau, kad mes jau 
artėjame. FTB — a, tiek to, mano istorija gali palaukti. Žinai, 
atsiųsk man keletą tų Žmonių, apie kuriuos kalbame, daiktų. 
Pažiūrėsiu, ką pajusiu. Manyje yra tas „Dievo prisilietimas“ ir... 

— Kas toks? 

— Per painu aiškinti. Papasakosiu vėliau. Žinau, kad galiu 

pasinaudoti juo, jei reikia prikelti numirėlį, bet nežinau, kuo 
dar jis man gali padėti. 

— O aš čia džiūgauju dėl kažkokio seno lobio. Prikeli nu- 
mirėlius, sakai? 

— Tik vieną, ir tai su kitų pagalba. 

— Och, nusivyliau. Tikėjausi, kad padarei tai viena. 

Darsė nusijuokė. 

— Ir aš tavęs pasiilgau. Atsiųsk man daiktų. Na... turiu eiti. 
Linkas atėjo. 

— Koks Linkas? — griežtai paklausė Nikas. 

— Nesijaudink, mano gyvenime kito vyro nėra. Tai Lin- 
kolnas Eimsas. 

— Aktorius? — nustebo Nikas. 

— Nori autografo? 

— Ne, aš... 

Darsė vėl nusijuokė. 

O taip. Labiau nei kada nors. Dabar turiu eiti. Linkas, mergaitės 
ir aš einame pietauti. 

— Kaip tavo tėvas? — pasiteiravo Nikas, kol ji nepadėjo 
ragelio. 

— Jis Mesopotamijoje. 

— Ar dar egzistuoja? 

— Aha... Jis kalbasi su akluoju, kuris iš tiesų nėra aklas. 
Turiu bėgti! Viso, Nikai, ir pasakyk jai, kas esi. Tu kankini ją. 

Nikas šypsodamasis padėjo ragelį. 

— Kankinu, sakai? — garsiai tarė mėgaudamasis skam- 
besiu. Holė, su savo vos įžiūrimais baltais apatiniais stovinti 
priešais ventiliatorių ar besilenkianti virš dėžių, vos neišvarė 
jo iš proto. — Aš irgi taip sugebu, — tarė jis išmesdamas į orą 
raktelius ir čia pat sugaudamas. Laikas į biblioteką. 


Dvyliktas skyrius 


PAMERGĖS SUKNELĖS PRISIMATAVIMAS BUVO 
KLAIKESNIS nei Holė įsivaizdavo. Suknelė atrodė siaubingai: 
levandų spalvos šifono, apnuoginanti vieną petį, su raukiniais. 
Dvigubos klostės prasidėjo nuo peties, spirale vyniojosi po pa- 
žasčia, per nugarą, klubą ir žemyn per šlaunis. Kai ji žengdavo 
žingsnį, platūs raukiniai imdavo plazdėti aplinkui ir Holė jau- 
tėsi kaip Kalėdų eglutė. 

— Teilor! — Ji metė maldaujamą žvilgsnį į įseserę. Žino- 
ma, Holė neketino vilkėti šią baisią suknelę — ji ketino vilkėti 
jaunosios suknią, bet vis dėlto... 

— Nesijaudink. Atrodai puikiai. Geriau pagalvok, kuo ap- 
rengsi mane per savo vestuves. 

— Ar tai reiškia, kad žinai kažką, ko aš nežinau? 

— Sprendžiant iš to, kaip vakar į tave spoksojo Loris, tu 
dar šiais metais pasipuoši balta suknele. 

— Tu taip manai? — tarė Holė tebežiūrėdama į Teilor 
veidrodyje. Užsimiršusi ištraukė Niko dovanotą grandinėlę. 

— Kas tai? 


— Nieko. — Holė susikišo papuošalą atgal į liemenėlę. 

— Nuo vyro, ar ne? Palauk! Nesakyk. Tai nuo to, su kuriuo 
turėjai „dviejų dienų dieviškiausią seksą ? 

— Aha, — rausdama nenorom atsakė Holė. 

— Parodyk. 

Holė nusisuko. 

— Tai tik pigus niekutis. Garantuoju, kad mano kaklas pa- 
žaliuos nuo grandinėlės. — Ji prisidengė ranka krūtinę. 

— Hm, — numykė Teilor. — Gal pasakyti Loriui, kad jis 
turi varžovą? 

— Ne! — atkirto Holė, bet tuoj pat suokalbiškai pažiūrėjo 
į Teilor. — Na, nebent nekaltai užsimintum. Situacijai paaš- 
trinti. 

— Apie tai kalbant — kaip praleidai dieną su vejos pjo- 
vėju? 

— Su Niku? Jis snaudė hamake, o tuo metu aš vos nenu- 
miriau nuo karščio palėpėje. — Ji nusigręžė, kad sesuo nepa- 
matytų jos veido. 

— Hamake, a? Gal ir man rytoj važiuoti su tavim. 

— Važiuok, padėsi darbuotis. Ten tūkstančiai knygų ir laiš- 
kų, kuriuos reikia susitikti. 

Teilor nusipurtė. 

— Ne, ačiū. Tai ką planuoji savaitgaliui? 

— Nieko ypatinga. Tikriausiai dirbsiu. 

— Ar Loris bus grįžęs? 

— Nežinau, — paniuro Holė. Staiga ji suvokė, kaip mažai 
bendrauja su Loriu. Jis nepaskyrė jai pasimatymo, netgi neuž- 
siminė, kada jie vėl galėtų susitikti. 

Teilor šyptelėjo. 

— Nagi, neliūdėk. Jis juk pabučiavo tave tėvų akivaizdoje, 

ar ne? Ir davė savo namų raktą. Jei būtų dar ką nors padaręs, 
prireiktų kunigo. 

— Taip, galbūt, — atsakė Holė dvejodama. 

— Pralinksmėk. — Teilor žvilgtelėjo į laikroduką. — Turiu 
eiti. Čarlis laukia. 

— Ne pirmus metus. 

— Aha, — kreivai šyptelėjo Teilor. — Išsinerk iš tos sukne- 
lės ir eik prasiblaškyti. Apsipirkti. 

— Taip, — atsiliepė Holė dingdama persirengimo kabino- 
je. Kai tik persirengs padoriais drabužiais, keliaus į biblioteką. 
Gal dar ras ten Niką. 

Minutėlę ji žiūrėjo į save persirengimo kabinos veidro- 
dyje. Ji vilkėjo baltais apatiniais, nėriniuotais ir dailiais, bet ne 
tokiais, kurie uždegtų vyrą. Tarp krūtų — Niko dovanotas pa- 
puošalas. Kaip jis sakė? Jam patiko akmens apdaila. 

Gal iš tiesų, užuot tūnojus bibliotekoje, eit apsipirkti? Už 
penkiasdešimties mylių yra didžiulis prekybos centras. Gal pa- 
vyks nusipirkti naujų apatinių. Dėl Lorio, tarė ji sau. Dėl Lorio. 


Vos išėjusi į gatvę, Teilor išsitraukė telefoną ir atmintinai 
surinko numerį. Į skambutį buvo atsakyta po antro signalo. 

— Jei nori jos, geriau grįžk, — tarė Teilor, paskui pa- 
tylėjo.— Man tikrai nė kiek nerūpi tavasis — esu tikra, labai 
įdomus ir nepakartojamas — seksualinis gyvenimas. Kažkas jai 
darosi, ir man tai nepatinka. — Ji vėl pasiklausė. — Jei žinočiau 
kas, sutvarkyčiau. Manau, tai susiję su tuo vyruku, kuris pjauna 
žolę. — Tyla. — Ne, ji su juo nesimyli. Ji davatka. Ji — o Dieve! 
Ko gero, tu teisus. Gal tai tas, kurį ji... — Teilor nutilo. — Jei 
nori išgelbėti tą savo pūvantį namą, siūlyčiau tučtuojau grįž- 

ti! — Ji išjungė telefoną ir nusišypsojo prisiminusi Holę su ta 
baisia pamergės suknele. Brangioji, mieloji, mylima, turtingoji 
Holė, pagalvojo ji. Holė, kurią visi myli, visi dievina. Holė, tu- 
rinti gyvenime viską. 

Teilor pažiūrėjo pro restorano langą į savo sužadėtinį Čarlį 
ir pamojavo. 

Kaip aš tavęs nekenčiu, — pagalvojo ji. — Reikėtų išma- 
tuoti... 


Šypsodamasi įėjo vidun. 


Tryliktas skyrius 


PO VAKARIENĖS HOLĖ NUĖJO Į SAVO KAMBAR|Į. 
kalbėjosi su kažkuo telefonu. 

Holė karpė kainų etiketes nuo naujų apatinių, kartu stebė- 
dama kiemą, kada pasirodys Niko mašinos žibintų šviesos. Jau 
po devintos, kurgi jis buvo visą popietę? Ji žinojo, jog jis nevai- 
ruoja to didžiulio sunkvežimio, kurį matė garaže, bet gal slapta 
lenktyniauja savo sukiužusiu furgonu? Gal susitiko su kitais 
vairuotojais ir dabar organizuoja lažybas? O gal smaginasi su 
kokia juodaplauke ant galinės sėdynės? 

Susiimk, subarė save. Tu neturi teisės pavydėti. Jokios 
teisės. 

Ji pakėlė galvą, kai žibintai nušvietė kiemą. Paskubomis 
sukišo naujus apatinius į pirkinių maišą ir pakišo po lova. Ne 
todėl, kad slėptų, bet jei pamatys Teilor, ims erzinti. 

Holė patyliukais nutipeno laiptais žemyn, mintyse dėko- 
dama restauratoriams, kad tie laiptai negirgžda. Išslinkusi pro 
virtuvės duris, nusileido laipteliais ir nukūrė per veją Niko 
namelio link. Namelis turėjo būti atiduotas Rodžeriui ir Filis, 
porai, kuri rūpinosi jos tėvais apie dvidešimt metų. Bet prieš 

metus, po to, kai Džeimsas Lethemas skambino Rodžeriui ke- 
turias naktis iš eilės trečią valandą ryto, jie pateikė savo sąlygas. 
Viena iš jų buvo ta, jog jie negyvens valdose. 

Holė pamatė Niko nugarą, išnykstančią duryse. Jis nešėsi 
maišus pirkinių. Ji priėjo prie furgono, iškėlė dar du maišus ir 
nuėjo į namą. Pakeliui susidūrė su Niku. Pastebėjo, jog jis nu- 
stebo, paskui apsidžiaugė, galiausiai susitvardė ir apsimetė esąs 
abejingas. 

— Eini pasivaikščioti? — paklausė. 

Ji atidarė jam duris. 

— Atėjau sužinoti, ar ką nors atradai. 

— Galbūt. — Jis padėjo maišus ant spintelės ir ėmė tvar- 
kytis. 

Virtuvė buvo maža, per ankšta dviem žmonėms, tad Holė 
atsisėdo ant spintelės. Ji begėdiškai ištiesė nuogas kojas iki kitos 
spintelės. 

— Pavyzdžiui, galbūt ką? — Ji pasičiupo ryžių pakelį ir ap- 
simetė skaitanti etiketę. 

Nikas atėmė iš jos pakelį ir padėjo į spintelę. 

— Kątai reiškia? — paklausė mosteldamas galva į jos nuo- 
gas kojas. — Nori, kad pakasyčiau, kol tavo vaikinas mieste? 

Holė norėjo kojas nuleisti, bet apsigalvojo. 

— Ko taip niūriai nusiteikęs? Bibliotekininkė nesusido- 
mėjo tavimi? O gal kibai prie kokios baikerių pupytės ir ji tau 
atsakė? 

— Nieko panašaus. Gal pasitrauktum? 

Holė dvejojo, bet Nikas taip susiraukė, kad ji nuleido savo 
ilgas kojas leisdama jam praeiti. 

— Kas tau yra? — paklausė, kai jis išėjo iš virtuvės. 

— Galynėjuosi su savo sąžine, — metė jis per petį pasuk- 
damas miegamojo ir vonios pusėn. 

Holė nulipo nuo spintelės, nuėjo į svetainę ir apsidairė. Ji 
gerai žinojo šį namelį: paprastų paprasčiausias pastatas. Mar- 
garita buvo apstačiusi jį dailiais, bet pagrindiniam namui ne- 
tinkančiais baldais. 

Tačiau kambaryje nebuvo nė vieno asmeninio Niko daik- 
to. Jokių fotografijų, suvenyrų, knygų, netgi nė vieno žurnalo. 

Nikas įėjo į svetainę nerdamasis per galvą marškinėlius. 

— Tai ko tu nori? — Jis nusisuko ir vėl nuėjo į virtuvę. 

Kas jam yra? Holė stabtelėjo virtuvės tarpduryje žiūrėda- 
ma, kaip jis naršo po šaldytuvą. Priėjusi uždėjo rankas jam ant 
pečių ir priverstinai pasodino prie mažo staliuko palei langą. 

— Tu kalbėk, o aš iškepsiu tau omletą iš šešių kiaušinių. 
Sutarta? 

— Gerai, — nenorom šyptelėjo Nikas. Išsitraukęs iš šaldy- 
tuvo alaus, atsidarė butelį, atsisėdo prie stalo ir pradėjo kalbė- 
ti. — Istorija ne visai tokia, kokią tu man pasakojai. Visų pirma, 
Džeisonas buvo nuteistas ir pakartas miestelyje už šimto mylių 
nuo čia. 

— Šimto mylių? — Holė sumušė kiaušinius į dubenį ir 
pradėjo smulkinti svogūnus bei žaliąjį pipirą. 

— Iš to, ką sužinojau, atrodo, kad Artūras buvo blogesnis, 
nei mes manėme. Viename laikraštyje parašyta, jog jis maldavo 
perkelti teismą į kitą miestą, kad Džeisonui nekiltų jokių abe- 
jonių dėl bausmės teisingumo. 

— Nes žmonės Edentone pažinojo aukas? 

— Taip buvo parašyta, tačiau kitame laikraštyje teigiama, 
kad aukos buvo „žinomos“ dėl nesąžiningumo. Pusė miestelio 
vyrų buvo grasinę užmušti jį ir su juo dirbusią žmoną. 

Holė liovėsi pjausčiusi ir pažvelgė į Niką. 

— Jei taip, tai kokia prasmė perkelti teismą? Gynybos 
advokatas būtų galėjęs pakviest liudyti daugybę žmonių, kurie 
taip pat grasino aukoms. 

Nikas atsigėrė alaus. 

— Palauk. Toliau bus dar geriau. 

— Tau patinka grybai? 

— Aišku. Laikraščiai rašo, kad per teismą Džeisonas buvo 
atsipalaidavęs. Vienu metu net užmigo ir teisėjui teko jį ap- 
šaukti. 

— Jis nesijaudino dėl keturių liudytojų? 

— Regis, ne, bet trys jo advokatai... 

— Trys! 

į miltus. Buvo tamsu, jie gėrė, o ir šiaip jų asmenybės nebuvo 
pačios geriausios reputacijos. Tuo metu teismas neprivalėjo 
slėpti kriminalinės žmogaus praeities, todėl visi nusikaltimai, 
į kuriuos tas ketvertas buvo įsivėlęs, išvardyti prisiekusiesiems. 

Holė išplakė kiaušinius ir suvertė juos į išlydytą sviestą 
keptuvėje. 

— Vadinasi, Artūro parodymai buvo vieninteliai, galėję 
padėti broliui arba pakenkti. 

Kai Nikas neatsiliepė, ji atsigręžė. Jo veidas buvo niūrus. 

— Kas tave nuliūdino? — paklausė ji. 

— Aš tikiu ištikimybe šeimai. Mano šeimoje tai labai svar- 
bu. Mes visuomet tuo tikėjome. — Jis giliai įkvėpė ir pažiūrėjo į 
Holę. — Džeisonas snūduriavo teisme, nes buvo įsitikinęs, kad 
brolis pasakys tiesą. ir išlaisvins jį. Bet kai atėjo eilė Artūrui, šis 
apsiverkė ir pareiškė negalįs meluoti — Džeisono tą naktį ne- 
buvo namuose. 

— Ir advokatai nieko negalėjo padaryti, — tarė Holė, iš- 
versdama storą sultingą omletą į lėkštę ir statydama ją priešais 
Niką. 

— Taip. O! Skanu. Artūras pasistengė neparodyti pavydo, 
kai Džiulija nutraukė jų sužadėtuves, kad ištekėtų už jo jaunes- 
niojo brolio. Jis netgi sakė žmonėms, kad brolis padaręs jam 
paslaugą. Užsiminė neva pats ketinęs nutraukti sužadėtuves, 
Džeisonas padėjęs jam atsikratyti „naudotos prekės“. 

— „Naudotos prekės“! — piktai prunkštelėjo Holė. — Koks 
siaubingas apibūdinimas. Ir niekas nieko neužuodė? 

— Regis, ne. Artūras buvo geras aktorius, jis visus apkvai- 
lino. 

Holė išvalė keptuvę ir atsisėdo priešais Niką. 

— Taigi jis apsiverkė teisme ir pasiuntė nekaltą brolį į ga- 
leras. 

— Būtent. 

Holė užsimiršusi pagriebė Niko butelį ir iš jo atsigėrė. 

— O kaip ten su Džeisono ir Džiulijos vedybomis? Tai 
atsitiko likus trims dienoms iki bausmės. Ar jį tikrai buvo iš- 
leidę iš kalėjimo, ar leido susituokti ten, nes ji laukėsi? — Holė 
kilnojamąjį Belle Chere turtą ir paslėpė jį? Ar tai tik mitas? 

Nikas ištuštino butelį ir atsistojęs išsitraukė iš šaldytuvo 
kitą. 

— Tai tiesa. Jis didelėje duobėje, ant kurios pasodintas me- 
dis. — Vos tai ištaręs, jis išplėtė akis ir užsivertė alaus butelį. 

Holė čiupo jo šakutę ir pasismeigė gabalėlį omleto. 

— Medis, sakai? 

— Bent jau tokia mano fantazija, — tarė jis plačiai nusi- 
šypsodamas. 

— Didelė duobė, ant kurios pasodintas medis. Tokia tavo... 
kaip sakei? Fantazija? 

— Aha, — sumykė Nikas pilna burna, nuleidęs akis į 
lėkštę. 

— Vaje! Dauguma mano pažįstamų vyrų fantazuoja apie 
šilkinius apatinius. 

— Hm. — Jis įbedė į ją degantį žvilgsnį. — Balta liemenėlė, 
kelnaitės ir didelis ventiliatorius. 

Jis pasilenkė per stalą norėdamas paimti Holę už rankos, 
tačiau ji atsilošė kėdėje. 

— Bet tu fantazuoji apie dideles duobes, pilnas aukso, ant 
kurių auga medžiai. Kas pasodino tą medį? 

— Iš kur man žinoti? Mano fantazija taip toli nesiekia. O 
tu ką manai? 

Ji prisimerkusi nužvelgė jį. 

— Padėk man, Nikai Tagertai. Jei nepasakysi, ką Žinai, aš 
nubėgsiu verkdama pas tėvą ir papasakosiu jam, kad myliuosi 
su tavim ir kad tu pavergei man širdį. 

— Šantažas? — Jo akys smagiai suspindo. 

— Juodžiausias. 

Nikas atstūmė tuščią lėkštę ir atsilošė kėdėje. 

— Aš mielai tau pasakyčiau, bet bijau, kad nepatikėsi. 

— Kodėl ne? Nepatikimas šaltinis? 

— Ne, ne todėl. Ji labai patikima, tiesiog... 

— Kas? — Holė įdėmiai stebėjo jį ir laužė galvą, kodėl 
Nikas taip dvejoja. Jis keturis kartus pravėrė burną, bet taip 
ir neištarė nė žodžio. Jei lobis nebūtų paslėptas 1842-aisiais, ji 
būtų pagalvojusi, kad jis slepia, jog žinias jam teikia koks nors 
nusikaltėlis. Koks nors bendrininkas. Pavyzdžiui, jo pusbrolis, 
kuris „sėdi“ už ginkluotą apiplėšimą. 

Nikas ilgai vartė rankose butelį, paskui susidomėjo tamsa 
už lango. 

Kas? — galvojo Holė. — Kas? 

— Aiškiaregė, — pagaliau nusišypsojo ji džiaugdamasi 
sikonsultavai su kuo nors internetu? 

Ji nutilo pamačiusi piktą Niko žvilgsnį. Šįvakar jis tikrai 
blogai nusiteikęs. Atsistojęs atidarė jai duris. 

— Labanakt, panele Lethem, — oficialiai atsisveikino. 

Holė nepajudėjo nuo kėdės. 

— Gal pasakysi, kas tau yra? — paklausė ji. 

— O kam? Kad papasakotum apie tai vyrui, už kurio ke- 
tini tekėti? 

— Ne, — lėtai atsiliepė ji, — todėl, kad mes draugai. Juk 
galime būti draugais, a? 

Minutėlę Nikas tylėjo, nors durų neuždarė. 

— Moteris, kuri suteikė man šią informaciją, yra aiškia- 
regė, bet ne šarlatanė. Ji nepriima klientų nei asmeniškai, nei 
internetu. Niekam apie tai nepasakodama ir nesigirdama, be 
atlygio, ji padeda pareigūnams ieškoti nusikaltėlių, ypač vaikų 
tvirkintojų. Ji yra mano giminaitė, ir aš nepakęsiu jokių įžei- 
džiančių užuominų apie ją. 

— Gerai, — tyliai tarė Holė žiūrėdama į jį. Jis tikrai rimtai 
vertina ištikimybę šeimai! 

Nikas uždarė duris, ištraukė iš šaldytuvo porą butelių 
alaus, padavė vieną jai ir nuėjo į svetainę. Holė nusekė paskui. 
Ji atsisėdo ant sofos, o jis įsitaisė fotelyje. 

— Ar viskas gerai? — patylėjusi paklausė ji. 

— Taip. Tiesiog esu per daug minkštos širdies. Brolis prieš 
brolį. Kaip bjauru. 

— Ar tave yra išdavęs kuris nors brolis? 

— Gal liausies kalbėjusi su manim kaip su puskvaišiu? 

— Tiesą sakant, ketinau sviesti į tave butelį, jei tučtuojau 
nepapasakosi, ką sakė toji aiškiaregė. 

Nikas šyptelėjo, godžiai gurkštelėjo alaus ir vėl nusišyp- 
sojo. 

— Taip jau geriau. 

— Tikiuosi, tu ne girtuoklis? 

— Nimfomaniakas, — rimtai atsiliepė jis, įsmeigdamas į 
Holę geidulingą žvilgsnį. 

Ji pastvėrė pagalvę ir sviedė į jį, tačiau Nikas sugavo. 

— Pasakok! — pareikalavo ji. 

— Lobis yra nedidelėje oloje, į kurią veda žemėje esanti 
skylė. Du vyrai paslėpė jį ten, užlygino duobę ir pasodino ant 
jos medį. Dabar medis toks didelis, kad duobės nematyti. 

— Ir? 

— Jei peržiūrėsime senus dokumentus ir pakrutinsime 
smegenis, surasime jį. 

— Kas dar? 

— Viskas. Mes galime jį surasti. 

Holė sumirksėjo. 

— O kada? Kiek laiko tai užtruks? Kiek dokumentų reikia 
peržiūrėti? Jei teks perskaityti visus palėpėje esančius doku- 
mentus, sulauksiu šimto metų... 

— Ir nebegalėsi parodyti jo Loriui bei tapti ponia Belle 
Chere? 

Staiga Holei pabodo jo bloga nuotaika. 

— Tai ką man daryti? Ištekėti už tavęs? Galėtume gyven- 
ti sau šiame namelyje. Gal mano tėvas paskirtų mums jį kaip 
vestuvių dovaną. 

— Tada tau bent jau nereikėtų parduoti sielą už namą! 

— Man bloga nuo tavęs. — Holė atsistojo. 

Nikas irgi pašoko. 

— Man irgi nelabai gera. Ką gali suregzti dvidešimt pirmo 
amžiaus moteris, kad pakliūtų prie altoriaus? Tu metiesi man 
į glėbį, demonstruoji savo permatomus apatinius, bet stengiesi 
nupirkti jį. 

— Tai šlykštu! Aš taip nedarau. Aš buvau pakeliui pas Lorį, 
kai sutikau tave. 

— Taip, ir ką padarei? Užsipuolei mane ant galinės auto- 
mobilio sėdynės, štai ką. 

Ji prisiartino prie jo ir pažiūrėjo į akis. 

— Ašjaučiausi dėkinga ir pasielgiau kvailai. Turėjau žinoti, 
kad toks vyras kaip tu nežino, ką reiškia žodis „garbė“. 

— Otas tavo Loris žino? Šiandien perskaičiau apie teismą, 
kur vienas iš Lorio protėvių pasiuntė į kartuves savo brolį. Dėl 
namo — to paties, dėl kurio tu parsiduodi. Tu puikiai pritapsi 
Bomontų šeimoje. 

— Ach, tu... 

Holė kilstelėjo ranką tėkšti jam per veidą, bet Nikas su- 
čiupo ją už riešo. Abu stovėjo piktai šnopuodami, tačiau po 
minutėlės jų lūpos susijungė ir jie griuvo ant sofos. 

Į šonus išlakstė marškinėliai, sagos, šortai, kelnės. Holei at- 
rodė, jog praėjo metai nuo tada, kai paskutinį kartą jautė Niko 
rankas ant savo kūno. Šiandien toje dusinančioje palėpėje ji 
norėjo jo, norėjo pajusti jo karštą lipnų kūną šalia savojo, bet 
jis, kaip ir buvo pažadėjęs, laikėsi atokiai. 

Ryto troškimas ir vakaro įtampa kurstė jos aistrą. Ji stipriai 
įsikibo į jį traukdama vis artyn ir artyn. 


Užmetusi kairiąją koją ant sofos atlošo, o dešinįjį kelį pa- 

lenkusi po savimi, ji priėmė Niką į save. Pajutusi kietą vyrišku- 
mą Holė sudejavo, bet Nikas užčiaupė jai burną bučiniu. 

Jų aistra kaupėsi visą dieną, ir dabar jie nebegalėjo ilgiau 
kentėti. Holė nuslydo nuo sofos kartu nusitempdama Niką, ir 
jie ėmė karštai mylėtis ant grindų. 

Baigdama Holė išrietė klubus, ir Nikas pergalingai smigo 
į ją. 

Kurį laiką jie virpėdami gulėjo vienas kito glėbyje. Paskui 
Nikas nusirito nuo jos ir paguldė jos galvą sau ant peties. 

— Geriau jautiesi? — paklausė jis, ir Holė tylėdama linkte- 
lėjo. — Aš irgi. Gal norėtum persikelti į miegamąjį? 

— Negaliu, — atsakė Holė. — Mano tėvas... 

Jis užčiaupė ją bučiniu. 

— Rytoj man laisva diena. Ką pasakytum, jei aš išsinuo- 
močiau valtį ir mes... 

— Plauktume ieškoti lobio? 

— Aš turėjau galvoje žvejybą. 

— Belle Chere yra... 

— Jokių Belle Chere, jokių Bomontų, Džeisonų nei Artūrų. 
Tik valtis ir keletas meškerių. — Kadangi Holė neatsiliepė, jis 
tarė: — Gerai, tu laimėjai. Iškyla Belle Chere prieplaukoje. Aš 
atitempsiu tau iš palėpės šešias dėžes dokumentų. 

— Tikrai, Nikai? — Ji pasirėmė ant alkūnės ir pažiūrėjo į 
jį. — Tai būtų nuostabu. Tu galėtum žvejoti, o aš skaityčiau. — 
Atsidėkodama švelniai pabučiavo jį, bet Nikas suėmė delnais 
jos galvą ir sustiprino bučinį. 

Atsitraukusi ji pamatė laikrodį ant lentynos. 

— Jau beveik vienuolika! Turiu bėgti. Jei mano tėvas... — Ji 
sumojavo rankomis parodydama, jog neįsivaizduoja, ką jis pa- 
darytų pamatęs, kad jos nėra. 


„ 150 


HOLė 


— Kiek tau metų? 

— Jam aš aštuonerių. 

Holė skubiai apsirengė ir pažvelgė į Niką, kuris visiškai 
nuogas tebegulėjo ant grindų. Sekundėlę ji kovojo su noru 
nusimesti drabužius ir prigulti šalia. Ji norėtų praleisti su juo 
naktį. Norėtų gulėti jo glėbyje ir jausti jo kūną. Bet... 

— Reikia eiti, — skubiai tarstelėjo ji ir, kol nepersigalvojo, 
apsisuko ant kulnų ir nudūmė namo. Po minutėlės, tykiai įslin- 
kusi virtuvėn, beveik kaktomuša susidūrė su Teilor. 

— Kur tu buvai? — sušnypštė toji, tačiau nedavė laiko Ho- 
lei atsakyti. — Atrodai siaubingai. Eik, susitvarkyk. 

— Bet jau vėlu ir... 

— Svetainėje sėdi Loris. Jis nori pasimatyti su tavim. Su- 
grįžo iš kelionės anksčiau, kad pasimatytų su tavim. Nagi, eik, 
daryk ką nors. 

Holė nuskubėjo į vonią. 


Keturioliktas skyrius 


— GRAŽIAI ATRODAI, — ŠYPSODAMASIS TARĖ LORIS. 

Jie sėdėjo senoje medinėje kanojoje. Loris lėtai irklavo upe 
Belle Chere link. Šįryt Teilor išrinko Holei aprangą, tad ji dėvėjo 
siaurą nėriniuotais pakraščiais sijonėlį, kuris vis sukosi aplink 
kojas. Dukart Loris vos spėjo sugauti ją. 

Vakar vakare jis pakvietė ją paiškylauti. Ji negalėjo pasaky- 
ti, jog jau yra susitarusi su sodininku, todėl priėmė kvietimą. 

O šįryt Teilor taip ilgai rinko Holei apdarus, kad ji negalė- 
jo išsprukti iš namų ir pasakyti Nikui, jog negalės su juo susi- 
tikti. Teko pasitenkinti bendru pokalbiu virtuvėje, kur ji garsiai 
dėstė tėvui dienos planus. Nikas klausėsi, tačiau nepasakė nė 
žodžio. 

— Dabar pasimatuok šitą palaidinukę. Loriui ji patiks. 

Holė suabejojo, ar Teilor žino, kas patinka Loriui, tačiau 
leidosi aprengiama baltu linu su nėriniais — tuo, kas lengviau- 
siai išsitepa. Jokių šansų pasivaikščioti po pelkynus ir paieškoti 
po medžiais paslėptų angų į olas. 

Loris pasirodė lygiai dešimtą, ir Holė tučtuojau puolė jį 
klausinėti apie Artūrą, Džeisoną ir Džiuliją. 

Vaikinas nusijuokė. 

— Regis, aš paleidau užtvanką. Hole, mieloji, Žinau tik tiek, 
kiek papasakojau. Bijau, kad metams bėgant ši istorija tapo tik 
linksmo vakarienės pokalbio dalimi. Žinoma, pasakojama ne- 
daugeliui išrinktųjų. 

— Och, — nepatenkinta atsiduso Holė. Užauk, subarė 
ji save. Ne visus Žavi istorijos, nors ir apie neteisybę ir pra- 
rastus lobius. Įsėdusi į odinį Lorio BMW saloną, ji privertė 
save atsipalaiduoti ir užmegzti pokalbį. Kadangi dažniausiai 
ji bendraudavo su paminklosaugininkais ir akademikais, buvo 
sunku šnekučiuotis apie nieką. Tačiau su Niku tokia proble- 
ma neiškyla. Bet apie ką gi jie kalbasi? Ji prisiminė tik vieną 
žodį — „seksas“. 

Toji mintis privertė ją parausti ir nusisukti į langą. Kai Lo- 
ris paėmė ją už rankos, ji atsigręžė. 

— Viską atiduočiau, jei... — tarė jis. 

— Aš tik galvojau, kaip seniai nesikalbėjau kitomis temo- 
mis, išskyrus darbą. 

— Aš irgi, — tarė Loris. — Pamirškime šiandien darbus, 
gerai? Ir tavąjį, ir manąjį. — Jis kreivai žvilgtelėjo į ją. — Ir Belle 
Chere. 

Holė suraukė kaktą. 

— Jokių kalbų apie darbą? Ir apie Belle Chere? Apie ką dar 
galima kalbėtis? 

Jiedu kartu nusijuokė. 

— Papasakok man, ką veikei visus tuos metus nuo mūsų 
vasaros, — paprašė Loris. 

— Na, tai užtruks penkiolika minučių, o toliau ką veik- 
sime? 

— Netikiu. Tokia graži moteris kaip tu? — Jis kilstelėjo jos 

ranką ir pabučiavo į delną. — Tikriausiai sulaukei milijono pa- 
siūlymų tekėti. 

Ji buvo besakanti ne, bet persigalvojo. 

— Tik aštuonis šimtus dvylika tūkstančių plius minus du. 

— Tikrai ne daugiau? Esi tikra?.. 

Jie vėl abu nusijuokė. Holė atsilošė sėdynėje šypsodamasi. 
Viskas bus gerai, pagalvojo. 

Tačiau po poros valandų jai pasidarė nuobodu. Viena 
yra žiūrinėti romantiškas nuotraukas, kuriose išvaizdūs vyrai 
plukdo baltai apsirengusias damas upeliu, tačiau visiškai kas 
kita pačiai tai patirti. Atvirai sakant, jai norėjosi nusiplėšti dra- 
bužius ir pasimaudyti nuogai. 

Bet ne su Loriu. Su Niku. 

Holė giliai įkvėpė ir liepė sau liautis. 

— Papasakok man apie savo santuoką. — Šis klausimas 
turėtų pagyvinti reikalus! 

— O ką tu manai apie Belle Chere oro kondicionavimo sis- 
temą? — pasiteiravo Loris. Jo akys juokėsi. 

— Aha! Vadinasi, aš turiu prisipažinti viską, o tu man ne- 
pasakosi nieko? 

— Turiu pastebėti, kad ir tu nieko nepapasakojai apie 
save. 

— O ką turėčiau? Kad toji vasara su tavim pakeitė mano 
gyvenimą? 

— Pradžia gera. Tęsk. 

Ji trumpai papasakojo, kaip išlaikė meilę seniems namams, 
kurią jis jai tada įdiegė, ir kad dabar tenorinti užbaigti diserta- 
ciją ir gauti daktaro laipsnį. Holė panėrė ranką į vandenį. 

— Ir kadangi paprašei mane padėt surasti lobį... 

Loris keistai krenkštelėjo, ir Holė pakėlė galvą. 

— Mano brangioji Holander, — švelniai tarė jis, — bijau, 
kad tas lobis tėra mitas. Atvirai prisipažinsiu: papasakojau tą 
istoriją vedamas visiškai negarbingų ketinimų. 

— Bet Nikas sakė, kad jis egzistuoja, — staiga išsprūdo jai. 

— Ir kas tas Nikas? 

— Jis dirba mums, — tarė Holė nusukdama į šoną akis. 

— Sodininkas? — apstulbo Loris. — Tu cituoji sodininką? 

— Jis geras žmogus, — pabandė jį apginti Holė. 

— Nė kiek tuo neabejoju, tik nesuprantu, iš kur jis gali 
žinoti mano šeimos istoriją. — Loris nusijuokė. — Nebent yra 
aiškiaregis. 

Holė dar labiau paraudusi ir nusukusi žvilgsnį į šoną pa- 
galvojo, kaip kvaila buvo tikėti Niku. Aiškiaregė! Ola, medis. 
Absurdas! 

— Tikrai norėčiau, kad papasakotum apie savo santuo- 
ką, — tarė ji nukreipdama Lorio dėmesį. 

Irkluodamas jis pradėjo pasakoti apie savo pirmąją san- 
tuoką. Holė susidarė nuomonę, kad Loris vedė tą vyresnę mo- 
terį iš gailesčio. Jos vyras visuomet rūpinosi ja, o kai jis mirė, 
Loris, kaip jos advokatas, turėjo praleisti su ja nemažai laiko 
aiškindamasis jos vyro verslo reikalus. 

— Ji buvo vieniša, — tarė Loris, — ir pirmą kartą nuo tada, 
kai buvo devyniolikos, šalia nebuvo vyro, kuris ja rūpintųsi. 
Kartą ji norėjo atsisakyti kvietimo į labdaros pokylį, nes netu- 
rėjo palydovo. Aš pasisiūliau ją lydėti. Vėliau tų kartų daugėjo, 
ir aš... — Jis liūdnai pažiūrėjo Holei į akis. — Gėda prisipažinti, 
bet ji mane apakino. Buvo labai graži ir labai turtinga moteris. 
Rengdavo iškylas jachta, kviesdavosi į vasarnamį su tuzinu 
miegamųjų. Būdamas su ja jaučiausi lyg gyvenčiau praeityje, 
kai, — jis pritildė balsą, — Belle Chere klestėjo. Sužinojau, ką 

turėjo jausti mano protėviai, ruošdami puotą trims šimtams 
žmonių. 

Jis liovėsi irklavęs. 

— Ar gali man atleisti? 

— Atleisti? Už ką? — nustebo Holė. 

— Na, buvau per jaunas ir kvailas, kad pamatyčiau, kas 
buvo man po nosimi, kai pirmą kartą sutikau tave. 

— Atleidžiu, — tarė ji. — Tą vasarą aš buvau tik vaikas. 

— Taigi, o aš visai vasarai buvau atsisakęs moterų. 

Ji visada norėjo sužinoti, kodėl jis tada atsisakė bendraam- 
žių draugijos. 

— Papasakok man, kaip viskas buvo, — paprašė. 

Apie ketvirtą valandą Holė pasijuto žymiai geriau nei 
anksčiau. Jiedu su Loriu praleido visai neblogą dieną. Jis buvo 
puikus pasakotojas, tad istorija sekė istoriją — apie jo šeimą, 
praeitį, dabartį, advokato praktiką. Porą kartų jis pasirodė esąs 
nelabai diskretiškas, tačiau Holė palaikė tai pasitikėjimo ja žen- 
klų — vadinasi, jis planuoja ateitį, kurioje dalyvaus ir ji. 

Pusę penkių jie išlipo plantacijos prieplaukoje ir nuėjo per 
parkus bei gėlynus, tikrindami kiekvieną valdų colį. Dienos 
šviesoje Holė pamatė daugiau nykimo požymių nei tą naktį. 
Stogai buvo prastos būklės, sienos susmukusios. Žiurkės kėsi- 
nosi į grindis. Pelėdos sukosi lizdus. O piktžolių! Pro grindis ir 
langus lindo vynuogienojai. 

Holė kalbėjo mažai, tačiau matė daug. Tokiu tempu maž- 
daug po penkiolikos metų iš Belle Chere liks griuvėsiai. Krūva 
pūvančių lentų. Žmonės sakys: „Čia kažkada buvo perdirbama 
medvilnė“. 

Ji vos susilaikė nepradėjusi maldauti Lorį, kad leistų jai 
sumokėti už namo restauravimą, tačiau jis buvo sakęs, jog, kai 

išsiskyrė su savo turtuole žmona, ambicija neleido jam paimti 
nė cento. Holė buvo įsitikinusi, kad toks išdidus vyras niekada 
niekam neleistų už jį mokėti. Tiesa, jis sakė, kad išeikvojo visas 
santaupas apsaugoti plantacijai nuo buvusios žmonos ketini- 
mų įtraukti namą į bendrą nuosavybę. 

— Bet kaip ji būtų galėjusi ją atimti? — pasibaisėjo 
Holė. — Juk buvo tavo prieš jums susituokiant. 

— Jos advokatai pareiškė, kad ji išleido milijonus Belle 
Chere renovacijai, todėl namas priklauso tiek man, tiek jai. Aš 
nesigilinau, ko ji primelavo savo buhalteriams. 

— Negi niekas neatvažiavo pažiūrėti į šią vietą? — Holė 
apsidairė. — Ji jau daugelį metų nemačiusi pinigų. Namas 
griūva. 

— Taip blogai, a? — Loris šypsojosi jai. 

Holė liovėsi sukiojusis ir pažiūrėjo į savo rankas. 

— Namas prašosi darbo. 

Nežinia, ar dėl to, kad jiems susipažinus Holė buvo dar 
vaikas, kartais Loris atrodydavo jai senas. Aišku, tai juokinga. 
Jam tik dvidešimt septyneri. O Nikas sakė, kad jam dvidešimt 
devyneri. Tačiau vyresnis atrodo Loris. Ne, pasitaisė ji, Loris 
brandesnis. Protingesnis. Jis daug patyrė savo gyvenime, ir tai 
atsispindi jo akyse ir elgesyje. 

Jis ištiesė ranką ir paglostė jai skruostą. 

— Tu taip žiūri į mane, lyg laukdama, kad nukabinčiau tau 
mėnulį. 

Ji nuleido akis, tačiau apsidžiaugė jo žodžiais. Kai Loris 
žengė artyn, jai užgniaužė kvapą. 

— Nė neįtariau, kaip labai pasiilgau tų aksominių akių. 
Taip, tą vasarą buvai vaikas, o aš gydžiausi sužeistą širdį dėl... — 

Jis nutilo ir susijuokė. — Dėl bendraklasės, todėl norėjau tik 
dirbti ir užsimiršti. Bet vėliau dažnai prisimindavau tave. 

Jis suėmė ją už smakro ir pakėlė galvą, kad matytų akis. 

— Ar tu pagalvodavai apie mane per tuos metus? Ne kaip 
apie šios vietos savininką, bet kaip apie vyrą? 

— Kartais. — Ji stengėsi neplazdenti blakstienomis per 
smarkiai, tačiau jis vertė ją koketuoti. 

— Jei nebūčiau buvęs toks susimąstęs tą vasarą... — Jis pa- 
lenkė galvą artėdamas prie jos lūpų. 

Bet nepabučiavo, nes staiga pasigirdęs motociklo garsas 
privertė juos abu pakelti galvas. 

Nikas su tamsiu šalmu, juodais akiniais, marškinėliais, 
džinsais ir ilgais juodais batais atriaumojo ant milžiniško mo- 
tociklo, kuris, regis, buvo dalyvavęs ne viename kare. 

Jis pričiuožė ir sustojo taip arti, kad Holė atšoko atgal, bet 
Loris stovėjo kaip stovėjęs, nepajudėjęs nė per colį. Jo veide 
atsirado keista išraiška, kurios Holė negalėjo įskaityti. 

Nikas šūktelėjo Holei per variklio riaumojimą, bet ji te- 
suprato du žodžius: „tėvas“ ir „namo“. 

— Ką?! 

— Tėvas! — šaukė Nikas. Padidino apsukas, ir milžiniškas 
motociklas sukriokė dar garsiau. — Namo! — užbaigė jis. 

Loris ištiesė ranką ir išjungė variklį. Stojusi tyla nieko gera 
nežadėjo. 

— Kodėl taip padarėte? — paklausė Nikas. — Jam užvesti 
reikia laiko. — Jis žvilgtelėjo į Holę. — Jūsų tėvas kviečia jus 
namo — dabar. 

— Ar kas atsitiko? — Ji nevalingai susiėmė už gerklės. Nuo 
tada, kai tėvą ištiko širdies smūgis, ji visą laiką nerimaudavo 
dėl jo. 

Nikas guūžtelėjo pečiais. 

— Aš tik sodininkas. Jis sakė, jog jūs jam reikalinga, taigi 
aš čia. Bet kai paskutinį kartą jį mačiau, buvo sveikas ir gyvas. 

— Aš nuvešiu panelę Lethem namo, — tarė Loris su ta 
pačia keista veido išraiška. 

— Juo? — Nikas mostelėjo galva į Lorio BMW. — Kad 
padanga tuščia. Tikriausiai pasigavote vinį. Holė geriau grįš su 
manim. Jei, aišku, užvesiu šį daiktą. 

Holė žvilgtelėjo į Lorį. 

— Geriau važiuosiu su juo, — tarė ji maudamasi šalmą. — 
Tėvui reikia manęs. 

— Žinoma, — maloningai tarė Loris, uždėdamas rankas 
jai ant pečių. 

Ji nujautė, kad jis norėjo pabučiuoti ją į lūpas kaip aną- 
kart — Niko akivaizdoje, bet nusisuko. Šiandien tris kartus 
sudarė jam progą lengvai pabučiuoti ją, bet jis to nepadarė. 
Nenorėjo erzinti ir Niko, nes jis vairavo motociklą. 

— Tai iki... rytojaus? — paklausė ji Lorį. 

— Taip, prašom, būtinai užsuk, — šaltai atsiliepė jis. 

— Ne, aš turiu galvoje rytą. Dėl informacijos. Mano diser- 
tacijai. 

— A, taip, žinoma, — nusišypsojo Loris. — Taip, atvažiuok 
kuo anksčiau. Pusryčiams. Ir kadangi aš būsiu namuose, tau 
palydovo nereikės. — Jis primygtinai pažvelgė į Niką. — Ga- 
lėsim... 

Bet nespėjo nieko pasakyti, nes Nikas užvedė motociklą ir 
variklio burzgimas užgožė visus garsus. 

Holė truktelėjo pečiais ir žengė prie motociklo, tačiau 
ilgas sijonas kliudė jai apsižergti sėdynę. Staiga Loris stvėrė ją 

už liemens ir pasodino ant motociklo. Jos sijonas nepadoriai 
užsivertė. 

Loris atsitraukė, pabučiavo sau pirštų galiukus ir pasiuntė 
jai bučinį. Holė žinojo, jog Nikas stebi, todėl atsakė tuo pačiu 
gestu ir skubiai griebėsi už jo, kai motociklas šoko iš vietos. 

Ji nė kiek nenustebo, kai jie pravažiavo pro Spring Hilą ir 
pasuko Edentono link. Nenustebo, bet supyko. Jis per daug sau 
leidžia! Ji suriko jam į ausį, kad sustotų. 

Nikas įsuko į aikštelę ir sustabdė motociklą pavėsyje. 

— Gal paaiškintum ką? — piktai išrėžė Holė nulipdama ir 
nusitraukdama šalmą. 

Jis irgi nusiėmė šalmą ir persibraukė sudrėkusius nuo pra- 
kaito plaukus. 

— Gal malonėtum atsakyti? — nerimo ji. — Ir kaip drįsti 
meluoti mano tėvo vardu! 

— Mes draugai, pameni? — nesutriko Nikas. — Kaip pa- 
tinka mano naujasis motociklas? 

— Naujasis? Tas daiktas tikriausiai dalyvavo dar Marlono 
Brando filmuose. 
reiktų nusipirkti odinį švarką ir tą plokščią motociklininko šal- 
mą? Kaip manai, gerai atrodyčiau? 

Holė sužaibavo akimis. 

— Gerai jau, gerai, nesiplėšk čia nuo savęs drabužių. Kita 
vertus... 

Holė dar labiau supyko. 

— Du dalykai. Per pirmą pasimatymą tu praleidai su juo 
per daug laiko. 

— Tu ką, išprotėjai? Per pirmą pasimatymą aš permiegojau 
su tavim. 

— Tiesą sakant, nežinau, ar mūsų kartu praleistą laiką 
būtų galima vadinti pasimatymais. Ir kadangi neketini už 
manęs tekėti, visiškai nesvarbu, ką darei su manim. Bet senis 
Loris... 

— Jis dvejais metais jaunesnis už tave. 

— Bet atrodo vyresnis, ar ne? O gal dėl tų tvarkingai su- 
sagstytų marškinių, išlygintų kelnių ir nublizgintų batelių. Argi 
jie neišėjo iš mados 1952-aisiais? O dėl drabužių, tai... ką tu 
vilki? Po viršutiniais, turiu galvoje. — Jis ištiesė į ją ranką. 

Holei atsitraukus nuleido ranką. 

— Atsiprašau, — sumurmėjo. 

— Gal pradėtume iš naujo? — tarė Holė. — Kodėl išsivežei 
mane iš Lorio namų? Ir kodėl pradūrei padangą? 

Nikas išsitraukė iš kišenės mėlyną skarelę ir ėmė blizginti 
kuro baką, nors tai buvo beviltiškas darbas — chromas išva- 
gotas korozijos. Kai vaikinas prakalbo, jo balse nebebuvo pa- 
šaipos. 

— Vakar sakei, kad mes draugai, todėl bandžiau padėti tau. 
Tokie vyrukai kaip Loris... 

— Prašyčiau susilaikyti nuo stereotipų, — šaltai atrėmė ji. 

— Gerai, atsiprašau dar kartą. — Jis susikišo skarelę atgal 
į kišenę, atsirėmė į motociklą ir sukryžiavo ant krūtinės ran- 
kas. — Matau, kad nepatikėsi manim, bet aš iš tiesų bandžiau 
tau padėti. Tau reikia vaidinti truputį sunkiau prieinamą. Joks 
vyras neįvertina to, ką lengvai gauna. Mes urviniai žmonės. 
Mums patinka medžioti. 

— Vadinasi, jei aš atėjau pas tave, tai... 

— Tu! Juokauji, tiesa? Tu ne tik kad sunkiai prieinama, 
tu neįmanoma. Taip, žinoma, galiu turėti tavo kūną kada pa- 
norėjęs. Man tereikia... — Pamatęs jos įspėjantį žvilgsnį, Nikas 

nutilo. — Bet ne tai norėjau pasakyti. Esmė ne manyje. Esmė 
ta, kad draugai — o tu sakei, kad mes draugai — padeda vienas 
kitam. Argi ne taip? 

— Tai padėk man, Nikai, jei tu... 

— Gerai, kaip sakiau, negali per pirmą pasimatymą pra- 
leisti su vyruku — kiek? Šešias valandas. Reikia priversti jį 
norėti daugiau. Per tas šešias valandas tikriausiai papasakojai 
jam viską apie save, įskaitant tai, kaip vienuolika metų svajojai 
apie jį. 

— Apie jį, ne apie Belle Chere. Svajojau apie jį. Namas tėra 
premija. 

— Suprantu. Kaip ir Lorio darbas bei atlyginimas. Vienas 
geras, kitas blogas. 

Holė piktai prisimerkė. 

— Atsiprašau dar kartą, bet ar gali mane kaltinti? Aš pra- 
laimėjau, o jis laimėjo. Ne todėl, kad būtų geresnis už mane — 
todėl, kad jis... Pasakyk tu, kodėl jis laimi, o aš ne. 

Holė žengtelėjo prie motociklo pasiruošusi reikalauti, kad 
Nikas parvežtų ją į Spring Hilą. 

— Prieš man pasirodant ar jis paskyrė tau antrą pasimaty- 
mą? Na, prieš tau pakviečiant jį? 

Holė neatsakė, tačiau stabtelėjo ir atsigręžė. 

— Ir dar leisk paklausti, — tęsė Nikas, — apie ką kalbėjotės 
šiandien? Tavo gyvenimą ar jo? 

Ji nenorėjo atsakyti į šį klausimą, nes jie beveik visą laiką 
kalbėjosi apie Lorio gyvenimą. Žinoma, Holė primygtinai to 
prašė. Kiekvieną kartą, kai kalba pakrypdavo apie josios, ji pa- 
keisdavo temą. Tačiau Niko žodžiai privertė ją susimąstyti. Jis 
visuomet pataiko į tašką. Ir moka išklausyti. 

— Tu nedoras, Nikai Tagertai. 

— Ne, tiesiog tu man patinki. Tiesą sakant, net per daug, 
todėl stengiuosi apsaugoti tave nuo klaidų. Tu niekada nelai- 
mėsi to vyro su jo dvaru, jei šitaip rengsiesi ir skirsi šešias savo 
laiko valandas per pirmą pasimatymą. 

— Įtariu, tu nori pasakyti, jog skirčiau daugiau laiko tau. 

— Gali skirti jį savo tėvams arba šunų gaudytojams. 

— Kas tau iš to? 

— Darbas, apie kurį tau sakiau. Geras, pastovus darbas su 
nemokamu apgyvendinimu. 

— Sprendžiant iš to, kaip šiandien pasielgei su Loriu, ne- 
manau, kad jis norėtų tave samdyti. Be to, kaip tu tvarkysies? 
Tu nekoks sodininkas. 

— Aš galiu vadovauti kitiems, na, ir gerai skaičiuoju. Pa- 
sakyk bet kokius skaičius, aš sudėsiu. 

— Trisdešimt devyni, keturiasdešimt du, aštuoniasdešimt 
vienas, du tūkstančiai šeši ir septyniasdešimt, — skubiai išbėrė 
ji. 

— Du tūkstančiai du šimtai trisdešimt aštuoni, — tučtuo- 
jau atsakė jis. — Versle labai naudinga mokėt skaičiuoti. 

Holė atsiduso. 

— Noriu pareikšti čia ir dabar, jog netikiu nė vienu tavo 
žodžiu apie priežastis. Tiesiog dar nesuprantu, ką tu sumąstei. 
Kol kas. Bet tame, ką tu sakai, yra išminties. Šiandien Loris tru- 
putį, taip sakant, nuobodžiavo. 

— Su tavim?! Jis tikrai nepažįsta tavęs taip, kaip pažįstu aš, 
ar ne? Kertu lažybų, jei būtų pamatęs tave nuoga krūtine be- 
tono duobėje, tikrai nebūtum pasirodžiusi nuobodi. 

Holė neišlaikiusi šyptelėjo. 

— Ko gero. — Ji pakilnojo savo sijoną, apžiūrėjo ilgas nėri- 


„ 165 


Judg DevVerauX 


niuotas palaidinės rankoves. — Teilor mane aprengė. Sakė, kad 
ši apranga garantuoja vyro dėmesį. 

— Ji teisi, — rimtai tarė Nikas. — Vilkėdama ja susigavo 
Čarlį. 

Holė papurtė galvą. 

— Tu tikrai nedoras. Kaip manai, ar negalėtume ko nors 
užvalgyti? Mirštu iš bado. 

— Gavai tik sumuštinių su agurku pietums? 

— Ir sūrio ant permatomų krekerių. 

Nikas šypsodamasis užvedė motociklą, bet Holė negalėjo 
greit sumesti, kaip ant jo užlipti. Gal pasiraityti sijoną iki klu- 
bų? Nespėjus apsispręsti, Nikas sugriebė už sijono ir perplėšė jį 
per siūles nuo apačios iki juosmens. 

Iš pradžių Holė apstulbo, bet paskui nusijuokė. Bent jau 
nebereikės juo vilkėti. Ji apsižergė sėdynę, apsivijo rankomis 
Niko liemenį, ir jie nurūko keliu. 


Penkioliktas skgrius 


— TEILOR, — TARĖ LORIS Į MOBILŲJĮ TELEFONĄ. — 
Žinau, visi tikisi, kad beprotiškai įsimylėsiu Holę ir vesiu ją, 
tačiau ji pati nuobodžiausia moteris, kokią kada nors esu su- 
tikęs. — Jis patylėjo. — Taip, ji labai išvaizdi. Netgi graži, ir jos 
kūnas tobulas, bet ji žiūri į mane didelėmis karvės akimis ir 
plazdena blakstienomis. Maniau, kad apsivemsiu. 

Jis nutilo klausydamasis Teilor įkalbinėjimų, įspėjimų ir 
grasinimų. 

Loris nusižiovavo. 

— Beje, kas tas sodininkas? Tas, su motociklu? Prisiekiu, 
kai jis privažiavo, aš panorau išvažiuoti su juo. Ne, žinoma, ne- 
parodžiau to Holei. Sakyk, mieloji, ar Holė dar nekalta? Ji elgia- 
si taip, tarsi taip ir būtų. Ir rengiasi panašiai. 

Jis vėl nutilo. 

— Tu išrinkai jai tą apdarą? Teilor, brangioji, kodėl nepa- 
skolinai jai savo juodų odinių drabužėlių — tų, su dygliuota 
šuns apykakle? O gal juos dabar dėvi Čarlis? — Jis nusijuokė 
išgirdęs Teilor atsakymą. 

— Beje, mieloji, jaunoji Holė pasakė kai ką įdomaus. Ji sako, 
kad lobis tikras. Taip, žinau, tai tik šeimos legenda, ir papasa- 

kojau ją tik tam, kad sudominčiau panelę Holander — kompa- 
nijos paveldėtoją. Bet ji tvirtina, kad Nikas — tas sodininkas, 
ar ne? — sakęs, jog lobis egzistuoja. Buvo tokia įsitikinusi, kai 
kalbėjo, jog pamaniau, kad jie bus kažką aptikę palėpėje. Ar tau 
ji ką nors sakė? Ne? Na, galbūt aš per daug įsijaučiau. Garan- 
tuoju, jei Belle Chere būtų buvęs koks lobis, mano tėvas būtų jį 
suradęs ir panaudojęs kokiam nors pasmerktam žlugti sandė- 
riui, pavyzdžiui, būtų nupirkęs požeminį kalną ar kokį niekam 
tikusį žemės sklypą. 

Loris nutilo. 

— Gerai, pažadu. Pasistengsiu išsiropšti iš lovos. Ji įsisiūlė 
pusryčiams, tad reikės nupirkti kiaušinių — daug kiaušinių. 
Jos apetitas kaip lauko darbininko. Gal išvirti kukurūzų košės? 
Liaukis, brangioji, kam šitaip keiktis? Kas žino, gal tėtis klauso- 
si? Beje, gal vis dėlto atsisakykime šios vedybų idėjos? Būtum 
mačiusi ją šiandien. Jei būčiau pasakęs dar bent žodį apie savo 
buvusią žmoną ar namo būklę, ji būtų išsitraukusi čekių kny- 
gelę... 

Jis klausėsi Teilor apžiūrinėdamas savo nagus, paskui ėmė 
glostytis plaukus. 

— Gerai, mieloji, supratau. Mus apsaugos šventoji vedybų 
sutartis. Tebūnie. Dabar turiu eiti. Šįvakar su kai kuo susitinku. 
Taip, privatus vakarėlis. Labai privatus, taip, jais galima pasiti- 
kėti. Negi tau nereikia niekur eiti su Čarliu? Vaje, Teilor, kaip tu 
kalbi. Tavo turtingoji sesutė nugriūtų išgirdusi. 

Jis šypsodamasis padėjo ragelį. 


Šešioliktas skyrius 


Po mėnesio 


HOLĖ IR NIKAS SĖDĖJO ANT PALĖPĖS GRINDŲ. 
Buvo įjungtas didysis ventiliatorius; dar trys išdėlioti įvairiose 
vietose ant grindų, bet patalpoje vis tiek tvyrojo karštis. Ji dė- 
vėjo plonyčius šortus ir tik krūtinę dengiančią palaidinukę, o 
Nikas buvo tik su šortais. 

Veikiama karščio, drėgmės ir nuovargio Holė vos laikėsi 
neužmigusi. Pastarąsias keturias savaites ji dirbo be poilsio. Vy- 
rai tampė ją it virvę — kiekvienas į savo pusę. Loris užimdavo 
jos dienas, Nikas — naktis. 

Vien per praeitą savaitę ji apsilankė dviejose vakarienėse, 
užmiesčio klubo šokių vakare, vakarėlyje prie baseino, šimto 
žmonių iškyloje ir gėlių parodoje — visur su Loriu. Nuo pirmojo 
šešių valandų pasimatymo, kaip jį pavadino Nikas, ji beveik nė 
minutės nepraleido vienumoje su Loriu. Atvirkščiai, jie pasinėrė 
į beprotišką bendravimo sūkurį Edentone, Elizabet Sityje, Vin- 
dzore. Loris turėjo daug pažįstamų ir buvo visur kviečiamas. 

Tiesa, jai buvo gana smagu — iki tam tikro laipsnio. Ji 
daug juokėsi, kalbėjosi ir valgė. Tačiau kai vakare Loris par- 

veždavo ją į Spring Hilą, jausdavosi tokia pavargusi, kad vos 
nusėdėdavo. Kodėl ją taip išsunkia šis bendravimas? 

Grįžę į Spring Hilą, jiedu su Loriu likdavo automobilyje 
vieni ir laiko bučiniams užtekdavo. Bet kiekvieną kartą, vos 
Loris pamėgindavo ją pabučiuoti, Holė nusisukdavo arba nusi- 
žiovaudavo, kad to išvengtų. 

— Mano nekaltoji princesė, — ėmė vadinti ją Loris. 

Iš pradžių Holė lyg ir įsižeidė, bet, slenkant dienoms ir Lo- 
riui nedarant jokios pažangos, tas vardas ėmė jai patikti. 

Tačiau vos išlipus iš automobilio nuovargis stebuklingai 
dingdavo ir ji pasijusdavo kupina energijos. Ir kiekvieną naktį 
bėgdavo per tėvų sodą į Niko namelį. 

Jis sutikdavo ją išskėstomis rankomis, niekada neklausinė- 
damas ir nepriekaištaudamas. Nieko nelaukdami jie puldavo 
mylėtis kartais sode, kartais namelyje. Jiems buvo nesvarbu 
kur, o aistra tik didėjo. 

Numalšinę pirmąjį geismą, dažnai kartu išsimaudyda- 
vo, tada susėsdavo prie stalo aptarti, ką Nikas sužinojęs per 
dieną. Holė nuo pat pradžių nustatė sąlygą: jei ji važiuoja su 
Loriu į bet kokį renginį šimto mylių spinduliu, Nikui turi būti 
leista darbuotis Belle Chere ir jos tėvas turi mokėti jam už tai 
penkiasdešimties procentų priedą. Kad tie pinigai buvo Holės, 
Nikui žinoti nederėjo. 

Kiekvieną naktį nuo mylėjimosi ir dušo sudrėkusiais kū- 
nais jie atsikimšdavo butelį vyno ir peržiūrėdavo, ką Nikas at- 
radęs tą dieną. 

Kaip Holė pavydėjo jam! Ji visą laiką turėdavo kalbėti apie 
puikiąją tėvo karjerą, apie pažįstamus žymius žmones ir, žino- 
ma, apie „Hollander“ kompaniją. Žmonės mandagiai, tačiau 
primygtinai klausinėdavo ją apie kompanijos reikalus. 

Holė visą gyvenimą stengėsi atsikratyti paveldėtojai bū- 
dingų žymių, tačiau, būdama su Loriu, turėjo šypsotis ir atsa- 
kinėti į visus tuos klausimus. Ji dažnai pagalvodavo, ar Nikas 
žino, kas ji tokia, bet jei ir žinojo, tai niekada neužsimindavo. 

Laikui bėgant toks dvigubas gyvenimas ėmė slėgti, ir Holė 
išsigando, jog palūš. Dienomis ji būdavo su Loriu, vyru, apie 
kurį svajojo ištisus metus. Joks buvęs jos vaikinas niekada ne- 
prilygo Loriui. Vieną ji paliko po trijų pasimatymų, nes nega- 
lėjo pakęsti jo juoko. Mat jos atmintyje skambėjo sodrus Lorio 
juokas, o tas vaikinas tik plonai kikeno. 

Bet dabar ji buvo „užaugusi“ ir žiūrėjo į viską suaugusio 
žmogaus akimis. Dabar ji tikrai žinojo, jog nenori tekėti už 
Lorio Bomonto. 

Tą vasarą, prieš daugelį metų, tikėjo, jog Loris toks kaip 
ji. Jie visą vasarą darbavosi dviese tvarkydami plantaciją, ir tai 
nulėmė Holės ateitį. Tą vasarą ji sužinojo, ką norinti daryti su 
savo gyvenimu. 

— Pavargai? — paklausė Nikas. 

Ji atsimerkė ir nusišypsojo jam. Laimingus prisiminimus 
apie Lorį pakeitė laimingi prisiminimai apie laiką, praleistą su 
Niku. Vakarais jie peržiūrinėdavo Belle Chere dokumentų kopi- 
jas. Nikas, paaukojęs savo pirmos savaitės uždarbį, nupirko ko- 
pijavimo aparatą ir atitempė į palėpę. (Loris būtų leidęs Holei 
išsinešti dokumentus namo, bet Nikas galėjo dirbti su jais tik 
palėpėje.) 

Jis puikiai pasidarbavo ir surado visą įmanomą informaci- 
ją apie Bomontų gyvenimą 1842-aisiais. Netgi rado nuotraukų. 
Jie juokėsi iš bjauraus neūžaugos Artūro, o Holė apsimestinai 
alpo dėl gražuolio Džeisono. Džiulija buvo miela, tačiau jos 

akyse atsispindėjo liūdesys, nors tuo metu, kai daryta nuotrau- 
ka, jai tebuvo šešiolika. 

Nikas erzino Holę reikalaudamas bučinių už Džiulijos sū- 
naus nuotrauką. Šis buvo iš akies trauktas tėvas; tapo teisinin- 
ku, susilaukė šešių vaikų, kurie visi užaugo ir sulaukė senatvės. 

Deja, Nikas nerado nė menkiausios užuominos apie lobį ir 
jokių Džeisono mirties dokumentų. Džeisono sūnus buvo pa- 
likęs daug dokumentų, tačiau juose neaptikta nieko apie tėvą 
arba Artūrą, už kurio ištekėjo jo motina. Ką gi, abu vyrai mirė 
dar prieš jam gimstant. 

Po savaitės nesibaigiančių vakarėlių su Loriu ir naktų su 
Niku Holė jautėsi išsekusi. Tačiau dar labiau ją kankino vidinė 
sumaištis. 

Praeitą savaitę ji jau du kartus susipyko su Teilor. 

— Tu tikrai labai patinki Loriui, — karštai įtikinėjo ją įse- 
serė. 

— Kaip miela, — atsiliepė Holė. Išvakarėse jiedu su Niku 
mylėjosi, skaitė ir kalbėjosi, paskui vėl mylėjosi. Ji užmigo tik 
trečią ryto. 

— Tu, regis, tuo nesidžiaugi, — suirzo Teilor. 

— Aš tik pavargusi, ir viskas. 

— Galėtume surengti dvigubas vestuves, — tarė Teilor, 
tarsi jos karščiausia svajonė būtų žengti prie altoriaus šalia 
Holės. 

— Nemanau, — atsakė pabusdama iš snaudulio Holė. — 
Mes su Loriu — noriu pasakyti, mes ne... 

Tada Teilor atskaitė „vyresniosios sesers“ paskaitą apie 
santuoką. Sakė, kad dauguma jaunų merginų negalvoja apie jų 
laukiantį gyvenimą. Jas domina „karšti“ vyrukai, tokie, pavyz- 
džiui, kaip sodininkas Nikas, aiškino Teilor. Ji dalijosi išmintimi 

kokias dvidešimt minučių, o tuo metu Holė žaidė su dubenėliu 
dribsnių. 

Prieš atvažiuodama į Spring Hilą, Holė galvojo lygiai taip 
pat kaip ir Teilor — jog santuoka yra verslo sandėris, partne- 
rystė. Ir fantazavo apie gyvenimą su Loriu Belle Chere. 

Paaiškėjo, kad realybė neatitinka fantazijų. Visų pirma, Lo- 
ris, rodės, visiškai netroško atnaujinti savo protėvių namo. Kai 
ji pasiteiravo apie tai, jis gudriai žvilgtelėjo ir atsakė paliekąs 
tai jai. 

Holė nusuko žvilgsnį į šoną. Ji suprato, kad jis kalba apie 
tą metą, kai ji bus jo žmona. Ir jos svajonė tučtuojau žlugo, nes 
visus tuos metus įsivaizdavo, kaip gyvens ir dirbs plantacijoje 
su Loriu. 

Po dviejų savaičių ji įsitikino, jog Loris, kurį matė tą vasa- 
rą, — fikcija. Atsitiktinumas. Anas žmogus nebuvo tikrasis Lo- 
ris. Tikrasis Loris mėgo vaikščioti iš vieno vakarėlio į kitą. Sakė 
tokiu būdu viliojąs naujus klientus, bet, kiek Holė pastebėjo, jis 
niekada nėjo į darbą. 

Pamažu Holė pradėjo jausti, kad Loris nori ne jos, o kažko 
kito. Galbūt jos pinigų? 

Jis ne kartą buvo užsiminęs, kaip norėtų pasikviesti sve- 
čių į Belle Chere. „Į gražiąją Belle Chere“, — sakė jis. Holė nu- 
tylėjo. Taip, ji mielai grąžintų namui jo buvusį grožį, bet savo 
gyvenimą — ir pinigus — nori skirti kilnesniems tikslams nei 
linksminti žmones. 

— Tu šiandien kaip nesava, — tarė Nikas, sugrąžindamas 
ją į realybę. — Gal pasakytum, kas yra? 

— Vakar vakare Loris paprašė manęs tekėti už jo. 

Nikas minutėlę patylėjo, paskui ramiai tarė: 

— Sveikinu. Sakyk, ar jis geras meilužis? 

— Pats geriausias, — atšovė ji, bet, pamačiusi apstulbusį 
Niko veidą, nusišaipė. — Puikiai žinai, kad aš nė karto nemie- 
gojau su juo. Jis vadina mane „nekaltąja princese“. 

— Tikrai? — nusišypsojo Nikas. 

— Man visai nejuokinga. 

— Man irgi, — dar plačiau nusišiepė jis. — Žinai, jei neiš- 
tekėsi už jo, visada gali ištekėti už manęs. 

— Tikrai nepatinka man tie tavo juokeliai. Perskaitei visus 
šiuos laiškus ar tik kai kuriuos? — Holė stengėsi išvengti Niko 
akių, bet negalėjo. Ji vos sulaikė ašaras. — Nikai, nesielk šitaip 
su manim. 

— Neversti tavęs rinktis arba savo šeimą, arba mane? — 
švelniai tarė jis. | 

Holė išpūtė akis apstulbinta jo įžvalgumo. 

— Aš nenorėjau tavęs įskaudinti. Tu nuostabus. Ne, esi 
daugiau nei nuostabus, bet mums nieko neišeis. Trumpam — 
taip, ilgam — ne. | 

— Dėl pinigų, — tyliai tarė jis. 

— Ne! Dėl tavo išdidumo. Ar sutiksi gyventi iš manęs? No- 
rėsi, kad aš nupirkčiau namą ir mašinas? Neprieštarausi, kad aš 
mokėčiau už vaikų mokslą privačiose mokyklose? 

Ji užsidengė rankomis veidą, paskui vėl pažiūrėjo į jį. 

— Esu mačiusi ne vieną tokią šeimą, kuriai nepavyko. To- 
kios šeimos neturi ateities. 

— Tu kalbi apie klasių sistemą. 

— Ne, žinoma, ne. Nors — taip! Mano pamotė, Margarita, 
pabėgo su vyru, tokiu kaip — noriu pasakyti... 

— Tokiu kaip aš. Su motociklu ir viduriniu išsilavinimu. 
Mes susikeliame kojas ant valgomojo stalo ir krapštomės kojų 
nagus. 


„ 172 


HOLĖ 


— Nekalbėk nesąmonių. — Holė ėmė rinkti senus laiškus 
ir krauti juos į batų dėžutes. 

— Ir tu galėsi taip paprastai išeiti, pamiršti, kaip juokėmės, 
kaip mylėjomės? 

— Taip. Kvailai padariau, kam iš viso su tavim susidėjau. O 
tu dar didesnis kvailys, kad atvažiavai iš paskos. 

— Meldžiu man atleisti. Gal esi labiau visuomeniška nei 
aš, bet iki tavęs nebuvau sutikęs tokios moters, su kuria ga- 
lėčiau kalbėtis, juoktis, pasakoti paslaptis ir aistringai mylėtis. 
Negalėjau tavęs paleisti. Norėjau įsitikinti, kad tu tikra. Man 
reikėjo tai žinoti! 

— Ir? — švelniai paklausė ji. 

Degančiose Niko akyse atsispindėjo viskas, ką jis jautė jai. 

Dalis Holės norėjo pabėgti, tačiau didesnioji dalis troško 
pulti prie jo ir pasakyti, kad ji irgi jį myli. 

Ji užsimerkė ir atlošė galvą. Kodėl tai turėjo atsitikti jai? Ji 
nenori tekėti už Lorio, nes kiekviename žingsnyje lygina jį su 
Niku. Nikas ramesnis už Lorį, savarankiškesnis. Žmonės mėgo 
Niką, nes jis moka išklausyti, padėti. Lorio aplinkos žmonės 
amžius valdė jo šeima, savininkas. Jei Jungtinėse Valstijose eg- 
zistuoja aristokratija, tai Loris jos dalis. Tačiau ji nepastebėjo, 
kad žmonės iš tikrųjų mėgtų patį Lorį; jiems tiesiog reikėjo jo 
draugijos. Dėl tos pačios priežasties jie norėjo susipažinti su 
Hole. 

O Nikas patinka visiems. Netgi jos tėvui. Ji ne kartą matė 
juos besišnekučiuojant sode. Kartą, kol Nikas šienavo rožes, tė- 
vas teiravosi Niko nuomonės apie savo paskutinį pamokslą. 

Tačiau viena yra mėgti žmogų, gyvenantį tarnų pusėje, ir 
visiškai kita, jei tas Žmogus nori vesti tavo dukrą. 

Kai ji vėl pažvelgė į Niką, jo veidas buvo pasikeitęs. Užsi- 
vėręs. 

Ji norėjo ginčytis, įtikinti jį, kad suprastų priežastis, norėjo, 
kad sutiktų su ja. Bet ko ji iš tiesų nori? Kad jie išsiskirtų šypsoda- 
miesi pro ašaras, be jokių blogų jausmų, vedami blaivaus proto? 
Ar ji tikisi, kad kurią dieną jiedu susitiks ir supažindins savo ant- 
rąsias puses? Gal Niko žmona galės dirbti Holės vaikų aukle? 

Ji vėl ėmė rankioti dokumentus, tačiau pro ašaras nieko 
nebematė. Neišlaikiusi užsidengė rankomis veidą ir pravirko 
iš širdies. 

— Šš, — apkabinęs ėmė raminti Nikas. — Neverk, mieloji. 
Nenorėjau tavęs pravirkdyti. 

Bet Holė negalėjo liautis kūkčiojusi, liedama visą per sa- 
vaites susikaupusią įtampą. 

Nikas suprato jos norą išsiverkti. Vėliau, tarė jis sau. Papa- 
sakos jai tiesą apie save, ir viskas bus gerai. Taip, ji tikriausiai 
supyks, bet išgyvens, galvojo jis. 

Nikas ėmė bučiuoti jos ašarotą veidą, ir netrukus jie švel- 
niai mylėjosi ant dulkinų palėpės grindų. 

— Aš myliu tave, — šnabždėjo Nikas jai į ausį. — Mano 
meilė didelė ir plati kaip ąžuolas. 

Ji glaudėsi prie jo, glamonėjo, tačiau nesiliovė verkusi. 
Kažkur giliai viduje girdėjosi balsas: paskutinis kartas. Pasku- 
tinis kartas. Tai paskutinis kartas, kai jie mylisi. Ištarus žodžius 
„Santuoka“ ir „meilė“, viskas pasikeitė. Negrįžtamai. Jie nieka- 
dos negalės sugrįžti ten, kur buvo. 

Jiedu užmigo vienas kito glėbyje, švelniai apsikabinę. 

Sukosi ventiliatoriai, vėsiomis oro srovėmis glostydami j jų 
nuogus kūnus. Jie miegojo ramiai kaip kūdikiai. 

Nė vienas neišgirdo, kaip atsidarė palėpės durys. 


sgptynioliktas skgrius 


LORIS ĮSIPYLĖ VISKIO IR DAR KARTĄ PASVEIKINO 
SAVE puikiai suvystęs Holę. Jis paaukojo keturias ilgas savaites 
vaišindamas ją vakarienėmis, vynu ir pažindindamas su reikia- 
mais žmonėmis. 

Gaila, kad jos tokia kilmė, galvojo jis. Jos tėvo šeima, nors 
ir be pinigų bei nuosavybės, yra geros kokybės. Tačiau motinos 
šeima buvo neką geresnė nei to sodininko, kurio taip trokšta 
Teilor, nusišypsojo Loris. Bet tas vyras patiko net jam. Tie že- 
mesnės klasės vyrukai su aptemptais marškinėliais ir didžiu- 
liais riaumojančiais motociklais turi šarmo. 

Jis gurkšnojo viskį ir peržiūrinėjo paštą. Nieko, išskyrus 
sąskaitas, ir jos tučtuojau nukeliavo į šiukšlių dėžę. Netrukus jis 
turės paklusnią žmonelę, kuri ir apmokės jas. 

Loris perbraukė ranka per sieną, per atšokusį tinką ir nu- 
sišypsojo. Jis viską atnaujins. Restauruos namą nuo viršaus iki 
apačios. Netrukus Bomontų pavardė atgaus buvusią šlovę. Gai- 
la, kad tokie vyrai kaip jo tėvas leido jai išblėsti. 

Šypsodamasis jis nuėjo į svetainę. Čia kabės šilkinės užuo- 
laidos, stovės brokatu trauktos sofos, aštuoniolikto šimtmečio 
spinta. Jis įsivaizdavo baltai apsirengusius tarnus, nešančius 

jam šaltą kaip ledas viskį ant sidabrinio padėkliuko. Ant bliz- 
gančio sidabro padėkliuko. Su monograma. 

Viskas bus taip, kaip jis ir Teilor jau seniai suplanavo. Tą 
vasarą, kai jam buvo tik šešiolika ir jis slėpėsi nuo pasaulio 
gėdydamasis savo tėvo, Teilor buvo dvidešimt ir ji jau tada ne- 
kentė savo turtingosios įseserės. 

Tą vasarą Teilor žydėjo, jos grožis buvo pasiekęs viršūnę. Ji 
pasakė nebenorinti būti antroje vietoje po Holės. „Visi trokšta 
susipažinti su mažąja paveldėtoja“, — skundėsi ji Loriui. Pasi- 
slėpusi krūmuose, šnipinėjo Holę — tai darė nuo tada, kai jos 
motina ištekėjo už Holės tėvo — ir pamatė ją su Loriu. 

Nuo pat pirmos akimirkos abu suprato, jog yra giminin- 
gos sielos. „Tai ko tu nori iš jos?“ — paklausė jį Teilor. Išrėžė nė 
neprisistačiusi. 

Loris patraukė pečiais: „Ji nemokama darbo jėga“. 

Teilor išmintingai linktelėjo ir atsisėdo šalia. Papasakojo 
jam apie savo planus ištekėti už Čarlio Meitlendo. Loris, tik 
šešiolikos, apstulbo: „Jis gi senas, o be to, vedęs“. 

„Jis turtingas ir kilmingas, o man to ir reikia“. 

Loris nusijuokė. Jis galvojo taip pat. Jei ko nors reikia, turi 
pasistengti. 

Toji vasara Teilor baigėsi blogai, nes Čarlis atsisakė išsi- 
skirti su sergančia žmona ir vesti jauną gražią Teilor. „Aš jį pri- 
čiupsiu, — pasakė ji Loriui. — Net jei reikės paaukoti visą likusį 
gyvenimą, jis sumokės man už tai, kaip elgėsi su manim.“ 

Tik praėjus daugeliui metų Loris vėl išgirdo apie Teilor. 
Tuo metu kaip tik žlugo jo planas užvaldyti žmonos milijonus. 
Gyvendamas santuokoje, jis sugebėjo nugvelbti iš jos porą 
milijonų ir investuoti juos. Vėliau Loris ketino triumfuodamas 
nueiti pas ją ir parodyti, ką padaręs. Jei pavogti pinigai būtų 

patrigubėję, viskas būtų buvę gerai — ji būtų davusi dar. Deja, 
pasirodė, kad Loris buvo paveldėjęs tėvo uoslę dėl investicijų: 
kur tik investuodavo, ten jo laukdavo nesėkmė. 

Jo žmonos „prižiūrėtojai, kaip jis juos vadino, sužinojo 
apie pinigus ir pranešė jai. Ji tučtuojau su juo išsiskyrė. Jis mal- 
davo, atsiprašinėjo, žadėjo, bet niekas nepadėjo. Žmona liko 
kurčia jo maldavimams, nes nesibaigiantys Lorio lėbavimai ir 
jauni gražūs vyrai svečių miegamajame buvo seniai jai įkyrėję. 

Skyrybų proceso metu Loris buvo atleistas iš darbo, nes 
advokatų firma priklausė jo žmonai, ir būtent ji pasirūpindavo, 
kad garbė už laimėtas bylas, kuriose pats nė piršto nepakrutin- 
davo, atitektų jam. Jai tai buvo garbės reikalas. Jei būtų ištekėju- 
si už jauno, dailaus vyro, būtų tapusi pajuokos objektu. Tačiau 
vedybos su puikiu, gabiu advokatu buvo kas kita. 

Būtent tada pasirodė Teilor ir pateikė Loriui pasiūlymą. 
Paaiškėjo, jog Teilor nuolat tikrindavo įseserės kompiuterines 
laikmenas ir sužinojo, kad panelė Holander išlaikė neblėstančią 
aistrą Loriui. 

O Teilor visus tuos metus brandino neapykantą Čarliui 
Meitlendui. Ji tikėjo, kad jos gyvenimas būtų susiklostęs kitaip, 
geriau, jei Čarlis būtų padaręs taip, kaip ji norėjo, ir būtų ją 
vedęs. Visus tuos metus ji kaltino Čarlį ir Holę už savo ne- 
sėkmes. 

— Žmonės kažko tikisi iš manęs, — sakė ji Loriui. — Ti- 
kisi, kad susirasiu darbą. — Ji nusipurtė. — Mano motina vis 
sako: „Pažiūrėk į Holę. Ji verta milijonų, tačiau dirba dvidešimt 
keturias valandas per parą, septynias dienas per savaitę valsti- 
jos ir nacionalinės paminklosaugininkų draugijos labui.“ 

Teilor manė, jeigu jai pavyktų užvaldyti Čarlio pinigus, 

niekas nebesiūlytų jai dirbti. O jei Čarlis duotų jai savo garsiąją 
pavardę, ji pagaliau aplenktų įseserę. „Holė turi pinigų, bet jos 
motina buvo prasčiokė. Su Čarlio pinigais ir jo pavarde, aš pa- 
galiau laimėčiau prieš ją.“ 

Tą dieną, kai Teilor vėl pasirodė Lorio gyvenime, ji papa- 
sakojo, jog Čarlio žmona mirė ir dabar ji, Teilor, ištekės už jo. 

— Ir priversiu jį gailėtis, kad atstūmė mane pirmą kartą, — 
pasakė taip suspausdama stiklinę, kad net krumpliai pabalo. 

Kartu jie sugalvojo planą, kuris išspręstų visas problemas. 
Teilor ištekės už Čarlio, o Loris ves „Hollander“ kompani- 
ją — bent jau taip jis manė. Apie pačią Holę beveik negalvojo. 
Labiausiai jam rūpėjo Belle Chere, o Holė turėjo viską, ko reikia, 
kad sugrįžtų buvusi namo šlovė. 

— O paskui kas? — tingiai pasiteiravo Loris. — Ką aš veik- 
siu su žmona, kai darbas bus atliktas? 

— Nužudysi ją, — tarė Teilor, ir Lorio ranka su taure su- 
stingo prie lūpų. — Dabar aš esu jos vienintelė paveldėtoja, bet 
esu įsitikinusi, kad padorioji advokatų kontora tučtuojau pa- 
keis Holės testamentą, kai ji ištekės už tavęs. Mudu abu tapsime 
paveldėtojais. 

— Nužudyti? — sušnabždėjo jis. — Sunku pasakyti, ar... 

— Jei ji mirtų, mes pasidalytume apie du šimtus milijonų. 

Po šito sakinio Loris daugiau nesispyriojo. Jiedu su Teilor 
buvo paslapčia susitikę keturis kartus ir aptarė visas plano de- 
tales. Jie norėjo nužudyti abu, Čarlį ir Holę, tačiau Teilor pasakė 
norinti, kad Čarlis gyventų ir ji galėtų kaip įmanoma labiau 
apkartinti jam gyvenimą. 

Jie rezgė planus ir manipuliavo. Teilor vis mėtė užuominas 
Holei apie Lorį, kol ši patikėjo, jog tai jos idėja. | 

— Ką mano tavo motina? — smalsiai pasiteiravo Loris. 

Teilor nukreipė akis į šalį. 

— Ji... įtaria apie mano tikruosius jausmus Holei, bet aš jos 
dukra, tad ką ji gali padaryti? 

Per tą laikotarpį Loris prisiskolino pinigų iš kur tik buvo 
įmanoma. Belle Chere užstatė trims bankams. Jam reikėjo pi- 
nigų, kad įkurtų fiktyvią advokatų firmą Edentone ir padarytų 
įspūdį Holei. Teko nusipirkti brangų automobilį ir drabužių iš 
dizainerių. Reikėjo sudaryti klestinčio verslininko įspūdį, jei 
norėjo merginti Holę. Negalėjo juk jis atrodyti taip, tarsi jam 
reikėtų jos pinigų. 

Tuo metu namas toliau puvo. Loriui skaudėjo širdį matant, 
kaip jis nyksta, nes mylėjo čia kiekvieną žemės lopinėlį. Reikėjo 
įtikinti Holę, kad būtina restauruoti namą kuo skubiau. Tada ji 
greičiau sutiktų už jo tekėti. 

Loris nusišypsojo. Vakar vakare jis pasipiršo jai, netgi 
parodė žiedą (deimantas netikras, bet ji tikriausiai daugiau 
nutuokia apie kryžmines veržles nei apie brangakmenius), ir ji 
gana dailiai nuraudo. Ji dar nepasakė „taip“, bet jis buvo įsitiki- 
nęs, jog pasakys. Paskui triumfuodamas paskambino Teilor ir 
užtikrino ją, kad galinti ruoštis dviguboms vestuvėms: sandėris 
pavyko. Šį kartą jis investavo viską ir laimėjo! Jis apvesdins 
Belle Chere su „Hollander“ kompanija. Juokdamasis iš savo 
šmaikštumo jis staiga nutilo išgirdęs šurmulį viršuje. Sodinin- 
kas! Tas gražuolis Lethemų tarnas knisasi po asmeninius Lorio 
dokumentus. 

Paniuręs užkopė laiptais į palėpę. Sustojęs tarpduryje pa- 
žvelgė į Holę — nekaltąją mergelę Holę — nuogą, apsikabinu- 
sią tokį pat nuogą sodininko kūną. 

Tą akimirką Loris pamatė savo ateitį. Ir praeitį. Jis suprato, 
kad, nepaisant jo ir Teilor planų, Holė nuėjo savo keliu. Ji ne- 

susižavėjo Loriu; ji pakluso savo motinos prigimčiai ir pabėgo 
su sodininku. Loris nedaug žinojo apie Holę, bet jo akyse ji 
buvo — jis nekentė šio žodžio — dora. Ji niekada nesusigundy- 
davo narkotikais ar seksualiais pasiūlymais. Jis manė, kad ji net 
miegoti eina anksti. 

Dabar, žiūrėdamas į susipynusius kūnus, taip gerai pažįs- 
tančius vienas kitą, jis suprato, kur eidavo Holė, kai jis parvež- 
davo ją namo. 

Tačiau skaudžiausia, suvokė Loris, kad jis iki ausų įklimpęs 
į skolas ir kad jokia turtinga žmona neišpirks jo. 

Teilor! — pagalvojo jis. Tai Teilor kaltė, ir ji už tai sumokės. 
Ji turės padaryti viską, kad atiduotų jam skolą. Turės priversti 
Čarlį sumokėti už namo renovaciją. Kaip — nesvarbu. Teilor 
turės sumokėti! 

Jis apsisuko ir nulipo į holą. Minutėlę pasvarstęs, nu- 
ėjo į biblioteką, ištraukė iš lentynos Čarlzo Dikenso „Oliverį 
Tvistą“ ir nuspaudė sienoje slaptą mygtuką. Lentyna pasisuko. 
Prieš akis atsivėrė negili įduba, pilna šautuvų ir pistoletų. Loris 
išsirinko 9 mm kalibro ginklą, patikrino ar užtaisytas ir įsidėjo 
į lagaminėlį. 

Jei nepadės žodinis grasinimas, galbūt padės ginklas, pa- 
galvojo jis išeidamas iš namo. 


Aštuonioliktas skyrius 


HOLĖ PABUDO PIRMA IR KURĮ LAIKĄ TYLIAI GU- 
LĖJO glostydama Niko plaukus. Jis per pastarąsias savaites jai 
tapo toks savas. Savas kiekvienas jo judesys, balsas. 

Mintyse praskriejo jų kartu praleisto laiko vizijos — jose 
ji dažniausiai juokėsi. 

Nikas paprašė ją tekėti už jo, ir ji baiminosi, jog jei sutiktų, 
juokas liautųsi, 0 ji to nepakeltų. Jai būtų be galo skaudu matyti, 
kaip meilę jo akyse keičia neapykanta. 

Ir vėl jos galvoje šmėstelėjo: „Paskutinis kartas“. Ją užplūdo 
nepakeliamas liūdesys, nuojauta, kad šiandien jie matosi pa- 
skutinį kartą. 

Ji pabučiavo jo plaukus ir perbraukė ranka per nuogą nu- 
garą. 

Nikas krūptelėjo ir pabudo. Pasirėmęs ant alkūnės pažvel- 
gėįją. 

— Regis, kažkas ką tik perėjo per mano kapą. 

Ji nusišypsojo ir paglostė jam skruostą. 

— Myli mane? — sušnabždėjo Nikas. 

Holė prasižiojo ištarti „taip“, tačiau nespėjo, nes tą akimir- 

ką atsivėrė pragaras. Kurtinančios policijos sirenos tarsi apsu- 
po juos. 

— Tavo tėvas sužinojo apie mus, — tarė Nikas. 

Holė nustūmė jį į šoną. 

— Idiotas, — metė ji griebdama savo drabužius. 

Nikas užsitempė šortus ir priėjo prie lango. 

— Čia šeši policijos automobiliai, — tarė jis, — ir gauja 
šunų. 

Holė išpūtė akis, ir po minutėlės abu bėgo laiptais žemyn. 
Po Belle Chere valdas vaikščiojo uniformuoti vyrai ir moterys, 
vedini šunimis. 

— Jūs panelė Lethem, tiesa? — paklausė šerifas. 

— Taip, — dvejodama atsiliepė Holė. — Kas... 

— Ar žinote, kur galėtų būti Lorencas Bomontas? 

— Loris? — Holė susiėmė už kaklo ir žvilgtelėjo į Niką. 
Tasai žengė į priekį. 

— Gal paaiškintumėte, kas čia vyksta? 

Šerifas mostelėjo padėjėjams eiti į vidų. 

— Turiu kratos orderį apžiūrėti šį namą ir valdas. Mums 
prireiks pagalbos. Jūs pažįstate šią vietą? — paklausė jis Niką. 

— Aš pažįstu, — tarė Holė. — Galiu jums padėti... — Ir 
nutilo susidūrusi su šerifo padėjėjos žvilgsniu. 

— Panele Lethem, jums derėtų tučtuojau važiuoti 
namo, — niūriai tarė šerifas. 

Holė žengė atgal, Nikas globėjiškai apkabino ją per pečius. 

Virš jos galvos Nikas su šerifu apsikeitė supratingais 
žvilgsniais. 

— Aš parodysiu jums namus, — tarė Nikas. — Gana gerai 
pažįstu šią vietą, tik truputį palaukite. — Jis nusitempė Holę 

į biblioteką ir pažvelgė jai į akis. — Nežinau, kas atsitiko, bet 
nujaučiu, jog kažkas baisaus, ir matau, jog tai susiję su tavimi. 
Kad ir kas būtų, noriu, kad išliktum drąsi. Ar padarysi tai dėl 
manęs? 

Holė linktelėjo, tačiau jos širdis baimingai spurdėjo ger- 
klėje. 

— Aš atvažiuosiu, kai tik galėsiu, bet dabar man reikia 
likti čia ir padėti. — Šypsodamasis jai, Nikas ištraukė iš po 
jos marškinėlių savo dovanotą grandinėlę ir pabučiavo dei- 
mantą. — Kol kas perkeliu savo meilę į jį. Visada laikyk jį prie 
širdies. 

Holės širdis taip trankėsi, kad ji negalėjo ištarti nė žodžio. 
Prie namo jos laukė uniformuota moteris, laukė, kad praneš- 
tų kažkokią baisią naujieną, dėl kurios Holei turinti važiuoti 
namo. 

Nikas pabučiavo jai į kaktą ir nuvedė prie pareigūnės. Dar 
kartą spustelėjęs Holei ranką, atidavė tos moters globai. 

Kai Holė įsėdo į automobilį, Nikas atsigręžė į šerifą. 

— Kas atsitiko? 

— Dviguba žmogžudystė. Lorencas Bomontas nužudė 
Teilor Lethem ir Čarlį Meitlendą. Pats paspruko, tad mes ieško- 
me jo. Gal nujaučiate, kur jis galėtų slėptis? 

— Noriu, kad skirtumėt apsaugą Holei, — tarė Nikas. 

— Manote, jis gali kėsintis ir į ją? 

— Ji verta krūvos pinigų. Manau, jis norėjo jų, bet suprato, 
jog negaus. Nežinia, ką jis gali sumanyti. 

Šerifas pasisuko į vieną iš padėjėjų ir liepė skirti apsaugą 
panelei Lethem, kol bus sugautas Bomontas. Tada atsigręžė į 
Niką. 

— Ojjūs kas toks būsite? 

— Daktaras Nikolas Tagertas, — atsakė jis. — Eime, paro- 
dysiu jums, kur laikomi ginklai. Slėptuvę aptikau atsitiktinai. 

Nikas ilgesingai pažvelgė pro atviras duris. Jis troško būti 
su Hole, jai jo reikia, bet per paskutines savaites buvo gerai 
susipažinęs su Belle Chere ir žinojo turįs padėti šerifui ir jo vy- 
rams ieškoti Bomonto. 

Kitą dieną jam vėl nepavyko pasimatyti su Hole, nes še- 
rifas jo nepaleido. Be miego, beveik nevalgęs jis klampojo su 
šerifo vyrais po pelkes ir aplinkinius laukus. Jie išlandžiojo 
visus plantacijos pastatus, iššliaužiojo po grindimis. Lorio kva- 
po buvo visur, tad šunys vis užuosdavo jo pėdsakus. Kol kiti 
ilsėdavosi, Nikas ieškojo toliau. Jis jautė, jog Holė nebus saugi, 
kol Loris laisvas. 

Pagaliau, baigiantis antrai paieškų dienai, Lorencas Bo- 
montas buvo surastas. Įsilaužęs į tuo metu išvykusio draugo 
namus, mito konservuotomis pupomis ir šampanu ir, kai šerifo 
padėjėjai jį surado, pasakė nekantraująs paragauti kalėjimo 
maisto. 

Nikas vos neapsiverkė iš palengvėjimo, kai jam pranešė 
naujieną. Holė saugi! 

Jis buvo pavargęs, purvinas, nesiskutęs, tačiau negaišo 
laiko išvaizdai. Tučtuojau šoko į Lorio valtį ir skubiai nusiyrė į 
Spring Hilą. 

Užbėgo į kalvą, bet jau iš tolo suprato, kad namas tuščias. 
Nesibeldė — atplėšė duris ir ėmė bėgti per kambarius. Viršuje 
spintos buvo tuščios. 

Surado Holės kambarį. Jos daiktų ten beveik nebuvo. Jis 
surado auskarą, nukritusį ant grindų — mažą boružėlę; yra 
matęs Holę dėvint ją. 

Sugniaužęs delne auskarą, Nikas nusileido apačion, išėjo 

iš pastato ir pasuko į savo namelį. Kaip ir tikėjosi, ant mažo 
virtuvės staliuko gulėjo laiškas. 

Jis nenorėjo jo skaityti, nenorėjo matyti atsisveikinimo 
žodžių. Kurį laiką padvejojęs, atplėšė. 


Mano brangusis Nikai, 
labai gaila, kad viskas taip pasibaigė, bet mes išvyksta- 
me. 

Dar nemačiau tėvo taip nusiminusio, o mano pa- 
motė visiškai palūžo. Ją palaiko tik raminamieji. 

Nežinau, kur mes važiuojame, tik žinau, jog dabar 
visi turime būti kartu. Turime palaikyti vienas kitą ir 
pasistengti išgyti. 

Galbūt vieną dieną mudu... Bet ne. Dabar privalau 
galvoti tik apie savo šeimą. 

O dėl Lorenco Bomonto — daugiau nebegaliu 
vadinti jo Loriu — niekas nenumano, kodėl jis taip 
pasielgė, bet dabar mums tai ir nerūpi. Jis monstras ir 
nusipelno baisiausios bausmės! 

Turiu eiti. Ilgėsiuos tavęs. 
Holė 


Nikas ilgai laikė rankoje laišką. Ji nepasakė, jog myli jį, 
netgi nepasirašė „su meile“. 

Jis stovėjo keikdamas save. Jei būtų papasakojęs jai tie- 
są — kaip jam buvo liepta — dabar tikriausiai būtų kartu. 

Laiške ji sako, kad niekas nežino, kodėl Bomontas nužudė 
Teilor ir Čarlį, ir kad jai, Holei, nė kiek tai nerūpi. 

— Bet man rūpi, — sumurmėjo Nikas. — Aš noriu tai iš- 
siaiškinti. 


Devynioliktas skgrius 


Po šešių mėnesių 
Kalėdos 


KŪČIOS, GALVOJO HOLĖ, ŽVALGYDAMASI PO PLI- 
KUS Spring Hilo kambarius ir stengdamasi neprisiminti, kas 
čia atsitikę. Baldai jau seniai buvo išardyti ir sudėti į sandėlį. 
Paskutinius šešetą mėnesių ji su tėvais keliavo po Europą, apsi- 
stodami pas vieną ar kitą tėvo draugą. 

Nors Margarita labai liūdėjo, ji uoliai stengėsi prablaškyti 
Holę, supažindino ją su įvairiais žmonėmis, rengė vakarėlius. 
Tačiau kiekvieną kartą, vos tik Holė užsimindavo apie grįžimą 
į Valstijas, Margarita puldavo į isteriją. Rodės, kad, netekusi vie- 
no vaiko, bijojo netekti ir kito. 

Tėvas laikėsi stoiškai, demonstravo stiprybę padėdamas 
mylimai žmonai, tačiau Holė keletą kartų sugavo jį žiūrint į ją. 
Holė skaitė jo mintis: kas, jei vietoj Teilor būtų buvusi Holė, jei 
tas pamišėlis būtų nužudęs ją? 

Ir nors Holė tvirtino turinti grįžti prie darbo, iš tiesų ji bi- 
jojo atsiversti knygą. Bijojo vienatvės, kuri reikalinga skaitant. 
Jei liks viena, ims galvoti, o būtent to ir nesinorėjo. Ji nenorėjo 

galvoti, kodėl Lorencas Bomontas nužudė Teilor. Holė baimi- 
nosi, kad galvojant išaiškės, jog tai jos kaltė. Jei ji nebūtų taip 
troškusi Belle Chere, jei nebūtų norėjusi ištekėti už jos savinin- 
ko, jei nebūtų... 

Holė atsitraukė nuo valgomojo kambario lango. Sugrįži- 
mas į Spring Hilą buvo blogesnis nei ji tikėjosi. Iš tiesų jautėsi 
kalta todėl, kad šis namas labiausiai priminė jai Niką. Ne seserį, 
kuri buvo jos geriausia draugė, bet Niką. 

Kurį laiką Holė stovėjo tuščioje virtuvėje ir žvelgė per 
sodą ūkvedžio namelio link — ten, kur gyveno Nikas. Šiąnakt 
jai teks ten miegoti, ir ji nežinojo, kaip reikės tai ištverti. Ar ga- 
lės miegoti name, kuris pilnas prisiminimų apie ją su Niku? 

Ji nusisuko nuo lango ir nuėjo į svetainę. 

Pastaruosius pusę metų ji vėl buvo tapusi maža mergaite ir 
leido tėvui kalbėtis su žurnalistais ir detektyvaiš: Holė taip pat 
atsakė į keletą klausimų, bet ji iš tiesų nežinojo, kodėl Lorencui 
Bomontui prireikė nužudyti Teilor ir Čarlį Meitlendą. Nematė 
tarp jų jokio ryšio. 

Tačiau, kad ir kaip ji stengėsi to vengti, būdavo akimirkų, 
kai negalėdavo susilaikyti nespėliojusi. Ar Teilor mirė todėl, 
kad norėjo apsaugoti seserį? Gal ji sužinojo, koks Lorencas 
iš tikrųjų? Gal grasino pasakysianti jai, Holei, todėl jis ją nu- 
žudė? 

Vos tik ją užplūsdavo tokios mintys, Holė priimdavo pir- 
mą pasitaikiusį kvietimą į vakarėlį. Ji stengėsi kuo nors užsiim- 
ti, kad neliktų laiko mintims. 

Tačiau siaubo išvengti nepavyko. Tėvo advokatai pranešė 
jiems, kad Holei teks liudyti teisme. Ji turėjo papasakoti viską, 
ką žinojo apie Lorencą Bomontą III, kuris teigė esąs nepakal- 
tinamas, nes jam pasimaišęs protas. Advokatai sakė: tai, kad jis 

nušovė Teilor ir Čarlį pustuzinio liudytojų akivaizdoje, yra jo 
pamišimo įrodymas. 

„Kaip ir jo protėvis, — tada pasakė Holės tėvas. — Kaip 
Artūras Bomontas. Jiedu abu kraujo giminės. Man derėjo su- 
prasti, ką jis gali padaryti, kai pasakojo tą istoriją. 

Nei Holė, nei Margarita nebeturėjo jėgų įrodinėti jam, kad 
tai absurdas. Ir kadangi Holė geriausiai iš jų pažinojo Lorencą, 
jos buvo paprašyta grįžti į Valstijas ir duoti parodymus. 

Lėktuve Holė bandė suplanuoti, ką sakysianti, bet nežino- 
jo, ko jos klaus, todėl negalėjo suformuluoti savo atsakymų. Ji 
mėgino skaityti, žiūrėti filmą, bet negalėjo susikaupti. Nikas... 
apie jį sukosi mintys jos galvoje. Nikas... Kur jis? Kas jam atsi- 
tiko? 

Praėjus trims savaitėms po jų išvykimo, ji lyg netyčia pa- 
klausė tėvą, kas atsitikę su Spring Hilo sodininku. 

— Pabėgo arba išėjo iš darbo, nežinau. Nusiunčiau jam 
čekį, kurio jis taip ir neišgrynino, bet kažkas kitas atsiuntė sąs- 
kaitą už žolės nupjovimą, tad manau, kažkas tuo rūpinasi. Aš 
paskelbiau parduodąs namą. 

— Taip, žinoma, — sumurmėjo Holė ir daugiau neklausi- 
nėjo. Juk visada žinojo, jog Nikas— laikinas susižavėjimas. Tai 
tik vaikinas, su kuriuo galima nuostabiai pasimylėti, o paskui 
atstumti. Nikas Tagertas — Žmogus, su kuriuo galima užmegzti 
romaną, tačiau tekėti galima tik už tokio kaip... 

— Lorencas Bomontas, — garsiai ištarė ji. 

Per tuos šešis mėnesius, kol jie buvo išvykę, Holė supra- 
to, kokią klaidą padarė. Ji visada manė, jog apie Žmogų reikia 
spręsti pagal tai, koks jis yra, o ne pagal išorę, tačiau Niką ji be 
jokio pagrindo priskyrė... Tiesą sakant, nė nežinojo, ką apie jį 
galvoti, tačiau manė nusprendusi klaidingai. 

Vis prisimindavo, kaip jis elgėsi tą dieną, kai buvo nužudyta 
Teilor. Dar nė nežinodamas kas atsitikę, ramino ir guodė Holę. 
Vėliau, tą dieną ir naktį, ir kitą rytą, pareigūnai, užklystantys į 
jų namus, vis kartojo, kaip Nikas Tagertas jiems padedąs. 

Holė norėjo pasilikti, kad dar kartą pasimatytų su Niku, 
bent jau atsisveikintų, bet Margarita blogai jautėsi. Gydytojas 
ir jos tėvas spyrėsi, kad toji būtų kuo greičiau išvežta iš Spring 
Hilo. Tad nesugalvojo nieko kita, kaip palikti Nikui laišką ir 
tikėtis jo supratimo. 

Holė sugrįžo iš praeities į dabartį ir užlipo į viršų. Ji norėjo 
pamatyti Teilor kambarį. 

Buvęs jos tėvo padėjėjas, gabus organizatorius, atskrido į 
Edentoną ir pasirūpino namu. Holė ir pati norėjo tai padaryti, 
bet nedrįso pasisiūlyti. Užteko pažiūrėti į pavargusias tėvų akis, 
ir ji suprato negalinti jų palikti. 

Teilor miegamasis buvo tuščias ir šviežiai perdažytas 
rožine spalva. Holė šyptelėjo. Teilor būtų nepatikę. Per daug 
puošnu, vaikiška. 

Atsidususi išsitiesė. Gana verkti. Naujieji savininkai turi 
mažą mergytę; Teilor kambarys bus skirtas jai. 

Holė nuėjo per vonios kambarį į savo senąjį miegamąjį, 
kur ją tučtuojau užplūdo prisiminimai. Šypsodamasi prisi- 
minė, kokius apatinius pirkosi dėl Niko ir kaip slėpė juos nuo 
Teilor, kad ši nepavydėtų. 

Pavydas! — pagalvojo Holė. Bet iš kur tokia mintis? Ji slė- 
pė juos nenorėdama, kad Teilor ją erzintų. 

Holė prisidėjo rankas prie smilkinių. Per pastaruosius še- 
šis mėnesius ją dažnai aplankydavo keistos mintys. Štai ji šoka 
su kokiu nors gražiu jaunuoliu ir staiga pamato piktą Teilor 

veidą — piktą, nes, jos nuomone, Holė vėl apsikvailino mėgin- 
dama „pasirodyti“, stengdamasi atkreipti į save dėmesį. 

Holė giliai įkvėpė ir pabandė susitvardyti. Kartais ji nekęs- 
davo savęs, nes staiga pajusdavo, kad dabar, kai Teilor nebėra, 
jos gyvenimas geresnis. Keletą kartų ji sugavo save galvojant, 
kad ne tėvo nepasitenkinimas privertė ją bėgti nuo Niko, o bai- 
mė patirti Teilor patyčias. 

Tai juokinga! — subardavo save, kai tokia mintis šmėste- 
lėdavo galvoje. Ji išsiskyrė su Niku, nes žinojo, jog nieko jiems 
neišeis. 

Išsiskyrė todėl, kad Nikas ne toks kaip ji. Ji visuomet šyp- 
teldavo pagalvojusi apie tai. „Ne toks“ — pats netinkamiausias 
žodis apibūdinti Nikui Tagertui. Jis padėjo jai rinkti medžiagą 
disertacijai. Bet kuris kitas būtų skundęsis, kad ji per daug dir- 
ba. Tik Nikas susidomėjo jos darbu. 

Netgi Loris, galvojo ji, sulaužydama savo taisyklę niekada 
jo taip nebevadinti, maldavo ją nekalbėti apie darbą, nors jos 
darbas buvo Belle Chere. 

Belle Chere dunkso už tų medžių. 

Ir rytoj, Kalėdų dieną, bus parduota aukcione. 

Holė sugrįžo į Valstijas liudyti Bomonto byloje, tačiau 
teismo posėdis buvo numatytas tik sausio trečiąją. Ji galėjo 
pasilikti Kalėdoms Europoje, galėjo švęsti su savo šeima, jei ne 
laiškas, kurį atsiuntė vienas iš jos tėvo advokatų. 

Kad susimokėtų teismo išlaidas, Lorencas Bomontas pa- 
skelbė parduodąs Belle Chere. Pranešimai buvo išsiuntinėti 
paminklosaugininkams ir bendrijos nariams visame pasaulyje; 
aukcione buvo tikimasi didžiulės minios. 

Holė pusryčiavo, kai tėvas atnešė laišką. Užteko vieno 
žvilgsnio, kad ji suprastų, jog kažkas atsitiko. 

Jis tylėdamas ištiesė jai laišką ir atsisėdo. 

Ji perskaitė ir numetė jį ant stalo. 

— Noriu, kad nupirktum tą namą, — tarė tėvas. 

— Aš nenoriu turėti nieko bendra su tuo, kas susiję su Bo- 
montais, — atsakė ji. 

Kai tėvas neatsiliepė, ji pakėlė galvą ir pamatė jo akyse visą 
pastarųjų mėnesių skausmą. Tėvas buvo akivaizdžiai susenęs. 

— Aš nelabai gerai jį pažįstu, — tarė jis, ir Holė suprato, 
jog kalba apie Lorį, — bet žinau, kad jis mylėjo tą namą. Ir ne- 
paprastai juo didžiavosi. Joks vyras taip nemylėjo moters, kaip 
jis myli tą namą. 

Holė nusuko akis žinodama, jog tėvas teisus, ir ji bandė 
apkvailinti save norėdama būti tos meilės dalimi. 

— Noriu, kad nuvažiuotum ten ir nupirktum tą namą. Ne- 
svarbu, kiek jis kainuotų — nupirktum, o paskui restauruok. 
Kad tas vyras, kol yra gyvas, žinotų, jog kažkas kitas vedęs jo 
moterį. 

Holei nelabai patiko tai, ką pasakė tėvas, bet ji suprato ir 
pakluso jam. Taigi vakar ji nusileido oro uoste, išsinuomojo au- 
tomobilį ir šįryt atvažiavo į Spring Hilą. Naktį praleis ūkvedžio 
namelyje, o rytoj nuvažiuos į Belle Chere ir pasiūlys aukščiausią 
kainą. Nesvarbu, kiek kainuotų, ji nupirks namą. 

O kai jis bus nupirktas, ji nė nežvilgtelės į jį. Pasamdys 
žmones, kad restauruotų, vėliau išnuomos arba pavers viešo- 
sios paskirties pastatu. Jai nerūpi, kas su juo atsitiks, kad tik 
nebereikėtų jo daugiau matyti. 

Holė žvilgtelėjo į laikroduką. Ketvirta valanda; ji jaučiasi 
pavargusi. Eis į namelį, išsimaudys, suvalgys sumuštinį, kurį 

nusipirko pakeliui, pažiūrės televizorių, tada pamiegos. Taip ir 
padarys. 

Ryžtingai nusileido į apačią, apsivilko gražų tėvo dovanotą 
apsiaustą su gobtuvu ir išėjo į kiemą prie automobilio norėda- 
ma išsitraukti iš krepšio sumuštinį. Taip, tik užsuksiu į Niko 
namus, pagalvojo užtrenkdama bagažinės dangtį. 

Kitą minutę ji jau suko iš Spring Hilo kiemo Belle Chere 
pusėn. Šiandien namas atviras visiems, kad perspektyvūs pir- 
kėjai ir šiaip smalsuoliai galėtų apžiūrėti plantaciją. 

Šios trumpos kelionės metu ji stengėsi nieko negalvoti. 
Pasirodė, kad žmonių suvažiavę tiek daug, jog jai teko pasta- 
tyti mašiną už pusės mylios ir paėjėti ilgu, medžiais apsodintu 
keliuku. 

Holė atpažino kai kuriuos automobilius, ant kitų buvo 
organizacijų pavadinimai, tad ji žinojo, kas domisi namu. Buvo 
teisi manydama, kad čionai sugrius visi geriausi Jungtinių 
Valstijų muziejai, ir žinojo, kad jei kuris nors iš jų nupirks Belle 
Chere, ji bus išardyta dalimis. Kalvė atsidurs kur nors Ohajuje; 
karvelidė nukeliaus į Kaliforniją; rūkykla — į Mičiganą. Jei lai- 
mėtų Metropoliteno muziejus, jie tikriausiai nusiplėštų valgo- 
mojo tapetus ir išsivežtų į Niujorką, į vieną iš savo salių. 

Eidama keliuku Holė pamatė automobilį su išskirtiniais 
numeriais: DŽEIMSAS RIVERIS. Netgi Montgomeriai čia, pa- 
galvojo ji. Jie, be jokios abejonės, irgi išardytų namus dalimis ir 
panaudotų jas savo gražiuose Džeimso Riverio dvaruose. 

Holė stengėsi žiūrėti tik į mašinas, kad nepakeltų galvos į 
namą, nes bijojo išgirsti jo maldavimą: „Išgelbėk mane“, „Ne- 
leisk niekam manęs sunaikinti“. 

Ji atkakliai laikė žvilgsnį nukreipusi į mašinas, tik susikišo 
rankas į kišenes ir užsidėjo gobtuvą saugodamasi šalto vėjo. 

Kodėl Loris nusprendė padaryti tai per Kalėdas, svarstė ji. Kas 
tai — noras piktai pajuokauti priverčiant visus šiuos Žmones 
suvažiuoti čionai per šventes, kai turėtų būti su savo šeimomis? 
Loris praleis Kalėdas kalėjime — tikriausiai jam smagu žinoti, 
kad visi, kurie taikosi į jo namą, irgi neturės švenčių? 

Holė linktelėjo porai muziejininkų, sėdančių į savo au- 
tomobilius, bet jie nepriėjo pasisveikinti. Jokių bučinių į 
skruostus, jokių draugiškų gestų. Žmonės žinojo, ką Lorencas 
Bomontas padarė Holės šeimai, žinojo, kad muziejininkystės 
pasaulyje Holė yra rimta varžovė. 

Jai pavyko nepažvelgti į namą, kol priėjo prie pat durų. 
Jos buvo praviros, ir ji įžengė vidun. Nenustebo pamačiusi, jog 
baldų nebėra. Žinoma, jie bus parduoti atskirai. 

Holė ėmė lėtai eiti per kambarius, ir žingsnis po žingsnio 
Belle Chere vis labiau gėrėsi jai į kraują. Ji matė sienas, kurias 
kažkada gramdė, paskui dažė. Staiga senos klaidingos vizijos 
ėmė blėsti ir ji pradėjo matyti tikrąją tos vasaros su Loriu 
realybę. Iš tiesų jie nedirbo kartu. Iš tiesų Holė dirbo, o Loris 
stebėjo. 

Ji apstulbusi nužvelgė sienas. Matė tai, ką norėjo matyti 
tada ir dar daugelį metų vėliau. Ar Loris tebuvo jai lyg pasiteisi- 
nimas? Tam, kad galėtų nutraukti draugystę su kitais vaikinais 
ir prisidengti įsivaizduojama „meile“ Lorencui Bomontui? 

Holė vaikštinėjo po pirmo aukšto kambarius prisiminda- 
ma, ką jis darė tą vasarą, bet dabar, išsisklaidžius melo šydui, 
viską matė kitaip. Kaip ten sakė Nikas? Kad Loris pasinaudojo 
ja kaip nemokama darbo jėga. 

Taip ir buvo, pagalvojo ji, ir kažkodėl šis suvokimas ją pra- 
juokino. Pastaruosius šešetą mėnesių ji kankinosi galvodama, 

kaip toks atrodęs kilnus ir geras žmogus galėjo įvykdyti žmog- 
žudystę. 

— Vis dar nuostabus, ar ne? — pasigirdo balsas už nu- 
garos. 

Holė atsisuko ir kone prarijo Niką akimis. Jis atrodė pui- 
kiai, gal truputį sublogęs, tačiau jo mėlynos akys tebebuvo šil- 
tos, linksmos ir... atsargios, pagalvojo ji. 

Moteris instinktyviai žengtelėjo į jį, tačiau sustojo it įbesta, 
kai jis neištiesė į ją rankų. Gerai, pagalvojo ji, aš nusipelniau to. 

— Taip, jis vis dar nuostabus. — Kaip ir tu, norėjo pridurti 
Holė. 

— Kaip tavo šeima? 

Holė palaukė, kol iš kambario išėjo Dalaso muziejaus at- 
stovė. 

— Nelabai gerai, — tyliai atsakė. — Jiems sunku su tuo 
susitaikyti. 

Nikas linktelėjo ir palaukė, kol išeis dar vienas lankytojas. 

— Ar jie sužinojo... — Jis nutilo, kai į kambarį įžengė du 
vyrai ir pažiūrėjo į Holę. 

— Planuojate atidaryti čia fabriką? — kandžiai pasiteiravo 
vienas iš jų. — Tikriausiai plaktukų? 

— Tai geriau nei kabinti poliesterio užuolaidas, — šaltai 
šypsodamasi atkirto Holė, norėdama priminti jam apie menką 
mažo muziejaus biudžetą. 

Nikas suėmė Holę už parankės ir išsivedė į koridorių, kol 
vyras nespėjo pasakyti dar ko nors. 

— Jie tik dairosi, — tarė ji. — Pusė šių žmonių negali leisti 
sau įsigyti Belle Chere. Nesuprantu, ką jie čia veikia. Jie tik... — 
Ji apstulbo pajutusi savo akyse ašaras. 

— Nagi, — suskubo Nikas, — eime į lauką. Šaltis tave ap- 
ramins. 

Ji linktelėjo stengdamasi valdyti emocijas, kol jie leidosi 
laiptais aplenkdami keletą žmonių pakeliui. Tačiau pyktis kun- 
kuliavo ir grasino prasiveržti. Belle Chere— tai vienas kūnas, 
bet ji žinojo: jei tie žmonės laimėtų aukcioną, jie išdraskytų ją, 
sugriautų. Jie... 

— Geriau? — paklausė Nikas, kai jiedu išėjo į lauką. 
Švietė saulė, tačiau ore kvepėjo sniegu ir Holė tvirčiau suėmė 
gobtuvą. 

— Baltos Kalėdos, — tarė įkvėpdama. Nujautė Niką lau- 
kiant, kad ji ką nors pasakytų. — Dėl to vyro, — pagaliau ištarė 
ji. — Jis norėjo pasakyti... Jis užsiminė apie plaktukus, nes... — 
Holė nežinojo, kaip pasiaiškinti. 

— Nes tu esi „Hollander“ įrankių kompanijos paveldėto- 
ja, — švelniai tarė Nikas. 

— Ar seniai tai Žinai? 

— Nuo tada, kai pasimylėjome ant penkiasdešimties įran- 
kių su užrašu „Hollander“. 

— Aha, — tarstelėjo ji nežiūrėdama į Niką. — Vadinasi, 
atvažiavai čionai, nes sužinojai, kad aš... 

— Taip, — linktelėjo Nikas. — Atvažiavau, nes sužinojau, 
kad esi turtinga ir panorau tavo pinigų. 

Holė aštriai žvilgtelėjo į jį ir išvydo pyktį jo akyse. Šypso- 
damasi nusigręžė ir susikišo rankas į kišenes. Jie prasilenkė su 
dviem moterimis ir vyru, kuris jai linktelėjo. 

— Ne, — lėtai ištarė Holė, — tu norėjai mano kūno. 

— Ir tebenoriu, — tarė jis, ir nuo jo žodžių jos nugara nu- 
bėgo šiurpuliukai. — Aišku, jei galų gale susiprotėjai, ko pati 
nori. 

— Venecijoje... — pratarė ji nežiūrėdama į jį. Visi pastatai 
buvo atviri lankytojams, ir Holė pasuko prižiūrėtojo namelio 
link. — Susiprotėjau Venecijoje. Sėdėjau gondoloje su dviem 
dailiais vyrais, o mano mintyse buvai tik tu. 

— Tikrai? 

— Tikrai. 

Nikas sugriebė ją už rankos ir atsuko į save. Jis palinko 
pabučiuoti ją, bet susilaikė, nes tuo metu pro šalį ėjo pora mo- 
terų. 

Holė nenorom atsitraukė nuo jo. 

— Gal galėtume palaukti? — švelniai sušnabždėjo ji. — 
Na, gal atidėtume mus porai dienų? Turiu kai ką padaryti dėl 
savo tėvo. 

— Nupirkti Belle Chere? 

— Taip. Iš kur tu Žinai? 

— Būtų logiška atsižvelgiant į tai, kas atsitiko. — Jis palietė 
jos ranką. — Aš turiu daug ką tau papasakoti. Nuo tada, kai iš- 
vykai, nesilioviau ieškojęs ir kai ką sužinojau. 

— Radai lobį? — paerzino jį Holė. 

— Tai nesusiję su lobiu. Ieškojau tiesos, kas atsitiko. 

Holė paniuro ir atšlijo nuo jo. 

— Nenoriu apie tai girdėti. 

— Bet... 

— Ar tai, ką sužinojai, meta nešlovę ant mano sesers? 

— Taip, — tyliai pripažino Nikas. 

Holė pasisuko ant kulnų ir žengtelėjo. 

— Gerai, — tarė Nikas jai nusigręžusiai. — Tada geriau 
pakalbėsiu apie tai, kaip labai myliu tave. 

— Ne dabar, — tarė Holė. — Dar ne. Po dviejų savaičių 
teismas, ir... — Ji nusuko akis į šoną. 

Jie nutilo pamatę besiartinančius du vyrus. Šių veidai iš- 
tįso išvydus Holę. 

— Ir jūs varžysitės? 

— Ne, — tvirtai atrėmė Holė, — aš pirksiu. 

Vyrai pasišalino, ir Holė įėjo į prižiūrėtojo namelį. Nikas 
pasekė paskui. 

— Manai, kad protinga buvo taip sakyti? — papriekaištavo 
jis. — Tau derėjo atsiųsti agentą vietoj savęs. 

Holė atsigręžė. 

— Noriu, kad Lorencas Bomontas žinotų, jog aš nupirkau 
tai, ką jis taip myli. Noriu, kad jis, sėdėdamas kalėjime, skaitytų, 
kaip aš keliu čia puotas ir džiaugiuosi tuo, dėl ko jis pasiryžo 
žudyti. 

Nikas kilstelėjo antakius. 

— Dabar, kai prabilo Džeimsas Lethemas, gal Holė tai su- 
vaidintų? 

— Ašjau buvau pamiršusi, koks bjaurus moki būti. — Holė 
nusisuko ir nuėjo į svetainę. 

Joje graži, jauna afroamerikietė rūpestingai spaudinėjo 
kiekvieną išraižytą židinio atbrailos lapelį. Atbraila buvo įman- 
triai išraižyta angliškos gebenės lapeliais, kurie sukosi ir pynėsi 
į visas puses. Šis raižinys visuomet žavėjo Holę — jai pasakojo, 
jog jį padaręs vienas iš vergų, kažkada buvęs Belle Chere pri- 
žiūrėtoju. „Prieš karą , — sakė jai Loris. 

Staiga Holei šovė į galvą mintis, jog tai, kad vergas dirbo 
Atbrailos viduryje buvo išraižyta data: 1839. 

— O! — krūptelėjo moteris, pagaliau pajutusi, jog yra ste- 
bima. Ji atšoko nuo židinio. — Aš norėjau... a... norėjau... — Su- 
trikusi pasigriebė nuo grindų rankinę ir pasuko prie durų. 

— Aš — Holė Lethem, — garsiai tarė Holė, ir moteris stab- 
telėjusi atsigręžė. 

— Apgailestauju dėl jūsų sesers, — tarė žengdama į prie- 
kį. — Aš — Kera Aivi. Esu vietinės pradžios mokyklos mokyto- 
ja. Pamaniau, ateisiu apžiūrėti šią vietą, kol dar niekas nenupir- 
ko. Visada norėjau čia apsilankyti, o dabar tai mano vienintelis 
ir paskutinis šansas. 

Moteris kalbėjo per greitai ir per daug nervingai. Žinoma, 
nervingumą galima daug kuo paaiškinti, pagalvojo Holė, tačiau 
greičiausiai ji darė kažką, ko neturėtų daryti. Pavogti nieko ne- 
galėjo. Kaipgi būtų išsinešusi židinio atbrailą? 

— Ką jūs ten darėte? — paklausė ją Holė. 

— Aš, a... — Moteris įsmeigė žvilgsnį į savo batus. 

Nikas žengė į priekį. 

— Nikolas Tagertas, — prisistatė tiesdamas ranką. 

— O! — Moteris ją paspaudė. — Jūs vienas iš tų Montgo- 
merių — Tagertų? Skaičiau laikraštyje, kad jie ketina čia būti. 

— Taip, — nusišypsojo Nikas. — Mano pusbrolis nori 
pirkti Belle Chere. O galbūt pirksiu aš. — Jis atkakliai žiūrėjo į 
Kerą, ignoruodamas piktą Holės žvilgsnį. 

— Oho, — nusistebėjo Kera. — „Hollander“ įrankių kom- 
panija varžysis su Montgomerių ir Tagertų megakorporacija. 
Bus įdomu. Nė už ką nepraleisiu. Manau, reikia eiti namo ir 
pasiruošti tokiam įvykiui. Iki rytojaus. 

Kai ji pasuko prie durų, Nikas sugriebė ją už dešinės, o 
Holė už kairės rankos. 

— Tai ko gi jūs ieškojote, panele Aivi*? — paklausė Nikas. 

— Nieko, — atsakė ši. — Tik grožėjausi židiniu, ir viskas. 


* Aivi (ivy)— gebenė 

Be to, atbraila padaryta iš gebenės, o mano pavardė Aivi*, todėl 
ir susidomėjau. 

Nikas nusišypsojo. 

— Kažkodėl netikiu, jog sakote tiesą. 

— Nes vienas melagis atpažįsta kitą. — Holė klastingai 
šyptelėjo jam. — Nes niekingas slidus šliužas užuodžia, kai 
kažkas negerai. 

Kera pažvelgė į vieną, paskui į kitą. 

— Geriau jau eisiu. 

Nei Nikas, nei Holė nepaleido Keros, tik liovėsi spoksoję 
vienas į kitą ir sužiuro į ją. 

— Jūs kažko ieškojote, taip? — paklausė Nikas. 

Kera atsiduso. 

— Gerai, prisipažįstu. Jei paleisite mane, pasakysiu. 

— Mašinoje turiu termosą su karštu šokoladu, — tarė Ni- 
kas. — Nežinau kaip jūs, bet mano kojos šąla. 

— Skamba viliojamai, — tarė Kera, ir Nikas ją paleido. 

— Mano automobilis — juodas, prie įėjimo. 

Kera nužingsniavo pirmoji, Nikas su Hole jai iš paskos. 

— Atvažiavai bentliu ar rolsroisu? — iškošė Holė pro su- 
kąstus dantis. 

— Jaguaru, — linksmai atsiliepė jis. — Užuot varžęsi vie- 
nas su kitu, gal statykime kuris vienas, o išlaidas pasidalysime? 

— Turėti bendrą nuosavybę su tavim? — atšovė Holė. — 
Tik ne šiame gyvenime. 

— Bet aš pamaniau... 

— Ką? — Holė stabtelėjo ir sužaibavo akimis. — Kad suži- 
nojusi, jog turi pinigų, mesiuos tau ant kaklo ir sutiksiu tekėti? 

— Tiesą sakant, taip. 

— Galvok iš naujo, — atrėžė Holė, linkteldama dviem vy- 
rams iš Arkanzaso universiteto. 

— Hole, — maldaujamu balsu tarė Nikas, — aš norėjau 
moters, kuri mylėtų mane dėl manęs, o ne dėl pinigų. Juk gali 
suprasti? 

— Aš suprantu tik tai, kad dėl tavęs išgyvenau praga- 
rą. — Holė žingsniavo vis greičiau, lenkdama Kerą. Nikas 
neatsiliko. — Suprantu, kad, kol aš klojau tau savo giliausias 
paslaptis — paslaptis, kurių niekam nesu sakiusi — tu melavai 
man apie save. Kol aš plėšiausi į kelias puses, tu smaginaisi žais- 
damas savo žaidimėlius. 

— Man visiškai nebuvo smagu, — tarė Nikas. 

Ji žvilgtelėjo į jį. 

— Nebuvo smagu? 

— Ne tai turėjau galvoje. Norėjau pasakyti, kad man ne- 
buvo smagu taip elgtis su tavim. 

— Kaip“ 

— Priversti tave įsimylėti sodininką. — Nikas išrietė an- 
takius. ' 

— Sodininkas! Tu nenusipelnai tokio titulo. Tu... 

— Ar šitas? — Kera stabtelėjo prie ilgo juodo limuzino. 

— Ne, anas. — Nikas parodė nebrangų juodą džipą. 

— Apsimeti vargšu? — tarė Holė. 

— Taupau, kad nupirkčiau tau žemės gabalą kaip vestuvių 
dovaną, — atsiliepė jis atidarydamas dureles. 

Holė pikta atsisėdo ant užpakalinės sėdynės, o Kera su 
Niku užėmė priekines. Po minutėlės Holė nusimetė gobtuvą, 
paėmė Niko pasiūlytą karšto šokolado puodelį ir, vaikydama 
šalin mintis apie Niką, stengėsi klausytis Keros. 

Kera užaugo sename name, kurį vietiniai vadino „Gebenės 
namu, nes visi keturi židiniai buvo papuošti raižytais gebenės 
lapais. 

— Man pasakojo, kad juos išraižė mano prosenelis, kuris 
buvo Belle Chere vergas. Viršuje esančių židinių atbrailos išrai- 
žytos gana grubiai, bet svetainės ir ketvirtojo židinio raižiniai 
gražūs. 

— Kodėl jūs spaudinėjate lapelius? — paklausė Nikas. 

— Visose keturiose atbrailose yra slaptavietės. Nuspaudus 
reikiamą lapelį, atsiveria nedidelė įduba. 

— Kokio dydžio? — paklausė Holė. 

— Mano miegamajame židinio slėptuvėje galėjo tilpti vie- 
na Barbė, — atsakė Kera. 

— Nesąžininga analogija, — tarė Nikas. 

— Tu kalbi apie sąžiningumą? — sušnypštė Holė. — Tik- 
riausiai nežinai, ką toji sąvoka reiškia. — Ji pažvelgė į Kerą. — 
Manote, kad tas pats žmogus išraižė atbrailas prižiūrėtojo 
namelyje? 

— Tikriausiai taip. Mano prosenelė sakė, kad tie keturi 
buvo tik pasiruošimas vienam tikrajam — pasak senelės, Belle 
Chere. Tačiau, kadangi niekas iš vietinių niekada nebuvo pa- 
kviestas į tą namą — nebent dirbo jame, — karčiai pridūrė 
Kera, — aš niekada nebuvau mačiusi jo iš vidaus. Kai išgirdau, 
jog šiomis dienomis durys atviros visiems, nusprendžiau ap- 
žiūrėti tą gebenės drožinį. Kažkodėl tikėjausi, kad jis bus di- 
džiajame name. 

Holė atsilošė sėdynėje ir susimąstė. Datos atitinka. Atbrai- 
la buvo išdrožinėta anksčiau nei Džeisonas Bomontas, pasak 
legendos, ištuštino Belle Chere, be to, jam padėjo „patikimas 
tarnas“. 

— Ar žinote ką nors apie žmogų, kuris išdrožinėjo atbrai- 
las? Kaip ir kada jis mirė? 

— Nieko. Nors aš dažnai apie jį galvodavau. Jei jis buvo 
vergas, iš kur galėjo turėti nuosavą namelį per dešimt mylių 
nuo Belle Chere? 

— Gal jis drožinėjo atbrailas ir jas pardavinėjo, — tarė 
Holė. — Kaip namelis pateko į jūsų šeimos rankas? 

Kera baigė gerti šokoladą ir nusišypsojo. 

— Pažadate nesijuokti? 

— Manau, galiu tai pažadėti, — tarė Nikas. 

— Mano prosenelė sekdavo pasakas, kurių man labai pa- 
tikdavo klausytis. Ji turėdavo šnabždėti jas, nes mano motina 
labai pykdavo. Kad ir kaip būtų, ji pasakojo, kad mano propro- 
senelė nusipirko namą po karo už smaragdų apyrankę, kuri 
buvo paslėpta vienoje iš atbrailų. 

Ji pažiūrėjo į Niką, paskui į Holę, šie nė nešyptelėjo. 

— Kvaila, a? Nebent ji pavogė tą apyrankę, bet tokiu atveju 
vis tiek būtų įkliuvusi. Kas nors būtų jos pasigedęs. 

— Ne, jei apyrankė būtų buvusi pavogta ir paslėpta prieš 
kokius dvidešimt metų, — tarė Holė. 

— Artūras, kuris būtų ją nubaudęs, jau buvo miręs. 

— Jei tai atsitiko po dvidešimties metų, tai ir Džiulijos jau 
nebebuvo. 

— Kas tokie tie Artūras su Džiulija? — paklausė Kera, 
žvilgteldama į laikrodį. — Turiu eiti. Vyras ir vaikai numirs 
iš bado... 

— Gal po dienos kitos galėtume aplankyti jus, apžiūrėti 
namą ir židinius, ir mes papasakotume jums istoriją? — pa- 
klausė Nikas. 

— Labai norėčiau ją išgirsti. — Kera atsidarė dureles ir 
išlipo iš automobilio. — Pasiteiraukite, kur „Gebenės namas“, 
kiekvienas jums pasakys. 

Jie atsisveikino, ir Nikas su Hole liko sėdėti tylėdami. 

— Hole, mieloji — pradėjo Nikas. 

Ji nusisuko į langą. 

— Jis — ištikimasis tarnas — padėjo Džeisonui išgabenti 
turtą, įskaitant šeimos brangenybes, ir jie kartu viską paslėpė. 
Tada Džeisonas savo noru grįžo į kalėjimą, kur žinojo būsiąs 
neteisėtai pakartas. 

— O ištikimajam tarnui buvo atlyginta smaragdų apyran- 
ke, — pratęsė Nikas. 

— Jis paslėpė apyrankę vienoje iš savo drožinėtų atbrai- 
lų, — tarė Holė. — Tikriausiai pačioje grubiausioje, tokioje, 
kurios niekas nenorėtų — kad nepatektų į baltojo pono 
namą. 

— Atbrailos ir apyrankė buvo slepiamos dvidešimt metų, 
kol baigėsi karas, o tada židinių šeimininkas gavo laisvę. 

— Bet ne jis, — tarė Holė, — ne tas žmogus, kuris pavogė 
turtą, nes, aš manau, po Artūro mirties jis turėjo papasakoti 
Džiulijai, kur paslėptas lobis. Manau, kad jis nužudė Artūrą. 

Nikas pažvelgė į ją. 

— Džiulija galėjo paslėpti Artūro žudiką. Ji buvo pakan- 
kamai įtakinga, kad pasakytų gydytojui, jog Artūro mirtis buvo 
atsitiktinė. Be to, vietiniai tikriausiai žinojo, kaip Artūras pa- 
sielgė su broliu. 

— O ištikimasis tarnas? Ar jis nusinešė lobio paslaptį į 
kapą? 

— Manyčiau, kad taip, — tarė Nikas ir vėl pažiūrėjo į 

Holę. — Lėlė Barbė nėra labai didelė. Kas, jei jis paslėpė apy- 
rankę vienoje atbrailoje, o planą — kitoje? 

Holė išplėtė akis. 
ten, kur visą laiką galėtų jį stebėti, tarkim, savojo židinio at- 
brailoje. 

— Jis jau buvo išdrožinėjęs keturias atbrailas, tad penktoje 
galėjo sugalvoti gudresnį būdą, kaip paslėpti angą. 

Kurį laiką Nikas ir Holė spoksojo vienas į kitą. 

— Kai ši vieta priklausys man, pradėsiu paiešką, — tarė ji 
nusigręždama. 

— Jei pradėtum ieškoti dabar, tai būtų neteisėta. Nes ji vis 
dar priklauso Bomontui. 

— Taip, — pritarė Holė. — Rytoj atvažiuosiu į aukcioną, 
nusipirksiu plantaciją, pervesiu pinigus, palauksiu advokatų, 
sutvarkysime dokumentus, o tada pažiūrėsiu, ar yra toji slėp- 
tuvė ir ar joje kas nors padėta. Palauksiu, kol nutirps sniegas, 
kad matytume, kur reikia kasti — gali tekti laukti net iki žie- 
mos pabaigos — ir jei jis ten, aš jį rasiu. O tada užbaigsiu savo 
disertaciją. 

— Būtent, — tarė Nikas. Jis atsilošė ir ėmė žiūrėti pro lan- 
gą. — Viskas teisėtai ir protingai. 

— Taip, — atsiliepė Holė nuo galinės sėdynės. — Teisėtai 
ir protingai. 

— Be to, valdą saugo ginkluota apsauga nuo tada... nuo 
tragedijos dienos. Ir smalsuolių netrūksta. Mums teks palaukti 
ir padaryti viską saugiai ir legaliai. 

— Taip, — vėl linktelėjo Holė, — saugiai ir legaliai. 

Jie patylėjo. Paskui Holė tarė: 

— Grinvilis. 

— Supratau. — Nikas užvedė mašiną, o Holė perlipo per 
tarpą į priekinę sėdynę. Išsukęs į keliuką, jis pasiteiravo: — Pas 
Louvį, taip? 

— Arba į „Namų pasaulį. — Holė atsidarė daiktadėžę. — 
Ar turi kokį popieriaus lapelį ir pieštuką? 

Nikas surado bloknotą ir rašiklį, ir Holė ėmė sudarinėti 
sąrašą. 

— Prožektoriai, kastuvai, virvė. 

— Pjūklas, — pridūrė Nikas. — Beje, ar gausi nuolaidą, jei 
pirksime „Hollander“ įrankius? 

— Tu sumokėsi dvigubai, — meiliai atsakė ji. 

— AŠ ALKANA, — TARĖ HOLĖ, TVIRČIAU APSIGAUB- 
DAMA apsiaustu. — Gaila, kad nesustojome nusipirkti sumuš- 
tinių. 

— Nusivešime viską, ką rasime, į artimiausią restoraną, 
kur daug šviesų. 

— Ir kopijavimo paslaugos dvidešimt keturias valandas 
per parą. 

Kai Nikas paėmė ją už rankos prilaikydamas nelygiame 
lauke, ribojančiame Belle Chere valdas, Holė piktai pasitraukė 
ir vos nepargriuvo. 

— Aš tau dar neatleidau, — tarė ji. 

— A, taip, pamiršau. Ilgai dar turėsiu laukti? 

— Ilgiau nei tau liko gyventi. 

Nikas susijuokė ir pasitaisė krepšį ant peties. Tasai buvo 
prigrūstas juodos medžiagos, kuria jie ketino uždangstyti pri- 
žiūrėtojo namelio langus, kad niekas nematytų, kol jie ieškos, 
taip pat įrankių su „Hollander“ ženklu. 

— Nepamiršk, — tarė Holė, — kad visai nesvarbu, jei čia 
ką surastume. Paieškas tęsime pasibaigus aukcionui, kai aš nu- 
sipirksiu Belle Chere. 

— Dėl aukciono... — nutęsė Nikas. — Gal reikėtų man nu- 
sipirkti plantaciją ir užregistruoti savo vardu. 

Holė sustojo it įbesta, paskiau apsisuko ant kulnų tarsi 
ketintų grįžti atgal. 

— Gerai, — sutiko Nikas. — Tu laimėjai. Perki tu. 

Kitą sekundę abu užgesino prožektorius ir krito ant pilvų 
į purvą, nes netoliese švystelėjo apsaugininko prožektorius. Kai 
jis nutolo, Nikas atsistojo ir davė ženklą Holei. Prisidengę tam- 
sa, jie pasileido prižiūrėtojo namelio link. 

Jis buvo užrakintas. Nikas išsitraukė iš krepšio Žžnyples, 
tačiau jomis tegalėjo nukirpti velkę — seną, vietinio meistro 
nukaltą velkę. Holė įnirtingai papurtė galvą ir mostelėjo Nikui 
„sekti paskui ją. 

Su triumfo šypsena ji parodė ranka į langą, kurį jau anks- 
čiau buvo truputį pravėrusi. Vienintelė problema, kad prižiūrė- 
tojo namelis, kaip ir visi plantacijos pastatai, buvo pastatytas ant 
plytinių kolonų, tad langas atsidūręs gana aukštai virš jų galvų. 

Nikas tylėdamas sudėjo rankas, kad Holė galėtų pasilypėti, 
bet, kai ji buvo bepasiekianti langą, jis išskleidė rankas ir ji nu- 
slydo ant žemės. 

— Liaukis! — sušnypštė jam į ausį, kai Nikas pradėjo bu- 
čiuoti jai kaklą. 

Galvok apie Teilor, patarė sau Holė atsitraukdama nuo 
Niko. Sekundėlę šmėstelėjo mintis, ką tikriausiai neegzistuo- 
jančio lobio vaikymasis turi bendra su jos sesers nužudymu, 
bet ji išgujo ją iš galvos. Vėl pasilypėjo Nikui ant rankų ir prisi- 
traukė prie lango. 

Kaip ir tikėjosi, langas lengvai atsidarė (kai jai buvo tryli- 
ka, dažydama grindis įsispraudė į kampą ir turėjo išlipti pro šį 
langą). Ji įmetė vidun savo apsiaustą, paskiau įslydo pati. 

Kai Nikas pamėtėjo jai krepšį, Holei kilo pagunda nejįsi- 
leisti jo vidun. Bet paskui pagalvojo, jog jis gali turėti minčių 
kur ieškoti, tad, kai Nikas pasišokėjęs užsikabino už palangės, 
padėjo jam įlipti. Tylėdami jie ėmė dangstyti juoda medžiaga 
langus ir duris, kad niekas nepastebėtų šviesos. Baigę užsižiebė 
didelius prožektorius ir nukreipė jų spindulius į išraižytą at- 
brailą. 

Po valandos visi atbrailos lapeliai buvo iščiupinėti, tačiau 
veltui. 

Jie atsisėdo, apsigaubė Holės apsiaustu ir atsigėrė vandens. 

— Kur aš būčiau daręs slėptuvę? — sušnabždėjo Nikas. 

— Tu tai jau žinotum, kur slėpti, nes paslaptys— tavo gy- 
venimas. 

— Tu man nepasakei, jog esi „Hollander“ kompanijos pa- 
veldėtoja, — atšovė jis, — tad irgi turi paslapčių. 

— Aš turėjau tik vieną, o tu — visą tūkstantį. Pasakojai 
apie savo gyvenimą taip, kad tik devynerių pirmą kartą pama- 
tei televizorių. 

— Tai tiesa. Mes galėjome žiūrėti bet kokią vaizdajuostę, 
jei tik mama pritardavo, tačiau ji nepakentė to, kas buvo rodo- 
ma per televiziją. 

— Tai visiškai kas kita. O tas namas, kuriame visi gyveno- 
te ir kurį „nuolat reikėdavo remontuoti , yra tasai marmurinis 
dvaras Kolorade. 
židinį. — Kur aš įrengčiau slėptuvę? 

— Aš nedaryčiau įdubos. Į ją lengva sukišti, bet sunku iš- 
traukti. Aš padaryčiau senamadišką stalčių, tokį, kurio netyčia 
prisilietęs neatidarytum. 

Jie susižvalgė didelėmis iš nuostabos akimis ir nieko ne- 

laukdami puolė prie židinio, šį kartą ne stumdydami lapelius, o 
traukdami į save. 

Stalčių surado Holė. Jis buvo taip smarkiai įsispraudęs, 
kad pavyko atidaryti tik iš trečio karto. Jame buvo medžiaginis 
ritinėlis. Užgniaužę kvapą jie atrišo jį ir ištiesino. Viduje slypėjo 
gabalėlis pergamento, seno ir trapaus. 

Jiedu atsargiai pasidėjo pergamentą ant grindų priešais 
prožektoriaus šviesą. 

Tai buvo paprastas, grubiai nubraižytas planas, sudarytas 
akivaizdžiai neišprususio žmogaus. Taškinė linija vedė nuo pa- 
grindinio namo pro vergų namelius, arklides, tęsėsi palei upę ir 
baigėsi pelkynuose. Jos gale buvo nupieštas medis. 

— Kas čia? — paklausė Nikas, rodydamas simbolį kam- 
putyje. 

— Kardas, — tyliai atsakė Holė. — Tai senas kardas, kurį 
apaugo medis. — Ji pažvelgė į Niką. — Visą laiką žinojau, kur 
yra lobis. 

— Einam? 

— Dabar? Lauke tamsu nors į akį durk, — tarė Holė. 

— Ar tai reiškia, kad nesugebėsi rasti tos vietos? 

— Nors ir užrištomis akimis. 

Nikas klausiamai pažvelgė į ją. 

Holė nusivaipė. 

— Tu niekada neleidi man išsimiegoti. 

Nikas ištiesė jai ranką padėdamas atsistoti. Jis pasilenkė 
pabučiuoti ją, tačiau Holė nusuko veidą. 

— Nepamiršk, kad aukcionas prasideda devintą ryto ir aš 
ketinu jame dalyvauti, — tarė ji. 

Jis juokdamasis surinko daiktus ir sukišo į krepšį. Rūpes- 

tingai įdėjo žemėlapį atgal į stalčių, tačiau langų ir durų nenu- 
dengė. 

— Rytoj Belle Chere priklausys man, tada ir nudengsiu, — 
tarė Holė sagstydamasi apsiaustą. 

Nikas pirmas išlipo pro langą, sugavo Holės mestą krepšį, 
tada padėjo išlipti jai. Rodės, kad jis turi šimtą rankų ir visos 
bėgioja jos kūnu. 

Pasiekusi žemę Holė pabandė piktai žvilgtelėti į jį, tačiau 
nesugebėjo. Tiesą sakant, ji vos susilaikė nenuplėšusi nuo jo 
marškinių. 

— Aš taip tavęs pasiilgau, — sušnabždėjo Nikas. 

Jei nebūtų pasimaišęs apsaugininkas, Holė neabejojo, jog 
jie būtų griuvę ant žemės. 

Jie nusėlino aplink trobelę, kuo toliau nuo apsauginio pro- 
žektoriaus spindulio, paskui pasilenkę puolė bėgti medžių link. 

Bijodami, kad juos pastebės, neužsižiebė prožektorių. Ni- 
kas sekė paskui Holę, dažnai atsimušdamas jai į nugarą arba 
prilaikydamas ją pačią. Tačiau jo rankos vis atsirasdavo ant jos 
krūtų, klubų arba šlaunų. 

— Gal liausies? — Holė žinojo, kad jos noras suvaidinti 
supykusią žlugo. Ir ką, po galais, aš čia veikiu vidury nakties, 
galvojo ji. Temperatūra krito, ore pakvipo sniegu. 

— Gal grįžkime, — pasiūlė ji. — Galbūt... 

— Kada nors mes papasakosime apie tai savo vaikams. 
Sakysime: „Atmeni tas Kalėdas, kai ieškojome lobio?“ Tai taps 
mūsų šeimos folkloru. 

— Galbūt aš papasakosiu savo vaikams, — atšovė ji. — 
Tiems, kurių susilauksiu su princu Reinu. 

— A, tuo iš Lankonijos. Ar žinai, kad mano vidurinis var- 
das yra Reinas? Mūsų šeimoje jis perduodamas iš kartos į kartą. 

Holė neišlaikiusi šyptelėjo, tačiau Nikui to neparodė. 

— Ir visi pusbroliai jį turi? 

— Aišku. 

Nepavyko priversti jį pavyduliauti, pagalvojo ji. 

— Papasakok man apie tą medį, — tarė Nikas, atsigręž- 
damas į Belle Chere. Jie jau buvo pakankamai toli, kad juos kas 
nors išgirstų. 

Per tuos metus tiek visko atsitiko, kad Holė nė neprisiminė 
žinanti tą medį. Pirmą kartą pamatė jį būdama trylikos. Norėjo 
paklausti Lorį, tačiau tą dieną pamiršo, o vėliau vis atsirasdavo 
kita ko. 

Ji pradėjo pasakoti Nikui istoriją. 

Tą vasarą, kai Lorio nebūdavo šalia, ji dažnai eidavo pa- 
sivaikščioti po apylinkes, kad pailsėtų nuo gramdymo ir da- 
žymo. Vienoje vietoje upė daro vingį, kuris suformuoja ašaros 
pavidalo žemės lopinėlį. Loris buvo sakęs, kad toje vietoje yra 
senos indėnų kapinaitės, tad jai buvo smalsu. Šiaip ne taip pra- 
sibrovusi pro dygliuotus krūmokšnius ir vynuogienojus, Holė 
atrado beveik pliką žemės lopinėlį. Aukšti medžiai metė tokį 
didelį pavėsį, kad žolė beveik nežėlė, o po kojomis buvo junta- 
mas metų metais susidaręs minkštas mulčias. 

Ji ilgai vaikštinėjo po miškingą vietovę apžiūrinėdama 
medžius, klausydamasi, o vienu metu buvo netgi prisėdusi ant 
vynuogienojo pasisupti. 

Nusigręžusi eiti, pastebėjo didžiulį buką, kuris aukščiau 
dalijosi į dvi milžiniškas šakas. Išsišakojime buvo kažkas įaugę. 

Apsidairiusi ir įsitikinusi, kad netoliese nėra Lorio, Holė 
užsikabino už vynuogienojo ir įsilipo į medį. Ji troško, kad 
Loris galvotų apie ją kaip apie suaugusią, tad nenorėjo, kad jis 
matytų, kaip ji it vaikas karstosi medžiais. 

Pasiekusi išsišakojimą, pamatė kažką panašaus į seno kar- 
do rankeną. Rodės, kad jis prieš daugelį metų buvo horizonta- 
liai įsmeigtas į medį ir šis apaugo aplinkui kardą, kol liko tik 
rankena. 

— Keista, kad per tiek metų niekas jo nepamatė, — tarė 
Nikas. 

— Manau, kad matė, bet, kadangi legenda apie paslėptą 
lobį nepasklido, niekas neieškojo jokių žymių. Be to, šiose apy- 
linkėse kardas medyje gana įprastas dalykas. Šalia arklidžių yra 
medis, iš kurio kyšo senos geležtės gabalas. 

— Tikriausiai žymi skalbinių, kuriuos reikia išskalbti, 
krūvą? 

— Jei taip, tada tu pirk plantaciją. 

Nikas nusijuokė. 

Netrukus jie priėjo medį ir Nikas užžiebė savo prožekto- 
rių. Tamsoje jie vos galėjo įžiūrėti didžiulį buką su kažkokiu 
išsikišusiu gumbu. Kad pamatytų, kas tai, teks įlipti į medį. 

Nikas pasidėjo krepšį ant žemės. 

— Tai ką dabar darysime? Lauksime ryto ir ieškosime 
kaplio? 

Holė apėjo aplink buką. 

— Kaip galima pasodinti medį virš olos? Kur įaugusios jo 
šaknys? 

— Tu nekvaila, a? — tarė Nikas, nukreipdamas prožek- 
toriaus spindulį į šaknis. Iš trijų pusių buvo galima lengvai 
matyti šaknis žemėje, tačiau iš ketvirtosios šaknys augo į kairę 
ir į dešinę, bet ne centre. — Mūsų vaikai bus nepaprastai pro- 
tingi, — plačiai nusišypsojo Nikas. 

— Tavo ir tavo žmonos? — nekaltai pasiteiravo Holė. 

— Taip, mano žmonos ir mano. 

Holė negalėjo susilaikyti nenusišypsojusi. 

— Gerai jau, Džonai Henri, griebk kastuvą ir imkis darbo. 

— Kadangi ant visų tų įrankių užrašytas tavo vardas, ar ne 
tau turėtų tekti ši garbė? 

— Aš suradau medį, — tarė Holė. — Be to, noriu miego. 
Man atrodo, kad aš... 

Ji nutilo, nes žemė staiga susiūbavo po jos kojomis tarsi 
būtų užlipusi ant slankiojo smėlio. 

— Nikai! — šūktelėjo Holė. 

Nikas už medžio traukė iš krepšio kastuvą ir atsisukęs iš- 
vydo grimztančią Holę. Sviedęs kastuvą į šalį, puolė prie jos 
ištiesęs rankas. Tačiau nespėjo. 

Po sekundės ten, kur stovėjo Holė, liko skylė. 

Nikas atsigulė ant žemės ir prišliaužė prie krašto. 

— Hole, — pašaukė išsigandęs. — Ar tu sveika? — Kai ji 
neatsiliepė, jis atsitraukė nuo duobės, čiupo prožektorių ir vėl 
prišliaužęs pašvietė gilyn. 

Holė gulėjo maždaug dešimties pėdų gylyje. Jos apsiausto 
kraštai dengė kažką panašaus į piratų lobį — iš po jų spindėjo 
sidabriniai papuošalai, auksinės monetos ir dar keletas daik- 
čiukų. 

Nikas nenuleido akių nuo Holės. 

— Kaip tu? Hole, mieloji, brangioji, atsakyk! Pažiūrėk į 
mane. 

Ji nepajudėjo, tik pramerkė vieną akį. 

— Ar viršuje yra barškuolių? 

— Ne. — Nikas kone apsiašarojo iš palengvėjimo. — Ne- 
bent priskaičiuotum mane. Hole, mieloji, nesakiau tau to, bet iš 
tiesų aš gydytojas. 

Ji nustebusi atmerkė abi akis. 

— Gydytojas? 

— Taip, todėl noriu, kad nusirengtum — batus ir laikrodį 
gali pasilikti, o tada... 

— Puskvaiši tu! — nusijuokė Holė. 

— Tiesiog kai paskutinį kartą buvai duobėje, mes taip pui- 
kiai praleidome laiką, kad aš norėčiau tai pakartoti. 

Holė palengva atsisėdo. 

— Atsargiau, — perspėjo jis, — tie daikčiukai kieti. 

— Kokie daikčiukai? — Holė pasiglostė nugarą. — Bus 
mėlynių. 

— Išbučiuosiu jas visas. 

— Ar to mokė medicinos mokykloje? 

— Panašiai. Ne mokykloje, bet už jos ribų... 

— Nenoriu nieko girdėti. — Ji pagraibė ranka už savęs, su- 
rado kažką tarp šiukšlių ir nustebusi sumirksėjo. Daiktas buvo 
juodas ir apipelijęs, tačiau atrodė kaip žvakidė. — Sakyčiau, 
aštuoniolikto amžiaus. Tikriausiai angliška, nors galėtų būti ir 
prancūziška. 

Tada Holė pakėlė kairiąją koją, vėl pagraibė ir ištraukė 
kažkokį ją mygusį daiktą. Tai buvo žiedas. Patrynė jį į rankovę. 

— Pažiūrėk. Regis, radau žiedą, kuris tiktų prie smaragdų 
apyrankės. — Holė kilstelėjo dešiniąją koją. — Gal rasiu ir vėri- 
nį. Arba tiarą? Neturiu nė vienos tiaros. 

— Kokia tragedija, ar ne? — pasigirdo balsas. Ant duobės 
krašto stovėjo Lorencas Bomontas III. Rankose jis laikė pro- 
žektorių ir ginklą. 

BOMONTAS NUTAIKĖ GINKLĄ Į HOLĖS GALVĄ IR 
PASAKĖ nužudysiąs ją, jei Nikas neįlips pas ją į duobę. Ka- 
dangi Bomontas neturėjo ką prarasti, Nikas tučtuojau įšoko 
duobėn beveik tikėdamasis išgirsti šūvius. 

Pažvelgęs į Lorenco figūrą, pasvirusią virš duobės, Nikas 
suprato viena — reikia apsaugoti Holę. Nes jis puikiai žinojo, 
koks pamišėlis yra Bomontas. 

Per tuos šešis mėnesius, kol Holė keliavo su savo šeima, 
Nikas ieškojo atsakymo. Jis buvo pasamdęs žmonių, kurie su- 
rinko jam informaciją apie Teilor Lethem, Čarlį Meitlendą ir 
Lorencą Bomontą. 

Netrukus jis atmetė Čarlį Meitlendą kaip nekaltą stebėtoją, 
tačiau buvo šokiruotas to, ką sužinojo apie Teilor ir Bomontą. 
Jųdviejų veikla buvo keista ir netgi nusikalstama. 

Kai kurie barmenai paliudijo matę Teilor ir Bomontą kar- 
tu dar prieš Holės tėvams nusiperkant Spring Hilą. 

Nikas žinojo Holę tikėjus, jog tai ji manipuliavo šeima, kad 
ši persikeltų arčiau Belle Chere, tačiau iš tiesų buvo manipu- 
liuojama ja. Ir naudojamasi, pagalvojo jis. 

Bėgant laikui ir aiškėjant istorijai, Nikas dėliojo jos ga- 

baliuką prie gabaliuko. Bomontas planavo vesti Holę tik dėl 
pinigų. Kaip ir vaikystėje, ji būtų tapusi nemokama darbo jėga 
plantacijoje, o vėliau... kas? Įvyktų nelaimingas atsitikimas? Ar 
toks buvo jų planas? Nikas nė neabejojo, kad geraširdė Holė 
būtų palikusi savo turtą seseriai ir vyrui. 

O dėl Teilor vedybų su Meitlendu, Nikas išsiaiškino, jog 
taip Teilor norėjo patenkinti savo gobšumą ir įtvirtinti so- 
cialinę padėtį. Meitlendas buvo vertas poros milijonų, niekis 
palyginti su Hole, tačiau vis šis tas. Nikas numanė, kad Teilor 
troško žinomos Meitlendo pavardės. Surinktoje informacijoje 
buvo įrodymų, kaip Teilor nekentė savo tėvo dėl jo kilmės. 

Snobizmas ir gobšumas, galvojo Nikas. Visa tai tik dėl gob- 
šumo ir snobizmo. 

Vienintelis klausimas, kuris trikdė Niką, buvo šis: kodėl 
Bomontas nužudė Teilor? Kas atsitiko? 

— Kaip tau pavyko pasprukti? — paklausė Nikas, užstoda- 
mas nuo Lorenco Holę. 

Bomontas šyptelėjo. 

— Šeimyninis bruožas. Pardaviau, — jis sunkiai nurijo, — 
baldus ir patepiau kai kieno nešvarius delnus. 

Jis pakreipė ginklą taikydamasis į Holę už Niko nugaros. 

— Turėjau nužudyti jus abu, bet Teilor taip supykdė mane, 
kad tegalėjau galvoti, kaip prigriebus ją. 

Holė bandė prasprūsti į priekį, tačiau Nikas jai neleido. 

— Kuo ji taip tave supykdė? — paklausė Nikas. 

— Ji juokėsi iš manęs, — atsakė Bomontas žiūrėdamas 
žemyn. — Gali įsivaizduoti? Ji juokėsi iš manęs. Matai, — lėtai 
tarė jis, — aš papasakojau jai apie judu palėpėje. Mes su Teilor 
buvome viską kruopščiai suplanavę, bet pasirodei tu ir viską 

sugadinai. Jei ne tu, mažoji kvailelė Holė būtų ištekėjusi už ma- 
nęs. Ji dievino mane, kai jai buvo trylika. 

— Nieko pana... — prasižiojo Holė, bet užsikirto pajutusi 
Niką spaudžiant jai ranką. 

— Todėl pasiėmei ginklą ir nuėjai pasikalbėti su Teilor. 

— Norėjau tik pagąsdinti ją, bet ji linksmai leido laiką va- 
karėlyje tuo metu, kai aš... 

— Išgyvenai pragarą, — neva užjaučiamai tarė Nikas. Jis 
vis krutino vieną koją, ir Holė suprato, jog nori kažką iškasti. 
Žvilgtelėjusi žemyn pamatė peilį ar durklą, greičiausiai parsi- 
vežtą iš Vidurio Rytų, sprendžiant iš jo brangakmeniais puoš- 
tos rankenos. 

— Taip, — linktelėjo Loris. — Aš buvau nusiminęs, o Teilor 
juokėsi. Sakė gavusi ko norėjo — Meitlendo pinigus ir jo vardą, 
tad aš jai visai nerūpiu. Jai nė kiek nerūpėjo, kad jei negausiu 
„Hollander“ kompanijos pinigų, prarasiu savo namus. 

Staiga Holė užsidengė rankomis veidą ir verkdama nu- 
griuvo ant gėrybių krūvos. 

Loris pamojavo ginklu. 

— Užčiaupk ją. 

Nikas paglostė Holei galvą ir žengė žingsnį į šoną, leisda- 
mas jai paimti durklą šalia jo kojos. 

— O Belle Chere tau reiškia viską, ar ne? — paklausė Nikas. 

— Žinoma, — atsakė Loris. — Kad išlaikyčiau plantaciją, 
buvau pasiryžęs vesti ją. Ar gali įsivaizduoti? Įrankių gamintojo 
dukrą? — Jis artistiškai pasipurtė. — Nuo baltųjų padugnių ją 
skiria vos viena karta. Ir ji būtų tapusi mano namų šeimininke. 
Sunku įsivaizduoti! 

— Kodėl tu čia? — paklausė Nikas. — Kodėl nebėgi? 

— Toks buvo mano planas, bet iš pradžių norėjau, ne, man 

reikėjo paskutinį kartą pažiūrėti į... — Jis, regis, negalėjo prisi- 
verst ištarti vardo. — Pamačiau judu sliūkinančius tamsoje. Ir 
žinote, ką padariau? Pašliaužiau po prižiūrėtojo nameliu, kad 
galėčiau jus girdėti. Aš šliaužiau. Gulėjau purve ir klausiausi, 
kuris iš jūsų pirks mano namą. 

Susijaudinęs nutilo. 

— Kai išgirdau, ką judu suradote, nusprendžiau pasekti. — 
Loris nukreipė šviesą į Belle Chere lobį. — Vadinasi, legenda 
nemelavo. Tetulė pasakojo, jog Artūras Bomontas išpardavė 
visus vergus į Misisipės medvilnės laukus, kad šie neprasitartų, 
ką padaręs Džeisonas. Supranti, Bomontams labai svarbu iš- 
didumas. 

Jis dėbtelėjo į Holę. 

— Bet tu jį sugriovei. 

Iš lėto, kabindamasi už Niko, Holė atsistojo. Buvo taip pri- 
gludusi prie jo, kad Loris nepastebėjo, kaip ji perdavė Nikui 
siauraašmenį durklą. 

— Ką tu ketini daryti su mumis? — paklausė Holė. 

— Dar klausi. Aišku, nudėti. Ir palikti jūsų kūnus pūti. Pra- 
eis metai, kol kas nors jus suras. 

— Ar žinai, kas mano šeima? — ramiai paklausė Nikas. 

— O taip. Jau seniai išsiaiškinau. Ar žinai, kad toji kvaile- 
lė įrankių meistro anūkė nė nenutuokia, kas yra tas geltonas 
akmuo ant jos kaklo? Ji sakė Teilor bijanti, kad nuo jo kaklas 
pažaliuos. Ar gali įsivaizduoti, kad aš turėjau vesti tokią neiš- 
manėlę? 

— Jei nužudysi mane, — tarė Nikas, — mano šeima tave 
suras. — Jis stebeilijo į Lorį ignoruodamas suglumusį Holės 
žvilgsnį, tačiau jautė, kaip ji kilsteli ranką pačiupinėti dei- 
mantą. 

— Koks skirtumas, gyvensiu ar ne, jei netenku Belle Chere? 
Tai kuris norite mirti pirmas? 

Tą akimirką Nikas sviedė durklą ir šis įsmigo tiesiai į Lorio 
gerklę. Bomontas susvyravo ir griuvo aukštielninkas ant duo- 
bės krašto. 

Suvokusi, kas nutiko, Holė susmuko Niko glėbyje ir pirmą 
kartą nuo Teilor mirties nuoširdžiai pravirko — ne kaltės, bet 
tikromis skausmą malšinančiomis ašaromis. 

Nikas glostė ir ramino ją bučiuodamas ašarotą veidą. Po 
valandos Holė užmigo jo glėbyje. Pradėjo snigti. Nikas užvertė 
galvą į dideles ant jų krentančias snaiges. Jis nesibaimino, kad 
jų neras. Kai nė vienas nepasirodys aukcione, jo šeima iškvies 
žmones su sraigtasparniais ir šunimis. Nė neabejojo, kad jiedu 
bus surasti. 

Holė sujudėjo jo glėbyje, ir jis pabučiavo jos minkštas lūpas. 

— Atleidi man? — paklausė. 

Holė atsimerkė ir linktelėjo. Visiškai neseniai ji buvo ant 
mirties slenksčio. Pykti ant žmogaus, kurį myli, atrodė kvaila. 

— Linksmų Kalėdų, mieloji, — tarė jis. 

— Linksmų Kalėdų, — atsakė ji atsilygindama bučiniu. 

Jie mylėjosi ant sidabro, aukso ir brangakmenių krūvos, 
nejausdami nei šalčio, nei sniego, tik vienas kito meilę. 

Vienuoliktą valandą, kai jiedu miegojo apsikabinę ir apsi- 
gaubę Holės apsiaustu, juos surado Niko pusbrolis Maikas. 

— Ei! — šūktelėjo Maikas. — Ar judu norite būti išgelbėti, 
ar norite pasilikti ten? 

— O viršuje jau švaru? — pasiteiravo Nikas. Holė irgi pa- 
budo. 

— Taip, — atsiliepė Maikas supratęs, kad jo pusbrolis kal- 
ba apie Lorenco Bomonto kūną. Jis jau buvo išneštas. 

— Tai kas laimėjo aukcioną? — paklausė Nikas, jausdamas 
į save įsmeigtas Holės akis. 

— Aš, bet tau parduosiu už dolerį. 

— Ne, — tarė Nikas, — parduok namą panelei Lethem. 

Holė suspaudė Niko ranką, tačiau nieko nepasakė. Dar 
prieš keletą dienų ji nenorėjo turėti nieko bendra su Bomontais 
ir jų namais, bet dabar pagalvojo, jog Belle Chere reikia šviežio 
kraujo. Ją reikia išvalyti, atgaivinti. 

Buvo nuleistos kopėčios, ir Holė išlipo pirmoji. Kai ji atsi- 
stojo ant tvirtos žemės, Maikas Tagertas tarė: 

— Gražus pakabukas. 

— Pasinaudojau tavo patarimu, — pasigirdo Niko balsas, 
ir abu vyrai nusijuokė. 

— Apie ką jūs čia? — suglumo Holė. 

— Maikas patarė man, kam turėčiau dovanoti „akmenį , ir 
aš paklausiau jo. — Jis apkabino ją. — Eime, apžiūrėkime tavo 
Kalėdinę dovaną. 

— One, ne taip greitai, — sustabdė jį Holė. Ji iškėlė „akme- 
nį prieš saulę. — Kas tai ir kiek jis vertas? 

— Tai tobuliausias deimantas ir jis vertas keleto milijonų. 
Nagi, eime. 

Ji nepajudėjo. 

— Ką tau patarė Maikas? 

— Jis liepė man padovanoti jį moteriai, kurią ketinu vesti. 

— Bet tu padovanojai man jį Edentone. 

— Nori pasakyti, kai nežinojau, ar pavyks atimti tave iš 
kito vyro? 

Holė linktelėjo. 


— Aš niekada neabejojau, kad laimėsiu tave. Tu buvai 

mano nuo pat pirmos akimirkos, kai pamačiau tave toje duo- 
bėje. 

— Bet... — buvo betarianti ji, tačiau nusišypsojo. Ginčams 
dar bus laiko. Dabar ji norėjo eiti su juo į vietą, kuri bus jų 
namai. 

Tą naktį jie miegojo dviguliame miegmaišyje ant prižiūrė- 
tojo namelio grindų. Gebene puoštame židinyje degė ugnis. 

— Už Holę ir gebenes, — tarė Nikas, kilstelddamas šampa- 
no taurę. 

— Tai geriausios Kalėdos mano gyvenime, — tarė 
Holė. — Geriau negali būti. 

— Gali. 

— O, — staiga nuleido akis Holė. — Teilor ir Loris. Ir varg- 
šelis Čarlis Meitlendas... 

— Ne apie tai, — tarė Nikas, žiūrėdamas į ją degančiomis 
akimis. — Per kitas Kalėdas turėsime porą vaikų. 

— Porą! — nusijuokė Holė. — Tai bent ego. 

— Ar sakiau, kad mūsų šeimoje gimsta dvynukai? 

— Tu dar daug ko nesakei apie savo šeimą, — nusišypsojo 
Holė. — Ar dvynukų kūrimas trunka ilgiau nei vieno? 

— Nežinau, — susimąstė Nikas. — Bet jei taip, tada pra- 
dėkime. Jis pasislinko artyn. 

— Noriu didelės eglės, — sukuždėjo ji jam į lūpas. — Mes 
papuošime ją vaisiais, kaip darydavo tada, kai buvo pastatyta 
Belle Chere. Ir mes... 

Daugiau nieko nebespėjo pasakyti. 

